
DENNE  Bog  tilegnes  Familien  Løvenskjold  fra 
Fossum,  med  Tanken  rettet  i  dybeste  Tak- 
nemmelighed mod  den  Del  af  Slægten,  der  levede 
og  virkede  da  efterstaaende  Breve  blev  skrevne 
—  en  Taknemmelighedsfølelse,  som  vil  forstaas, 
naar  disse  er  læste. 

E.  Bodenhoff, 


Søen  ud  for  Brevik,  den  28de  September  1847. 

ENDNU  førend  vi  gaa  i  Land  i  det  fremmede 
Hjem,  vil  jeg  tale  lidt  paa  Papiret  med  mine 
Kjære  i  det  gamle  Hjem.  Reisen  er  gaaet  godt, 
men  paa  Grund  af  Modvind  saa  langsomt,  at 
vi  først  kom  til  Gothenborg  igaar  Aftes  Klokken 
otte  i  Stedet  for  igaar  Morges  Klokken  sex,  og 
nu  er  Klokken  fem  Eftermiddag.  Om  en  Time 
komme  vi  til  Brevik  og  først  tre — fire  Timer 
senere  kunne  vi  være  paa  Fossum.  —  Vi  skif- 
tede Dampskib  i  Frederiksværn  og  have  siden 
seilet  i  smult  Vand  tæt  under  Land,  og  naar 
jeg  slaar  Øinene  op  fra  dette  Papir,  seer  jeg  den 
deiligste  Kyst,  med  Skove,  Klipper  og  Laurvig 
By  lidt  i  det  Fjærne.  Veiret  er  nu  deiligt,  og 
jeg  føler  mig  saa  let  og  lykkelig;  men  tør  blot 
ikke  tænke  for  meget  paa  Alle  derhjemme,  thi 
da  kommer  Længselen  allerede  og  blander  Savn 
i  min  Lykke  —  og  det  maa  den  ikke. 

Paa  det  Skib,  som  vi  forlode  i  Frederiksværn, 
vare  en  Del  lystige  unge  Piger  fra  Christiania, 
som  afvexlende  vare  søsyge  eller  leende  og 
spøgende.  Jeg  gjorde  Bekjendtskab  med  flere  af 
dem.  Den  ene  —  Frøken  Hæfty  —  kjender  saa 
godt  alle  Løvenskjolds,  og  kommer  hos  dem, 
naar  de  bo  i  Christiania,  og  har  ogsaa  besøgt 
dem  paa  Fossum.  Hun  kom  mig  saa  venlig 
imøde  og  er  sød,  naturlig  og  fordringsløs,  trods 

Faderens  store  Rigdom  —  han  skal  være  en  af 
Norges  rigeste  Mænd.  —  Hun  sagde,  at  Jønneval 
—  vort  fremtidige  Hjem  —  var  saa  smukt,  at 
Marschalinden  var  saa  elskværdig  og  at  de  alle 
paa  Fossum  holdt  saa  meget  af  „min  Mand". 
Da  jeg  ogsaa  gjør  det,  er  der  altsaa  idetmindste 
et  hvori  vi  kunne  mødes  i  fælles  Sympathi. 

Emil  har  passet  mig  paa  Rejsen,  som  om  jeg 
var  et  lille  Barn  —  ingen  Moder  kunde  have 
været  omhyggeligere.  Min  Pige  har  ogsaa  været 
opmærksom  og  flink.  —  Fancy  gaar  løs  om- 
kring; thi  en  tyk,  godmodig  norsk  Kjøbmand 
løser  hende  hver  Gang  Matroserne  have  bundet 
hende,  og  har  endog  haft  den  en  Nat  i  sin 
Seng. 

I  Gothenborg  laa  vi  kun  en  Time,  der  var 
ikke  saa  kjønt  som  her;  men  da  vi  seilede  der- 
fra, stod  Maanen  op  og  lyste  smukt  for  os  hele 
Natten  og  beroligede  mig;  thi  jeg  var  bleven 
lidt  ængstelig  ved  Synet  af  et  sunket  Skib, 
hvoraf  kun  Mastetoppen  kiggede  frem.  Saa 
spurgte  jeg  en  norsk  Søofficer,  Baron  Wedel- 
Jarlsberg,  som  var  Passager,  om  jeg  kunde  sove 
trygt,  hvilket  han  forsikrede  at  jeg  kunde.  Jeg 
havde  just  saadan  en  Lyst  til  Livet,  efterat 
Emil  og  jeg  havde  vandret  op  og  ned  paa  Dæk- 
ket i  Maaneskinnet  og  talt  om  hvor  lykkeligt, 
smukt  og  fredeligt  vi  skulde  faa  det  paa  Jønne- 
val. 

Nu  ere  vi  strax  i  Brevik,  saa  jeg  maa  vente 
med  Fortsættelsen  til  vi   ere  i  Ro  paa  Fossum. 


Fossum,  den  2den  Oktober  1847. 

Min  Haand   ryster   formelig   af  Glæde,   nu   da 
jeg  vil  begynde,  hvor  jeg  slap  i  Brevik.  —  Al- 

drig  slipper  jeg  Tanken  paa  mine  Kjære  og  jeg 
glæder  mig  til  at  fortælle  Eder  hvor  godt  jeg 
har  det,  hvor  glad  jeg  er  og  hvor  meget  alt 
dette  n3^e  her  morer  mig,  men  —  jeg  slap  ved 
Indseilingen  til  Brevik. 

Der  var  efter  min  Anskuelse  saa  smukt,  som 
et  Landskab  med  saa  megen  Afvexling  over- 
hovedet kan  være,  og  allerede  dette  første  Blik 
paa  Landet,  hvor  jeg  skal  bo,  fyldte  mig  med 
Glæde. 

Da  vi  kom  iland,  meldte  Prosaen  sig  i  Form 
af  kjedsommelige  Toldbetjente,  som  begyndte 
med  at  kaste  Stykke  for  Stykke  af  Emils  Kof- 
ferter  ud  paa  Gaden.  Da  det  var  gjort,  toge  de 
fat  paa  mine,  medens  jeg  stod  og  kjæmpede  med 
en  Flok  Matroser  og  „Røvere",  som  forekom 
mig  at  være  drukne  allesammen  og  som  vilde 
hjælpe  mig  at  pakke  ind  igjen. 

Tolderen  holdt  mig  sin  Lygte  for  Ansigtet, 
for  at  se,  om  jeg  sagde  ham  Sandheden  — 
hvilket  jeg  ikke  gjorde.  Jeg  forsikrede  ham,  at 
her  var  kun  brugte  Sager  og  brugte  Klæder. 
Saa  var  det  ham  for  godt  pakket.  Han  rodede 
med  Armene  mellem  Kjolerne  og  mærkede  ikke 
at  der  laa  en  Del  Sølvtøi  nedenunder. 

Der  holdt  en  Jagtvogn  med  Kalesche,  med 
store  norske  Heste  for,  hvori  vi  satte  os,  Pigen 
hos  Kudsken,  og  en  Kjærre  til  vore  Kofferter. 
Alt  det  øvrige  gik  ad  Søveien  til  Skien. 

Saa  kjørte  vi  afsted  —  ned  ad  Bakker  omtrent 
som  den  russiske  Rutschebane  i  Tivoli  —  og  op 
ad  Bakker.  Naar  vi  vare  høit  oppe,  saae  vi 
Maanen  lyse  over  Fjæld  og  Skov,  og  naar  vi 
vare  dybt  nede,  saae  vi  kun  Stjernerne  —  kjære 
gamle  Venner.  Enkelte  Steder  saae  vi  Stranden 
nedenfor  Skoven  og  kunde  se,  at  der  stangedes 
Aal    ved    Blus.    Hele   Touren   var   meget   smuk. 

uagtet  jeg  ved  den  mystiske  Belysning  kun  fik 
min  Nysgjærrighed  halvt  tilfredsstillet. 

Vi  havde  over  tre  Mil  at  kjøre  og  kom  først 
til  Fossum  henad  Klokken  tolv  om  Natten. 

Løvenskjolds  bad  os  ved  Tjeneren  undskylde, 
at  de  just  vare  gaaede  til  Sengs  efter  at  have 
ventet  os  hele  Dagen;  thi  Dampskibet  pleier  at 
komme  om  Morgenen.  —  Vognene  havde  ogsaa 
holdt  hele  Dagen  i  Brevik. 

Vi  bleve  derpaa  førte  op  i  et  stort,  meget  smukt 
Gjæsteværelse,  som  ved  en  Portiere  var  adskilt 
fra  vort  Soveværelse.  Der  var  hyggeligt  og  lunt, 
med  knittrende  Brænde  i  Ovnen,  Tæpper,  So- 
faer, Puder,  Lænestole  og  Blomster  i  Mængde. 
Armstager  med  tændte  Lys  og  The  paa  Bordet. 
Det  smagte  Emil,  men  jeg  kunde  intet  ret  nyde, 
hellerikke  sove;  thi  jeg  tænkte  med  en  vis 
Ængstelighed  —  hvilket  jeg  senere  har  betroet 
Hofmarschalinde  Løvenskjold  — •  paa  hele  den 
underlige  Situation  det  var,  for  mig  at  komme 
ind  i  et  ganske  fremmed  Hus,  være  som  hjemme, 
spise,  drikke,  sove,  og  dog  ikke  rigtig  vide 
hvor  man  er  —  hos  hvem  man  er  —  hvordan 
de  ere.  Emil,  som  har  boet  her  et  Aar,  som  føler 
sig  ganske  som  hjemme,  som  omfatter  Familien 
Løvenskjold  med  det  største  Venskab,  smilede 
ad  min  Ængstelse. 

Og  saa  om  Morgenen  at  skulle  gaa  ned  og 
sige  „God  Morgen"  til  alle  de  fremmede,  ube- 
kj endte  Mennesker!  Ingen  slet  forberedt  Students 
Hjerte  har  banket  stærkere,  da  han  gik  til  Ex- 
amen,  end  mit,  da  jeg  gik  ned.  Men  jeg  skyndte 
mig  —  løb  fra  Hjertet  —  og  blev  naturligt  og 
nydeligt  modtaget.  —  Om  Aftenen  sad  jeg  alle- 
rede i  Sofaen  med  Marschalindens  Arm  omkring 
mig  og  talte  om  alt  muligt,  som  om  vi  længe 
havde  kjendt  hinanden, 


11 

Jeg  har  endnu  kun  været  i  Dagligstuen,  Spise- 
stuen og  et  Blomsterværelse  hernede.  De  ere 
alle  meget  smukke  og  hyggelige,  men  jeg  synes 
ikke  smukkere  end  vore  Stuer  hjemme  i  Amalie- 
gade. Bygningen  er  stor,  med  Søiler,  og  her  maa 
jo  være  mange  store  Værelser  og  Sale;  men  saa- 
danne  har  jeg  seet  mere  end  nok  af.  Derimod 
imponerer  Udsigten  fra  Emils  og  mine  Værelser 
mig.  Det  er  den  smukkeste  i  hele  Huset.  Man 
seer  ud  over  Haven,  Dalen  med  mange  smaa 
Huse,  Elven  som  bugter  sig  og  snor  sig  som  en 
Slange  af  Sølv,  og  Skovene  op  ad  Fjældenes 
Skraaninger.  —  Fjældene  se  dog  ikke  saa  høie 
ud,  fordi  de  ere  længere  borte  end  de  synes. 

Marschalinden  svarer  ganske  til  Beskrivelsen; 
maaske  havde  jeg  dog  ventet  at  finde  hende 
endnu  smukkere;  men  jeg  mærker,  at  hun  hører 
til  dem,  der  blive  smukkere  og  smukkere  jo 
længere  man  seer  dem. 

I  hendes  Ansigt  kan  jeg  afvexlende  finde 
Lighed  med  mange  forskjellige,  men  det  er  al- 
tid med  saadanne,  som  jeg  holder  af  og  som  ere 
mer  eller  mindre  Skjønheder. 

Det  er  hendes  Aand,  hendes  sprudlende  Liv, 
som  giver  det  vexlende  Udtryk  og  de  mange 
forskjellige  Ligheder.  Hun  er  straalende  munter, 
vittig  og  taler  nydelig  Fransk  —  saa  minder 
hun  mig  om  Moder. 

Det  er  et  helt  Tableau,  naar  de  to  yngste 
Børn  i  Skumringen  hænge  omkring  hendes  Stol, 
medens  den  voxne  Datter  —  Sophie  —  kjæler 
for  sin  Fader.  Men  det  kan  jeg  ikke  rigtig  taale 
at  se  paa.  Det  er,  synes  jeg,  allerede  nu  saa 
længe  siden  jeg  lænede  mit  Hoved  til  min  Faders 
stærke,  trofaste  Bryst,  og  lagde  min  Kind  imod 
min  Moders  elskede  Kind,  fugtet  af  Afskedens 
Taarer  —  og  nu  er  der  et  stort  Hav  imellem  os. 

Jeg  spiller  for  dem,  passiarer,  leer  og  føler  mig 
allerede  hyggelig  tilmode  mellem  dem.  Man 
gjør  sig  uvilkaarlig  Umage  for  at  behage  hende. 
Og  Hofmarschallen  er  saa  god,  næsten  kjærlig 
mod  Emil.  Han  minder  mig  ogsaa  om  enkelte, 
jeg  holder  meget  af;  han  er  temmelig  stille, 
skranter  lidt,  men  kan  oplives  og  er  venlig  paa 
saadan  en  inderlig  Maade  —  maaske  af  og  til 
lidt  sær  og  gnaven  —  men,  samlet  i  eet  Ord, 
prægtig. 

Her  er  to  Ingenieurofficerer,  en  ældre,  meget 
smuk  Kammerherre  Fleischer  og  en  yngre.  De 
bo  her  og  ere  hele  Formiddagen  paa  Værket  for 
at  undersøge  Kanonkugler  og  andre  Kugler, 
hvoraf  der  skal  leveres  Krigsministeriet  for 
50,000  Species.  Det  er  ogsaa  morsomt  at  se  alle 
Indretningerne  paa  Værket,  hvor  Jernet  bliver 
smeltet,  hvor  Kullene  brænde  —  en  evig  Ild, 
som  især  om  Natten  seer  interessant  ud  fra  vore 
Vinduer,  naar  en  Søile  af  Gnister  kastes  tilveirs 
som  et  Kjæmpeneg.  Saa  hører  man  bestandig, 
men  især  om  Natten,  en  Uendelighed  af  Lyde. 
Hammeren,  som  hamrer  Jernet  —  bum !  bum ! 
bum!  Vandet,  der  bruser,  som  om  hele  Luften 
var  i  Kog  og  som  driver  de  store  Sauge,  der 
save  Tømmeret.  Vandet  spiller  her  en  ligesaa 
stor  Rolle  som  Ilden.  Det  kommer  strømmende 
fra  Fjældene  ned  i  Elven  og  fører  Tusinder  af 
store  Tømmerstammer  med  sig,  som  standses 
her  af  en  Mængde  Broer  imellem  Bygningerne 
ved  Værket. 

Jeg  sidder  og  seer  ud  paa  Fjældene,  de  blaa 
Bjerge.  „Hjemme  —  vokser  intet  Fjæld.  Ak  saa 
er  jeg  ude  vel",  siger  Oehlenschlåger.  Har  I  mon 
hjemme  saa  skjøn  en  Oktober,  som  vi  have  her. 
Det  er  en  Sommervarme,  saa  man  maa  tage 
Shawlet  af  naar  man  spadserer,  men  om  Mor- 

genen  tidligt  er  der  dog  Rim  paa  Græsset  og 
Georginerne  omkring  Plainen  hænge  med  Ho- 
vederne. 

Helge  Foss,  en  af  Emils  Skovmænd,  fortalte 
sidst  da  vi  mødte  ham  oppe  i  Skovene,  hvor 
de  hugge  Træer,  at  Isen  allerede  kunde  bære 
Hestene,  som  trække  Tømmeret  derfra.  Af  be- 
meldte Helge  Foss  kjøbte  vi  atten  Potter  Nød- 
der, deilige  store,  til  Tidsfordriv  paa  Jønneval, 
og  han  snakkede  for  sine  Varer,  som  en  Sjæl- 
lænder. 

De  simple  Folk  og  Bønderne  her  ere  saa  ko- 
miske —  en  Blanding  af  underdanige  og  hjerte- 
lige. Alle  synge  de  i  høi  Diskant:  „Naa,  godda 
Jagtjunker,  og  til  Lykke  med  sin  vakkre  Kona! 
Nei  for  vakkert  Stykke  han  der  har  faatt".  Det 
regner  med  Komplimenter,  kan  I  tro  —  stundom 
af  en  egen  Art,  saa  vi  maa  skynde  os  at  af- 
bryde Konversationen. 

Jønneval  har  jeg  kun  endnu  seet  her  fra  Ha- 
ven. Det  seer  saa  lunt  ud,  lige  under  det  aller- 
høieste  Fjæld  „Skrehella",  men  der  skal  dog 
være  et  godt  Stykke  mellem  Huset  og  Fjældet. 
Idag  skal  vi  kjøre  derned.  Emil  er  for  Øie- 
blikket  i  Skien  med  fire  Vogne  for  at  kjøre 
Resten  af  vore  Sager  til  Jønneval. 

Forstjunker  Løvenskjold,  en  gammel  Herre, 
Broder  til  Statholderen  og  altsaa  Onkel  til  Hof- 
marschallen,  var  her  for  at  hilse  paa  Emil  og 
mig.  De  skulle  flytte  fra  Jønneval  i  næste  Uge 
for  at  bo  i  Skien,  og  før  de  ere  flyttede  ud  og 
Huset  gjort  lidt  i  Orden,  kunne  vi  jo  ikke  rykke 
ind.  —  Siden  skulle  vi  kjøre  dertil  for  at  hilse 
paa  dem. 

Igaar  kjørte  vi  til  Skien  med  danske  Heste 
for  Vognen.  Toldvæsenet  var  ikke  saa  slemt 
som  i  Brevik.    Dækketøi,  som  heldigvis  var  va- 

sket,  og  de  fine  Sengklæder  gik  let  igjennem; 
men  Folkelagener,  Krølhaarsrnadradser  og  pol- 
strede Møbler  o.  s.  v.  maatte  betales  meget  dyrt. 
Ligeledes  en  af  mine  Brudegaver,  en  stor  Vase 
af  dansk  Porcellain,  med  et  Billede  af  Søllerød 
Kirke,  skjøndt  jeg  lod  Tolderen  lugte  til  Pot- 
pourrien,  som  var  i  den.  Datoen  den  21de  Sep- 
tember 1847,  som  med  smaa  gyldne  Bogstaver 
staar  paa  dens  Fod,  røbede  den. 

„De  broderede  Tæpper  se  saa  nye  ud,"  sagde 
han.  „Jeg  har  brugt  dem  —  efter  Bestemmelsen 
—  til  at  staa  paa  foran  Alteret,  da  vi  bleve 
viede,"  svarede  jeg. 

Manden  var  vittig,  næsvis:  „Naa!  det  gad  jeg 
nok  have  seet  paa."  Endvidere:  „Ere  Malerierne 
i  den  Kasse  malte  af  Dem  selv,  saa  vil  jeg  se 
dem,"  og  „Hr.  Jagtjunkeren  siger  at  saa  mange 
af  Deres  Sager  ere  brugte,  og  da  det  lader,  som 
om  De  har  Passion  for  Antikviteter,  hvorfor  har 
De  saa  ikke  ogsaa  bragt  en  gammel  Kone?" 

„Fordi  Koner  gaa  toldfri  ind,"  sagde  Emil, 
som  fandt  det  bedst  at  slaa  ind  paa  samme 
Tone. 

Vi  slap  dog  nogenlunde  igjennem;  dog  maatte 
vi  for  en  Sofa,  hvor  jeg  var  saa  naiv  at  opgive, 
hvad  den  havde  kostet,  betale  otte  Rigsdaler, 
Lænestole  vurderedes  til  fire. 

Men  hvor  er  der  smukt  ved  Skien,  saa  gan- 
ske eiendommeligt  og  malerisk  med  Vandfald 
og  Fjælde,  og  saa  selve  Fjorden.  Dele  af  Byen 
ligge  i  Terrasser  over  hinanden,  bygget  op  ad 
Bjergskraaningen,  og  langt  ind  imellem  Bjer- 
gene seer  man,  indtil  de  tilsidst  blive  ganske 
lyseblaa. 

Paa  Gaden  mødte  vi  Telemarksbønder  i  hvide 
og  graa  broderede  Trøier,  og  deres  Piger  se  ud 
som  vanskabte,   med  de  altfor  korte  Liv.    Men 

forneden  vare  de  pæne,  med  Roser  broderede  paa 
de  sorte  Strømper. 


Igaar  Lørdag  var  en  Dag  saa  fuld  af  Lykke, 
som  en  Dag  kan  være.  Først  om  Formiddagen 
var  jeg  paa  Jønneval  og  om  Aftenen  Brevet  fra 
Hjemmet.  —  Jeg  har  Eder  hos  mig  og  med  mig 
bestandig  —  hvor  jeg  færdes.  Allerede  da  jeg 
kjørte  op  ad  den  yndige  lille  Skovvei  til  Jøn- 
neval —  inden  jeg  endnu  selv  var  naaet  der- 
ind, eller  havde  seet  det  —  tænkte  jeg  mig  Eder, 
kjørende  derop  til  „vort"  Hus.  Der  er  nogle 
meget  steile  Bakker,  men  Hestene  her  ere  saa 
sikkre,  saa  der  er  slet  ingen  Grund  til  Æng- 
stelse. 

Vi  skulde  besøge  de  gamle  Løvenskjolds,  Forst- 
junkeren og  hans  Kone,  der  her  stadig  gaar  un- 
der Navnet  „Tante  Anna",  som  paa  Torsdag 
flytte  derfra.  Hele  Touren  dertil,  hele  Veien  var 
saa  smuk  og  saa  romantisk,  at  jeg  ikke  husker 
at  have  følt  nogen  inderligere  og  mere  barnlig 
Glæde  —  siden  jeg  var  Barn  —  end  jeg  følte 
hele  Tiden  paa  den. 

Fordi  selve  Jønneval,  saa  at  sige,  er  bygget 
paa  den  øverste  Flade  af  et  lille  Fjæld,  seer 
det,  naar  man  nærmer  sig  det  ad  den  Vei  vi 
kom,  større  ud  end  det  egentlig  er.  Elven  løber 
forbi  lige  nedenfor  Fjældet,  og  der  er  et  Par 
store  skummende  Vandfald,  som  man  kommer 
ganske  tæt  forbi.  Nedefra,  hvor  man  altsaa  seer 
op  mod  Huset,  hvis  nederste  Etage  halvveis  er 
skjult  af  Træer  og  Buske,  ligner  det  med  sit  høie 
Tag  næsten  et  lille  Jagtslot.  Fra  Gaardsiden  er 
det  mindre  at  se  til,  men  gammeldags,  ejen- 
dommeligt og  hyggeligt. 

De  yndigste  Udsigter  haves  til  alle  Sider,  fra 
alle  Vinduer.  Smukke,  lune,  bekvemme  Værel- 
ser, hvoraf  et  enkelt  endog  er  meget  stort. 

Inden  vi  kjørte  derhen  spøgede  Marschalinden 
lidt  over  den  gamle  Frue,  sagde,  at  nu  maatte 
jeg  lære  af  hende,  hvordan  „Manden"  hver  Af- 
ten til  bestemt  Klokkeslet  skal  gaa  over  for  at 
lukke  Stolpeboden  op,  og  atter  lukke  den,  naar 
der  er  luftet  ud;  saa  Klokken  halvti  lukke  alle- 
vegne i  Huset;  saa  Klokken  eet  op  af  Sengen 
for  at  se  om  alle  Lys  ere  slukkede.  Endvidere 
at  „Manden"  paa  Jønneval  aldrig  bør  sige  „nej", 
men  altid  „ja"  til  alt  hvad  „Konen"  siger  o.  s.  v. 
—  Saa  skumlede  de  lidt  over  hendes  gammel- 
dags Toiletter  m.  m.  Da  jeg  nu  tilmed  var  lidt 
bange  for  at  hun  maaske  var  stødt  paa  os,  fordi 
de,  for  vor  Skyld,  maa  flytte  derfra,  følte  jeg 
mig  lidt  beklemt  tilmode. 

Da  vi  kjørte  ind  i  Gaarden,  stode  de  begge  i 
den  aabne  Dør  og  toge  imod  os. 

Hun  saae  strax  saa  elskelig  og  venlig  ud,  tog 
mig  i  sine  Arme  og  kyssede  mig  og  førte  os 
gjennem  Entréen  ind  i  det  lille  Værelse  bagved, 
hvor  Solen  just  skinnede  saa  venligt  ind. 

„Naa,  velkommen  kjære  Barn,"  sagde  hun  og 
satte  sig  hos  mig,  „ikke  sandt,  her  er  yndigt 
paa  Jønneval  —  ja  jeg  har  været  saa  lykkelig 
her,  det  vil  De  ogsaa  nok  blive  —  med  Guds 
Hjælp.  —  Naa,  man  føler  Gud  er  En  nær  paa 
Jønneval." 

„Men  hvad  sagde  Søstrene,  da  de  skulde  af 
med  Dem?" 

„Jeg  har  kun  Brødre." 

„Aa  Brødre!  ja  de  kunne  snart  glemme  Sav- 
net; —  men  Mo'er  da?" 

„Ja  Moder  —  min  Moder,"  saa  vilde  jeg  for- 
talt  hende  en   hel  Mængde;    men  Stemmen  gik 


17 

sin  Vei,  og  saa  græd  vi  lidt  i  Kompagni,  men 
de  Taarer  gjorde  ikke  ondt.  Og  det  er  intet 
Under  at  man  bliver  blød  og  føler  som  et  Barn, 
naar  man  taler  om  sin  Moder. 

Saa  drak  vi  Chokolade  og  derefter  saae  vi  os 
om  i  hele  Huset,  oppe  og  nede,  og  jeg  følte  mig 
saa  tryg  og  saa  lykkelig  i  den  gamle,  søde  Da- 
mes Selskab. 

Saa  maatte  hendes  Mand  op  efter  Kofte  og 
Shawl  til  hende,  thi  nu  skulde  vi  over  i  Stolpe- 
boden. En  saadan  findes  ved  alle  norske  Gaarde 
og  er  et  Slags  Vare-  eller  Forraadshus,  som  er 
bygget  paa  Stolper  en  Alen  over  Jorden,  for  at 
„Udyr"  ikke  skulle  kunne  skaffe  sig  Adgang. 

Der  stod  mange  aparte  store  Kar  og  Baljer  til 
Saltning,  og  smukke  Bøtter  i  alle  Størrelser, 
udskaarne  og  med  kunstfærdig  indbrændte  For- 
ziringer.  I  Midten  hang  Skinker  og  andre  rø- 
gede Sager,  og  paa  Gulvet  var  strøet  Gran- 
kviste. 

Jeg  sagde  hende,  at  jeg  vilde  søge  at  efter- 
ligne hende  i  alt  det  ordentlige  og  huslige,  men 
jeg  duede  endnu  ikke  til  meget,  og  hun  lovede  at 
hjælpe  mig  med  Raad  og  Daad  og  vilde  be- 
søge mig  paa  Jønneval,  og  saa  skulde  jeg  spille 
for  hende,  for  hun  „gjorde  fælt  meget  af  Mu- 
sik". 

Haven  er  temmelig  lille,  men  der  var  dog  en- 
del  gamle  Frugttræer,  Æbler  og  Blommer,  og 
smukke  Udsigter  i  mange  Retninger. 

Fruen  gav  mig  Blommer  og  et  Flaskeæble, 
og  en  Flox,  den  eneste  Blomst  jeg  overhovedet 
saae. 

Lige  udenfor  Gaarden  er  en  lille  Skov  af  Birk 
og  Fyr  (Furu),  som  er  yndig  og  kan  blive  det 
endnu  mere  naar  Emil  faar  pyntet  lidt  paa  den. 


E.  BodenholT:  El  iS'kkeligt  Hjem. 

laftes  sade  vi  nede  om  Bordet  og  knækkede 
Nødder  omkap,  og  da  Herrerne  gik  ind  for  at 
ryge  og  spille  Whist,  spillede  vi  Damer  ogsaa 
en  Whist  —  Marschalinden,  Sophie  Løvenskjold, 
Miss  Davis  og  jeg. 

De  første  Penge  jeg  har  deponeret  i  Norge  er 
tabt  i  Spil.  —  Miss  Davis  er  en  ung  og  yndig 
engelsk  Dame,  som  Marschalinden  har  truffet  paa 
Reise.  Hun  er  meget  elegant,  beskeden,  ind- 
tagende og  smuk;  men  naar  hun  spiller  Kort 
eller  Klaver,  sætter  hun  Briller  paa  Næsen, 
hvilket  klæder  hende  saa  morsomt.  Hun  og  jeg 
synes  godt  om  hinanden  og  gjøre  jævnlig  hin- 
anden Visitter  paa  vore  respektive  Værelser. 

Igaar  efter  Frokost  spadserede  alle  i  forskjel- 
lige  Partier.  Hun,  Emil  og  jeg  sammen.  Fru 
Løvenskjold  og  Konsul  Faye  —  hvem  jeg  havde 
til  Bords  igaar  og  som  de  her  holde  meget  af. 
Han  er  en  rig  Mand,  baade  ganske  fin  og  gan- 
ske Spidsborger,  —  afvexlende  —  synes  jeg.  — 
Den  nye  Altonaer  Gouvernante  gik  med  Ung- 
dommen. Døttrene  ere  søde  og  nette.  Den  ældste, 
Sophie,  er  voxen  og  forlovet  med  Hofmarschal- 
lens  yngre  Broder,  altsaa  hendes  Onkel,  Her- 
mann Løvenskjold.  Hun  er  rolig  og  blid,  lidt 
kjølig,  med  et  nydeligt,  dameagtigt  Væsen  og 
en  elegant  Figur;  sød  uden  egentlig  at  være 
smuk.  Eugenie  er  femten  Aar  og  meget  yndig; 
saa  er  der  to  Børn  paa  ti  og  otte  Aar,  Carl  og 
Olga.  Lsær  Drengen  holder  jeg  meget  af. 

I  Søndags  var  Emil  og  jeg  paa  en  Skovtour. 
Han  havde  Dagen  før  bestilt  en  Mand  med  Baad 
til  at  sætte  os  over  »Ulvsvandet«,  som  jeg  syn- 
tes lignede  »den  stille  Sø«  i  Ruder  Skov,  hvis 
der  ikke  paa  den  ene  Side  havde  reist  sig  et 
steilt,    høit  Fjæld,    til    hvis  Fod    vi    naaede  — 

oven  i  Kjøbet  kun  med  Anstrængelse  —  og  hvor 
jeg  plukkede  Mos  og  Tyttebær.  At  komme  op 
paa  Fjæl  dets  Top,  »Ulvskollen«,  vilde,  idet- 
mindste  fra  den  Side,  paa  hvilken  vi  befandt 
os,  have  været  en  komplet  Umulighed,  da  det 
gik  lodret  iveiret,  som  en  eneste,  enorm  Sten. 
Træer  deroppe  saae  ud  som  smaa  bitte  Buske 
eller  Potteplanter.  Jeg  saae  derpaa  som  »en  Ko 
paa  en  nymalet  Port«  —  Afstande  kan  jeg  endnu 
slet  ikke  beregne  under  disse  nye  Omgivelser; 
jeg  tror  ofte  at  se  en  Sten,  som  ligger  ganske 
nær,  og  saa  siger  de  andre,  at  det  er  et  Hus, 
som  ligger  langt  borte. 

Imorges  drog  Emil  til  Fjælds  og  bliver  flere 
Dage  borte;  han  er  sex — otte  Mile  herfra.  Han 
kjørte  afsted  og  der  blev  igaar  sendt  en  Mand 
ud  for  at  bestille  friske  Heste  og  Folk  til  ham. 
Jeg  saae  han  puttede  nogle  Kugler  i  Lommen, 
i  det  søde  Haab  at  møde  en  Bjørn,  der  er 
netop  seet  flere  oppe  i  Sneen.  Herfra  kan  man 
se  Fjælde  langt  borte  med  Toppene  dækkede  af 
hvid  Sne. 

Det  knittrer  nu  hele  Dagen  i  Kakkelovnen, 
men  ude  er  der  yndigt  med  Sol  og  Lys,  dog 
koldt  i  Skyggen,  og  i  de  seneste  Dage  er  der 
kommen  megen  gul  og  gylden  Farve  i  Løvet. 
—  To  Karle  fortalte  forleden,  at  de  vare  gaaede 
»Side  om  Side«  med  Bjørnen  (det  vil  vist  sige, 
at  der  var  et  godt  Stykke  imellem  dem  og  den), 
men  at  de  ikke  havde  turdet  skyde  paa  den. 

Sidst  i  Skoven  viste  Emil  mig  nogle  forladte 
Jerngruber,  meget  dybe  og  med  Vand  i  Bun- 
den; saa  dybe  vare  de,  at  det  varede  en  hel 
lang  Tid,  førend  man  hørte  at  den  Sten,  man 
havde  kastet  derned,  naaede  Bunden.  Jeg  maatte 
ikke  gaa  helt  hen  til  Kanten  for  at  kigge  ned, 
skjøndt  jeg  holdt  mig  ved  et  Træ  med  den  ene 


20 

Haand  og  ved  Emil  med  den  anden,  thi  han 
var  bange,  fordi  der  ifjor  —  sans  comparaison 
forresten  —  var  faldet  et  Lam  derned,  som  var 
blevet  ganske  knust. 

Man  gjør  sig  ingen  Idé  om  Lysets,  Luftens  og 
Solens  Virkning  paa  Bjergene  fjærn  og  nær; 
igaar  var  det  Graaveir,  saa  der  var  enkelte 
Bjerge,  som  saae  ganske  spøgelseagtige  ud;  men 
idag  skinner  Solen  atter  og  Blikket  møder,  hvor 
man  sender  det  hen.  Smil  og  Alvor,  som  har- 
monerer smukt. 

Vi  gik  en  Dag  i  Mørkningen  i  Fabriksbyg- 
ningerne paa  Værket  og  saae  det  smeltede  Jern 
strømme  ud  af  Ovnen  og  flyde  som  glødende 
Lava  dels  i  Render  hen  ad  Jorden,  dels  ned 
i  Forme,  hvor  det  styrkner.  De  sorte  Mennesker 
dernede,  som  kun  belystes  paa  den  ene  Side 
med  et  rødligt  Skjær  fra  den  stærke  Ild  (der 
var  saa  varmt,  at  jeg  ikke  kunde  holde  ud  at 
staa  i  Døren),  gik  omkring  og  rodede  med  lange 
Stænger  i  det  brændende,  rødglødende  Jern,  som 
lignede  flydende  Guld;  man  hørte  ikke  et  Ord 
eller  en  Lyd  —  de  vare  som  Trolde  i  et  Æven- 
tyr  at  se  til! 

Hver  Morgen  bliver  der  dækket  et  lille  The- 
bord  hos  os  paa  vore  egne  Værelser,  og  alt 
smager  deiligt;  men  selv  her  paa  Fossum  blan- 
des Brødet,  og  man  kan  mærke  det  paa  Sma- 
gen. Den  gamle  Fru  Løvenskjold  paa  Jønneval 
sagde  mig,  at  de  ogsaa  altid  blandede  Poteter  i 
Brødet.  Min  Pige  synes  at  være  meget  flink  og 
rar  og  finder  Livet  paa  Fossum  naturligvis  gud- 
dommeligt. Hun  gjør  rent  og  i  Orden  heroppe, 
hjælper  mig  ved  Paaklædningen  og  gaar  for- 
resten Husholdersken  til  Haande  i  Kjøkkenet, 
hvor  hun  tillige  har  lært  at  bage  paa  Norsk. 
Jeg   er   slet   ikke  bange  for  Husholdningen,  det 

er  bestemt  ingen  Sag,  og  Emil  har  desuden 
lovet  at  skyde  mange  Harer  og  Fugle.  Vi  spise 
hver  Dag  Vildt  paa  Fossum,  men  mange  Gange 
er  det  rigtignok  „parfumeret",  saadan  holder 
de  Norske  af  det. 

Igaar  Morges,  da  jeg  kom  ned,  blev  jeg  mod- 
taget med  Gratulationer  —  Fancy  havde  faaet 
en  hel  Slump  Hvalpe.  Idag  ere  de  glemte  og  hun 
atter  smuk. 

Jeg  trøstede  hende  med  den  omvendte  Sæt- 
ning, at  naar  man  ingen  Børn  har,  har  man 
heller  ingen  Sorger. 

Imorgen  begynder  vi  at  flytte  ind.  Jeg  synes 
det  er  saa  uhyre  morsomt  og  interessant,  om 
ogsaa  noget  besværligt;  men  det  er  ingen  Sag 
at  flytte  ind  i  et  Hus  som  Jønneval,  det  er,  som 
om  det  var  ganske  nyt.  Sidst  jeg  gik  derop 
med  Miss  Davis,  efterat  de  gamle  Løvenskjolds 
vare  flyttede  bort,  vare  vi  hele  Huset  rundt,  og 
bestemte  at  vi  vilde  bo  ovenpaa  om  Vinteren 
og  nede  i  Stueetagen  om  Sommeren.  —  Det  er 
bestandig  og  var  den  Dag  det  varmeste,  mest 
sommeragtige  Veir,  som  jeg  nogensinde  tror  at 
have  oplevet  i  en  Oktober  Maaned. 

Vel  kan  man  om  Morgenen  tidligt  se  Rim; 
men  saa  kommer  Solen  og  seer  derpaa  med  sit 
Straaleblik,  og  saa  aander  den  alt  det  hvide 
bort  af  de  grønne  Marker  og  af  det  gule  og 
røde  Løv. 

„Mon  jeg  nu  vil  finde  Jønneval  ligesaa  smukt 
idag,"  tænkte  jeg,  „nu  den  første  Nyhed  er 
borte;"  og  saa  gik  vi  og  pludrede  Fransk  — 
hun    taler   jo    ikke,    eller    da    kun   ganske    lidt 

Norsk  —  og  Bønderne  vi  mødte,  og  de  smaa 
Piger  stirrede  forundrede  paa  os. 

Veien  er  næsten  helt  flad  og  jævn,  indtil  man 
kommer  ganske  nær  til  Jønneval,  som  ligger 
paa  sin  egen,  ret  høie  og  steile  Bakke,  der  dog 
ikke  seer  saa  høi  ud,  som  den  i  Virkeligheden 
er,  fordi  det  mægtige  Skrehelle  reiser  sig  lige 
bagved  Huset  i  al  sin  Vælde.  Jo  nærmere  vi 
kom  Jønneval,  jo  skjønnere  fandt  jeg  Omgivel- 
serne —  det  yndige  Veir,  den  straalende  Belys- 
ning gjorde  naturligvis  ogsaa  deres  dertil;  men 
det  lader  sig  slet  ikke  beskrive  —  til  alle  Sider 
skjønnere  og  skjønnere  —  man  trækker  Veiret 
kortere  af  Glæde  —  af  Forundring.  „Herfra 
skulde  Jønneval  males,"  siger  Miss  Davis. 

„Nei,  herfra  —  her  er  Forgrunden  et  Vand- 
fald mellem  Klipper."  Saa  voltigerer  man  da 
op  til  Stedet  ad  en  Fjældsti  gjennem  Buskettet 
bagved  Haven  og  Kjøreveien.  —  Og  saa  Udsigten 
fra  Vinduerne,  især  fra  det  Værelse,  som  de 
Alle  sige,  at  jeg  skal  tage  til  Dagligstue,  som  er 
saa  rummeligt  og  saa  venligt  med  Solskin.  Ved 
Siden  af  ligger  et  Værelse  vi  tage  til  Spisestue, 
og  paa  den  anden  Side  er  der  et  Værelse  til 
Emil,  et  godt,  lunt  Soveværelse  med  Skabe,  en 
lille  Garderobe  og  et  Gjæsteværelse.  —  Neden- 
under, hvor  vi  Aille  bo  om  Sommeren,  er  Salen, 
som  da  skal  være  Dagligstue  og  som  ligger  un- 
der de  to  Stuer  paa  1ste  Sal,  som  vi  have  valgt 
til  Daglig-  og  Spisestue.  Ved  Siden  af  den  et 
lille  Kabinet,  som  skal  være  mit,  og  som  vi  ville 
have  indrettet  til  Havestue,  og  saa  spise  vi  i 
en  Stue  ved  Siden  af,  som  er  hyggelig,  men  lidt 
mørk,  fordi  nogle  Træer  udenfor  skygge  for 
Vinduerne  og  tillige  skjule  Udsigten.  —  Hof- 
marschallen  saae  saa  fornøiet  ud,  da  jeg  sagde 
ham,  at  jeg  aldrig  havde  tænkt  eller  seet  noget 

Sted,  som  jeg  fandt  yndigere  end  Jønneval. 
Han  fortalte,  at  en  Englænder,  som  var  kom- 
met hos  dem  og  tillige  havde  været  paa  Jønne- 
val, havde  sagt,  at  hvis  han  havde  eiet  100,000 
Lst.  vilde  han  ho  paa  Jønneval.  Og  jeg  kan 
ikke  tænke  mig  nogen  større  Glæde,  end  til 
Sommer  at  vise  vort  Hjem  til  mine  Kjære. 

Haveurter  har  Hofmarschallen  ladet  besørge 
til  os,  og  der  er  en  udmærket  Kjælder  til  at 
opbevare  dem  i.  Stald  m.  m.  har  jeg  endnu 
kun  seet  udefra. 

Jeg  har  i  disse  Dage  atter  været  Strohwitwe, 
men  nu  om  lidt  vil  jeg  gaa  „ham"  imøde,  om 
en  Times  Tid  kommer  han  nok.  Han  behøver 
om  Vinteren  ikke  at  reise  saa  meget  fra  mig 
op  i  Fjældene;  men  naar  jeg  blot  veed  at  han 
har  det  godt,  generer  det  mig  ikke  saa  meget, 
thi  jeg  kjeder  mig  aldrig,  kan  altid  beskjæftige 
mig  og  skal  ogsaa  nok  faa  tilstrækkeligt  at  be- 
stille. —  Her  paa  Fossum  lever  jeg  foreløbig 
aldeles  æsthetisk  —  spiller  meget,  de  ere  alle- 
sammen glade  over  min  Musik,  men  her  er 
heller  ikke  mange  paa  Egnen  som  spiller  Kla- 
ver. Saa  læser  jeg  for  Tiden  Victor  Hugo  og  en 
anden  Bog  paa  Fransk  —  Helene  af  Miss  Ed- 
geworth  —  altsaa  oversat  fra  Engelsk. 

I  kunne  vist  faa  den  fra  Athenæum,  det  var 
morsomt,  om  vi  paa  den  Maade  læste  den  sam- 
men, nu  da  vi  ikke  mere  i  Ordets  egentlige  Be- 
tydning kunne  læse  sammen. 

Vi  fik  for  lidt  siden  alle  vore  Breve  og  Aviser 
dernede,  da  Posten  kom.  Jeg  begyndte  at  læse 
mine  nede  hos  de  andre,  men  mærkede  at  det 
gik  ikke  —  vi  maa  være  alene,  Brevene  og  jeg, 
saa  lagde  jeg  dem  igjen  i  Konvulutten  og  Mar- 
schalinden  gav  mig  et  at  læse,  som  hun  just 
fik  fra  den  svenske  Dronning.  Det  var  saa  hjerte- 

ligt,  men  saa  bedrøvet,  fordi  hun  har  mistet  en 
hende  saa  kjær  Søster  (af  Hohenzollern),  men 
saa  religieust  og  smukt  tillige:  „Wir  hatten  uns 
immer  so  lieb,"  skriver  hun,  „verstanden  uns 
oline  zu  reden."  —  Det  gjøre  vi  ogsaa  —  ikke 
sandt. 

Hofmarschallen  gjør  en  Slags  Undskyldning 
for  det  „evige  Kjæleri"  og  ^Hængeri"  med  ham 
og  Børnene  I  De  sidste  have  allerede  bemærket, 
at  den  Slags  ikke  er  mig  noget  Nyt.  Igaar  i 
Skumringen  sad  jeg  med  dem  nede  i  Sofaen; 
Drengen  faldt  isøvn  med  Hovedet  i  mit  Skjød, 
og  lille  Olga  med  Hovedet  paa  min  Skulder.  — 
Saa  kom  Lampen  ind  og  vi  satte  os  til  Whist- 
bordet. Nu  spiller  jeg  allerede  lidt  bedre,  synes 
jeg  da  selv,  men  det  kan  godt  være,  at  de  an- 
dre ikke  synes  det.  Efter  Theen  Klokken  halv- 
ti,  knække  vi  Nødder,  spille  en  Vals,  en  Polka 
eller  anden  lettere  Musik,  lægge  Patience  og 
sige  Godnat.  Officererne  og  Konsul  Faye  ere  at- 
ter reiste,  og  om  nogle  Dage  reise  Sophie  Lø- 
venskjold og  Miss  Davis  til  Jarlsberg,  vi  til 
Jønneval  og  saa  bliver  her  ganske  stille. 

Igaar  var  jeg  ude  at  ride  paa  et  Æsel  med 
Carl,  en  lang  Tour.  Æslerne  ere  virkelig  inter- 
essante, især  naar  man  maa  staa  af  for  at  trække 
dem  over  en  Grøft,  et  Hegn  eller  lignende. 
Opad  en  Hulvei,  mellem  store  Sten,  maatte  den 
lille  Kavaler  staa  af  for  at  trække  baade  mit 
graa  og  hans  eget  hvide  Æsel,  de  to  og  jeg  fandt 
alle  tre  at  Veien  var  for  steil  at  ride. 

Nu  have  vi  kjøbt  en  Mængde  Nødvendigheds- 
artikler til  Hus,  Kjøkken  og  Stolpebod,  forsynet 
os  for  en  hel  Vinter  med  Urtekramvarer  og  med 
Ting  endogsaa  som  Søm,  Skruer,  Kroge  og  en 
Mængde  kvitterede  Regninger.  Det  er  herude 
paa   det  ensomme   Land   ganske   nødvendigt   at 

være  forsynet  for  lang  Tid.  Vi  skulle  ogsaa  slagte 
en  Ko  og  maaske  et  Faar.  Min  Pige  er  vant  til 
at  salte  og  lægge  ned.  Det  gaar  nok,  og  der 
skal  blive  saa  nydeligt  i  vort  Hjem  —  og  paa 
vor  Stolpebod.  Helge  Foss  har  foræret  mig  en 
stor  Træslev,  pænt  udskaaret,  med  mit  Navn. 
Alle  de  udskaarne  og  pyntede  Bøtter  og  Træ- 
fade kjøber  man  af  Bønderne.  Jeg  har  det  saa 
lyst  og  saa  godt,  ikke  Plads  for  et  eneste  æng- 
steligt Suk  og  er  kun  opfyldt  af  Lykke,  med 
fast  Villie  til  ikke  at  ville  længes  for  meget  ef- 
ter Eder  —  hvis  jeg  da  kan  lade  det  være;  men 
det  er  maaske  godt  at  der  mangler  noget;  thi 
i  modsat  Fald  blev  det  for  megen  Lykke  for 
dette  Liv. 

Nu,  da  det  er  forbi  med  den  regelmæssige 
Dampskibsforbindelse  med  Danmark  for  iaar, 
blive  Brevene  fra  Eder  allermindst  sex  Dage 
gamle,  inden  jeg  læser  dem.  Men  derfor  ere  vi 
ikke  skildte  —  vel  —  og  vi  skilles  i  Virkelig- 
heden aldrig;  havde  jeg  den  Følelse,  saa  svandt 
al  min  Lykke,  al  den  barnlige  Glæde  jeg  føler, 
bort  som  en  Drøm.  —  Men  det  at  vi  leve,  elske 
hverandre  og  ere  hos  hverandre  med  hele  vor 
Tanke,  er  Virkelighed  og  ikke  nogen  Drøm. 


17de  Oktober  1847. 

Naa  hvor  vi  have  travlt,  og  hvor  det  er  mor- 
somt. 

laftes  kjørte  vi  herop  og  drak  for  første  Gang 
The  ved  vort  eget  Bord,  og  Fancy  sov  for  før- 
ste Gang  ved  sin  egen  Kakkelovn.  Dagligstuen 
er  nu  færdig  og  i  alle  Henseender  yndig.  Sadel- 
mageren har  hængt  Gardiner  og  Malerier  op  og 
lagt  Tæpper  paa. 

Klaveret  staar  paa  skraa  og  Solen  skinner  her- 
ind paa  det  altsammen.  Jeg  glæder  mig  saadan 
til  at  Marschalinden  skal  komme  herop  naar 
det  hele  er  rigtig  færdigt.  De  ere  saa  elskvær- 
dige og  saa  opmærksomme.  Hun  har  forsynet 
os  med  Smør,  Rullepølser  i  Mængde,  Skinke  og 
røget  Kjød.  Idag  spiste  vi  første  Gang  Middag 
hos  „os  selv":  Suppe,  Helleflynder  og  Dessert. 
Bagefter  Frugt,  som  jeg  selv  havde  plukket  i 
„vor  egen"  Have,  tænk,  endnu  baade  Stikkels- 
bær og  Ribs. 

Marschal  Løvenskjold  er  som  en  Fader  for 
os,  saa  omhyggelig  og  saa  betænksom,  og  Mar- 
schalinden stod  igaar  da  vi  kjørte  fra  Fossum 
nede  ved  Vognen  og  pakkede  mig  ind,  kyssede 
mig  og  sagde,  at  hun  bad  mig  sige  hende  det 
allermindste,  som  der  kunde  mangle,  eller  være 
iveien,  som  jeg  vilde  sige  det  til  min  Moder. 
Men  der  er  ikke  det  mindste  iveien,  Huset  er 
ganske  som  nyt  og  saa  bekvemt  i  alle  Hen- 
seender, som  vi  kunde  ønske  os. 


den  21de  Oktober  1847. 
Nu  vil  jeg  gjøre  mig  selv  en  lille  —  o  nei 
en  stor  Glæde.  —  Mit  Skrivebord  staar  her  med 
al  sin  gamle  Pynt  paa  og  med  Moders  brode- 
rede Tæppe  derunder  og  min  lille  sorte  Skrive- 
bordsstol foran.  Jeg  selv  sidder  ved  det  —  og 
skriver  til  Eder,  ellers  kunde  jeg  gjerne  have 
bildt  mig  ind  at  jeg  sad  i  Amaliegade,  saa 
hjemme  føler  jeg  mig  her  ved  mit  lille  Bord. 
Og  mit  Klaver,  som  ikke  er  den  mindste  Smule 
forstemt,  fortalte  mig  nylig  ogsaa  en  hel  Del 
om  Eder,  og  om  før  —  og  om  siden.  Gid  I 
saae,  hvor  yndigt  her  er.    Jeg  vil   tegne   paa  et 

Stykke  Papir,  hvordan  Huset  er  indrettet  baade 
heroppe  og  nede  i  Stueetagen,  saa  I  ret  kunne 
vide  og  tænke  Eder,  hvordan  de  Omgivelser  ere, 
hvori  jeg  færdes  og  hvori  jeg  glæder  mig  over 
Livet  og  over  den  Lykke  Livet  har  skjænket 
mig. 

I  Formiddags  var  Hofmarschal  Løvenskjold 
og  Frue  hos  mig  og  de  fandt  min  Dagligstue 
ganske  nydelig,  hvilket  jeg  ogsaa  selv  kan  se 
at  den  er.  Det  øvrige  kan  nu  ogsaa  snart  blive 
færdigt,  men  Snedkeren  har  ladet  vente  paa  sig 
med  endel. 

Idag  har  en  Mand  nedsaltet  een  og  en  halv 
Oxe  for  os,  saa  vi  dø  da  ikke  af  Sult.  Mar- 
schalinden  var  nede  i  Kjøkkenet  for  at  sige 
Grethe  Besked  om,  hvordan  man  her  behandler 
saadanne  Beholdninger;  men  Grethe  er  meget 
flink,  og  vidsle  god  Besked.  Hun  er  god  og  in- 
derlig villig  og  laver  prægtig  Mad.  Hun  er  og- 
saa omhyggelig  for  mit  Ve  og  Vel  og  passer 
paa,  naar  jeg  løber  ud  i  Luften  eller  over  i 
Stolpeboden,  at  jeg  tager  Shawl  om;  men  igaar 
narrede  jeg  hende  og  gik  en  lille  Tour  ud  i 
det  varme  Solskin  uden  at  tage  Overtøi  paa,  og 
det  var  slet  ikke  uforsigtigt;  thi  det  var  Som- 
mer. Jeg  søgte  og  fandt  en  yndig  Plet,  saa  ma- 
lerisk, saa  skjøn,  som  man  kan  læse  om  i  no- 
gen Roman.  En  steil  Klippevæg  med  skarpe 
Konturer  og  brudte  Kanter,  store  nedrullede 
Klippestykker  og  Sten  —  een  saa  stor  som  et 
lille  Hus,  og  allerøverst  smukke  store  Furuer  og 
en  enkelt  Birk  i  Spalterne.  —  Der  var  en  Sten 
af  Form  næsten  som  et  Bord.  Naar  I  komme 
til  Sommer  skulle  vi  drikke  The  ved  det. 

Men  der  skal  ryddes  og  hugges  lidt;  det  er 
paa  vor  egen  Jord.  Vi  have  Overdrev  og  Enge 
med  Busket   af  deilige   Birke,   det   seer   næsten 

ud  som  engelske  Have-Anlæg  med  store  grønne 
Plainer  —  det  er  Eng  —  og  et  Vandfald  lige- 
ved. —  Et  andet,  det  største  i  mange  Miles 
Omkreds,  „Mofossen",  ligger  ikke  en  halv  Mil 
herfra.  laftes  i  Maaneskin  gik  Emil  og  jeg  en 
Tour,  det  var  som  en  Sommeraften,  saa  lyst  og 
stille  og  mildt,  og  saa  hørte  vi  tydeligt  en 
Brusen  som  Havets  —  det  var  Mofossen,  som 
var  en  Fjerdingvei  borte. 

Lige  udenfor  Jønneval  staar  en  deilig  Kjæm- 
pebirk;  den  seer  ud  som  en  Skildvagt,  der  vil 
vogte  Huset  for  alt  ondt  og  beskytte  dem  der 
bo  derinde.  Den  har  jeg  døbt  og  kaldt  op  efter 
min  Fader,  og  nu  hedder  den  og  skal  altid 
hedde  „Faders  Birk".  Det  er  som  om  den  sagde 
til  mig,  at  jeg  skulde  komme  til  den,  hvis  jeg 
blev  bedrøvet,  eller  hvis  jeg  trængte  til  Trøst. 

Igaar  var  jeg  ude  hos  den,  skjøndt  jeg  ikke 
trængte  til  Trøst,  og  jeg  støttede  mig  imod  den, 
og  syntes  at  her  var  næsten  for  smukt. 

Endnu  have  vi  ikke  faaet  vore  Køer,  som 
tilligemed  Hesten  skulle  komme  fra  Christiania, 
her  kan  man  slet  ikke  faa  nogle  tilkjøbs.  Vi 
kjøbe  Mælk  paa  en  Gaard  tæt  herved  og  leve  i 
det  hele  taget  udmærket  godt. 

En  Kariol  vil  Emil  ogsaa  have  fra  Christi- 
ania. Foreløbig  vil  Emil  kun  have  een  Hest;  til 
Embedsforretninger  kan  han  nemlig  bestille 
Heste,  Vogne  og  Folk  hvor  han  vil.  Igaar  var 
her  syv  Heste  med  Karle  for  at  pløie  vore  Mar- 
ker —  det  besørger  Hofmarschallen  —  her  er 
slet  ikke  saa  lidt  Jord,  kan  jeg  se. 

Vi  ville  ogsaa  kun  have  ganske  faa  Køer, 
egentlig  blot  til  Husets  Brug.  Imorges  reiste 
Emil  til  Skovs  og  bliver  borte  en  Række  Dage. 
Jeg  pakkede  hans  „Niste"  med  Fødevarer  — 
Skinke,   koldt   Kjød,    Sukker,   Risengryn,   Smør, 

Brød  og  Kaffe.  Her  er  slet  ikke  saa  stille,  uag- 
tet Grethe  er  gaaet  til  Nabogaarden  og  den  utro 
Fancy  er  løbet  til  Fossum,  saa  altsaa  Unkas  og 
jeg  ere  ganske  ene  hjemme.  Men  Hammeren 
eller  „Masovnen"  her  lige  nedenunder  Bakken 
hører  jeg  hele  Tiden,  Tegn  paa  at  der  er  ven- 
ligsindede Mennesker  ganske  nær. 

Ogsaa  her  kan  jeg  hver  Aften  se  Ildfraaden 
staa  høit  tilveirs  af  en  Skorsten. 

I  Elven,  der  løber  lige  her  forbi,  fange  de 
bestandig  Fisk. 

laftes  saae  jeg  fra  Vinduet  Maanen  speile  sig 
i  den;  maaske  kan  jeg  ogsaa  se  det  iaften,  da 
det  atter  er  Maaneskin  og  stjerneklart.  Det  er 
besynderligt  for  en  „Begynder"  at  se  Skyerne 
oppe  midt  paa  Bjergene,  saa  Toppen  rager  til- 
veirs ovenover  dem.  Imorges  var  dog  Skrehelles 
Top  ganske  skjult,  det  seer  i  Graaveir  lidt  skum- 
melt ud;  men  iaftes  var  Skrehelle  smuk,  saa 
stor  og  saa  mørk,  som  tegnet  med  Kul,  med 
skarpe  Konturer  —  en  Kontrast  til  den  mærk- 
værdig lyse,  vidunderlig  skjønne  Himmel,  og 
lige  over  Bjergets  Top  stod  den  kjendte,  smukke 
Stjerne  fra  Kirkeskoven  hjemme. 

Da  Hofmarschallens  kjørte  idag,  efterat  have 
saa  kjærligt,  ja  næsten  faderligt,  erkyndiget  sig 
om  alt,  selv  det  ubetydeligste,  sagde  Grethe: 

„Det  er  dog  akkurat,  som  om  det  kunde  være 
Fruens  Fader  og  Moder."  Nei,  ikke  akkurat,  det 
kan  ingen  blive,  tænkte  jeg;  men  meget  tak- 
nemmelig for  al  deres  Godhed,  næsten  Kjærlig- 
hed er  jeg  unægtelig.  —  Undskyld  at  jeg  skri- 
ver ganske  som  det  falder  mig  ind,  uden  at 
tænke  paa  For-  eller  Eftersætning,  springende 
fra  det  ene  lige  over  til  det  andet;  men  I  fin- 
der nok  Meningen  alligevel;  den  sidder  i  Eders 
Hjerte  og  i  mit. 

Naar  jeg  læser  et  Brev  fra  Eder,  saa  føler  jeg 
Eder  saa  tydelig  nær,  som  om  I  virkelig  havde 
været  hos  mig.  Det  samme  synes  jeg  at  føle 
ude  i  den  frie,  deilige  Natur,  naar  Solen  skin- 
ner varmt  og  der  er  allerdeiligst.  Jeg  læste  sidst 

—  det  kunde  jeg  saa  godt  forstaa  —  Victor 
Hugo,  han  siger  om  Naturen,  den  store  Moder, 
at  hun  giver  ikke  alene:  le  pain  qu'il  faut  aux 
hommes,  men  ogsaa  le  baiser  qu'il  faut  aux 
enfants. 

Nu  tror  jeg,  at  jeg  vil  gaa  i  Seng,  og  sove 
saa  trygt,  som  om  I  vaagede  over  mig.  Er  det 
ikke  underligt  —  al  Ængstelighed  er  gaaet  bort 

—  før  var  jeg  saa  vel  garderet  af  Mennesker,  af 
Kjære,  Kjære,  at  jeg  maaske  mindre  følte,  at 
man  bestandig  trænger  til  Gud.  Han  gav  mig 
under  alle  de  nye  Forhold  efter  den  21de  Sep- 
tember en  Ro  og  en  Kraft,  som  hverken  jeg 
selv  eller  noget  Menneske  kunde  have  givet  mig 

—  og  han  holder  ogsaa  Haanden  over  Eder. 


Den  23de  Oktober  1847. 

Idag  kom  Emil  hjem  og  bragte  en  entre-mets 
til  Middagen,  nemlig  fire  deilige,  fede  Laxørre- 
der.  De  to  røges  i  Skorstenen  en  halv  Dag,  det 
have  vi  allerede  lært.  —  Brødet  i  Norge  er  ud- 
mærket, men  her  i  Landet,  hvor  der  spares  paa 
alt,  bager  man  ganske  smaa  Rugbrød,  som 
komme  hele  ind  paa  Bordet,  for  ikke  at  skjære 
mere  af,  end  der  bruges.  Tarveligheden  hos  fat- 
tige Folk  er  saa  stor,  som  den  vist  ikke  kjen- 
des  i  Danmark.  Havregrød  —  og  ikke  andet  — 
spise  de  simpleste  Folk  Morgen,  Middag  og 
Aften. 

Før  kom  vor   første  Ko,  den  er  hvid  og  rød 

og  meget  kjælen.  Det  var  saa  tungt  at  se  den 
Mand  og  Kone  —  norske  Bønderfolk  fra  Lux- 
fjæld  —  som  solgte  den,  formodentlig  af  Nød; 
de  bade  saa  meget  om,  at  vi  vilde  behandle  den 
godt,  de  havde  formelig  ondt  ved  at  rive  sig 
løs  fra  den,  kunde  jeg  nok  mærke  paa  deres 
alvorlige  Miner.  Da  de  gik,  vendte  Koen  sit  Ho- 
ved og  saae  efter  dem  med  sine  store,  melan- 
kolske Øine.  Ved  en  saadan  Leilighed  var  det 
morsomt  at  være  rig,  saa  kunde  man  have  givet 
dem  Pengene  og  ladet  dem  beholde  Koen;  men 
nu  vil  jeg  holde  Løftet,  jeg  gav  dem,  og  be- 
handle den  godt.  —  Manden  med  Koen  kom 
over  Fossum,  hvor  han  først  havde  været  inde, 
og  Hofmarschallen,  som  altid  er  fuld  af  Op- 
mærksomhed, medgav  ham  Berlingske  og  andre 
Aviser  til  os,  og  indeni  Aviserne  laa  det  jeg  blev 
allerlykkeligst  over  —  Breve  fra  Danmark. 


Den  25de  Oktober  1847. 
Igaar  vare  vi  bedte  til  Fossum.  Vognen  blev 
sendt  efter  os,  og  Hofmarschallen  sagde,  at  jeg 
blot  med  Halvor  Jønneval,  som  boer  i  et  lille 
Hus  lige  herved  og  som  hver  Dag  gaar  til  Fos- 
sum, skulde  lade  ham  vide,  naarsomhelst  jeg 
vilde  have  Vogn,  saa  skulde  den  blive  sendt. 
Nu  er  der  kjøbt  en  Hest  til  Emil,  men  den  er 
endnu  ikke  kommet.  Naar  jeg  saa  er  ene,  kan 
jeg  blot  sætte  mig  op  paa  den  —  Ridedragt  og 
Saddel  har  jeg  pakket  ud  —  og  ride  til  Fos- 
sum. Saa  vil  jeg  lade  min  Fantasi  have  frie 
Tøiler  og  indbilde  mig,  at  jeg  atter  rider  med 
Fader  og  Othar*)  ad  Strandveien  gjennem  Char- 


*)  En  Broder,  som  var  Løjtnant  i  Kavalleriet. 

lottenlund  til  Dyrehaven.  —  En  Vogn  og  en 
Kane  faa  vi  ogsaa  snart. 

Jeg  var  nylig  nede  at  se  til  min  kjælne  Ko. 
Folkene,  som  bragte  den,  sagde  den  hed  „Røsli", 
det  lyder  saa  tydsk  —  ikke? 

Der  var  Fremmede  paa  Fossum  igaar,  en 
gammel  interessant,  tør,  men  rar  Borgermester 
Strøm  og  en  Fru  Linau  samt  de  gamle  Løven- 
skjolds fra  Skien.  Vi  spillede  alle  Whist  om 
Aftenen  efterat  jeg  først  i  Skumringen  havde 
spillet  Klaver  for  den  gamle  „Tante  Anna"  og 
senere  akkompagneret  Sophie,  som  synger  rigtig 
kjønt,  uden  Prætention. 

Hvor  er  Hofmarschallen  elskværdig;  man  kan 
ikke  tænke  sig  et  Menneske  med  mere  Hjerte; 
men  hans  Humeur  er  vist  ikke  altid  godt  —  der 
er  saadan  en  Uro  over  ham.  Da  vi  kjørte  hjem 
iaftes  var  det  yndigt  Maaneskin;  men  det  frøs 
temmelig  stærkt  og  Himlen  var  lysende  med 
Nordlys  paa  alle  Kanter,  det  ene  var  især  pragt- 
fuldt, rødt  og  stærkt,  de  andre  vare  i  Striber, 
som  flammede  og  bestandig  forandrede  Form. 
Jeg  har  aldrig  seet  noget  lignende. 

Forleden  Aften  spadserede  vi,  ogsaa  i  Maane- 
skin, til  en  Bænk,  der  ligger  noget  herfra,  men 
hører  Jønneval  til;  jeg  har  endnu  ikke  været 
der  ved  Dagens  Lys.  Vi  gik  og  lo  og  spøgede, 
og  da  vi  kom  tilbage  til  vor  lille  Eremitage, 
stode  vi  og  kiggede  gjennem  Stakittet  ind  i 
Haven,  op  mod  det  maanebelyste  Hus,  og  sagde: 
„hvad  mon  her  bo  for  lykkelige  Mennesker," 
og  saa  følte  vi  os  usigelig  lykkelige.  —  Naar 
jeg  nu  seer  op  fra  mit  Skrivebord  ud  gjennem 
Vinduet,  seer  jeg  et  skjønt,  solbelyst  Bjergland- 
skab. En  blaalig  Taage  slører  de  fjærnere  Fjælde, 
medens  de  nærmere  ere  klart  belyste,  men  med 
stærke  Skygger  i  Fordybningerne.    Fossum  kan 

jeg  ikke  se  for  bare  Røg  fra  Milen,  hvori  Kul- 
lene brændes.  Forgrunden  dannes  af  Trætoppe 
i  vor  Have  —  et  Blommetræ  uden  Blade  og  et 
andet  med  høirøde,  som  vist  ikke  blive  sid- 
dende længe.  Imellem  Grenene  og  de  røde  Blade 
seer  jeg  Elven  sno  sig.  Udenfor  mit  Sovekam- 
mervindu  staa  to  Popler,  som  de  første  Dage, 
vi  boede  her,  endnu  vare  fulde  af  sittrende 
Blade;  nu  ere  de  fleste  faldne  til  Jorden.  „Fa- 
ders Birk"  har  næsten  alle  sine  endnu;  men  de 
skinne  i  det  guleste  gule.  —  Jeg  har  vist  glemt 
at  fortælle  om  de  morsomme  norske  Bønder- 
karle, fire  Stykker,  som  vare  her  og  hjalp  med 
Indflytningen.  De  have  spidse  Huer  —  Luer  sige 
de  her,  —  og  havde  saadan  pibende  Stemmer.  En 
af  dem  —  Aslak  Sveri  —  er  et  Slags  naturligt 
Geni,  som  bliver  brugt  ved  Bygning  af  Broer, 
Opsætning  af  Maskiner  og  alt  hvad  der  af  Ar- 
beide  kræver  særligt  Omløb  i  Hovedet  —  et 
prægtigt,  klogt  Ansigt.  Men  de  ere  saa  mærke- 
lig forundrede  over  alt,  hvad  de  se  af  nyt  eller 
uvant.  —  Jeg  hørte  dem  tale  om  „den  tunge 
Kasse"  (Klaveret),  medens  de  bare  det  op,  „der 
er  vist  gode  Sager  i  den,  mon  den  skulde  være 
fyldt  med  Penge?"  Da  de  saa  havde  sat  det 
paa  Plads,  lukkede  jeg  det  op  og  spillede  „Pa- 
riser Polka"   for  dem. 

Hvor  de  lyttede  —  det  var  som  Hexeri.  — 
Saa  bade  de  om  „nok  et  Stykke",  og  fik  det. 
—  „Hvad  mon  den  kan  bruges  til?"  hviskede 
de  til  hverandre  og  pegede  forbauset  paa  Gynge- 
stolen. „Til  det,"  sagde  jeg,  idet  jeg  satte  mig 
i  den  og  gyngede  rigtig  for  dem.  —  Sybordet  — 
„Systolen"  kaldte  de  det  —  vilde  de  ogsaa  se 
indeni.  Lænestole  vilde  de  have  „den  hvide 
Kjole"   af,  for  at  se  det  blaa  Betræk. 

Det   er   komiske  Mennesker,  og   naar   de   gaa, 

E.  Bodenhofl":  Et  lykkeligt  Hjem.  3 

sige  de  „Farvel!  —  og  Tak  og  Ære  for  idag." 
—  Saa  undrer  de  dem  over  at  jeg  taler  saa 
godt  „Norsk",  for  de  havde  kjendt  en  anden 
dansk  Kone  fra  Tydskland,  og  hende  kunde  de 
slet  ikke  forstaa.  —  Forresten  er  det  norske 
Bondesprog  endnu  Latin  for  mig. 


Den  3die  November  1847. 

Emil  er  reist  til  Skogs  paa  flere  Dage.  Jeg 
vil  derfor  nu  spadsere  til  Fossum  og  lade  mig 
kjøre  hjem;  thi  blive  der  vil  jeg  ikke  idag,  da 
vi  skulle  bage  iaften,  alle  Slags  Brød.  Endvidere 
skulle  vi  imorgen  nedsalte  nogle  Lispund  Grise- 
kjød;  vasket  have  vi  ogsaa,  og  igaar  morede  jeg 
mig  med  at  hjælpe  Grethe  med  at  stryge,  og 
opdagede,  at  det  slet  ikke  er  kjedeligt. 

laftes  sendte  Marschalinden  os  to  store,  dei- 
lige  Hummer,  vi  have  i  Sandhed  snarere  for 
megen  end  for  lidt  Mad.  Nogle  Fugle  har  Emil 
skudt,  men  jeg  veed  ikke  hvad  de  hedde,  de 
hænge  ogsaa  paa  Stolpeboden.  Hofmarschallen 
spøger  nemlig  altid  og  lader  som  om  han  tror 
at  vi  sulter,  og  siger,  at  vi  vist  snart  maa  ligge 
i  Sengen,  for  saa  bliver  man  ikke  saa  sulten. 

I  Søndags  var  her  en  hel  Vienervogn  fuld  af 
Ungdommen  til  déjeuner.  Carl  red  paa  sit 
Æsel. 

De  fandt  det  Alle  saa  yndigt  her  og  jeg  havde 
ogsaa  pyntet  op  med  alle  mine  Herligheder. 
De  ældre  ville  snart  spise  her  en  Middag  og 
det  vil  være  mig  en  Glæde,  slet  ingen  Gene, 
thi  Grethes  Mad  er  udmærket.  Nu  kan  jeg  og- 
saa invitere  dem  til  The  en  Aften.  Thi  nu  er 
Spillebordet  endelig  kommet,  og  en  Whist  er 
Marschalindens  Passion.  —  Han  spiller  saa  ud- 

mærket,  at  det  ikke  er  hver  Dag,  han  vil  spille 
med  os  Damer;  men  naar  jeg  har  spillet  Klaver 
for  dem,  siger  han  somtid,  „nu  vil  jeg  til  Be- 
lønning spille  Whist  med  Dem;"  men  han 
skjænder  lidt. 

Dette  Liv  her  paa  Jønneval  er  saa  ganske  ef- 
ter min  Smag,  og  jeg  føler  tydeligt,  at  det  ikke 
er  fordi  at  alt  er  saa  nyt,  men  at  det  vil  inter- 
essere mig  mere  og  mere.  Dog  vil  jeg  vogte 
mig  for  at  blive  altfor  prosaisk,  navnlig  i  For- 
holdet til  Naturen  omkring  mig,  hvilket  jeg  fin- 
der at  mange  af  de  Norske,  jeg  har  truffet,  ere. 
Men  saa  poetisk  en  Plet  som  Jønneval,  findes 
der  vist  næppe  paa  hele  Jorden  —  en  saadan 
Afvexling,  en  saadan  Rigdom  paa  Skjønhed.  Jeg 
forekommer  ofte  mig  selv  som  et  Barn,  trods 
mine  fem  og  tyve  Aar;  men  en  saa  barnlig 
Glæde  over  hver  ny  „Opdagelse"  har  jeg  ikke 
følt,  siden  jeg  virkelig  var  Barn.  Hver  Dag  gaar 
jeg  en  lille  Tour  —  ogsaa  naar  Emil  er  borte, 
og  hver  Dag  synes  jeg  at  her  er  smukkere,  og 
i  Tankerne  gaar  jeg  og  taler  med  Eder,  og  viser 
Eder  saa  det  ene,  saa  det  andet  i  alle  de  for- 
skjellige  Belysninger. 

Jeg  maa  fortælle,  at  jeg  har  kjøbt  et  lille  sort 
Faar  med  en  hvid  Næse,  som  til  Foraaret  kan 
faa  to  smaa  sorte  Lam  med  hvide  Næser,  og  vi 
vente  hver  Dag  to  Køer  til.  Hofmarschallen 
siger,  at  vi  vist  bør  holde  flere.  Jeg  tror  jeg  vil 
lægge  mig  efter  Landvæsenet,  thi  Emil  paastaar, 
han  har  ikke  Tid  dertil. 

Jeg  kan  ikke  forstaa,  at  jeg  har  glemt  at  sige 
Eder,  at  her  er  en  Karl  paa  Gaarden,  ja  her 
er  egentlig  to  eller  idetmindste  l^i-  Den  første. 
Halvor  Jønneval,  har  her  fri  Bolig  med  sin 
unge  Kone  og  dennes  Søster,  der  tjener  os,  samt 
en   Søn   af  hans   første   Ægteskab,   som   hugger 

Brænde  for  os,  bærer  Vand  o.  s.  v.  De  bo  i  et 
forfaldent  Hus,  som  kan  gjælde  for  Portnerbolig 
til  Jønneval,  og  vi  have  dem  paa  samme  Ak- 
kord, som  de  gamle  Løvenskjolds  havde  med 
dem.  —  De  skulle  gjøre  alt,  hvad  vi  forlange 
af  dem.  De  ere  glade  for  os,  og  for  mig  er  den 
Indretning  allerbekvemmest,  saa  længe  vi  ikke 
holde  flere  Køer  —  og  maaske  selv  da,  thi  den 
unge  Kone  har  tjent  paa  Fossum  til  hun  blev 
gift,  og  Marschalinden  siger,  at  hun  var  den 
flinkeste  af  hendes  Sæterpiger.  Jeg  behøvede 
kun  at  kalde  ud  ad  Vinduet  om  Natten,  saa 
maatte  de  strax  høre  det.  Grethe  siger,  at  Halvor 
sover  saa  let,  at  han  ovre  fra  sin  Seng  kan  se 
naar  hun  har  tændt  sit  Lys  om  Natten,  for  saa 
spørger  han  hende  Dagen  efter  om,  hvorfor 
hun  gjorde  det.  Nei,  vi  have  visselig  ingen  Nød, 
heller  ikke  naar  Emil  er  i  Skoven  og  vi  ere 
alene.  Unkas  ligger  i  Entréen,  og  Fancy  paa  sit 
Tæppe  under  Kakkelovnen  hos  mig,  og  om 
„Kvelden"  lukke  vi  —  å  la  Walther  Scott  — 
ingen  ind,  uden  at  Grethe  først  fra  Vinduet  her- 
oppe spørger:  „Hvem  der!"  Endvidere  høres 
hele  Natten  Hammeren  hernede  ved  Fossen  un- 
der Bakken,  der  hviler  Arbeidet  aldrig,  og  hver 
Nat  er  flere  Folk  dér  vaagne,  som  alle  staa  i 
tjenstligt  Forhold  til  Emil,  og  hvoraf  flere  — 
som  Aslak  S  ver  i  —  ere  ham  meget  hengivne  og 
altfor  gjerne  ville  gjøre  ham  en  Tjeneste. 

Der  er  noget  saa  eiendommeligt  ved  de  Folk. 
Helge  Foss  —  Emils  Adjutant,  som  de  kalde 
ham  paa  Fossum,  hvor  de  ogsaa  holde  meget 
af  ham,  er  min  høire  Haand.  Han  hjælper  mig 
med  alt  muligt  —  har  lavet  Hylder  til  mig  og 
Slibebrætter,  Hakkebrætter,  Træstole  og  Sløve. 
Han  har  kjøbt  mig  en  Rococo-Stol,  som  Fruerne 
Løvenskjold   ifjor  saae  paa  hos  en  Bonde;  den 

staar  nu  paa  et  Kvistværelse  hos  mig.  Han  skaf- 
fer mig  Æg  tilkjøbs,  uagtet  her  ellers  ingen  er 
at  faa,  og  nu  er  der  en  Auktion  i  Skien,  hvor 
han  vil  kjøbe  os  mange  Nødvendighedsartikler, 
som  Blikspande  og  Lerfade,  Morter,  Pibejærn 
og  meget  andet.  Emil  og  jeg  have  faaet  os  en 
større  og  en  mindre  Øxe,  hvormed  vi  begge 
ville  gaa  i  Solskin  ovre  i  Anlæget  og  pynte  paa 
Træerne. 

Men  der  er  vist  mange  Ting,  som  jeg  fortæl- 
ler to  Gange  og  andre  som  jeg  ganske  glemmer 
at  omtale,  og  det  er  fordi  jeg  altid,  naar  jeg  er 
alene  —  og  det  er  jeg  jo  saa  ofte  i  denne  Tid, 
men  taaler  det  godt  —  saa  gaar  jeg  og  taler 
med  mig  selv  og  med  Eder,  og  fortæller  saa 
mange  Ting,  som  jeg  saa  bagefter  tror  at  jeg 
har  skrevet  til  Eder.  Jeg  er  altid  i  et  saa  lyst 
og  let  Humeur  —  altid  —  og  synger  tidt  alle- 
rede fra  den  lyse  Morgen,  uden  dog  at  komme 
til  at  græde  inden  Aften,  og  jeg  griber  mig  ofte, 
naar  jeg  er  ene,  i  at  le  ganske  høit,  jeg  veed 
ikke  ret  af  hvad  —  maaske  af  mig  selv? 

Her  er  saa  hyggeligt  og  lunt  altid,  og  jeg 
bliver  pleiet  og  passet  i  de  største  og  de  mind- 
ste Ting  af  ham,  med  saa  stor  en  Ømhed  og 
Kjærlighed,  og  han  maner  mig  til  Forsigtighed, 
naar  han  maa  reise  fra  mig,  og  naar  jeg  takker 
ham,  fordi  han  er  saa  god,  svarer  han:  „Hvem 
kunde  lade  være  med  at  være  god  imod  Dig."  — 
Tror  I  saa,  vi  have  det  godt  sammen? 

Forleden  gik  vi  saadan  en  smuk  Tour  sam- 
men, lige  hen  under  „Skrehelle".  —  Vi  varierer 
altid  og  her  er  saa  meget  at  se,  som  jo  altsam- 
men er  nyt  for  mig.  Vi  gik  opad  Stier  gjen- 
nem  Krat  og  Enebær,  mellem  røsrevne  Klippe- 
stykker og  stødte  paa  det  ene  vilde  og  roman- 
tiske Vue  efter  det  andet,  ogsaa  idylliske,  blandt 

andet  et  lille,  bitte,  bitte  Hus,  saa  ensomt,  og 
lige  over  Taget  sprang  tre-fire  hvide  Geder. 

Toppen  af  Skrehelle  skjultes  af  Skyer.  „Det 
regner,"  sagde  jeg,  thi  jeg  blev  ganske  vaad  i 
Ansigtet.  „Det  kommer  af,  at  vi  nu  gaa  i  Sky- 
erne," svarede  Emil  og  saa  lo  han  af  mig,  fordi 
jeg  troede  det;  thi  det  var  nemlig  ægte,  ufor- 
falsket Regn.  —  Nu  spadserer  jeg  altid  med 
store  Jagtstøvler  paa,  og  er  glad  for  dem. 

Her  er  et  Sted  paa  Jønneval  Eiendom,  som 
vist  især  maa  være  yndigt;  thi  hver  Gang  jeg 
kommer  der,  føler  jeg  noget  som  ligner:  „hvor 
det  er  smukt  at  leve,"  en  saadan  vidunderlig 
Glæde  og  Livslyst  føler  jeg  der,  en  saadan  Tak- 
nemmelighed for  Fortiden  og  Tro  paa  Frem- 
tiden. Jeg  skal  vise  Eder  Stedet,  maaske  I  da 
ogsaa  ville  føle,  at  det  er  smukt  at  leve. 

Grethe  sagde  i  Søndags:  „Frue!  jeg  synes  vi 
skulde  snart  i  Kirke  og  takke  Gud,  fordi  vi 
have  det  saa  godt."  Det  var  ikke  saa  dumt  sagt 
af  Grethe.  Emil  og  jeg  have  ogsaa  talt  derom; 
kun  at  vi  endnu  ikke  have  faaet  vor  Vogn  er 
Skyld  i,  at  vi  ikke  have  været  der. 

Men  man  kan  ogsaa  takke  Gud  udenfor  Kir- 
ken, og  det  tror  jeg  vi  gjøre  begge  to. 

Paa  Fredag  er  min  Grethe  bedt  til  Bryllup 
hos  nogle  Møllerfolk,  som  bo  i  nogle  smaa  røde 
Huse  tæt  her  nedenfor,  og  hun  er  bedt  til  og- 
saa at  blive  der  om  Natten,  hvorover  hun  er 
meget  lykkelig.  Her  findes  ikke  ret  mange  For- 
nøielser  for  hende.  Folk  gifte  sig  flittigt  her  i 
Egnen.  Vi  have  i  denne  Uge  seet  flere  Brude- 
tog —  „Brudefærd"  kalde  de  det  her  —  pas- 
sere forbi  Jønneval. 

Et  saadant  Bonde-Brudefærd  seer  morsomt 
ud.  Først  aabnes  Toget  af  en  pyntet  Gut,  som 
paa  en  pyntet  Hest  rider  foran,  saa  kommer  en 

Kærre  med  Brudgom  og  Brud,  saa  atter  nogle 
ridende  Gutter  og  Jenter,  og  sluttelig  en  Suite 
af  Kærrer.  Alle  Deltagerne  i  deres  brogede, 
maleriske  Nationaldragter.  En  Jente  red  igaar 
paa  en  Hest,  som  stødte  saa  stærkt,  at  hun  for 
hvert  Sæt  foer  iveiret.  Det  saae  morsomt  ud, 
men  jeg  tænker,  hun  har  været  for  stiv  og  træt 
til  at  dandse  om  Natten. 


Den  19de  November  1847. 

I  Fredags,  medens  Emil  endnu  var  borte  i 
Skoven,  havde  jeg  Besøg  af  Hofmarschallen  og 
hans  Broder  Hermann  Løvenskjold,  der  tillige 
er  hans  Svigersøn,  da  han  er  forlovet  med  Dat- 
teren Sophie. 

Hermann  er  lige  kommet  fra  Christiania  og 
bliver  det  meste  af  Vinteren  paa  Fossum.  Hof- 
marschallen bragte  mig  Berlingske  Avis,  hvor- 
med han  aldrig  glemmer  mig.  Da  de  skulde 
hjem,  bad  han  om  de  maatte  se  mit  Stolpebod 
—  og  de  fandt  det  vel  monteret  og  forsynet  og 
ligesaa  ordentlig  som  hos  „Tante  Anna",  og  det 
vil  sige  noget. 

I  Lørdags  kom  Emil  hjem,  og  om  Aftenen 
havde  vi  Sophie  Løvenskjold  og  to  Frøkener 
Cappeln  fra  Holden  til  The.  De  to  sidstnævnte 
ere  ogsaa  meget  nette  unge  Damer,  de  havde 
taget  Noder  med,  og  vi  spillede  allesammen. 

Grethe  har  moret  sig  guddommeligt  til  Møl- 
lerens Bryllup,  hvor  hun,  formedelst  et  Vers, 
som  hun  havde  afskrevet  af  en  gammel  Bog 
og  som  blev  oplæst  ved  Bordet,  avancerede  — 
hun  var  forinden  i  stor  Anseelse  og  havde  alt 
Rang  med  „virkelig"  Udlænding  —  nu  er  hun 
næsten   Halv-Gud.    —    I    Torsdags    sendte   Emil 

mig  Bud  fra  Fjældene,  at  han  ikke  kunde  blive 
færdig  og  komme  hjem  førend  Lørdag  Efter- 
middag. Det  vil  altsaa  sige  hele  Ugen  uden 
ham.  Budet  havde,  foruden  Hilsen,  to  Ørreder 
med,  som  Grethe  kom  ind  og  præsenterede  mig. 
Lidt  efter  kom  hun  atter  ganske  pustende  ind 
og  sagde:  „Nei!  vil  Fruen  tænke,  hvordan  den 
Slags  Mennesker  er.  Saa  har  han  et  Brev  med 
fra  Jagtjunkeren,  og  det  giver  han  mig  først 
nu,  efterat  have  staaet  og  vrøvlet  saa  længe." 

Igaar  sendte  Hofmarschallen  en  Glarmester, 
som  kittede  alle  vore  Vinduer,  for  at  de  skulde 
være  rigtig  tætte  naar  den  rigtige  Vinterkulde 
kommer;  og  idag  er  den  ubetalelige  Helge  Foss 
her,  og  er  Smed  og  Snedker  —  er  med  eet  Ord 
—  alt,  dertil  saa  villig  og  saa  flink,  ikke  ung 
mere,  men  rask  og  handlekraftig. 

Fancy  og  jeg  gik  en  Tour  nylig  paa  vore 
egne  Jorder,  eller  rettere  vi  krøb  og  klattrede, 
saa  jeg  tilsidst,  da  jeg  skulde  ned  igjen,  blev 
ganske  bange;  og  der  var  ingen  anden  Udvei, 
høiere  op  kunde  jeg  ikke  komme.  Da  jeg  var 
ved  mit  Maal,  indsaae  jeg  det  umulige  i  at  naa 
Toppen,  og  lovede  mig  selv  aldrig  mere  at 
prøve  paa  den  Slags  Letsindigheder.  Jeg  skrev 
Eders  Navne  deroppe,  hvor  jeg  vist  aldrig  kom- 
mer igjen.  Klippen  var  det  Sted  som  en  Tavle 
af  sort  Sten,  og  smaa  løse  Stene  benyttede  jeg 
som  Griffel.  —  Sikkert  har  der  aldrig  været 
nogen  Dame  der  før. 

Vi  høre  i  det  hele  taget  til  Sjældenhederne, 
til  Seværdighederne,  og  naar  Emil  og  jeg  pas- 
sere en  Bondegaard  og  vi  ere  lidt  forbi  den, 
vender  jeg  mig  altid  om,  for  at  se,  hvad  der 
sjældent  slaar  feil  —  hele  Familien,  der  er  kaldt 
sammen  og  løbet  ud  og  som  nu  staar  og  stirrer 
efter   os,   til   vi   ere   forsvundne.  —   Om    det   er 

paa  Grund  af  mine  Krøller  eller  mine  kjøben- 
havnske  Kjoler,  eller  fordi  den  Slags  Mennesker 
aldrig  have  seet  noget,  veed  jeg  ikke;  men 
blandt  dem  gjælder  jeg  for  en  Skjønhed  og  de 
meddele  sig  indbyrdes  derom  til  hinanden,  som 
om  jeg  var  en  Udstillingsgjenstand,  der  ikke 
kunde  høre  eller  opfatte.  —  Det  er  kjedeligt  for 
mig,  at  ikke  alle  Folk  have  saa  gode  Øine  som 
de  norske  Bønder. 

Saa  nu  kom  „Manden  min"  og  havde  tre 
Harer  med  sig.  Vi  skulle  spise  paa  Fossum 
imorgen.  Der  ville  I  som  Regel  kunne  finde  mig 
hver  Søndag  Aften  ved  et  Whistbord.  Jeg  har 
spillet  flittig  Klaver  i  den  sidste  Tid,  en  hel 
Del  ældre  Sager,  mest  dog  Beethowen  —  I  kjende 
mine  Følelser  for  ham. 

De  ere  Alle  saa  glade  for  min  Musik,  og  da 
jeg  er  saa  rask,  som  det  er  et  Menneske  muligt 
at  være  og  altsaa  har  mange  Kræfter,  spiller 
jeg  ogsaa  bedre  end  efter  min  Sygdom  for  to 
Aar  siden. 

Eugenie  Løvenskjold,  den  næstældste  af  Bør- 
nene, som  er  sød  og  næsten  voxen,  spiller  og- 
saa. Jeg  tænker  vi  kunne  spille  firhændigt;  men 
endnu  er  hun  undselig. 

Hvor  kan  man  være  undselig  for  mig?  Det 
er  mig  næsten  ufatteligt.  De  to  yngste,  Olga  og 
Carl,  ere  ogsaa  søde  —  især  lille  Carl.  — 

Her  lidt  Sprogundervisning  —  jeg  ender  vel 
selv  med  at  tale  Norsk,  skjøndt  de  nu  Alle  le 
frygtelig  af  mig  blot  jeg  prøver  derpaa.  „Hossen 
liker  Dere  sig  i  Norge!"  (Hvordan  synes  De  om 
at  være  i  Norge).  „Tykker  ikke  Dere  her  er  lidt 
langsomt"  (kjedeligt).  Grethe  svarer:  „Nei,  her 
er  ganske  gesvindt.*'  „Biter  Dere  Bikje"  (Hund). 
„Kan  Dere  lægge  Ved  til  Varmen''  (Brænde  i 
Ovnen).  „Skal  Kua  Dere  bære  til  Vaar"  (kælve). 

„Såuer"  er  Faar,  ikke  Svin,  de  kaldes  her  altid 
og  i  alle  Aldere  for  Grise.  „Tøv  lidt  Manden 
min,  laat  mig  først  trække  paa  Handskerne 
mine." 

Som  jeg  stod  før  og  saae  ud  af  Dagligstue- 
vinduerne paa  den  vidunderligste  Solnedgang, 
kom  Emil  og  inviterede  mig  ind  i  Spisestuen 
for  at  beundre  den  fulde  Maane,  som  idetsamme 
kom  frem  bag  Skrehelle. 


Den  26de  November  1847. 

Jeg  synes  den  sidste  Uge  er  gaaet  noget  lang- 
sommere for  mig,  men  det  kommer  vist  af,  at 
jeg  ikke  hele  Tiden  har  været  paa  Jønneval; 
thi  tre  Dage,  medens  Emil  var  i  Skoven,  har 
jeg  boet  paa  Fossum  og  haft  det  hyggeligt  og 
godt;  men  intet  Sted  er  saa  hyggeligt  for  mig, 
som  Hjemmet,  og  intet  Sted  gaar  Tiden  saa 
hurtigt,  og  intet  Sted  er  man  mere  „sig  selv", 
føle  Tankerne  sig  mere  hjemme.  Interesserne  sig 
mere  samlede  og  alle  gode  Følelser  sig  mere 
utvungne  —  og  nu  har  mine  Tanker  to  Hjem 
at  boltre  sig  i. 

Hofmarschalinden  mente,  at  det  kunde  more 
mig  og  at  jeg  tillige  vilde  have  Nytte  af  at  se 
hvordan  det  gaar  til  ved  saadan  en  stor  Slagt- 
ning. Jeg  kiggede  lidt  derpaa  —  lært  noget, 
tror  jeg  ikke  jeg  har.  Emil  er  lidt  kjed  af,  at 
vi  tilbringe  saa  megen  af  hans  Fritid  paa  Fos- 
sum og  over  at  vi  ikke  kunne  være  lidt  mere 
i  Ro  i  vort  Hjem,  og  han  er  lidt  kjed  af  den 
megen  Talen  om  Husholdning  og  synes,  at  jeg 
kan  mere  end  nok  til  vor  egen  lille  Hushold- 
ning. Men  jeg  er  dem  dog  saa  inderlig  tak- 
nemmelig, fordi  de  virkelig  tage  sig  saa  smukt 

af  mig.  Det  er  i  Sandhed  et  sjældent  Par.  Ham 
holder  jeg  usigelig  meget  af  —  saa  god  og  kjær- 
lig han  er.  Hun  er  ikke  af  Naturen  saa  varm, 
viser  det  idetmindste  ikke  saa  meget  —  dog 
kan  hun  en  Gang  iraellem  aabne  sig  og  vise 
sand  Følelse. 

Som  oftest  er  hun  virksom  i  Huset  hele  For- 
middagen, om  Eftermiddagen  syer  eller  arbeider 
hun  paa  andet  roligt  Haandarbeide,  for  Tiden 
hækler  hun  paa  et  Sengetæppe,  og  om  Aftenen 
er  hun  ved  Whistbordet.  Hun  er  altid  i  godt 
Humeur,  morsom  og  levende.  Igaar  Eftermiddags 
sade  vi  ret  og  passiarede;  hun  fortalte  om  et 
gammelt  tydsk  Drama,  som  hun  havde  seet  i 
Miinchen  —  jeg   husker   ikke   hvad  det   hedder 

—  om  en  „hvid  Dame",  som  viser  sig  i  Drømme 
for  en  gammel  Greve  paa  hans  Borg,  medens 
Stormen  raser.  Tordenen  ruller.  Lynene  knittrer, 

—  Orchesteret  agerer  o.  s.  v.  —  saa  er  der  saa 
meget  Udtryk  i  hendes  Øine  og  Stemme,  og  hun 
fortæller  med  saa  meget  Liv,  og  saa  bliver  hun 
først  rigtig  smuk. 

Nu  er  Frøken  Linau  her.  Jeg  finder  hende 
meget  klog  og  ganske  behagelig,  vi  gik  først  en 
Tour  sammen  og  gjorde  senere  Visit  hos  Lieute- 
nant  Hals'  Frue  nede  paa  Værket.  Hals  er  In- 
spekteur  paa  Værket  og  tillige  vistnok  en  Art 
Godsforvalter  —  Pengene  gaa  idetmindste  gjen- 
nem  hans  Hænder;  han  er  en  udmærket  net 
Mand.  Konen  tiltaler  mig  ikke  saa  meget.  Hun 
er  følsom  (sentimental)  og  bitter  tillige.  Finder 
det  er  saa  frygteligt  at  være  gift  og  har  Lyst 
til  at  træde  tilbage  i  den  hellige  Jomfrustand. 
Men  jeg  tror  hun  er  bedre  end  hun  ved  første 
Indtryk  lader.  Ikke  meget  betydelig,  men  vilde 
sikkert  ikke  gjøre  en  Flue  Fortræd,  naar  det 
kom  til  Stykket.  Saa  er  der  en  Søster  til  Fruen 

—  Mathæa  —  som  skal  have  haft  flere  Friere, 
skjøndt  hun  er  mere  end  styg  og  med  et  evigt, 
stillestaaende  Smil.  Vi  talte  —  selvfølgelig  — 
om  Slagtningen,  de  havde  ogsaa  travlt,  men 
Fruen  var  endnu  ikke  ganske  sikker  paa,  om 
det  var  rigtigt  af  os  afskyelige  Mennesker  saa- 
ledes  at  slagte  de  gode,  uskyldige  Dyr,  og  Ma- 
thæa „kunde  gjøre  alt,  kun  ikke  skjære  i  et 
Svine-  eller  Oxehjerte,  for  et  Hjerte  er  dog  im- 
mer et  Hjerte,  jeg  tænker  og   føler  saa  meget," 

—  og  saa  det  intetsigende  Smil. 

Idag  er  Emil  paa  Jagt  med  Hermann  Løven- 
skjold. Jeg  venter  ham  med  Ild  i  Kakkelovnen 
i  Soveværelset  og  varme,  tørre  Klæder;  thi  Reg- 
nen har  styrtet  ned,  saa  Elven  skummer  og 
bruser.  Han  bragte  mig  forleden  en  Hjærpe  og 
en  Ugle  —  fuldstændig  voxen,  og  dog  ikke 
større  end  en  lille  Drossel.  Begge  ere  saa  smukke, 
at  jeg  vil  male  dem. 

Jeg  vil  ikke  fortælle,  hvad  vi  skulle  have  til 
Middag,  vil  ikke  vænne  mig  til  at  tale  altfor 
meget  om  Mad,  og  I  maa  ikke  være  bange  for, 
at  jeg  skal  blive  for  prosaisk.  Det  bliver  jeg 
aldrig,  det  lover  jeg  Eder.  Selv  naar  jeg  spad- 
serer rundt  i  Stolpeboet  med  Grethe,  vandrer 
mine  Tanker  med  som  Spøgelser  imellem  Bøt- 
terne og  Karrene.  „Spar  paa  Smørret,  Grethe!" 
og  idetsamme  trykker  jeg  min  egen  Haand  og 
siger  „søde,  engle  Moder."  —  „Ikke  for  meget 
af  det  fine  Mel,  Grethe  1  Kom  lad  os  nu  et  Par 
Gange  helde  Lagen  over  det  saltede  Kjød,"  og 
idetsamme  kan  jeg  i  Tankerne  stryge  min  Haand 
over  Faders  Kind  og  lægge  mit  Hoved  til  hans 
Skulder. 

Saa  tager  jeg  mig  som  Belønning  et  Par 
Haandfulde  Nødder  med  op.  —  Nu  maa  jeg  hen 
at    spille    nogen    ny    Musik    af   Døhler   over   et 

Thema  af  Jeanne  d'Ark,  som  Frøken  Linau  har 
laant  mig.  Hun  spiller  ret  smukt;  vi  spille  fir- 
hændigt sammen. 

En  Datter  af  Konsul  Faye  i  Christiania  er 
kommet  til  Fossum,  hvor  hun  foreløbig  skal 
blive,  for  at  uddannes  tilligemed  Eugenie.  Alette 
Faye  er  i  Grunden  ret  smuk,  ligner  den  søde 
Grevinde  Criminil  og  har  en  frisk,  rød  og  hvid 
Teint,  men  hun  er  endnu  lidt  keitet  og  ganske 
Barn. 

Lille  Eugenie  er  gracieuse  og  sød,  men  mang- 
ler noget  fraicheur,  uagtet  hun  kun  er  femten 
Aar,  og  i  Modsætning  til  Alette  er  hun  allerede 
ganske  en  lille  Dame.  —  Alette  har  en  faible 
for  mig,  hvilket  jeg  er  glad  over;  thi  jeg  finder 
hende  saa  sød  og  indtagende.  Her  er  ogsaa  paa 
Fossum  en  ganske  ung  Gouvernante  fra  Ham- 
borg —  lille,  tyk  Figur  til  et  blegt,  interessant 
Ansigt;  hun  er  ellers  ikke  interessant,  men  god 
og  beskeden.  Den  ældste  Datter  —  Sophie  — 
forlovet  med   Hermann,  har   et  nydeligt  Væsen 

—  megen  Verden,  er  egentlig  ikke  smuk,  men 
er  meget  indtagende,  har  en  nydelig  Figur  og 
er  venlig  og  elskværdig;  men  i  Grunden  under- 
lig fremmed  for  sin  Moder  —  for  sin  Forlovede 

—  for  alle  og  for  sig  selv. 

Jeg  er  vred  paa  Unkas  og  Fancy,  de  løbe  al- 
tid til  Fossum,  skjøndt  vi  dog  ere  saa  gode  imod 
dem  —  og  de  sige  der,  at  Fancy  meget  let  kan 
blive  spist  af  Skrubben  (Ulven).  Nylig  var  her  en 
gammel  Bonde,  Ole  Høglie,  han  lignede  Thor- 
valdsen, men  saae  meget  ældre  ud  og  tillige 
meget  svagere  ud.  Han  vilde  forære  Emil  en 
Hare,  som  jeg  dog  betalte  ham,  og  jeg  havde 
stor  Lyst  til  at  male  ham.  Man  skulde  ikke  tro, 
at  den  Olding  endnu  ifjor  skjød  en  Bjørn.  Han 
har  skudt  —  jeg   husker  ikke  rigtig  —  otte  og 

tyve  eller  sex  og  tyve  Bjørne.  Om  Foraaret  læg- 
ger han  et  Aadsel  ud  og  saa  sidder  han  taal- 
modig  paa  Lur,  Nat  efter  Nat. 


Den  4de  December  1847. 

Jeg  var  alene  idag,  Emil  er  paa  Reise  med 
Lieutenant  Hals,  og  jeg  sad  inde  i  Spisestuen, 
som  jeg  tillige  benytter  som  et  Slags  Atelier, 
og  malede;  saa  hørte  jeg  en  Lyd  som  af  en 
Mundharmonika,  dernæst  Fløitetoner  —  falske 
i  høi  Grad.  „Det  maa  være  Carl,  min  lille  gode 
Ven,"  tænkte  jeg  og  kiggede  ud  af  Vinduet. 
Rigtigt,  dernede  stod  han  med  Postsækken  om 
Halsen,  Alette  Faye  med  Fløiten  for  Munden, 
Marschalinden  med  sit  livlige,  venlige  Ansigt, 
Frøken  Linau,  Sophie  og  Olga,  alle  spadserende 
i  yndigt  Solskin,  men  frygteligt  Søle.  Jeg  sprang 
ned  til  dem,  rigtig  fornøiet,  fik  mit  Brev,  put- 
tede det  i  Lommen  og  gottede  mig  paa  For- 
haand  til  at  læse  det,  naar  jeg  blev  alene.  Saa 
maatte  Grethe  ind  for  at  tørre  det  værste  af 
Fødderne  paa  Selskabet,  før  vilde  de  ikke  ind 
paa  Tæpperne.  Først  vare  de  inde  i  Atelieret, 
besaae  og  beundrede,  hvad  jeg  havde  af  egne 
og  andres  Mesterværker,  og  derpaa  droge  de  ind 
i  Dagligstuen,  hvor  der  ogsaa  var  varmt  og 
Solskin.  Saa  kom  Kaffen  og  Chocoladen  ind  og 
jeg  musicerede  for  dem,  medens  den  første  trak 
igjennem,  og  de  befandt  sig  saa  vel  her,  at  de 
nær  havde  glemt  at  gaa  hjem  i  rette  Tid  til 
Middagen.  Min  Brudegave  fra  Prindsen  og  Prind- 
sessen  —  Sølvmaskinen  —  paraderede  og  bliver 
altid  meget  beundret;  de  have  ingen  saa  smuk 
paa  Fossum.  Nu  komme  de  her  snart  til  The. 

Idag  er  det  først  min  rigtige  Fødselsdag,  fordi 

vi  have  bestemt  at  feire  den  idag.  Emil  fik 
nemlig  i  Tirsdags  Underretning  om,  at  nogle 
Kjøbmænd  vilde  give  Møde  ved  Nordsjøen  den 
1ste  December,  og  der  var  hans  Nærværelse,  i 
Anledning  af  at  de  vilde  kjøbe  Tømmer  til 
Skibsbygning,  ganske  nødvendig.  Han  indsaae, 
at  han  ikke  kunde  være  tilbage  førend  om  Af- 
tenen den  2den.  Saa  bestemte  vi,  at  vi,  for  at 
nyde  den  første  Fødselsdag  her  ret  i  Ro  sam- 
men en  hel  Dag,  vilde  feire  den  idag  Lørdag. 
Og  det  har  i  flere  Henseender  været  en  god  og 
lykkelig  valgt  Dag,  thi  nylig  fik  jeg  Eders  Breve 
og  flere  andre  fra  Danmark. 

Imorges,  da  jeg  kom  ind  i  Spisestuen  for  at 
skjænke  The,  havde  Emil  dækket  et  helt  Fød- 
selsdagsbord til  mig  med  en  Mængde  nydelige 
Ting,  baade  fra  ham  selv  og  fra  Eder  —  de 
sidste  hans  egen  Opfindelse,  for  at  glæde  mig 
ved  at  se  Eders  Navne  paa  de  af  ham  selv  for- 
fattede Deviser,  som  vare  hæftede  paa  de  for- 
skjellige  Presenter,  saa  de  havde  Udseende  af 
virkelig  at  være  fra  Eder. 

Mon  der  saa  findes  et  Menneske,  der  møder 
større  Kjærlighed  her  paa  Jorden  end  jeg,  eller 
mon  nogen  tydeligere  føler  og  mere  nyder  sin 
Lykke  end  jeg. 

Forleden  vare  vi  i  Skien  og  besøgte  den  gamle 
Fru  Løvenskjold  —  Tante  Anna  —  traf  der  den 
prægtige  Marschalinde,  drak  Chocolade,  be- 
sørgede en  hel  Del  Indkjøb  og  kjørte  hjem  til 
Middag.  Paa  Torvet  kjøbte  jeg  en  Kjæmpe- 
Hummer  —  jeg  har  aldrig  seet  nogen  saa  stor, 
naar  man  bar  den  i  Kloen,  slæbte  Halen  paa 
Jorden.  Idag  havde  vi  den  som  Mellemret.  — 
Der  var  paa  Torvet  flere  os  ubekjendte  Fisk. 
Nogle   som    store   Aborrer,   blaa   og   rødstribede, 

brillante  Farver,  og  andre  lignede  Aal,  men 
havde  Hale  som  Torsk  —  ækle  Dyr. 

I  Formiddags  den  5te  sagde  Emil  til  mig: 
„Det  er  yndigt  at  vi  idag  ogsaa  ere  hjemme  og 
ene  med  os  selv,  skjøndt  det  er  Søndag."  Idet- 
samme  kom  Grethe  ind  med  en  Billet  fra  Hof- 
marschallen,  hvori  stod,  at  Vognen  —  den  luk- 
kede —  kom  efter  os  Klokken  tre.  Jeg  saae  paa 
Emil  og  spurgte,  om  han  var  ganske  —  aldeles 
rask,  og  kunde  taale  Touren?  „Tak,  det  gaar 
nok  an  —  og  Du?" 

„Aa  jo,  —  saa  bed  Budet  hilse  og  takke,  vi 
skulle  have  den  Fornøielse." 

Jeg  er  der  gjerne,  men  endnu  „gjernere"  paa 
Jønneval.  Marschalinden  er  umaadelig  tiltræk- 
kende —  mere  og  mere  jo  længere  man  lærer 
hende  at  kjende.  Dog  er  der  hos  hende  noget, 
for  mig  ubegribeligt,  nemlig  det  —  idetmindste 
tilsyneladende  —  kolde,  høflige  Forhold,  hvori 
hun  staar  til  sine  to  ældste  Døttre.  Jeg  kan  ikke 
ret  sætte  mig  ind  i  at  Sophie  virkelig  er  hen- 
des Barn,  saadan  en  underlig  Kjølighed  stem- 
mer slet  ikke  med  Marschalindens  øvrige  liv- 
lige Væsen  og  med  den  Følelse  jeg  flere  Gange 
har  seet  skinne  igjennem.  Jeg  tror  de  maaske 
ere  hende  for  flegmatiske,  der  er  —  eller  synes 
ikke  at  være  —  mindste  Fortrolighed  imellem 
dem,  og  —  skjøndt  jeg  næppe  tror,  at  de  selv 
mærke  det,  ligger  der  —  for  mine  Øren  —  i 
deres  Stemme,  naar  de  tale  med  Moderen,  en 
Slags  Bebreidelse,  fordi  de  mangle,  hvad  Livet 
byder  os  af  allerskjønnest  —  en  Moders  Kjær- 
lighed. 

Men  det  er  maaske  kun  min  Fantasi  der  lø- 
ber af  med  mig,  og  saa  Bevidstheden  om,  hvor 
uendelig  rig  jeg  er  i  den  Henseende. 

Den  17de  December  1847. 

Vi  have  overværet  en  ganske  morsom  Kon- 
cert af  Tyrolersangere.  Spisestuen  paa  Fossum 
var  Koncertsalen.  Et  Par  Rækker  Stole  for  os 
fine  Folk  vare  første  Parket.  Bagved  dette  havde 
Husjomfruen,  Jæger  Jørgensen,  Tjeneren,  Kud- 
sken  og  Husets  Piger  Lov  at  staa;  og  bag  et 
Skjærmbrædt  ved  Døren  —  det  var  tredie  Plads 

—  stod  de  simpleste   Karle  og  Vægteren  Mads. 
Sangerselskabet    bestod    af   to    Brødre    og    to 

Søstre  Strobl  aus  dem  Zitterthal.  I  deres  Bog 
stod  Anbefalinger  fra  flere  smaa  tydske  Hoffer, 
paa  en  Maade  ogsaa  fra  det  danske,  nemlig  en 
fra  Excellencen  Lewetzau,  da  de  i  Sommer  havde 
sunget  paa  Føhr  for  Christian  den  ottende  og 
Dronningen,  og  en  fra  Frøken  Marie  von  Biilow 

—  auf  Befehl  ihre  K.  H.  der  Herzoginn  in  Kiel. 
De  sang  smukt  og  en  af  Mændene  var  især  me- 
get smuk.  Frøken  Linaus  Lorgnon  veg  ikke  fra 
ham.  Marschalinden  og  jeg  underholdt  os  i  alle 
Pauserne  med  ham.  Han  var  ikke  lidt  koket  og 
dertil  affekteret-naturlig. 

„Ach!"  sagde  han  til  Marschalinden,  „bist  Du 
aus  „Minchen"?"  Ich  kann's  Dir  anhoreni  Wo 
ist  Dein  Mann?" 

„Hier  —  Ernst"  kaldte  Marschalinden,  der 
med  saadant  er  tydsk  og  naturlig. 

„Aber  Du  hast  doch  nicht  eine  Tochter  von 
zwanzig  Jahren?"  vedblev  han,  da  hun  viste 
ham  alle  Børnene,  „Du  siehst  ja  selbst  aus,  als 
wenn  Du  zwanzig  Jahre  alt  wårest."  —  At  sligt 
morede,  saae  Fyren  allerede  inden  han  havde 
talt  ud.  —  Senere  toge  vi  Shawler  om  og  gik 
med  dem  ind  i  den  største  Sal,  som  er  meget 
høi,  da  den  gaar  gjennem  to  Etager  og  har 
hvælvet  Loft.  Der  tog  Sangen  sig  endnu  langt 
smukkere   ud.  —  Bagefter   bleve  de  førte  ud  til 

E   Bodenholl:  Et  lykkeligt  Hjem.  4 

Folkene  for  at  faa  noget  at  spise,  og  Pigerne 
kappedes  om  at  varte  Skjønheden  —  Friederich 
—  op;  og  da  de  saa  senere  atter  skulde  kjøres 
til  Porsgrund,  var  der  stor  Delibreren  om  ikke 
man  burde  lade  dem  blive  Natten  over.  Frøken 
Linau  frygtede  for  at  de  kunde  vælte  og  Friede- 
rich miste  et  af  sine  smukke  Øine.  Marschal- 
inden  aabnede  allerede  Vinduet,  for  at  se  om 
det  ikke  var  for  mørkt  og  derpaa  give  sine  Or- 
drer, men  saa  knaldede  just  Kudsken  med  Pid- 
sken,  og  borte  vare  de. 

Instrumentet  paa  Fossum  er  ganske  godt,  men 
kan  ikke  sammenlignes  med  mit  —  min  Skat. 
Saadanne  Toner  har  kun  det.  Den  megen  — 
ikke  just  altid  fortjente  —  Paaskjønnelse  af  min 
Musik,  animerer  mig  til  Flid  og  jeg  spiller  al- 
tid gjerne. 

Hals's  vare  der  ogsaa  den  Aften  til  Koncerten. 
At  de  Hals'ske  Damer  ikke  ret  falde  i  min 
Smag,  har  jeg  vist  fortalt,  men  her  er  ikke  saa 
stort  et  Valg  at  man  just  har  Raad  til  at  være 
kræsen.  Lieutenant  Hals  er  en  overmaade  net 
Mand,  dannet,  beskeden  og  meget  tjenstagtig. 
Han  er  stor  og  tyk;  der  var  i  min  Barndom 
ved  Dragonerne  i  Aarhus  enten  en  Officer  eller 
Underofficer,  som  han  minder  mig  om.  Han  er 
af  de  Mennesker,  som  ikke  drikker  en  Skaal, 
uden  virkelig  at  føle  et  inderligt  og  godt  Øn- 
ske for  den,  med  hvem  han  drikker.  —  Saa 
var  der  Forstjunker  Løvenskjold  med  Frue. 
Ham  kalde  de  for  „Fruens  Mand";  han  skal 
være  klog  endog  til  malice,  det  sidste  har  jeg 
dog  ikke  bemærket;  han  er  derimod  gyselig 
høflig,  siger  til  alting  „jeg  beder  om  Forladelse", 
bærer  rød  Paryk  og  skal  være  saa  bange  for 
sin  Broder  Statholderen,  at  han  næsten  ikke 
vover   at  sætte  sig  ved  Siden  af  ham,  naar  han 

er  her.  Han  kommer  nok  forresten  ikke  hertil 
i  Vinter.  Ham  ere  de  alle  bange  for  —  endogsaa 
Marschalinden. 

Men  Forstjunkerens  Kone,  den  søde  Tante 
Anna,  hende  vilde  I  ogsaa  synes  om.  Hun  hø- 
rer til  dem,  som  lidt  efter  lidt  dø  ud,  og  der 
fødes  desværre  ikke  flere  af  den  Slags;  saa  gan- 
ske aparte,  gammeldags  i  Klæder  og  gammel- 
dags i  Lader,  venlig,  klog,  lidt  følsom,  gaar  hun 
rundt  og  pusler.  Hun  er  ikke  bange  for  nogen 
eller  for  noget;  men  økonomisk  i  en  Grad; 
koger  The  paa  Kakkelovnen,  lukker  og  laaser 
alting  af  for  Pigerne,  endogsaa  det  allerutænke- 
ligste, lader  Gulvtæppetøi  ligge  paa  Loftet  i 
mange  Aar,  „fordi  det  er  Synd  at  gaa  derpaa, 
thi  det  er  ganske  nyt". 

De  have  det  smukt  i  Skien,  gammeldags  Møb- 
ler,  høie  Værelser,  Væggene   fulde   af  Skilderier 

—  nogle  gode,  andre  Chokolade-  og  Sæbepapirer 
i  Glas  og  Ramme.  Naar  man  kommer,  faar  man 
strax  Chokolade  med  Tvebakker  —  gamle  og 
friske  omhyggeligt  blandede  mellem   hverandre 

—  men  den  gamle  Dame  er  henrivende,  aparte 
og  elskelig. 

Efter  Koncerten  spillede  vi  Whist  til  Klokken 
var  halv  et,  saa  kjørte  vi  først  hjem,  Emil  og 
jeg  i  Kariol.  Han  er  den  Kudsk  jeg  holder  mest 
af  at  kjøre  med  naar  det  er  mørkt,  thi  han 
kjører  saa  forsigtig.  Angaaende  at  passe  paa 
mig  i  det  Hele  taget  er  han  berømt  som  den 
omhyggeligste  Ægtemand,  der  nogensinde  har 
existeret.  Der  var  Opløb  i  Entreen  paa  Fossum 
for  at  betragte  mig,  som  han  havde  pakket  ind 
i  sin  blaa  Faareskindspels  a  la  polsk  Jøde,  der- 
til en  Emballage  af  Shawler,  Skjærf  og  Tør- 
klæder, saa  jeg  ikke  kunde  røre  mig.  Marschal- 

inden  kom  ud  med  Lampe,  for  at  nyde  det 
Syn  i  klar  Belysning. 

Frøken  Linau  er  pikant,  har  en  udmærket 
Forstand  og  er  meget  satirisk.  Jeg  lider  hende 
fordi  hun  morer  mig,  men  min  Fortrolighed 
faar  hun  aldrig.  Marschal inden  er  altid  elsk- 
værdig imod  mig,  kan  endogsaa  imellem  kjæle 
lidt  for  mig,  og  hun  har  vist  gjættet,  skjøndt 
hun  selv  er  hævet  over  saadan  en  Svaghed,  at 
jeg  er  af  en  forkjælet  Natur,  der  trænger  til 
sligt. 

Jeg  vilde  næsten  ønske  at  de  ikke  bade  os 
til  Fossum  Juleaften,  da  Synet  af  et  Juletræ, 
som  er  mig  noget  af  det  kjæreste  jeg  veed,  al- 
tid —  endogsaa  naar  jeg  er  hos  mine  egne  — 
stemmer  mig  vemodig,  blødere  end  jeg  holder 
af  at  føle  mig  blandt  Fremmede.  I  Kirke  har 
vi  stadig  ikke  været,  men  det  er  ikke  min 
Skyld;  thi  om  Søndagen  ere  vi  altid  bedte  til 
Fossum  og  Emil  siger,  at  naar  jeg  først  har 
siddet  et  Par  Timer  i  Kirken  og  er  blevet  kold, 
thi  der  skal  være  saa  fugtigt  at  Gulvet  er  gan- 
ske vaadt,  saa  bliver  det  for  strabacieust  at  tage 
til  Fossum  bagefter,  hvor  der  altid  er  en  fryg- 
telig Hede,  „og  saa  maa  Du  blive  forkjølet", 
siger  Emil,  „og  jeg  skriver  og  forklager  Dig  til 
Din  Moder". 

Jeg  indseer  at  jeg,  idetmindste  om  Vinteren, 
ikke  kommer  ret  ofte  i  Kirke.  Send  mig  derfor 
engang  nogle  Prædikener,  helst  af  Martensen, 
hvis  man  kan  faa  dem  at  kjøbe.  Jeg  kunde  al- 
tid saa  godt  lide  at  høre  ham. 

Grethe  gik  idag,  uagtet  det  kolde,  mørke  Veir, 
til  Skien  for  at  besørge  nogle  Ærinder.  Herfra 
til  Skien  er  en  lang  Vei,  omtrent  som  fra  Jæ- 
gersborg til  Kjøbenhavn.  Der  var  nok  ikke  mange 
kjøbenhavnske  Piger,  der   gik   saa  langt  for  de- 

res  Herskab,  uden  at  knurre,  men  hun  er  altid 
lige  villig  og  venlig.  Vi  kunde  ikke  have  truf- 
fet noget  bedre  Valg,  og  jeg  vilde  blive  meget 
ulykkelig,  hvis  hun  en  Dag  kom  og  sagde: 
„Frue!  her  er  mig  for  ensomt,  jeg  maa  tilbage 
til  Kjøbenhavn  igjen." 

Her  seer  saa  lærd  ud  ved  Bordet,  vi  sidde 
begge  og  skrive,  og  senere  læser  Emil  høit  for 
mig,  det  gjør  han  saa  ofte,  naar  han  er  hjemme 
om  Aftenen.  Tak  for  alle  Bøger  og  Blade  I 
sendte,  blot  I  kunde  se  hvor  godt,  hvor  lyst, 
hvor  lykkeligt  vi  have  det. 


Fossum  2den  Juledag  1847. 

Vi  bo  atter  heroppe  paa  vore  sædvanlige 
hyggelige  Værelser  paa  Fossum.  Vi  have  alle- 
rede været  her  i  nogle  meget  behagelige  Dage 
og  blive  her  nogle  til.  Juleaften  var  en  rigtig 
Juleaften;  thi  just  som  jeg  stod  ved  Julebordet, 
der  saae  ud  som  en  hel  Udstilling,  just  som 
Synet  og  Lugten  af  Juletræet  vakte  en  Mængde 
Erindringer,  som,  uagtet  de  ikke  fik  Lov  til  at 
komme  altfor  levende  frem,  dog  fyldte  Brystet 
med  noget,  som  hedder  Savn,  der  tog  mere 
Plads  deri  end  al  Glæde  og  Taknemmelighed 
over  alle  disse  sjældne  og  gode  Menneskers  Ven- 
lighed —  just  da  Øiet  saae  bort  over  Julebor- 
det hen  paa  en  Væg,  en  Dør  eller  andet,  som 
det  hellerikke  saae  —  just  som  Øret  heldte 
sig  høfligt  til  alle  de  mange  Udbrud  og  Betragt- 
ninger over  de  smukke  Kjoler,  Armbaand, 
Brocher  og  andre  Julepresenter,  som  dog  Tan- 
ken ikke  ret  kunde  tvinge  sig  til  at  fæstne  sig 
ved  —  just  da  kom  min  gode  Engel  med  et 
Julebrev  fra  mine  Kjære,  fra  det  elskede  gamle 

Hjem,  —  var  det  saa  ikke  en  rigtig  Juleaften. 
Ellers  kommer  Posten  aldrig  saa  præcis  —  men 
denne  Gang  kom  den  og  bragte  Fryd  med  sig. 
Er  det  ikke  som  om  Skjæbnen  selv  en  Gang 
tog  Haand  i  Værket,  til  daglig  har  den  ofte  for 
mange  Haandlangere. 

Den  kjære  Hofmarschal  har  været  syg  af 
Halsbetændelse,  han  maa  endnu  ikke  komme  i 
Luften  og  gaar  omkring  i  Slaabrok.  —  De 
sendte  den  varme,  lukkede  Vogn  efter  os  Jule- 
aften, og  medens  jeg  stod  paa  Jønneval  og  ord- 
nede min  Koffert  og  klædte  mig  paa,  kom  Emil 
ind  og  tog  mig  ved  Haanden  og  bad  mig  med 
en  underlig  fremmed  Stemme  om  at  komme 
med  ind  i  Spisestuen.  Jeg  tænkte:  nu  er  der 
vist  noget  iveien,  en  eller  anden  Uorden,  thi 
han  saae  saa  høitidelig  ud,  og  jeg  følte  mig  til- 
mode som  et  Barn,  der  første  Gang  skal  have 
en  Irettesættelse  af  en  ny  Informator  —  der 
har  endnu  aldrig  været  den  mindste  Tanke  af 
Vrede  eller  Bitterhed  imellem  os.  Allerede  havde 
jeg  et  trodsigt  Svar  i  Halsen  —  aa  fy  —  men 
som  Gudskelov  ikke  kom  over  Læberne.  —  Saa 
var  det  et  Juletræ  fuldt  af  tændte  Lys  og  et 
Bord  med  en  Mængde  nydelige  Presenter.  Jeg 
havde  ikke  anet  eller  mærket  det  mindste  og 
var  lige  ved  at  briste  i  Graad  over  at  have  i 
mit  stille  Sind  kunnet  misforstaa  ham  saaledes. 
Men  jeg  fik  ikke  Tid  dertil,  næppe  heller  til  at 
se  paa  Presenterne,  thi  Vognen  holdt  for  Dø- 
ren. Det  var  større  og  mindre  Ting  han  i  Skien 
forleden  havde  lagt  Mærke  til  at  jeg  havde 
syntes  om,  uden  at  jeg  dog  havde  fundet  Mod 
til  at  kjøbe  dem.  Men  i  Vognen  fik  jeg  Tid  til 
at  takke  ham,  som  han  fortjente  det  af  mig. 

Jeg  havde  til  Damerne  paa  Fossum  arran- 
geret, —   broderet   og   malet   forskjellige  Smaa- 

ting  og  fik  selv  en  Mængde  nyttige  og  kjønne 
Ting.  —  Marschalinden  fik  en  Gave  af  sin  Mand, 
som  hun  længe  havde  ønsket  sig  og  som  hun 
blev  meget  glad  over.  Det  var  en  meget  smuk 
Maskine  af  engelsk  Plet,  som  han  havde  for- 
skrevet direkte;  egentlig  var  det  tre  Maskiner 
paa  en  fælles  Fod,  en  til  kogt  Vand,  en  til 
KalTe  og  en  til  Bouillon.  Den  var  meget  aparte 
og  smuk. 

Forresten  have  vi  gaaet  Toure  i  disse  Dage 
og  gledet  paa  Isen  samt  trukket  hinanden  paa 
Slæde. 

Her  er  en  ung  Søofficer  i  Ferien,  Baron  Fin 
Wedel,  et  hyggeligt  og  fornøieligt  Menneske. 
De  unge  vare  paa  Bal  inat  i  Skien,  jeg  var  ny- 
lig inde  for  at  vække  dem,  og  traf  dem  halv 
paaklædte.  De  havde  moret  dem  deiligt  —  dei- 
ligt.  Om  Eftermiddagen  er  Dagligstuen  og  det 
tilstødende  Blomsterværelse  her  noget  af  det 
hyggeligste  man  kan  tænke  sig  —  hyggeligt  som 
hjemme  hos  os  i  Amaliegade  eller  som  der  var 
i  Bredgade  eller  overalt,  hvor  Moder  har  skabt 
en  Dagligstue.  Ved  Whistbordet  sidde  Herrerne, 
Marschalinden  ved  sit  Arbeide  eller  ved  sit 
Skrivebord,  Frøken  Linau  ved  Klaveret  —  hun 
spiller  med  et  meget  smukt  Udtryk,  og  jeg 
drømmende  i  en  Lænestol  i  Blomsterværelset  ved 
Siden  af,  eller  omvendt,  hun  drømmende  og 
jeg  spillende.  —  Gudskelov  for  dem,  jeg  holder 
for  hver  Dag  mere  og  mere  af  dem,  og  de  ere 
sikkert  ogsaa  glade  for  os;  thi  her  paa  Egnen 
er  just  ikke  abondance  paa  nogenlunde  kulti- 
verede Mennesker. 

laftes  kom  jeg  til  at  tænke  saa  meget  paa 
gamle,  længst  henrundne  Dage.  Jeg  var  inde  i 
Marschalindens  Soveværelse,  hvor  lille  Olga  laa 
med  Hovedpine  i  sin  lille  Seng  med  Stakit  om- 

kring,  som  jeg  ogsaa  havde  det  engang.  Hendes 
Moder  har  lært  hende  at  bede  „Fader  vor"  — 
hun  ræmsede  det  op  for  os  og  dog  stemte  det 
mig  ganske  andægtig.  Det  var  Mindet  om  en 
kjærlig  Moder,  som  ogsaa  havde  staaet  bøiet 
over  min  lille  Seng.  —  Hun  er  Moderens  Ynd- 
ling —  lidt  svag  —  et  klogt,  lunefuldt  Barn,  i 
hendes  Øine  er  der  mere  Liv  end  i  nogen  af 
de  andres,  hun  vil  ogsaa  engang  komme  til  at 
trænge  til  sin  Moder,  hun  er  en  lille  Undine. 

Drengen  Carl  er  det  barnligste  Barn  man  kan 
tænke  sig,  saa  vild  og  dog  saa  blød,  ligner  Fa- 
deren i  Sind  og  bliver  næppe  smuk  som  voxen; 
men  nu  er  han  netop  yndig. 


Fossum,  Nytaarsaften  1847. 

Saa  lukker  det  sig  da  idag  —  det  Aar,  som 
var  saa  indholdsrigt  for  mig,  saa  lykkeligt  og 
dog  i  andre  Henseender  saa  strængt,  som  tog 
mig  bort  fra  mine  Kjæres  Øine  —  ikke  fra  de- 
res Tanker,  ikke  fra  deres  Hjerte,  og  førte  mig 
blandt  Fremmede,  der  atter  overøse  mig  med 
Venlighed  og  Godhed.  Der  er  vist  ikke  mange 
som  Skjæ.bnen  har  gjort  saa  rig  i  Henseende 
til  Kjærlighed,  som  mig;  og  hvorved  har  jeg 
fortjent  al  den  Rigdom?  Et  saadant  Spørgsmaal 
er  ret  passende  den  sidste  Dag  i  Aaret;  en  lig- 
nende Refleksion  melder  sig  vel  hos  mange, 
og  saa  lover  man  sig  selv  „at  næste  Aar  o.  s.  v.", 
og  saa  holder  man  det  nok  omtrent  ved  det 
gamle. 

Nu  læste  jeg  Brevet  igjen,  som  jeg  fik  Jule- 
aften. Hvor  saadan  et  Stykke  Papir  dog  kan 
bringe  uendelig  meget,  som  man  uden  det  vilde 
have  manglet. 

Vi  kom  da  slet  ikke  fra  Fossum  hele  Julen 
—  jo  een  Eftermiddag  kjørte  vi  til  Jønneval 
for  at  se  til  Huset  og  for  tillige  at  hente  Toi- 
letter til  et  stort  Bal,  som  skal  være  her  paa 
Søndag,  og  til  et  andet  stort  Selskab,  som  vi 
alle  herfra  skulle  til  iniorgen  hos  Fogeden 
Borchsenius. 

Her  er  en  frygtelig  Travlhed  med  Arrange- 
menterne til  Søndag.  I  den  store  Sal  heroppe 
ved  Siden  af,  hvor  Emil  og  jeg  bo,  skal  sou- 
peres, og  i  Salen,  der  er  to  Etager  høi,  skal  der 
dandses.  Her  kommer  langt  over  hundrede 
Gjæster. 

Jeg  kan  ikke  forstaa,  hvorledes  de  store  Væ- 
relser, som  ellers  aldrig  ere  blevne  brugte  i  den 
Tid  jeg  har  været  her  i  Landet,  kunne  blive 
opvarmede,  skjøndt  der  bliver  brændt  en  Masse 
af  Brænde. 

Paa  alle  Trappegange  staa  langs  med  Væg- 
gene en  Række  af  meget  store  Kasser,  som  be- 
standig fyldes  med  Brænde. 

Her  er  og  har  hele  Julen  været  meget  hygge- 
ligt og  jeg  morer  mig  godt.  Nu  er  Miss  Davis 
ogsaa  arriveret,  hun  tog  først  et  Bal  med  paa 
Jarlsberg,  i  Nærheden  af  hvilket  hun  boer  hos 
sin  Søster,  som  dér  er  gift  med  en  meget  rig 
Inspekteur  og  Kapitain,  som  dog  har  den  Dristig- 
hed at  hedde  Sørensen. 

Nu  er  der  høi  Sne  og  udmærket  Kaneføre,  de 
kjøre  allerede  med  Kul  paa  Elven.  For  et  Par 
Dage  siden  var  der  endnu  bar,  blank  Is,  og  vi 
løb  omkring  og  giede.  Herrerne  paa  Skøiter. 
Naar  man  staar  ganske  stille  og  lader  sig  skyde 
frem  af  en  Skøjteløber  —  hvad  der  er  meget 
morsomt  —  saa  falder  man  og  staar  op  igjen. 
Marschalinden  er  altid  i  godt  Humeur,  men 
lider  undertiden  stærkt  af  Hovedpine.  Hun  kjæ- 


58 

ler  bestandig  mere  for  mig  og  drager  mig  be- 
standig mere  til  sig. 

Sidst  viste  hun  mig  alle  sine  Preciosa  —  om- 
trent som  Michelsens  Boutik.  —  Den  lille  tyd- 
ske Gouvernante  har  ogsaa  „Guldstads".  Hun 
fortæller  saa  troskyldigt:  „Ich  håbe  einen  com- 
pleten Silbergarniture,  eine  Broche  und  ein 
Armband  —  Halsband  und  Ohrringe  branche 
ich  nie,  die  hab'  ich  auch  nicht."  Hver  Aften 
spille  vi  Whist  til  Klokken  tolv  omtrent  og  staa 
sildig  op.  Ved  Thebordet  behøver  man  i  denne 
Ferietid  ikke  at  møde  før  Klokken  ti— elleve. 
Postdagene  ere  her  Athenæum,  saa  sidder  en- 
hver med  en  dansk  eller  en  tydsk  Avis,  Mode- 
journal eller  sine  Breve  o.  s.  v.  Lige  nu  har  jeg 
læst  en  hel  Del  om  Schiller  og  Kørner.  Lad 
Philipsen  eller  Reitzel  sende  Eder  „Norge  i  Bil- 
leder". Det  er  et  udmærket  Værk,  deri  fmdes 
ogsaa  et  Billede  af  Fossum  og,  saavidt  jeg  min- 
des, med  Skrehelle  i  Baggrunden.  Det  er  taget 
efter  et  ældre  Maleri  og  gjør  derfor  et  noget 
mere  bart  eller  haveløst  Indtryk  end  i  Virkelig- 
heden, skjøndt  Haven  efter  mine  Begreber  langt- 
fra er  pompøs  nok  i  Forhold  til  Bygningen,  der 
forresten  forekommer  mig  mere  solid  og  stor 
end  egentlig  aristokratisk  i  sin  Stil. 

Igaar  Formiddags  vare  vi  i  Kirke,  Hofmar- 
schallen,  Sophie,  Miss  Davis,  Emil  og  jeg.  Den 
første  Halvdel  af  Prædikenen  var  udmærket 
smuk,  senere  blev  den  for  lang.  Jeg  læste  i  en 
Psalmebog  nogle  Psalmer,  som  efter  Sproget  at 
dømme  maatte  være  meget  gamle,  men  mig 
forekom  de  saa  udmærket  smukke  og  fulde  af 
Poesi,  at  jeg  havde  Lyst  til  at  skrive  dem  af. 
Maaske  var  det  fordi  jeg  saa  længe  har  maattet 
lade  mig  nøie  med  min  egen  Smule  Religion, 
at   det  Hele   gjorde   et   saa  smukt  og  dybt  Ind- 

tryk   paa   mig.    Jeg  var  godt  indpakket  i   Pels- 
kaabe  og  beholdt  Fodpose  i  Kirken. 


laftes  vare  vi  da  paa  Mælar,  en  stor  Eien- 
dom  tæt  udenfor  Skien,  hos  Foged  (Byfoged  — 
Amtmand?)  Borchsenius.  Der  var  en  Mængde 
Mennesker,  men  næsten  ikke  een  smuk  Dame. 
Der  var  ikke  een  af  de  mig  ubekjendte,  som 
jeg  tik  Lyst  til  at  stifte  nærmere  Bekjendtskab 
med.  Jeg  talte  med  en  ret  net  Datter  af  en  be- 
kjendt  afdød  Professor  Kaiser.  —  Miss  Davis 
morede  sig  deiligt  og  saae  henrivende  ud;  men 
hun  havde  et  lille  Uheld,  som  for  en  kort  Tid 
gav  et  Skaar  i  hendes  Glæde.  Hun  kom  nemlig 
imellem  et  Par  Dandse  til  at  helde  sig  en  saa- 
dan  Mængde  Eau  de  Cologne  ned  paa  Halsen 
—  hun  vilde  have  heldt  et  Par  Draaber  —  at 
det  gik  igjennem  Kjolen,  som  var  af  blaa  Silke, 
hvorfor  hun  maatte  gjemme  sig  bort  i  to 
Dandse  for  at  tørre.  Hofmarschalinden  og  vi 
andre  lo  saa  frygteligt  deraf,  at  hun  et  Øieblik 
saae  ganske  ulykkelig  ud;  men  da  saa  Miss  var 
tør,  var  hun  atter  lykkelig:  „ah  chere  madame 
comme  je  m'amuse."  Der  var  heller  ikke  Over- 
flødighed af  distinguerede  Herrer.  Ikke  saa  faa 
unge  Boutikssvende,  som  forresten  optraadte  rig- 
tig pænt  og  beskedent.  Jeg  dandsede  mest  med 
Hermann  Løvenskjold,  Fin  Wedel,  Emil  og  en 
stor  ung  Doktor  Leegaard,  om  han  er  en  ung 
stor  Doktor,  har  jeg  ikke  Lyst  til  at  erfare.  Jeg 
dandsede  dog  ogsaa  med  nogle  af  Butiksher- 
rerne,  samt  med  en  ypperlig  Lærer  fra  et  Se- 
minarium. 

Vi  have  alle  idag  haft  travlt  med  at  tage  Be- 
trækkene   af    Møblerne    i    Salen,    som    er    ud- 

mærket    smuk,    næsten   kongelig.    —    Det  ban- 
kede — . 

Det  var  Miss,  som  bad  om  hun  maatte  sidde 
lidt  heroppe  hos  mig,  „je  serais  sage,  et  ne 
parlerais  pas  un  mot,  pendant  que  vons  ecri- 
vez."  —  Saa  bankede  det  igjen,  —  det  var  Frø- 
ken Linau  med  et  Par  Kager  og  en  Haandfuld 
Sukkermandler,  som  hun  havde  stjaalet  til  mig. 

Sophies  Jomfru  flettede  mit  Haar  igaar  Aftes, 
a  la  Marie  Louise.  Blomsterne  satte  jeg  selv  i; 
jeg  var  i  lyserød  Silke.  „De  seer  ud  som  en 
ganske  ung,  sød  lille  Pige,"  sagde  Marschal- 
inden,  og  hun  saae  ud  som  en  Kamelia  mellem 
Kjøkkenurter  ved  Siden  af  Fruerne  fra  Skien. 

Fru  Borchsenius  er  dog  en  meget  net  Dame, 
hun  er  født  Wessel  og  er  af  den  afdøde  Digters 
Familie.  Manden  er  dansk  og  seer  pudsig  ud, 
men  gjør  Indtryk  af  at  være  rar  og  „snild", 
som  de  sige  her.  —  Man  kunde  lugte  Tobaks- 
røg, som  trængte  ind  i  Salen  fra  et  af  de  andre 
Værelser,  hvor  nogle  Herrer  røg;  det  er  nu  Skik 
i  Norge.  — — 

Mandag  Morgen  efter  Ballet  i  Nat.  Vi  skal 
først  drikke  The  mellem  Klokken  elleve  og  tolv 
idag.  Ballet  var  meget  smukt.  Et  Hundrede  og 
Halvtredsindstyve  Mennesker.  Et  straalende  Lo- 
kale, som  et  Hofbal  eller  et  Bal  hos  den  rus- 
siske eller  engelske  Minister.  Her  var  indfor- 
skrevet en  Mængde  Søofficerer  fra  Frederiks- 
værn, men  der  var  ogsaa  ret  forskjelligartet 
Personale  imellem  Gjæsterne.  —  Jeg  var  i  hvid 
Silke,  har  dandset  meget  og  moret  mig.  —  Nu 
kaldes  der  paa  mig  til  The. 

Jønneval  Januar  1848. 

Saa  endte  da  denne  glade  Jul  meget,  meget 
sørgeligt.  De  stakkels  ulykkelige  Forældre  paa 
Fossum,  de  stakkels  unge  Sødskende.  Den  endte 
med  Sophie  Løvenskjolds  Død. 

At  Sophie  ikke  havde  mange  Aar  at  skulle 
leve  i,  synes  jeg  længe  at  have  kunnet  se;  men 
at  Døden  skulde  komme  saa  snart  og  saa  hur- 
tigt var  der  ingen  der  havde  ventet. 

Siden  hun  ifjor  Sommer  var  syg  i  Christi- 
ania, har  hendes  Natur  været  ganske  i  Uorden. 
Ved  Maaltiderne  nød  hun  næsten  intet,  men 
levede  saa  at  sige  kun  af  Slikkerier,  Kager, 
Konfekt  og  Saft.  Hun  var  meget  uforsigtig  i 
alle  Henseender,  og  da  det  blev  paalagt  hende 
af  Lægen,  at  afholde  sig  fra  sin  Passion  for 
søde  Sager,  stjal  hun  sig  til  at  nyde  dem  i 
Smug.  —  Den  megen  Dands  har  ganske  sikkert 
fremskyndet  Døden,  ja  er  vel  endog  nu  den 
egentlige  og  sidste  Aarsag.  ,,Jeg  er  ganske  rask, 
naar  jeg  blot  morer  mig,"  sagde  hun,  „det  er 
kun  Adspredelse  jeg  mangler." 

Jeg  seer  hende  endnu  dandse  frem  i  en  Fran- 
caise  —  hendes  høie,  elegante  Figur,  smukke 
gracieuse  Bevægelser,  milde,  straalende  Ansigt 
—  hilsende  mig  med  et  lykkeligt  Nik  i  Forbi- 
dandsen,  som  om  hun  vilde  sige:  „Her  paa  et 
Bal  er  jeg  hjemme  og  føler  jeg  mig  glad  ved 
at  leve."  —  Det  var  i  den  samme  Sal,  hvor 
liun  nu  et  Par  Dage  senere  staar  Lig. 

I  Mandags  Aftes  vare  Søofficererne  og  Wedel 
her  endnu,  samt  en  ung  Doktor,  der  sang  meget 
smukt.  Endvidere  to  Frøkener  Cappeln  fra  Hol- 
den, Miss  Davis,  Emil  og  jeg.  Om  Eftermid- 
dagen sade  vi  inde  i  den  røde  Sal  og  nøde  den 
smukke  Sang,  og  jeg  spillede  en  P'antasi  over 
Juleglæder   sans    fin.    Saa   blev    Klaveret    flyttet 

ind  i  Spisestuen,  hvor  vi  skiftedes  til  at  spille 
og  dandse.  Sophie  allerivrigst.  Wedel  lavede 
Punch,  Herrerne  bleve  meget  lystige  og  Dand- 
sen  noget  vild. 

Det  var  nu  tre  Aftener  en  suite  der  var  ble- 
ven dandset  og  dandset  længe,  som  de  ogsaa 
bruge  her  i  Norge. 

Næste  Morgen  skulde  de  fremmede  Herrer 
reise  Klokken  elleve.  Sophie  følte  sig  uvel,  men 
stod  dog  op,  pyntede  sig  med  en  ganske  ny 
Kjole  —  for  første  og  sidste  Gang  —  saae  sød 
og  nydelig  ud,  men  fuldstændig  ætherisk,  skjæn- 
kede  The  for  os  Alle  og  gik  derefter  strax  igjen 
tilsengs. 

Jeg  var  med  Frøken  Linau  nede  hos  hende, 
spøgte  over  hendes  Letsindighed,  som  nu  førte 
Straffen  med  sig,  holdt  hende  en  Prædiken, 
hvoraf  hun  —  maaske  for  sidste  Gang  —  lo. 
Hun  klagede  ikke,  men  paa  hendes  Ansigts  Ud- 
tryk saae  man,  at  hun  led  meget;  dog  troede 
Alle  at  det  ikke  havde  noget  at  betyde.  Hendes 
Forlovede,  Hermann,  var  med  Grund  lidt  vred, 
fordi  hun  havde  dandset  saa  meget,  skjøndt 
han  bad  hende  om  ikke  at  gjøre  det.  Doktoren, 
som  blev  tilkaldt,  sagde,  at  „det  var  aldeles 
ingenting".  Vi  vilde  have  kjørt  hjem  om  Efter- 
middagen, men  Marschalinden  vilde  absolut,  at 
jeg  skulde  blive  for  at  spille  „vort  Parti".  Den 
egentlige  Aarsag  var,  at  hun  heklede  paa  en 
lille  Spillepung,  som  jeg  fik  om  Eftermiddagen, 
da  den  blev  færdig.  Klokken  elleve  om  Aftenen 
kjørte  vi  saa  hjem  i  Bredslæde. 

Nu  idag  —  Klokken  var  ni,  og  vi  vare  just 
ved  at  klæde  os  paa  —  kom  der  Brev  fra  Hof- 
marschallen:  at  da  vi  forlode  dem,  havde  ogsaa 
Glæden  forladt  dem;  thi  samme  Morgen  Klok- 
ken  halvsyv    var    Sophie    død.    Han   bad  Emil 

sige  mig  det  saa  godt  han  kunde.  Hans  Hjerte 
er  i  Sorg  og  Glæde  det  samme.  Emil  gik  strax 
til  Fossum  og  traf  dem  Alle  dybt  bedrøvede, 
som  man  kunde  vente.  Dog  ønskede  de  at  se 
os  til  Middag  idag. 

Slæden  kommer  og  henter  os  til  sædvanlig 
Tid. 

Det  er  just  Hermanns  Fødselsdag  paa  hvilken 
hun  er  død.  Har  jeg  nogensinde  beskrevet  ham? 
Han  er  mørk  og  bleg,  klog,  men  noget  bitter. 
I  denne  Jul  har  han  dog  været  ret  munter. 
Jeg  har  hyppigt  dandset  med  ham.  Han  plejer 
at  sige,  „at  man  skal  gaa  paa  Jorden  om  saa 
den  er  gloende".  Igaar  laa  han  med  Hovedet 
ned  i  sin  Sopha,  bundfortvivlet,  og  vilde  ikke 
tale  med  nogensomhelst.  Han  er  som  Regel  el- 
ler ofte  lidt  menneskesky.  Jeg  tror  at  hun  holdt 
ikke  saa  meget  af  ham,  som  han  holdt  af 
hende,  eller  ogsaa  syntes  det  saaledes  paa  Grund 
af  hendes  hele  rolige,  lidt  kjølige  Optræden. 
Hun  var  dog  altid  elskværdig  imod  ham,  som 
imod  Alle,  og  havde  et  sjældent  godt  Hjerte, 
vilde  saa  gjerne  gjøre  godt  og  hjælpe  dem  der 
lede  Nød.  Hun  kunde  give  gode  og  meget  fme 
Svar,  men  jeg  beskyldte  hende  somtid  for  at 
være  for  magelig  til  at  bruge  sin  Forstand. 
Stakkel  —  hun  har  manglet  Kræfter,  deraf  vist- 
nok det,  som  stundom  kunde  give  hende  et  lidt 
indolent  Præg.  —  Hendes  Lyst  til  Nydelser  og 
Adspredelser,  som  hun  ikke  kunde  taale,  har 
vistnok  dræbt  hende. 

Søndag,  8de  Januar  1848. 

Saa  vare  vi  da  i  Torsdags  paa  Fossum,  som 
rigtignok  paa  de  faa  Dage  er  forvandlet  fra  et 
Glædens  Hjem  til  et  Sorgens  Bo. 

Marschalinden  var  mild  og  blød,  men  stær- 
kest af  dem  alle,  skjøndt  man  saae  at  hun  led. 
Da  jeg  kom,  tog  hun  mig  i  sine  Arme  og  græd 
stille  med  Hovedet  mod  min  Skulder.  „Det  ah- 
nede  vi  ikke,  da  vi  skildtes  sidst,  at  vi  næste 
Gang  skulde  mødes  saa  bedrøvede."  Saa  kom 
Tjeneren  og  meldte,  at  der  var  serveret,  og  vi 
gik  til  Bords. 

Ved  Bordet  sørgede  hun  for  Enhver  med  sin 
vanlige  Opmærksomhed.  Hermann  kom  ind, 
gav  mig  Haanden  og  smilede  endog  —  men 
hvilket  sorgfuldt  Smil;  han  var  endnu  blegere 
end  han  pleier  at  være,  næsten  uden  Farve. 

Det  var  en  stille  Middag;  kun  Børnene,  som 
ikke  ret  forstaa,  hvad  det  er  at  dø,  sade  ved 
et  lille  Bord  for  sig  selv  og  spøgte  og  lo  sagte. 
De  maatte  ikke  sidde  med  os  ved  det  store 
Bord;  thi  saa  havde  vi  været  tretten,  og  det 
kan  Marschalinden  ikke  udstaa. 

Efter  Bordet  gik  jeg  med  hende  ind  i  Blom- 
sterværelset, hvor  hun  fortalte  mig  alt,  med 
hver  Omstændighed.  Hofmarschallen  kom  ogsaa 
derind,  jeg  tror  det  letter  dem  at  tale  derom. 

Om  hvordan  Sophie  endnu  havde  smilet  af 
Glæde,  da  Moderen  kom  ind  til  hende  en  Time 
før  hun  døde.  Hendes  Jomfru  og  Frøken  Linau, 
som  vaagede  hos  hende  den  Nat,  havde  kaldt 
paa  Forældrene  og  paa  den  stakkels  Hermann, 
som  ikke  ahnede  den  virkelige  Fare. 

Da  Doktoren  kom,  havde  Sophie  hørt  at  han 
sagde  til  Frøken  Linau:   „Det  er  snart  forbi." 

„Saa  bed  for  mig,  kjære,  kjære  Moder,"  sagde 
hun,    „og   hils   min   HUe  Eugenie."    Hun  havde 

en  meget  haard  Dødskamp.  Doktoren  havde 
hele  Tiden  maattet  holde  hende.  De  bleve  alle 
siddende  hos  hende  længe  efter  at  hun  var  død. 
Hermann  vilde  slet  ikke  bort  derfra.  Først  da 
Dagskjæret  brød  ind  og  viste,  at  hele  hendes 
Ansigt  var  fortrukket  af  Smerte,  var  han  styrtet 
ud  af  Værelset. 

Skjøndt  hun  havde  megen  Karakter  og  i  alle 
andre  Forhold  hørte  til  dem,  som  kunne  mod- 
staa,  hvad  der  frister,  saa  er  hun  dog  —  derom 
ere  de  alle  enige  —  ved  sin  egen  Uforsigtighed 

—  Skyld  i  sin  saa  pludselige  Død.  Gud  har  til- 
ladt det,  fordi  han  vidste  det  var  det  bedste, 
der  kunde  hændes  hende;  thi  hun  misforstod 
Livet  og  misforstod  sig  selv. 

Stakkels  Hermann  er  saa  grændseløs  for- 
tvivlet og  ubehersket  i  sin  Sorg.  Da  vi  om  Af- 
tenen sade  ved  Theen,  kom  Fru  Cappeln  fra 
Holden  og  hendes  Datter,  Sophies  Veninde.  — 
Dem  ønskede  Hermann  selv  at  se;  men  da  det 
kom  til  Stykket  kunde  han  ikke  taale  det,  men 
besvimede   og  blev   baaret   ind  paa  sit  Værelse. 

—  Han  kom  dog  snart  til  sig  selv,  men  viste 
sig  ikke  mere. 

Jeg  havde  netop  saa  travlt  med  Forberedelser 
af  forskjellig  Art  paa  Jønneval,  thi  vi  skulde 
haft  Selskab,  hvis  Sophie  ikke  var  død,  men 
otte  Dage  kan  bringe  stor  Forandring.  Idag  for 
otte  Dage  siden  var  det  smukke  store  Bal  paa 
Fossum  —  og  nu.  Paa  Onsdag  skal  hun  be- 
graves. Emil  og  Lieutenant  Hals  ville  være  Sørge- 
marschaller.  Statholderen  ventes  hertil.  Alle  de 
unge  komme  den  Dag  til  mig.  Stakkels  lille 
Eugenie,  hun  er  saa  bedrøvet  og  saa  sød  i  sin 
Sorg.  -- 

Ulvene   begynde   at  muntre  dem,    de    have   i 

E.  BodenhofT:  Et  lykkeligt  Hjem.  5 


66 

det  nærmeste  Præstegjæld  spist  en  deilig  stor 
Jagthund.  Og  Helge  Foss'  Søn,  den  unge  Hr. 
Helge,  har  forleden  skudt  forbi  til  en  Bjørn, 
som  de  joge  ud  af  dens  Hi. 


Den  14de  Januar  1848. 

Jeg  har  fremdeles  i  denne  Tid  været  næsten 
mere  paa  Fossum  end  paa  Jønneval,  og  jeg  er 
dem  taknemmelig,  fordi  de  ogsaa  gjerne  ville 
have  os  om  sig  i  Sorgens  Dage,  og  i  denne  Tid 
græde  de  mere  paa  Fossum  end  de  le.  At  det 
ogsaa  paa  mig  har  gjort  et  dybt  og  sørgeligt 
Indtryk  er  naturligt,  men  det  er  jo  ikke  første 
Gang,  at  jeg  gjør  den  Erfaring,  at  imellem  Død 
og  Liv  er  ikke  nær  saa  langt  som  det  ofte  sy- 
nes. For  Mange  er  Døden  som  en  kjærlig  Moder, 
der  trykker  dem  i  sine  Arme,  naar  Livet  er 
stedmoderligt.  Døden  er  fredelig,  men  lidt  mørk, 
Livet  er  bevæget,  men  lyst  —  for  mig  idet- 
mindste.  Vi  have  det  saa  godt  her  og  jeg  takker 
hver  Dag  Gud  derfor.  I  Forgaars  havde  vi  igjen 
Juletræ,  Emil  og  jeg.  Han  stod  nede  i  Haven 
og  tændte  det  i  Sneen.  De  smaa  Lys  saae  ud 
som  Stjerner,  de  smilede  med  et  blaaligt  Skjær 
op  til  de  andre,  de  rigtige  Stjerner  og  til  den 
matte  Halvmaane.  Jeg  synes  det  var,  som  tændte 
vi  et  Offerblus  til  de  venlige  Aander  paa  Jøn- 
neval.  Det  saae  saa  smukt  ud  i  den  stille  Vin- 
teraften. 

Saa  læste  Emil  høit  for  mig  i  „Poul  og  Vir- 
ginie",  men  jeg  har  den  Sorg,  at  han  synes  det 
er  en  Bog  for  Børn.  Jeg  synes  nu  at  Børn  umu- 
ligt kunne  forstaa  det  skjønne  deri.  Det  er  saa 
hyggeligt  naar  han  saadan  læser  for  mig  om 
Aftenen   og  jeg  sidder  med  mit  Arbeide;    men 

jeg  er  ikke  altid  nogen  taknemmelig  Tilhører; 
thi  Tankerne  ere  saa  levende,  at  et  Ord,  en 
Sætning  i  „Texten"  kan  bringe  mig  langt  bort 
fra  Texten,  føre  mig  endogsaa  mange  Aar  til- 
bage. Saa  beder  jeg  Bedstemo'r  om  Pebernødder: 
„Ja  naar  jeg  reiser  mig  min  Hjerte,"  saa  skyder 
hun  dog  sit  Arbeide  fra  sig,  den  kjære  Gamle 
og  gaar  hen  til  det  store,  gamle  Chatol  og  aab- 
ner  den  Skuffe,  hvor  jeg  veed  hun  altid  gjem- 
mer  noget  godt  til  mig.  —  Eller  jeg  rider  med 
Fader  og  Othar  ned  mod  Kalvebodstrand  og  vi 
holde  først  stille  ved  Enden  af  Pilealleen  ved 
Bakkegaard.  Saa  se  vi  til  venstre  paa  den 
smukke  Udsigt.  —  Eller  en  Søndag  Morgen  hos 
Grandmama  paa  Frederiksberg.  Gardinerne  ere 
trukne  halvt  for  „wegen  meine  Augen",  vi  faa 
stærk  The  med  smaa  Tvebakker  og  en  Mængde 
„Weissbrod".  —  Saa  kommer  paa  en  Gang  min 
Grethe  ind  her  i  Stuen  paa  Jønneval  med  The 
til  os  paa  Grandmamas  lille  Sølvthepotte  — 
den  samme  jeg  nys  saae  i  Drømme,  det  er  som 
en  Fortsættelse  af  de  gamle  Minder. 

Tiden  gaar  altid  hurtig  for  mig.  Nylig  gik  vi 
en  lille  Tour  med  store  Støvler  paa.  Kofte  og 
et  Par  Shawler.  Sneen  gaar  nu  næsten  til 
Knæene.  Miss  Davis,  Alette  Faye,  Carl  og  Olga 
vare  heroppe,  de  kom  kjørende  i  to  smaa  Slæ- 
der med  Æslerne  for  og  vilde  partout  have  mig 
med  tilbage,  men  jeg  vilde  helst  blive  hjemme. 
Imorgen  Søndag  skulle  vi  som  sædvanlig  derop. 

I  Onsdags,  da  Sophie  blev  begravet  og  Emil 
var  med  dertil,  kom  de  unge  dog  ikke  til  mig, 
thi  de  vilde  ikke  tage  fra  Moderen,  da  det  kom 
til  Stykket;  men  denne  sendte  Kudsk  og  Slæde 
efter  mig.  Jeg  klædte  mig  da  i  en  Fart  i  Sort 
og  kjørte  derned. 

Der   var   en  Mængde   fremmede  Herrer   kom- 

met  reisende  til  Begravelsen.  En  ung  Løven- 
skjold fra  Christiania,  Konsul  Faye,  Grev  Wedel 
fra  Jarlsberg,  Baron  Fin  Wedel,  Hr.  Gappeln 
fra  Holden,  en  Kjøbmand  Wessel  og  mange 
flere.  Jeg  talte  med  vor  Provst  Rohde,  en  meget 
net  og  vistnok  meget  klog  Mand. 

Imellem  Fossum  og  Kirken  var  bygget  flere 
store  Æreporte,  og  paa  Kirkegaarden,  paa  Veien 
ind  til  Kirken,  var  der  bygget  en  hel  Løvsal 
eller  Buegang,  bag  hvilken  Sørgemusikken  spil- 
lede. Kirken  var  helt  betrukken  med  Sort,  hvil- 
ket Skiens  Beboere  havde  foranstaltet,  tillige- 
med nogle  smukke  Inskriptioner. 

Det  tænkte  vi  ikke  paa,  da  vi  Nytaarsdag  gik 
sammen  over  Kirkegaarden  —  Sophie  og  jeg. 

Hvor  vilde  hun  være  faldet  i  Moders  Smag. 
Hendes  Manerer  vare  saa  smukke  som  vel  mu- 
ligt —  naar  hun  skjænkede  The,  naar  hun  hil- 
ste —  saa  ualmindelig  gracieuse  og  elegante, 
og  den  samme  fine,  forekommende  Høflighed 
og  Venlighed  mod  Alle;  men  aldrig  nogen  varm, 
hæftig  Følelse  viste  hun  —  undtagen  naar  Ta- 
len var  om  Bal,  Haute  eller  Hoffest.  Saa  straa- 
lede  hendes  hele  Ansigt  af  Glæde  og  Interessert- 
hed.  Lille  Eugenie  er  meget  alvorlig  og  be- 
drøvet. Det  er  hendes  første  Sorg.  Hun  er  jo 
kun  femten  Aar  og  heller  ikke  stærk.  Marschal- 
inden  sagde  mig,  at  det  er  første  Gang  i  de 
tyve  Aar  hun  har  levet  paa  Fossum,  at  Sorgen 
er  kommet  derind  —  Hun  er  stærk  som  faa 
eller  maaske  som  ingen  anden  Kvinde  eller 
Moder  kunde  være  det,  dog  er  jeg  vis  paa  at 
hun  føler  meget.  Han  er  svagere  end  de  fleste 
Mænd,  men  hans  hele  Karakter  er  barnlig  og 
let  som  et  Barns,  han  kan  ligesom  dette  ogsaa 
igjen  lade  sig  adsprede. 

„Manden   min"    gik   ud  paa  Ski   med  Bøssen 

paa  Nakken,  for  om  muligt  at  komme  paa 
Spor  efter  noget  Storvildt.  Jeg  sidder  i  hans 
Stue  og  skriver,  men  nu  vil  jeg  ind  i  min,  som 
ogsaa  er  lun  og  varm,  for  at  musicere.  Mit  Kla- 
ver har  levet  saa  stille  i  Julen  og  den  efter- 
følgende sørgelige  Tid. 

Jeg  sendte  Marschalinden  den  hvide,  smukt 
udskaarne  Rosenkrands  med  Korset  og  det  sorte 
Slør,  og  bad  om  det  maatte  hænge  i  det  lille 
Kapel  til  Erindring  om  Sophie,  som  altid  sagde, 
at  hun  sj^ntes  den  Rosenkrands  var  saa  smuk. 
Der  passer  den  hen,  synes  jeg,  og  Marschalinden 
blev  glad  og  rørt  over  den  Idé. 

Her  ligger  over  en  Alen  Sne.  Veiene  kan  man 
slet  ikke  se,  men  her  gjælder  om  Vinteren  hel- 
ler ingen  rigtig  Vei.  Bønderne  med  Kulslæderne, 
som  udgjøre  den  allermeste  Færdsel,  bane  sig 
Vei  over  Markerne.  Mellem  os  og  Fossum  er 
det  slet  ikke  farligt  saadan  at  kjøre  udenfor 
Veiene,  da  der  er  ganske  fladt  og  jævnt  i  Da- 
len; kun  ved  Jønneval  er  Bakker,  og  dem 
kjende  vi  jo  ud  og  ind.  Det  er  saa  morsomt  at 
kjøre  i  Kane  eller  Slæde  —  her  hedder  det  al- 
tid Slæde  —  allermest  morsomt,  naar  vi  om 
Aftenen  kjøre  hjem  i  det  tindrende  Stjerneskin 
med  den  dybblaa,  næsten  sorte  Himmel  over 
os  og  den  hvide  Jord  omkring  os.  Alting  er  saa 
hemmelighedsfuldt  stille,  ikke  en  Lyd  høres, 
uden  Hestens  Trav  i  Sneen,  og  den  Lyd  er  kun 
svag  og  dæmpet.  Med  Bjælder  kjøres  ikke  paa 
Fossum  i  denne  Tid.  Man  møder  om  Aftenen 
og  endnu  mindre  om  Natten  ikke  et  Menneske 
eller  et  Dyr,  og  paa  de  Bøndergaarde,  man  kjø- 
rer  forbi,  er  alting  slukket  og  roligt.  Saa  sidder 
jeg  og  tænker  paa  de  mere  lystige  og  ofte  lar- 
mende Kanetoure  til  Bellevue,  Skodsborg  eller 
Eremitagen,  med  de  ret  improviserede  Frokoster 

under  Kronprindsens  Ægide  —  og  saa  føler  jeg 
mig  langt  lykkeligere  paa  de  nuværende. 


Den  28de  Januar  1848. 

Mine  Fingre  ere  ganske  stive  af  Kulde,  thi 
jeg  har  gaaet  og  sat  alting  bort  og  gjemt  hen 
efter  en  Dinér,  som  vi  havde  her  igaar  og  som 
jeg  er  meget  tilfreds  med;  thi  alt  smagte  Gjæ- 
sterne  meget  godt  og  alt  gik  ordentligt  og  net 
—  ogsaa  Opvartningen,  „mein  Gretchen  ist  ein 
Schatz."  Gjæsterne  kom  ikke  i  Karet,  men  i 
Slæde  og  vare  kun  fire  i  Tallet:  Borgermester 
Strøm,  Hofmarschal  Løvenskjold,  Lieutenant  Hals 
og  gamle  Forstjunker  Løvenskjold. 

Efter  Middagen  røg  de  en  Cigar  inde  hos 
Emil,  saa  kom  de  ind  til  mig  og  spillede  deres 
Whist  medens  jeg  sad  med  mit  Arbeide.  Lieute- 
nant Hals  er  en  ualmindelig  fint  dannet  og 
kundskabsrig  Mand;  den  gamle  Borgermester  er 
interessant,  vidt  bereist,  komisk  tør,  stundom 
lidt  ekvivok,  leer  altid  af  sine  egne  smaa  Uar- 
tigheder, som  komme  ganske  langsomt  frem. 

Han  fortalte  interessant  om  Falun  Kobber- 
grube, springer  saa  ved  en  Tankeforbindelse 
pludselig  over  til  Erkehertug  Johans  simple 
Bolig  i  en  Dal  i  Østrig.  Han  har  læst  saa  me- 
get, veed  Besked  om  alt  muligt  i  Natur  og 
Kunst  og  har  forstaaet  at  bruge  sine  Øine  og 
sin  Tid  naar  han  reiser;  men  han  taler  saa 
frygtelig  langsomt.  Ved  Whistbordet  er  han  di- 
strait,  gjør  stadig  sine  Bemærkninger  og  skjæn- 
der  paa  Hofmarschallen  og  de  andre,  der  dog 
alle  spille  bedre  end  han. 

Det  var  morsomt  at  se,  hvor  det  fornøiede 
og    adspredte   den  kjære   Hofmarschal    at  være 

her  igaar,  han  er  saa  barnlig,  og  vi  vare  barn- 
agtig glade  over  at  have  ham  her  saa  længe. 

Vi  gjorde  sidst  en  interessant  Kanetour,  Emil 
og  jeg.  Han  stod  bag  og  jeg  fik  Lov  til  at  kjøre. 
Vi  kjørte  ud  ad  Slendal  Veien,  som  gaar  i  mod- 
sat Retning  af  den  til  Fossum.  Der  havde  jeg 
endnu  aldrig  været.  Paa  den  ene  Side  af  Veien 
er  høit  Fjæld,  paa  den  anden  Side  er  tyk  Gran- 
skov, som  gaar  steilt  nedover  i  Dalen,  som  man 
lidt  foran  sig  seer  over  Toppene  af  de  store 
Graner.  —  Imellem  disse  kigger  man  ogsaa  ud 
over  Moelven  og  Mofossen  og  den  store  Dal, 
som  gaar  fra  Skien  over  Fossum,  Jønneval  og 
langt  videre,  samt  de  høie  Bjerge  paa  hin  Side 
af  den,  hvis  øverste  Halvdel  forsvandt  i  Skverne. 
I  Skoven  passerede  vi  en  Bro  der  førte  over  en 
Elv.  Et  Kvarter  tykt  Lag  Sne  laa  paa  Gelæn- 
deret, man  hørte  Vandet  rasle  mellem  Stenene 
under  Sneen,  men  saae  det  ikke;  man  hørte 
Finker  og  Korsnæb  kviddre,  men  kunde  ikke 
se  dem  bag  de  snedækte  Grene  og  Kviste. 

Et  lille  Genrebillede  saae  vi  i  Forbifarten. 

Paa  Taget  af  en  Hytte,  som  man  ikke,  hvis 
man  ikke  selv  saae  det,  vilde  antage  for  en 
Bolig  for  Mennesker,  saa  lille  bitte,  saa  ussel 
forfalden  var  den,  havde  Beboerne  ogsaa  Jule- 
aften opsat  et  Miniaturneg  til  Fuglene  —  saa 
stort  som  et  Ris.  Det  var  Enkens  fattige  Skjærv. 
Havde  jeg  haft  Penge  med,  var  jeg  gaaet  til 
Døren  og  havde  rakt  min  Skjærv  derind.  Men 
jeg  skal  ikke  glemme  dem  en  anden  Gang,  naar 
vi  komme  ad  den  Kant. 

Stoddere,  Tiggere,  Zigeunere  —  Fanter  kal- 
des de  af  Almuen  —  er  her  mange  af.  Saa 
komme  de  om  Aftenen  og  bede  om  Logi,  Alle 
have  raadet  os  til  ikke  at  tage  nogen  Ubekjendt 
i  Huset  om  Natten. 

Saaledes  kom  forleden  en  Kone  ind  i  Kjøk- 
kenet,  med  et  Barn  paa  Ryggen  og  et  i  sit  For- 
klæde, og  et  tredie  —  eller  saa  godt  som  et 
tredie,  under  Forklædet.  Hun  bad  om  Logi  for 
sig  og  for  de  toogtrekvart  Børn  og  for  hendes 
Mand  med  tre  andre  Børn,  som  stode  ude  i 
Gaarden.  —  Grethe  gav  dem  Mælk,  Brød  og  fire 
Skilling  norsk,  men  sagde,  at  Logi  kunde  det 
ikke  nytte  de  bade  om;  thi  det  var  en  Gang  for 
alle  bestemt,  at  hun  ingen  turde  indlade  for 
Natten.  Da  hun  fortalte  mig  det,  syntes  jeg  dog 
at  det  var  for  ubarmhjertigt,  da  det  var  sent  og 
over  tolv  Graders  Kulde.  —  Men  nu  vare  de 
allerede  forsvundne  i  Mørket,  og  vi  vidste  ikke 
i  hvilken  Retning. 

En  fattig  Kone  paa  Kaste  var  barmhjertigere 
end  vi,  og  tog  imod  dem.  Om  Natten  kom  det 
tredie,  eller  rettere  det  sjette  Barn  frem,  det 
Konen  havde  under  Forklædet.  Er  det  ikke  et 
Maleri  for  Monies?  Idetmindste  finder  jeg  det 
ligesaa  ynkeligt  som  „Familien  i  Regnveir". 

Næste  Morgen  drog  Fantefamilien  videre  til 
Slendal,  og  Konen  havde  sagt,  at  saaledes  vare 
alle  hendes  Børn  fødte.  — 

Grethe  ahnede  ikke  at  Fødselen  var  saa  nær, 
da  hun  nægtede  dem  Husly. 

Jeg  besøgte  Anne  Kaste,  som  gav  dem  Tag 
over  Hovedet,  og  hun  fortalte  at  Fantekvinden 
var  over  halvtredsindstyve  Aar  —  altsaa  bliver 
det  vel  det  sidste  Barn  —  og  at  Manden  var 
noget  over  tyve.  Endvidere,  at  Kvinden,  med 
det  nyfødte  Barn  —  som  endnu  ikke  var  va- 
sket —  paa  Skjødet,  havde  Kræfter  nok  til  at 
tage  et  Stykke  Brænde  og  kaste  efter  Mandens 
Hovede,  fordi  han  sagde,  at  Barnet  var  kommet 
altfor    tidligt.    Da    Anne    Kaste    derefter    kogte 

Havregrød  og  gav  til  Konen,  tog  Manden  den 
fra  hende  og  spiste  den  selv.  — 

Af  Bønder  fra  Slendal,  som  senere  have  mødt 
Familien  oppe  i  Fjældene,  have  vi  hørt,  at  det 
lille  Barn  var  død. 

Emil  har  seet  Spor  af  en  Ulv  mellem  her  og 
Fossum.  Den  har  været  hos  vor  Nabo  paa  Foss 
og  spist  en  Hund,  og  inat  har  den  været  hos 
vor  Naboerske  tilvenstre.  Hvad  der  holder  den 
herfra  om  Natten,  uagtet  her  ere  Hunde 
der  kunde  friste  den,  er  vistnok  at  Aas-Ham- 
meren  ligger  lige  her  nedenfor,  og  der  er  Men- 
nesker og  Hamren  og  Ild  den  hele  Nat. 

En  gammel  Fjældbonde  fortalte  mig  forleden, 
at  han  af  en  Hændelse  var  kommet  en  Bjørn 
saa  nær  —  den  havde  indelukket  sig  selv  mel- 
lem Stene  —  at  han  slog  dens  Hoved  i  Stykker 
med  sin  Øxe. 

I  disse  Dage  har  en  Bonde  skudt  en  „Gaube", 
hvilket  er  det  samme  som  en  Los,  og  Aslak 
Hopstad  har  skudt  en  Bjørn.  En  Ulv  er  skudt 
her  i  Nærheden  og  en  anden  har  forleden  Dag 
spadseret  nede  ved  Værket  og  været  efter  en 
Hund  ved  høilys  Dag,  lige  udenfor  Lieutenant 
Hals'  Bolig.  Her  er  nok  ualmindelig  mange  iaar, 
men  vi  have  ogsaa  faaet  en  ualmindelig  stræng 
Kulde.  Naar  en  Flaske  med  01  bliver  staaende 
i  Spisestuen  om  Natten,  er  den  bundfrossen  om 
Morgenen. 

Jeg  var  lidt  ude  med  Emil  paa  vor  egen 
Jord,  hvor  alle  Kulslæderne  have  lavet  en  fast 
Landevei  over  Marken.  Han  foer  som  en  Pil 
paa  Ski  nedad  Skraaningen.  Saa  skulde  jeg 
prøve;  men  havde  han  ikke  holdt  paa  mig,  var 
jeg  gaaet  baade  bagover  og  forover.  Det  endte 
med,  at  Foden  gled  ud  af  Skien  og  ned  i  en 
Grøft,   som  skjulte   sig  lumsk   under  den  glatte 


74 

Sne.  Naar  jeg  saa  vilde  hjælpe  mig  op  med 
Armen,  sank  den  i  og  Benene  sank  og  for  Lat- 
ter kunde  jeg  ikke  komme  i  Skien  igjen.  En 
Kone  med  en  lille  sød  Pige  gik  forbi,  de  fik  en 
Skilling  og  sagde  „Ære  og  Tak  skal  Dere  have." 
Men  jeg  synes  ikke  jeg  har  vundet  Ære  ved 
mit  første  Forsøg  paa  Ski.  Jeg  er  ikke  født 
med  Talent  for  den  Kunst  og  vil  derfor  opgive 
den. 

Imorges  kom  Helge  Foss  ind,  og  spurgte 
tjenstligt,  om  nogen  ønskede  at  se  en  „Ligfærd", 
og  pegede  ud  ad  Vinduet.  —  Nedenfor  dette 
kjørte  en  Spidsslæde  (Enspænder-Kane).  En 
Mand  sad  inde  i  den,  to  andre  stode  bagpaa, 
og  foran  i  Slæden  stod  en  Ligkiste  opreist,  som 
om  den  døde  stod  paa  Benene. 

„Det  er  Thorgrim  Dalis  Kone  oppe  i  Fjæl- 
det,"  begyndte  Helge,  og  saa  kom  en  lang  Hi- 
storie, som  jeg  desværre  ikke  kan  gjengive  paa 
Norsk  og  heller  ikke  med  Helges  Vidtløftighed 
og  Liv,  men  den  er  saa  sørgelig  og  rørende  sy- 
nes jeg.  Konen  var  fra  Thelemarken,  men  gift 
oppe  i  Dali,  hvor  hun  havde  levet  tilfreds  i 
mange  Aar  med  sin  Thorgrim,  der  er  en  gam- 
mel Mand  nu.  Hun  var  selv  over  tredsindstyve 
Aar  og  havde  tidligere  været  meget  øvet  paa 
Ski  og  gjort  Valfarter  om  Vinteren  til  sit  gamle 
Hjem  tre  Mile  derfra;  men  tre  norske  Mile  i 
det  vilde  Fjæld  skal  være  besværligere  end  tolv 
paa  en  dansk  Landevei. 

Nu  havde  hun  i  mange  Aar  ikke  været  paa 
en  saadan  Reise.  Men  da  nu  ovenikjøbet  hen- 
des Datter  er  gift  i  Thelemarken,  fik  hun  for- 
leden en  brændende  Lyst  til  at  benytte  den 
stærke  Frost  og  det  gode  Skiføre,  til  at  reise 
op  og  se  til  Datteren.  Gamle  Thorgrim  syntes 
nok  det  var  lidt  galt,   men  „Kjærringen",   som 

Helge  udtrykte  sig,  spændte  Skierne  paa  og 
sagde  Farvel.  Nogle  Dage  senere  talte  Thorgrim 
med  en  anden  Bonde,  som  kom  fra  Thelemar- 
ken  og  som  havde  seet  hans  Datter,  men  Konen 
var  der  ikke.  Saa  gik  de  ud  og  ledte  i  Sneen 
vidt  omkring,  men  da  det  havde  sneet  stærkt 
siden  hendes  Bortgang,  var  det  vanskeligt  at 
følge  Sporet.  Imidlertid  saae  de,  at  hun  var 
gaaet  en  halv  Mil  over  en  Sø,  som  hedder 
Hartevandet;  men  der  standsede  pludselig  Spo- 
ret, saa  de  antoge,  hun  havde  mærket  at  hun 
var  faret  vild  og  saa  var  gaaet  i  samme  Spor 
tilbage.  Over  en  Jordvold  med  Grøft  foran  og 
det  hele  dækket  med  høi  Sne,  var  hun  faldet. 
Der  fandt  de  hende  næsten  skjult  af  Sneen,  og 
gamle  Thorgrim  maatte,  med  de  andre,  bære 
Konen  hjem,  thi  der,  hvor  hun  havde  færdedes, 
kan  ingen  Hest  og  Slæde  komme  frem. 

Den  gamle  Kone  —  hun  har  det  jo  godt  nu, 
men  Datteren  i  Thelemarken,  Aah!  hvor  hun 
vist  er  bedrøvet. 

Vor  Hest  er  nu  kommet,  den  er  meget  god, 
større  end  almindelige  norske  Heste.  Fem  Aar 
gammel,  Elsdyrfarvet,  næsten  som  en  Hjort,  med 
en  sort  Stribe  ned  ad  Ryggen,  sort  Aftegning 
og  en  stolt,  lang  Hale.  Heste  med  den  Farve 
kaldes  her  for  „Borken".  Den  vender  Hovedet, 
hver  Gang  nogen  kommer  ind  i  Stalden  og  er 
kjælen  og  nysgjærrig.  —  Naar  jeg  gaar  ind  for 
at  gjøre  den  en  Visit,  passerer  jeg  en  anden 
god  Veninde,  nemlig  det  lille  sorte  Faar  med 
den  hvide  Næse,  som  altid  vil  slikke  mig  — 
endogsaa  i  Ansigtet,  naar  jeg  kommer  det  nær. 

Det  var  et  stolt  Syn  at  se  Emil  kjøre  til  Fos- 
sum i  sin  egen  Kane,  med  sin  egen  Hest  og 
med    Hofmarschallens     eget    Bjørneskind     over. 

hvilket  han  har  laant  os  indtil  videre.  Kanen 
er  til  to,  lav,  magelig  og  ganske  ny. 

Hofmarschallen  fortalte,  at  hans  Fader,  Stat- 
holderen, forleden  Kongens  Fødselsdag  havde 
givet  en  Dinér  i  Christiania  til  mellem  eet  og 
to  Hundrede  Personer,  hvoriblandt  en  fjorten- 
sexten Bønder,  som,  da  Isen  blev  budt  dem, 
smagte  derpaa,  men  strax  spyttede  den  ud. 
Ved  et  lignende  Taffel,  da  Kongen  var  der, 
havde  en  af  Lakaierne,  som  gik  og  skjænkede 
Vin,  spurgt  en  Bonde:  „Vil  Du  have  Muskat- 
Lyneli?'' 

Hertil  havde  Bonden  svaret  med  en  knal- 
dende Ørefigen,  fordi  han  troede  Lakaien  havde 
sagt:   „Vil  Du  have  Muskat,  Lømmel?" 

Emil  skulde  for  nogle  Dage  siden  til  Bestue 
langt  Nord  for  Luxfjeld,  men  da  han  kom  til 
Vasenden  stod  F'jældvandet  i  een  Damp  af 
Sneen  som  pidskedes  ind  imod  Fjeldvæggen 
saa  det  saae  ud  som  skummende,  dampende 
Brænding.  Skydsbonden  vilde  og  turde  ikke 
kjøre  længere,  og  Emil  maatte  give  efter  og 
vende  om,  noget  han  meget  nødigt  gjør  og  al- 
drig endnu  har  gjort  for  Veirets  Skyld;  men 
han  var  dog  næsten  stivfrossen,  da  han  kom 
hjem.  Her  paa  Jønneval  hylede  Stormen  og 
larmede  Sneen  mod  Tag  og  Ruder,  som  jeg  al- 
drig mindes  at  have  hørt  det.  To  Dage  efter 
kom  Emil  saa  afsted. 

Det  høie  Østervand  saae  ud  efter  Stormen  sidst, 
som  et  mægtigt  Bølgehav,  der  var  stivnet  plud- 
selig, saadan  laa  Sneen  derpaa  i  de  vildeste 
Formationer.  Deroppe  er  tilmed  Naturen  i  sig 
selv  saa  vild. 

Paa  Vandet  —  eller  Isen  rettere  —  mødte 
Emil  tre  Piger  paa  Ski  —  saadan  gaa  de  til 
Præsten,    til   Konfirmation,    deroppefra  og   her- 

ned.  De  ere  tre  Dage  om  denne  besværlige  Præste- 
gang og  som  Regel  maa  den  gjøres  een  Gang 
ugentlig. 

Emil  mødte  ogsaa  i  den  høie  Sne  to  Italie- 
nere med  Lirekassen  paa  Ryggen;  de  sank  i 
over  Knæene  for  hvert  Skridt.  Det  er  underligt 
at  møde  Italienere  heroppe  i  Vinterens  Hjerte, 
hvor  man  ellers  saa  sjældent  møder  et  Men- 
neske. 


2den  Marts  1848. 

Vi  vare  igaar  til  Marked  i  Skien  i  stort  Kom- 
pagni fra  Fossum.  Men  vi  kjøbte  under  For- 
ventning lidet;  thi  hvad  vi  søgte,  var  der  som 
oftest  ikke,  og  hvad  der  fandtes,  var  meget  dyrt 
og  daarligt.  Det  var  dog  for  en  Gangs  Skyld 
morsomt  og  karakteristisk  at  se  den  Tummel 
derinde.  For  næmt  at  kunne  komme  langveisfra, 
holde  Nordmændene  Markeder  om  Vinteren. 
Telte  og  Boder  opslaas  som  til  et  dansk  Mar- 
ked. Mange  Bønders  hele  Boutik  bestaar  i  en 
meget  stor  Kiste  eller  Koffert,  fyldt  med  Hon- 
ningkager, ligesom  vore  hjemlige  Mænd,  Koner 
eller  Grise.  Andre  have  Bomuldsgarn,  Uld  eller 
Lin.  En  Bod  havde  Staalsager  fra  Eskilstuna. 
Saa  var  der  Bundtmager-,  Tøi-  og  andre  Boder, 
især  med  Guldsmedearbeider  og  Sukkergodt. 
Alle  trakterede  med  Markedsgodter,  især  Kam- 
merherre Fleischer,  der  atter  er  paa  Fossum 
for  at  tilse  Kuglestøbningen.  „Kjærringer"  skjæn- 
kede  Punch  og  Brændevin.  Thelemarksbønder 
drak  sig  fulde  og  glade  og  vare  virkelig  mor- 
somme ved  deres  store  Behændighed.  De  dand- 
sede  Halling  midt  paa  Torvet.  De  have  korte 
hvide  Trøier  med  Kantning  og  Broderi,  sorte 
Knæbuxer  og  hvide,  broderede  Uldstrømper.  — 


7.8 

Enhver  Bonde  har  sin  Skjorte  sammenhæftet 
med  en  stor  aparte  Sølvbroche  —  desværre  saae 
vi  ingen  til  Fals  —  thi  de  ere  ofte  meget 
smukke  og  blive  lavede  i  Thelemarken  af  et 
eller  andet  Bonde-Geni.  Bønderne  dér  ere  nem- 
lig mere  talentfulde  end  andre  Bønder.  De  skjære 
smukt  i  Træ,  lave  selv  deres  Violiner,  smukt 
prydede  med  Løvehoved  og  andre  Forziringer. 

En  Thelemarksbonde  spillede  for  en  stor  For- 
samling paa  et  saadant  Instrument  —  en  gan- 
ske særegen  Melodi,  som  tilsyneladende  maatte 
være  meget  vanskelig.  Thelemarkspigerne  og 
Konerne  se  næsten  alle  vanskabte  ud,  tildels 
ere  vel  de  altfor  korte  Livstykker  Skyld  deri. 

Udraabere  fandtes  ogsaa  paa  Markedet:  „Kom- 
mer hit  mina  snilde  Markensfolk  og  slaa  en 
Skaal  kogandes  Punsch  i  Liva."  — 

En  Liniedandsertrup  fristede  især  og  lokkede 
mange  til  sit  Telt.  En  udmalet  Bajazo  med  en 
lille  halvnøgen,  bekrandset  Pige  med  Kinder  og 
Arme  blaa  af  Kulde,  red  rundt  i  Gaderne  og 
kaldte  paa  Gjæster!  — 

En  gammel  gal  Kone,  som  fik  saa  mange 
Skillinger  af  os  Alle,  at  hun  ikke  kunde  lukke 
Hænderne  over  sin  Rigdom,  gav  sig  tilsidst  til 
at  skrige  af  Glæde  og  hylede  Tak  og  Velsignelse 
over  os  Alle. 

Mange  Skind  og  Huder  vare  til  Fals.  Nyde- 
lige Losser,  lignende  Tigerskind  og  plettede  som 
disse,  solgtes  for  fire  Specier;  men  de  ere  for 
store  til  en  Muffe  og  for  smaa  til  et  Kanetæppe. 
Et  stort  Ulveskind  kostede  fem-sex  Specier,  og 
der  var  Bjørneskind  for  tolv  Sp.  Vi  mødte  saa 
mange  Slæder  igaar;  det  var  Bønder  som  kom 
hjem  fra  Markedet,  alle  saa  drukne,  at  det  var 
ækelt  at  se.  Nogle  laa  som  døde  Dyr  i  Bunden 
af  Slæden    eller    med   Hovedet    hængende   over 

Kanten.  Det  er  en  Lykke  at  Hestene  kjende 
Veien  saa  godt  og  ere  skikkelige,  ellers  vilde 
vistnok  flere  sætte  Livet  til. 

Vi  drak  Chocolade  hos  den  elskelige  gamle 
„Tante  Anna".  Hun  raader  mig  til  endelig  at 
kjøbe  Kager  hos  Madam  Børjesen  og  ikke  hos 
Høier;  thi  paa  sidstnævnte  Sted  ere  de  saa  lette, 
at  de  smelte  i  Munden,  saa  faar  man  ikke  no- 
get for  Pengene;  men  hos  Madam  Børjesen  er 
der  mere  Mad  i  Brødet.  Man  staar  ligesom  midt 
i  Foraaret  i  „Tante  Annas"  hyggelige  Stuer 
med  deres  Duft  af  Primulaer  og  andre  blom- 
strende Foraarsplanter,  som  fylde  alle  Vin- 
duerne. 

Marschalinden  sendte  før  en  Slæde  hvori  der 
var  et  Kar  med  Vand,  som  indeholdt  nogle 
levende  Torsk;  tillige  fulgte  en  Billet,  at  Grethe 
endelig  ikke  maatte  lade  dem  dø  Straadøden. 
Det  er  saa  sjældent  at  faa  dem  levende,  og  disse 
vare  lige  komne  fra  Brevik.  Vi  svælge  i  denne 
Tid  i  Østers  paa  Fossum,  hver  Søndag  a  l'abon- 
dance.  De  komme  fra  Kragerø,  sex  norske 
Mil  herfra.  Det  skal  være  saa  morsomt  at  ro 
omkring,  selv  tage  dem  op  fra  Bunden  og  spise 
dem   strax. 

Vi  kjørte  en  meget  lang  Tour  i  Forgaars, 
Emil  og  jeg,  helt  til  Slendal.  Det  smukke  klare 
Vinterveir  lokkede  os  længere  og  længere  bort. 
„Borken"  pilede  afsted,  saa  Sneen  føg  os  om 
Ørerne.  Vi  kom  forbi  det  lille  bitte  Hus  som 
jeg  har  omtalt,  med  det  mikroskopiske  Neg  fra 
Juleaften  paa  Taget  til  Fuglene. 

Saa  holdt  vi  stille  og  Emil  blev  ved  Hesten, 
medens  jeg  begav  mig  til  Hyttens  Dør.  Der  blev 
jeg  lidt  ængstelig  staaende,  da  jeg  jo  ikke  vid- 
ste, hvad  der  var  indenfor,  og  vilde  næsten 
vendt  om  igjen,  da  Døren  aabnedes  og  en  gam- 

mel,  slank  og  kjøn  Kone  —  der  havde  hørt 
mig  —  lukkede  mig  ind.  Hun  saae  forundret 
ud ;  men  da  jeg  saa  fik  hende  sagt,  at  det  var 
mig,  som  boede  paa  Jønneval,  blev  hun  ganske 
fornøiet,  thi  saa  kjendte  hun  os  fra  Helge  Foss' 
Omtale. 

Hun  stod  ved  en  stærk  Ild  i  en  lille  Skor- 
sten, med  en  lille  Gryde  over.  Skorstenen,  Sen- 
gen, et  lille  Bord,  en  Bænk  og  en  Stol  —  saa 
tror  jeg  det  indvendige  af  Hytten  er  beskrevet. 
Der  saae  ganske  rent  og  ordentligt  ud  og  der 
var  god,  ren  Luft  derinde,  men  varmt. 

Jeg  spurgte  om  de  havde  det  godt.  Saa  sagde 
den  gamle  ganske  stolt  Ja!  og  at  hun  ikke  havde 
det  allermindste,  „her  er  al  min  Eiendom", 
sagde  hun,  og  viste  paa  en  gammel,  mager  Kat, 
som  ogsaa  saae  forundret  ud.  I  Vinduet  laa  en 
Psalmebog  og  en  stor  Bog  med  Læderbind,  som 
jeg  slog  op  i.  „Huspostil  Kjøbenhavn  1741"  var 
det;  og  da  jeg  sagde,  at  jeg  var  fra  samme  By 
som  Postillen,  steg  jeg  i  hendes  Agtelse,  og  hun 
fik  Taarer  i  Øinene  af  Glæde  over  nogle  Skil- 
linger, jeg  gav  hende. 

Hendes  gamle  Mand,  med  en  stiv  Haand  der 
næsten  hindrer  ham  i  at  arbeide,  var  dog  endnu 
en  Eiendom,  som  jeg  glemte  at  anføre.  Emil 
forærede  dem  en  Skjæppe  Havre,  og  det  var 
for  det  lille  Neg,  uden  hvilket  Velsignelsen  ude- 
bliver i  de  norske  Huse. 

Det  var  vel  min  egen  Stemning  som  gjorde 
det,  men  jeg  syntes  hun  var  saa  smuk,  hendes 
brune  Øine  lignede  Farmors  —  hun  imponerede 
mig,  og  da  hun  trykkede  mine  Hænder  med 
sine  magre,  men  rene,  gamle  Hænder,  kunde 
jeg  gjerne  have  kysset  hendes  Haand.  Jeg  lovede 
aldrig  at  kjøre  forbi,  uden  at  komme  ind.  Ko- 
nen hed  Ingeborg  og  var  i  Høst  fyldt  syvogfir- 

sindstyve  Aar.  Manden  hed  Olaf.  —  Nogle  Sagn 
om  Trolde  og  Nisser  har  jeg  forøget  min  Sam- 
ling med. 

Jeg  gik  nylig  lidt  omkring  med  Emil  i  den 
nærmeste  Environ  og  saae,  hvor  her  maa  blive 
yndigt  til  Sommer.  ^^Dér  skal  bygges  en  lille 
Bro  over  Bækken,"  sagde  Emil,  „vi  kunne  der- 
til tage  de  to  Stammer,  og  saa  laver  Helge  os 
et  Gelænder." 

De  mishandlede  Karikaturtræer  blive  allerede 
ryddede  nu,  de  smukke  træde  da  desmere  frem 
og  de  yngre  faa  Lov  at  voxe.  „Her  skal  Stien 
gaa,  og  saa  her,"'  jeg  travede  efter  ham  og  han 
maatte  altid  lægge  en  Gren,  hvor  jeg  skulde 
træde;  thi  ellers  sank  jeg  i  Sne  til  op  over 
Knæene. 

Her  flyder  Bækken  hurtigt  mellem  Sten.  Birk, 
El  og  Gran,  som  voxe  paa  Stenvæggene  langs 
dens  Bredder,  helde  sig  ud  over  Vandet.  Bun- 
den er  ogsaa  fuld  af  flade,  glatte  Sten. 

Stedet  er  ganske  ensomt,  saa  man  kan  godt 
vade  der  i  Bækken  til  Sommer,  om  Fristelsen 
skulde  blive  for  stor. 

Vort  Hus  bliver  underkastet  endel  Foran- 
dringer. Her  er  nu  to  Snedkere,  som  sætte  nyt 
Gelænder  paa  Trappen  op  til  første  Sal.  En 
Havedør  med  Glasruder  til  Kabinettet  er  alle- 
rede færdig,  kun  ikke  endnu  indsat.  Stalden 
skal  indrettes  efter  Emils  Ønsker  og  i  Gaarden 
bliver  hver  Dag  kjørt  Sten  til  Opbygning  af  et 
nyt  Vaskehus  og  en  ny  Bagerovn,  da  det  gamle 
har  et  temmelig  forfaldent  Ydre.  Hofmarschallen 
er  en  sjælden  Vært,  man  behøver  ikke  at  bede 
ham  om  noget,  han  tænker  paa  alting  af  sig 
selv  og  gjætter  Ønsker,  man  næppe  har  lagt 
klar  for  sig  selv. 

E.  BodenhofiF:  Et  lykkeligt  Hjem.  6 

April  1848. 

—  —  —  — Idag  er  jeg   ganske,   som 

inden  jeg  tænkte  paa  at  blive  syg;  alle  Kræfter 
ere  i  en  Fart  vendte  tilbage  og  jeg  er  glad  og 
let  om  Hjertet. 

I  nogle  Dage  var  jeg  meget,  meget  syg.  Emil 
red  i  Blænd-Kariere  selv  først  efter  Læge,  saa 
til  Fossum. 

Marschalinden  kom  strax,  og  har  siden  været 
daglig  hos  mig  i  tre-fire  Timer,  havde  sit  Ar- 
beide  med  og  sad  ved  min  Seng.  Det  er  en 
formelig  Forfriskning,  blot  at  se  hende  og  høre 
hendes  Stemme.  Hun  har  formelig  „fodret"  mig 
med  Delikatesser,  som  hun  hver  Dag  førte  med 
sig,  og  da  jeg  begyndte  at  komme  lidt  op, 
maatte  jeg  iføre  mig  hendes  vatterede  Slaabrok 
og  hun  bragte  et  Skjærmbrædt  til  at  værne  mig 
mod  den  mindste  Træk.  Hun  har  i  det  hele 
taget  været  saa  kjærlig  og  deltagende  og  god, 
som  jeg  ikke  har  seet  hende  være  imod  nogen; 
thi  i  Reglen  er  hun  mere  munter  og  beskjæf- 
tiget  end  just  kjærlig. 

Men  nu  er  jeg  saa  indtaget  af  hende  og  tak- 
nemmelig imod  hende,  og  kan  aldrig,  aldrig 
glemme,  hvad  hun  har  været  for  mig.  Noget 
moderligt  —  eller  jeg  mener  barnligt  med  Hen- 
syn til  hende  kan  jeg  ikke  føle;  thi  for  det 
første  er  hun  dertil  for  ung  og  for  det  andet 
er  det  den  helligste,  guddommeligste  Følelse, 
som  jeg  kun  kan  føle  for  een  i  den  hele  store 
Verden. 

Jeg  tror  at  Aarsagen,  som  fremkaldte  min 
Sygdom,  eller  i  ethvert  Tilfælde  bidrog  til  at 
fremskynde  den,  var  Aviserne  af  22de  og  23de 
Marts.  En  Følelse  som  om  der  blev  raabt  „Ild" 
i  Huset  greb  mig,  da  Emil  læste  høit,  at  et 
Oprør  var  udbrudt  i  vort  Fødeland.  Først  Tan- 

ken  paa  Danmark  og  de  Ulykker,  der  nu  skulde 
ramme  det,  dernæst  den  mere  egoistiske  Sorg 
—  min  Frygt  for  at  skulle  miste  den  Lykke 
at  samles  med  Eder  her  til  Sommer,  og  at  nu 
vel  baade  min  Fader  og  mine  Brødre,  istedet 
derfor,  skulde  udsættes  for  Krigens  Farer  og 
Rædsler,  udsættes  for  oprørske  og  forræderske 
Kugler.  I  Nødens  Time  er  det  først  rigtig  tungt 
at  være  skildte  —  ikke  at  kunne  dele  alt  med 
hinanden. 

Idag  har  jeg  for  første  Gang  efter  Sygdom- 
men været  ude  at  spadsere  en  lille  Tour  med 
Emil  i  det  deilige  Foraarsveir,  ret  nydt  den  Ro 
og  Fred,  som  virker  tilbage  paa  Sindet,  og  som 
det  i  disse  Tider  kan  trænge  til.  Saa  varmt, 
saa  deiligt  som  her  er.  Vi  vare  nede  ved  Fos- 
sen, der  i  denne  Tid  er  saa  rigelig  forsynet  med 
Vand,  der  skummer  og  bruser,  at  vi,  skjøndt 
vi  stode  paa  den  anden  Side  og  ikke  helt  tæt 
ved  Elvens  Bred,  dog  følte  ligesom  en  Støvregn 
i  Ansigtet.  Store  svulmende  Knopper  paa  Hæk- 
kemaien,  Fuglenes  jublende  Sang,  de  smaa  blaa 
Anemoner,  som  vrimle  op  mellem  Fjældstum- 
perne  —  nogle  saadanne  har  jeg  malet  idag, 
og  saa  fandt  vi  ogsaa  paa  Bakken  til  min  For- 
undring en  ægte  dansk,  duftende  Viol,  af  dem 
der  nu  staa  Tusinder  af  i  Engen  ved  Kirke- 
skoven derhjemme.  Paa  samme  Fjældvæg  vrim- 
ler det  med  Slyngplanter  og  Mos  af  alle  mulige 
Slags. 

Saadan  en  varm  Solskinsdag  har  noget  — 
saligt  —  ved  sig.  Jeg  stod  ofte  stille,  næsten 
fortabt,  andægtig  ved  at  se  og  nyde.  Naar  Solen 
saadan  skinner  saa  Brystet  bliver  ganske  varmt, 
er  det  som  om  alt,  hvad  der  staar  skrevet  der- 
inde, begynder  at  røre  sig,  som  efter  en  lang 
Vinterdvale   eller   en    lang,    tung   Drøm.    Saa   er 

det  man  „kunde  Verden  favne  og  favne  den 
igjen  —  og  havde  jeg  en  Fjende,  jeg  gjorde 
ham  til  Ven".  Det  siger  Fru  Heiberg  saa  smukt 
begeistret  i  „Mulatten"  af  H.  C.  Andersen. 

Men  jeg  faar  ikke  Lov  til  længe  at  staa  stille, 
da  Emil  tror,  det  ikke  er  godt  for  mig,  skjøndt 
der  hverken  er  Blæst  eller  mindste  Skarphed  i 
Luften. 

Saa  gik  vi  hjem,  og  Emil  læste  for  mig  af 
Aviserne. 

I  dem  skal  man  ikke  finde  Beroligelse  for 
Sindet,  skjøndt  det.  Gud  være  takket,  endnu  er 
gaaet  godt  for  de  Danske.  Man  kan  til  Tider 
godt  være  glad  og  spøge,  endog  være  overgiven, 
som  før,  da  Marschalinden  og  Frøken  Linau 
besøgte  os,  men  der  er  dog  samtidig  en  Spæn- 
ding og  en  Exaltation,  som  man  ikke  kan  be- 
kjæmpe. 


Fossum  2den  Paaskedag  1848. 

Glædelig  Paaske  for  os  og  for  Danmark.  — 
Med  tiltagende  Spænding  ventes  hver  Postdag. 
Vi  tale  ikke  om  meget  andet  og  tænke  omtrent 
paa  intet  andet  end  Krigen  derhjemme.  Hof- 
marschallen  især  og  saa  Emil  og  jeg.  Marschal- 
inden er  ogsaa  paa  dansk  Side  med  hele  sin 
Sympathi,  men  Gouvernanten,  Frøken  With,  der 
er  trukket  (født)  i  Vandsbæk  og  erzogen  i  Ham- 
borg, glæder  sig  og  triumferer,  men  tør  dog 
ikke  ret  lade  det  komme  til  Udbrud.  Fra  Norge 
vilde  der  hurtig  komme  en  hel  Hær,  hvis  de 
blot  kunde  faa  Tilladelse  dertil.  Stemningen  er 
her  saa  begeistret  for  Danmark. 

Den  engelske  Flaade,  som  skulde  være  seet, 
var  vel  kun  et  Rygte?  —  Mon  de  komme? 

I   det   deiligste  Veir  kjørte  vi   herned  til  Fos- 

sum  i  Forgaars  og  bliver  her  endnu  nogle  Dage. 
Vi  holde  os  mest  inden  Døre  her;  Familien  er 
ikke  meget  Friluftsmennesker;  dog  vare  vi  igaar 
nede  at  se  Drivhusene  og  derefter  søgte  vi  Alle 
med  Børnene  rundt  i  Buskene  efter  koulørte 
Æg,  som  „Slendal-Hanen*'  lægger  i  Paasketiden 
i  Buske,  og  lægger  haardkogte,  hvilket  er  gan- 
ske godt  gjort  af  en  Hane. 

De  unge  ere  med  Hofmarschallen  og  Emil  i 
Kirke  for  at  offre,  men  jeg  fik  ikke  Lov  til  at 
tage  med,  da  jeg  endnu  maa  være  lidt  for- 
sigtig. 

Frøken  Linau  læste  istedetfor  en  Prædiken  af 
Mynster  høit  for  Marschalinden  og  mig. 

Igaar  Middags  kom  de  gamle  Løvenskjolds 
fra  Skien  og  Lieutenant  Hals'  og  spiste  Østers 
med  os,  og  idag  skulle  vi  dejeunere  i  Eugenies 
lille  Legetøishus  i  Haven,  som  er  meget  nyde- 
ligt, og  hun  selv  er  meget  sød  som  Værtinde. 

Nu  gaar  hun  til  Præsten,  men  seer  lidt  zart 
ud,  jeg  er  bange  for  at  hun  heller  ikke  bliver 
gammel. 

Baade  Hofmarschallen  og  vi  bleve  meget 
glade  over  de  Kort  Fader  sendte  os  over  Krigs- 
skuepladsen. Alle  Herrerne  studerede  strax  med 
største  Iver  derpaa.  Hvor  det  ligner  Dig  at  sende 
os  dem  af  Dig  selv,  inden  Du  har  modtaget 
vort  Brev  med  Bøn  derom. 

Du  plager  mig  ikke  med  Dit  „onde  Lune", 
det  giver  Dig  maaske  en  Smule  Luft  og  mig 
næsten  Trøst;  thi  jeg  veed  jo  at  Du  umuligt 
kan  være  rolig  og  fornøiet  i  denne  Tid,  og  saa 
vilde  et  Brev,  hvori  jeg  ikke  gjennem  Linierne 
læste  Din  rette  Stemning,  jo  være  som  om  det 
ikke  rigtig  var  fra  Dig,  og  jeg  kan  saa  tydelig 
sætte  mig  ind  i,  at  Du  langt  hellere  vilde  være 
ved   Armeen   og   forsvare   Danmark,   end   under 

disse  Forhold  blive  hjemme  for  at  forrette  Hof- 
tjeneste. 

Det  er  underligt  nok,  jeg  har  været  en  saa- 
dan  Kujon  lige  siden  Krigen  begyndte,  og  nu, 
da  der  er  allermest  Grund  til  at  være  bange, 
har  jeg  faaet  meget  mere  Mod.  Nu  det  kniber 
ret  for  Danmark  er  jeg  ikke  mere  saa  bange 
for  mine  to  Brødre  —  nu  turde  jeg  næsten  selv 
gaa  med.  Naar  Faren  er  stor,  saa  glemmes 
Frygten  for  Døden,  akkurat  som  naar  en  Syg- 
dom er  smerteligst. 

Skytten  Jørgensen  paa  Fossum  er  efter  læn- 
gere Tids  Tungsindighed,  som  tilsidst  slog  sig 
paa  Hjernen,  „død".  (Det  vil  sige  han  har  skudt 
sig).  Paa  Emil,  som  har  kjendt  ham  i  længere 
Tid,  ogsaa  i  Danmark,  har  det  gjort  et  stærkt 
Indtryk.  Ogsaa  mig  har  det  gjort  ondt.  Han 
var  saadan  en  net,  beskeden  og  flink  Mand.  — 

Jeg  slutter  nu  paa  Jønneval  den  1ste  Mai.  Vi 
have  atter  været  hjemme  et  Par  Dage.  Igaar 
har  jydske  Skippere  bragt  det  Rygte  —  des- 
værre vel  ikke  utroligt,  skjøndt  med  Guds  Hjælp 
overdrevent  —  at  der  skal  have  staaet  et  stort 
Slag  ved  Slesvig  første  Paaskedag,  og  at  de 
Danske  bleve  drevne  tilbage  og  ere  faldne  i 
Tusindvis. 

Man  kan  ikke  tænke  sig  noget  Hus  —  endog 
ikke  i  Danmark,  hvor  der  tages  mere  levende 
Del  for  de  Danske  og  deres  Sag  end  paa  Fos- 
sum. Hofmarschallen  bander  og  skjælder  fordi 
de  Norske  og  Svenske  endnu  ikke  have  faaet 
Lov  til  at  gaa  med  —  thi  Lysten  er  der  til  at 
kjæmpe  mod  Tydskerne.  Naar  Folkene  paa  Fos- 
sum faa  et  Glas  Punch,  drikke  de  paa  Dan- 
marks Held  i  Krigen,  og  de  norske  Damer  sige, 
at  de  gjerne  ville  forsvare  Landet  her  imedens, 
naar  blot   alle   deres  Tropper   maatte  gaa   med 

til  Danmark.  Der  maa  dog  komme  Hjælp  til 
sidst. 

I  dette  Øieblik  faar  jeg  et  Brev  fra  Fossum, 
der  lyder  saaledes:  „Aldeles  fortjust  af  Glæde, 
iler  jeg  med  at  bringe  Dem  den  Efterretning, 
at  Englænderne  ere  komne  de  Danske  til  Hjælp 
og  allerede  have  frataget  Fjenden  Rendsborg, 
og  at  Russerne  ere  rykkede  ind  i  Preussen.  — 
Deres  Eugenie.'' 

Hvorfra  dette  Budskab  er  kommet,  skriver 
hun  ikke,  maaske  atter  en  Skipperefterretning, 
og  jeg  tør  ligesaa  lidt  tro  dette  glædelige  Rygte, 
som  jeg  vilde  tro  det  sørgelige  igaar.  Imorgen 
faa  vi  vel  mere  Vished.  Aldrig  er  nogen  Post 
ventet  med  større  Spænding.  Er  det  en  Glæde 
Posten  bringer,  da  bliver  den  endnu  større, 
naar  den  bringes  mig  ved  Eders  Haandskrift, 
og  er  det  en  Sorg,  da  bliver  den  med  Eders 
kjærlige  Ord  mindre  tung  og  trykkende,  end 
naar  den  bringes  af  de  tørre  Aviser. 


Mai  1848. 

Med  de  Aviser  Marschalinden  sendte  mig  idag 
fulgte  et  Brev  fra  hende,  efter  hvilket  der  i 
Skien  atter  er  et  Skipperrygte,  som  en  Hurtig- 
seiler,  der  i  tre  Dage  har  gjort  Touren  fra  Eng- 
land hertil,  har  bragt,  nemlig  ,,at  England  nu 
ogsaa  var  Republik".  —  Saa  var  det  ikke  saa 
mærkeligt,  at  de  ikke  sendte  os  en  Flaade, 
naar  de  have  saa  travlt  med  sig  selv.  Jeg  tror 
næsten  paa  dette  Rygtes  Sandhed;  thi  de  ube- 
hagelige Skipperrygter  have  endnu  bekræftet 
sig,  kun  ikke  de  behagelige  —  at  Russerne  og 
Englænderne  vare  komne  Danmark  til  Hjælp. 

I  næste  Uge  skal  jeg  være  alene  og  Emil  maa 

reise  til  Skogs  hele  Ugen.  Nu  er  jeg  i  Vinter 
bleven  saa  forvænt  med  at  have  ham  hjemme, 
men  jeg  kjeder  mig  dog  aldrig  naar  jeg  er 
alene.  Jeg  har  nok  at  pusle  med  i  mit  Hus, 
og  i  denne  Natur  er  det  desuden  umuligt  at 
kjede  sig. 

Jeg  maler  flittigt,  det  er  den  bedste  Adspre- 
delse, thi  at  tænke  for  meget  ud  i  Taagen  er 
usundt.  Jeg  føler  mig  lykkelig,  men  vi  vide  jo 
at  ganske  fuldkommen  skal  ingen  Lykke  være, 
og  om  jeg  ikke  en  Gang  imellem  kunde  græde 
en  lille  Smule,  fordi  jeg  ikke  kan  se  Eder,  el- 
ler skal  se  Eder  i  Sommer,  saa  var  jeg  jo  netop 
ikke  saa  lykkelig  som  jeg  er,  thi  saa  manglede 
der  noget  —  Kjærligheden  i  mig  til  Eder  og 
hos  Eder  til  mig  —  den  kaster  det  smukkeste 
Lys  paa  den  eneste  Sky  (ikke  at  være  sammen 
med  Eder)  paa  min  Himmel. 

„Den  yderste  Spids  af  Kulturen"  kaldte  sidst 
en  Herre  Jønneval,  fordi  der  Nord  for  os  ikke 
boe  kultiverede  Mennesker  i  mange  Miles  Af- 
stand —  Kongsberg  tror  jeg  er  det  nærmeste 
Sted.  Men  det  er  netop  prægtigt.  Ensomheden 
er  mig  ingen  Gene. 

Frøken  Linau  besøgte  mig  sidst  en  hel  Dag; 
om  Eftermiddagen  vilde  Marschalinden  være 
kommet,  men  maatte  istedetfor  gaa  i  Seng  paa 
Grund  af  Hovedpine.  Børnene  kom  saa  uden 
hende. 

Nu  er  Frøken  Linau  reist  bort.  Hun  savnes 
paa  Fossum.  Om  hun  duer  meget,  skal  jeg 
endnu  ikke  med  Vished  afgjøre,  men  morsom 
er  hun  og  behagelig,  og  jeg  vil  savne  hende. 
Det  lod  som  om  hun  følte  sig  tiltrukket  af  mig; 
men  desværre  er  der  ingen  der  tror  hende  uden 
Marschalinden.  Jeg  er  altid  yderst  forsigtig  over- 

for  Frøkenen   og   det  er  i   Grunden   imod   min 
Natur. 

Var  det  ikke  smukt  af  Folk  i  Christiania,  da 
den  ikke  gode  Efterretning  fra  Danmark  ind- 
traf midt  under  Theaterforestillingen,  at  de 
strax  gik  hjem  fra  Theatret   og  dette  lukkedes? 


Mai    1848. 

„Unser  Herrgott  will  die  Fiirsten  priifen," 
skriver  Dronningen  af  Sverrig  til  Marschal- 
inden,  men  han  prøver  i  Sandhed  ogsaa  andre 
Mennesker. 

Nu  tro  alle  sikkert  her,  at  Sverrig  og  Norge 
komme  til  Hjælp.  Officererne  her,  Hald,  Olsen 
og  Hals  vente  hver  Dag  Marcheordre  og  glæde 
sig  i  Haabet.  Damerne  i  Skien  arbeide  til  og 
indsamle  til  de  danske  Soldater.  Eugenie  og 
Alette  Faye  have  hver  givet  deres  Dukat.  Naar 
en  privat  Koncert  kan  arrangeres,  har  jeg  lovet 
at  ville  spille,  men  det  bliver  vanskeligt  at  er- 
holde andre  udøvende  Deltagere,  saa  det  bliver 
næppe  til  noget.  Den  saa  længe  frygtede  Penge- 
krise er  begyndt  at  indfinde  sig  i  Norge,  og 
Aarsagen  er  især,  at  al  Tømmerhandel  med 
Frankrig  er  standset,  da  de  franske  Kjøbere 
ei  se  sig  i  Stand  til  at  betale.  Det  vil  især 
komme  til  at  gaa  ud  over  vore  Kjøbmænd,  men 
Dyrtid  kommer  saa  nok  til  at  følge. 

Efter  Opfordring  besøgte  Damerne  fra  Fos- 
sum og  jeg  forleden  en  Maler  i  Skien,  for  at 
se  nogle  Malerier  han  udstillede.  Han  hedder 
Dahl  og  er  en  Fyenbo.  Et  af  Malerierne  fore- 
stillede Aladdin  og  de  andre  Ynglinge  som  gribe 
efter  Appelsinerne,  og  et  ældre,  som  jeg  vist  for 
endel  Aar   siden   har  seet   paa  Udstillingen  paa 

Charlottenborg,  forestillede  et  dansk  Heste- 
marked og  nogle  Telte  med  Bønder.  I  et  af 
disse  sidder  Foersom,  hvis  Profil  og  røde  Næse 
man  strax  gjenkjendte:  „Den  berømte  danske 
Skuespiller  Foersoms  Portrait  forøger  dette  Styk- 
kes Værdi,"  sagde  Maleren.  Heri  var  jeg  ikke 
enig  med  ham.  De  kostede  hundrede  Specier 
Stykket,  men  bleve  ikke  solgte.  Mange  udmær- 
kede gamle  Kobberstik  havde  Manden  og  flere 
Stykker  i  „den  sorte  Kunst".  Over  Malerens 
Seng  laa  et  Tæppe,  der  skulde  være  hvidt,  men 
som  ogsaa  mere  lignede  et  Forsøg  i  den  sorte 
Kunst. 

For  at  komme  til  hans  Atelier  maatte  man 
over  en  Svalegang  og  gjennem  en  Sal,  hvori 
der  var  opreist  et  Theater  med  oprullet  Tæppe. 
Her  er  en  lille  Troup  omreisende  Skuespillere 
for  Tiden. 

Jeg  har  malet  et  Stykke,  som  jeg  nu  beder 
Hofmarschallen  tage  med  sig  naar  han  ret  snart 
reiser  til  Kjøbenhavn.  Det  er  et  Parti  af  Elven 
her  lige  nedenfor  Jønneval.  Jeg  har  tænkt,  at 
det  skulde  spilles  bort  i  Lotteriet  til  Fordel  for 
de  Faldnes  Enker  og  Børn,  og  mener  tre  Mark 
for  Nummeret. 

Nu  veed  jeg  da  saa  meget,  at  en  „Lystleir" 
skal  oprettes  i  Skaane,  bestaaende  af  15,000 
Svenske  og  4000  Norske,  med  skarpe  Patroner 
og  et  Artillerikorps  paa  18  Kanoner.  Nu  maa 
altsaa  Kong  Oscar  være  sikker  paa  Rusland,  thi 
uden  dettes  Billigelse  turde  han  ikke,  hvis  han 
ikke  vilde  risikere  en  Krig  med  det.  Alle  nor- 
ske Fæstninger  blive  eftersete  og  bragte  istand. 

Sidst  red  jeg  alene  til  Fossum.  Det  første 
Stykke  Vei,  til  Hoppestad,  havde  jeg  vor  Dreng 
Ole  med,  da  jeg  ikke  havde  prøvet  at  ride  vor 
Hest. 

Den  gaar  meget  ordentlig,  men  hvis  Fader 
havde  tilredet  den,  er  jeg  vis  paa  den  vilde 
have  været  blødere  i  Munden.  Nu  har  jeg  faaet 
en  Hane  og  nogle  Høns.  „Kykkeliky!"  det  lyder 
saa  deilig  bekjendt.  Gjøgen  har  jeg  hørt  i  Sko- 
ven, jeg  sj^nes  den  kukker  med  norsk  Accent. 


Mai  1848. 

I  komme  ikke  til  mig  iaar,  er  min  stadige 
Frygt,  min  stadige  Bekymring,  og  nu  er  her 
netop  allerskjønnest.  Hækkemaien  saa  hvid  og 
fyldig  mellem  alt  det  grønne.  Elven  saa  fuld  af 
Vand,  Fosserne  saa  skummende  og  vilde,  Bir- 
ken saa  lys  og  fin  og  Furutræerne  saa  mørke 
og  tillige  saa  alvorlige,  som  en  bedrøvet  Tanke 
midt  i  al  Glæden  og  Skjønheden. 

Nu  har  vist  allerede  den  kjære  Hofmarschal 
besøgt  Eder  og  kan  fortælle  Eder  om  mig  og 
om  vort  Hjem;  siig  ham  saa,  at  de  havde  det 
godt  paa  Fossum  og  at  igaar  var  hele  Ung- 
dommen derfra  hos  os  den  hele  Dag,  saa  „Store 
Bededag''  var  mindre  stille  end  mange  andre 
Dage.  Vi  legede  med  dem  og  spillede  Pind  og 
blæste  Sæbebobler  i  Gaard  og  Have.  Klokken 
et  var  dejeuner  ved  Bænken  i  det  lille  Anlæg, 
den  store  Sten  var  Bord. 

Saa  gik  vi  en  lille  Tour  om  Jønnevals  Jorder, 
saa  morede  vi  os  med  Æslerne,  der  vare  invi- 
terede med,  og  vor  Hest  „Borken",  der  var  slup- 
pet løs  og  græssede  i  Gaarden  og  havde  faaet 
en  Passion  for  Æslerne,  som  den  vilde  lege 
med,  samt  Unkas  og  Fancy  —  en  Moder  efter 
nyeste  Mode;  thi  hun  forlader  trofast  sine  Børn 
ved  alle  Leiligheder  —  og  „Biirschel",  en  Stø- 
ver fra  Fossum.    Hundene   vilde  bide  Sæbebob- 

lerne,  som  gik  høit  i  den  stille  Luft  og  afspei- 
lede  Jønneval  i  alle  Regnbuens  Farver.  Saa 
spiste  vi  Middag,  legede  igjen  og  drak  The,  og 
saa  larmede  de  hjem  i  den  lyse  Maiaften  — 
søde  og  glade.  Marschalinden,  som  fulgte  sin 
Mand  til  Laurvig,  er  bleven  nogle  Dage  hos 
Linaus. 

I  Torsdags  sagde  vi  noget  ved  Bordet,  som 
næppe  nogensinde  er  bleven  sagt  ved  Bordet 
hjemme  hos  Eder,  nemlig:  „Ikke  et  lille  Stykke 
Bjørnesteg  endnu?"   — 

Emil  kom  hjem  med  flere  Rariteter  fra  Sør- 
myn,  blandt  andet  en  Bagfjerding  af  en  Bjørn, 
som  vi  lode  tilberede  som  Boeufsteg  og  som 
smagte  som  tørt  Oxekjød.  Her  er  der  ingen  uden 
Bønder,  som  spise  det;  men  vi  tænkte:  ved 
Kongens  Taffel  er  det  jo  en  Delikatesse.  Vore 
Hunde  betakkede  sig  derfor  og  rynkede  paa 
Næsen.  Endvidere  bragte  Emil  to  Urhaner,  en 
Krikand  og  en  Tjur  samt  endel  deilige  Lax- 
ørreder.  Idag  har  jeg  malet  den  ene  Urhane. 

laften  kommer  hele  Familien  Hals  her.  Hvis 
Lieutenanten  bliver  kommanderet  til  Danmark, 
vilde  det  more  mig,  om  Fader  gjorde  hans  Be- 
kjendtskab.  Han  er  en  prægtig,  ualmindelig 
Mand,  men  belastet  med  nogle  ualmindelig  tar- 
velige Svigerinder.  Hans  Kone  er  god,  men  ret 
ubetydelig,  hun  vinder  absolut  ved  nærmere  Be- 
kjendtskab. 

Naar  Hofmarschallen  er  borte  savnes  han  af 
Alle,  som  noget  af  det  bedste  paa  Fossum.  Nu 
har  hans  Broder,  Leopold  Løvenskjold,  meldt  sig 
som  Frivillig  for  at  kjæmpe  med  de  Danske. 

Mai  1848. 

Forleden  Aften  da  jeg  vandrede  med  en  Rive 
over  Skulderen  fra  Haven  over  til  et  Stykke 
Jord  i  Marken,  som  vi  benytte  til  Kaal  og  an- 
dre Kjøkkenurter,  kom  Marschalinden  kjørende 
og  glædede  sig  over  denne  „lille  Idyl".  Hun  be- 
undrede vore  Ærters  frodige  Væxt  og  gik  der- 
efter ind  i  Stalden  forat  se  om  Anne  „stuler 
godt  med  Kuarne". 

Nu  da  omtrent  al  Fremmedhed  for  Marschal- 
inden hos  mig  er  gaaet  over,  er  jeg  meget  glad 
ved  bestandig  at  raadføre  mig  med  hende  og 
ved  at  betro  hende  alle  mine  huslige  Smaa- 
glæder  og  Smaasorger.  Hun  sagde  mig,  at  Jøn- 
neval  for  tyve  Aar  siden  blev  indrettet  til  Be- 
boelse for  hende  og  hendes  Mand;  men  saa 
døde  den  gamle  Kammerherreinde  —  hendes 
Svigermoder  —  og  saa  kom  de  til  Fossum,  fordi 
Statholderen  i  sin  dybe  Sorg  ikke  kunde  ud- 
holde at  blive  boende  der,  men  flygtede  derfra 
og  tog  selv  Bolig  paa  Jønneval,  for  at  være  ret 
ene.  Han  var  saa  her  i  nogle  Maaneder,  uden 
at  ville  se  nogen.  Endnu  bestandig  tale  Folk 
her  omkring  og  i  Skien  om  „den  gamle  Kam- 
merherreinde", og  mange  ældre  Folk  faa  Taa- 
rer  i  Øinene  derved,  hun  har  været  meget  el- 
sket. 

Emil  bragte  atter  denne  Gang  forskjelligt  med 
fra  sin  tre  Dages  Reise  i  Fjældene:  En  Tjur, 
en  Krukke  Bjørnefedt,  hvoraf  der  skal  laves 
Pomade,  nogle  Krikænder  og  nogle  Laxørreder. 

Tjuren  var  saa  stor  og  majestætisk,  jeg  havde 
ganske  ondt  ved  at  løfte  den.  Han  havde  skudt 
den  om  Natten  i  Kompagni  med  en  udmærket 
Fjældbonde,  som  hedder  Rasmus  Rønningen. 
Beskrivelsen  om  alle  de  Kunster  og  al  den  For- 
sigtighed,   der    maa    anvendes    for    at    komme 

denne  Skovens  Konge  paa  Skud,  medens  den 
„spiller"  —  to  Skridt  eller  Spring  ad  Gangen  i 
Skjul  af  Buske  og  Træer  —  er  interessant;  men 
Emil  siger,  at  Fader  kjender  det  godt,  det  staar 
beskrevet  i  mange  Jagtbøger. 

Jeg  har  idag  sendt  den  til  Fossum,  hvor  den 
kan  blive  spist  af  os  Alle  paa  Søndag.  Det  er 
Hofmarschallens  Fødselsdag  paa  Torsdag,  men 
da  han  først  kommer  hjem  fra  Danmark  paa 
Fredag,  skal  den  feires  paa  Søndag. 

En  Multebærblomst  og  nogle  smukke  røde 
Konvaller,  som  jeg  skulde  male,  bragte  Emil 
ogsaa  hjem.  Hvide  Lilliekonvalier  plukke  vi 
her  i  stor  Mængde. 


Juni  1848. 

De  nyeste  gode  Efterretninger  fra  Danmark 
have  hjulpet  lidt  paa  Humeuret,  idetmindste 
forekommer  det  mig  som  om  der  var  taget  en 
Sten  bort  fra  mit  Bryst,  siden  Preusserne  ere 
marscherede  ud  af  Danmark  igjen. 

Vi  fik  Brev  fra  Fossum  at  Hofmarschallen 
var  arriveret  og  om  vi  ikke  vilde  komme  lidt 
derover. 

Han  kom  selv  ud  paa  Trappen  og  tog  imod 
os,  for  strax  at  bringe  mig  Hilsenerne  fra  Eder 
og  tillige  de  gode  Efterretninger  med  Hensyn  til 
Krigen.  Han  havde  som  Trofæ  bragt  en  hano- 
veransk  Kaskue,  en  tydsk  Geværkugle  og  et 
Bondepige-Sæt  fra  Als  med  sig  hjem.  I  nogen 
Afstand  havde  han  bivaanet  Træfningen  i  Sun- 
deved, som  jo  var  heldig  for  os. 

Alle  fra  Fossum  feirede  hans  virkelige  Fød- 
selsdag i  Torsdags  hos  os  paa  Jønneval,  da  han 
selv   endnu   ikke   var   kommet  hjem.   Vi  havde 

det  hyggeligt  og  muntert,  skjøndt  Marschal- 
inden  ofte  føler  sig  noget  trykket  efter  alt  hvad 
hun  har  gjennemgaaet  i  denne  Vinter.  Først 
Sophies  Død,  saa  Uroen  i  hendes  eget  Land 
Bayern  og  alle  de  mange  Revolutioner,  der  gik 
hende  nær,  saa  Frygt  for  det  svenske  Konge- 
hus, hvor  der  har  været  Sygdom  og  Sorg  o.  s.  v. 
Hun  vil  gjerne  reise  lidt  for  at  skaffe  Sindet 
Hvile  og  Adspredelse. 

Hermann  Løvenskjold  er  nu  kommet  tilbage 
til  Fossum,  mere  munter,  men  han  seer  daarlig 
ud.  Han  var  med  her  forleden  til  Middag. 

Vore  Faar  ere  idag  sendte  til  Sæters  med 
Fossum-Faarene.  Kalven  Apis,  der  er  tam  som 
en  Hund,  løber  efter  mig  naar  jeg  vil  spadsere. 
Den  er  nu  stor  og  fed,  dog  kan  jeg  ikke  lade 
den  slagte,  men  nu  tage  de  den  paa  Fossum 
forat  „lægge  den  til",  det  vil  sige  lade  den  leve 
og  blive  Tyr,  og  saa  give  de  mig  en  Hun-Kalv 
i  Stedet,  som  saa  kan  faa  Lov  at  leve  her.  He- 
sten er  sød  og  gaar  godt,  ogsaa  som  Ridehest. 
Vore  Køer  ere  nu  ogsaa  paa  Græs  oppe  paa 
Jønneval-Aasen.  Vi  gik  derop  iaftes  med  Anne, 
da  hun  skulde  se  til  ,,Kuarne".  Naar  hun  blot 
ved  Indgangen  raaber:  „Kom  Bona"  (Børn)  paa 
en  Melodi,  der  ligner  „Reier  er  godt",  komme 
de  strax  til  hende.  „Julingerne"  (Drengebørn), 
som  passe  Køerne,  medens  de  „vaarbeta"  (æde 
Vaargræs  paa  Marken)  inden  de  blive  sendt  til 
Sæters,  sætte  en  besynderlig  Sang  op,  meget 
melodiøs  og  egen  men  i  Grunden  uskjøn. 

Vi  vare  mange  paa  Fossum  til  Festmiddagen 
i  Søndags,  talte  og  lo  meget.  Under  Middagen 
blev  der  fra  Værket  skudt  med  smaa  Kanoner 
Æressalver,  da  Skaalen  for  Fødselsdagsbarnet 
blev  drukket.  Desværre  fik  derved  en  Dreng  paa 
tretten  Aar  —  Bogholderens  Søn  —  skudt  Benet 

over,  da  en  Kanon  sprang,  fordi  den  var  altfor 
stærkt  ladt.  Endnu  tre  andre  bleve  saarede,  et 
Bevis  paa,  hvor  forsigtig  man  skal  være  med 
den  Slags  Ting.  Heldigvis  fik  vi  det  først  at 
vide  bagefter,  da  det  ellers  vilde  have  forvandlet 
den  almindelige  Glæde  til  Sorg. 

Jeg  besøgte  den  lille  Dreng  et  Par  Dage  se- 
nere. Doktoren  haaber  nu  at  han  kan  beholde 
Benet.  Forleden  fortrød  han,  at  han  ikke  strax 
liavde  sat  det  af;  deraf  seer  man,  at  sligt  ogsaa 
kan  g j øres  for  hurtigt. 


Juni  1848. 

Hofmarschallen  sendte  os  et  Brev,  som  en 
Kapitain  Helgesen?,  der  gjør  Tjeneste  i  den  dan- 
ske Armé,  havde  skrevet  til  ham,  med  en  kort 
Beretning  om  det  hæderlige  Slag  den  5te  Juni 
og  med  Efterretningen  om,  at  Leopold  Løven- 
skjold var  bleven  saaret  og  fangen. 

Deraf  vide  vi  altsaa  en  hel  Del,  men  ere  dog 
i  Uvished  om  det  vigtigste  for  mig,  om  mine 
egnes,  mine  to  Brødres  Skjæbne,  og  det  er  saa- 
dan  en  pinlig  Uro.  Saa  mange  blive  i  disse 
Tider  grændseløs  ulykkelige  —  om  vi  kunde 
slippe  derfra  med  Frygt  og  Uro,  maatte  vi  takke 
Gud. 

Jeg  har  læst  Navnene  paa  endel  faldne,  saa- 
rede og  fangne  Officerer;  hvis  Brødrene  havde 
været  nogen  af  disse  tre  frygtelige  Ting,  saa 
maatte  de  vel  ogsaa  have  været  nævnte,  du  Plat, 
Zepelin  og  flere  Venner  har  jeg  læst  ere  saarede, 
og  Leyonhufvud,  den  tappre  Svensker  der  blev 
rost  saa  meget  i  de  forrige  Aviser,  er  falden. 
Nu  faa  vi  Posten  mere  uregelmæssigt,  omtrent 
som  om  Vinteren,    hvilket  vil  sige,    at    den  er 

sex  Dage  underveis;  thi  Dampskibet  gaar  for 
Tiden  ikke  hertil.  Men  naar  det  blot  fører 
mange  brave  Mænd  over  til  at  hjælpe  med  at 
redde  Danmark,  saa  er  det  endda  det  samme 
om  vore  Breve  blive  lidt  længe  paa  Veien. 


Juni  1848. 

Igaar  kom  den  sørgelige  Efterretning,  at  stak- 
kels Leopold  Løvenskjold  er  død   af  sine  Saar. 

Hofmarschallen  er  reist  til  Christiania  forat 
trøste  den  ulykkelige  Statholder,  der  tager  sig 
Sønnens  Død  meget  hæftigt  nær. 

Leopold  havde  ladet  Hofmarschallen  bede  om 
at  komme  over  til  ham,  forat  han  kunde  nyde 
hans  kjærlige,  broderlige  Pleie.  Hofmarschallen 
vilde  ogsaa  være  reist  til  ham  —  men  nu  er 
det  for  silde.  Stakkels  Leopold,  de  sige  at  han 
aldrig  har  følt  sig  saa  lykkelig,  som  han  gjorde 
nu  i  Kampen  for  Danmarks  Ret  og  Ære.  Hvor 
mange  Familier  blive  dog  ikke  i  denne  Tid 
bragte  i  Ulykke.  Hofmarschallen  græd  forleden 
Dag  blot  ved  Tanken  om  at  Broderen  mulig 
kunde  dø,  og  hun  er  ogsaa  forknyt,  men  det 
kan  dog  ikke  være  det  samme  som  at  miste 
en  Datter  paa  tyve  Aar,  som  Sophie. 

Da  vi  sidst  gik  om  med  Donners  fra  Ham- 
borg, som  for  Tiden  ere  i  Besøg  paa  Fossum, 
og  viste  dem  rundt,  og  vi  kom  ind  i  den  hvæl- 
vede Hjørnesal,  hvor  jeg  ikke  havde  været  si- 
den hine  sørgelige  Dage,  stod  alt  saa  levende 
for  mig  —  Sophie  straalende  i  Dandsen  —  So- 
phie kold  og  bleg  paa  Baaren,  at  jeg  uvilkaar- 
lig  traadte  tilbage.  Hofmarschallen  kom  hen  til 
mig,    han    havde    Taarer    i    Øinene,    og    sagde: 

E.  Bodenhoff:  Et  lykkeligt  Hjem.  7 


„Jeg  kan  se  paa  Dem,  at  De  tænker  paa  So- 
phie." 

Men  jeg  taler  om  lutter  sørgelige  og  alvorlige 
Ting,  og  det  burde  jeg  ikke,  thi  helst  skulde 
mit  Brev  være  en  lille  Opmuntring  for  Eder; 
men  af  og  til  maa  man  i  disse  Tider  se  og  føle 
mørkt,  det  vilde  ikke  være  naturligt,  om  det 
ikke  var  Tilfældet.  Min  kjære,  kjære  Fader,  naar 
Du  skriver  at  Dit  Humeur  er  bøiet  af  Uro  og 
Ængstelse  for  Danmarks  Skjæbne,  og  naar  Du 
er  saa  bitter  fordi  Du,  som  Du  siger,  „skal  blive 
hjemme  ligesom  de  andre  Vartovskjællinger", 
saa  vilde  jeg  saa  g  jerne  stjæle  Sorg  og  Bekym- 
ring fra  Dig,  om  jeg  kunde,  som  Du  altid  har 
villet  det  fra  mig. 

Nu,  medens  Hofmarschallen  er  i  Christiania 
for  at  trøste  og  opmuntre  Faderen,  ønsker  Hof- 
marschalinden  at  more  Fru  Donner  med  lidt 
Afvexling.  Jeg  havde  saa  alle  Damerne  til  The. 
Hr.  Donner  er  reist  i  Forretninger  til  Brevik  og 
Horten.  De  vare  meget  muntre  til  min  lille  Fest  og 
begeistrede  over  Jønneval  ude  og  inde.  I  Haven 
har  Emil  ladet  et  stygt  Plankeværk  tage  bort 
og  erstattet  det  med  et  smukt  Naturgitter,  saa 
man  har  Indtryk  af  at  staa  paa  en  Balkon,  naar 
man  befinder  sig  i  den  Udkant  af  Haven,  fordi 
Skrænten  falder  saa  steilt  ned  til  Elven  lige 
udenfor  Gitteret. 

Fru  Donner  er  en  smuk  og  sød  lille  Kone 
paa  tredive  Aar.  De  ere  meget  rige  og  hun  mø- 
der med  brillante  Toiletter  og  Diamanter.  Mar- 
schalinden,  som  til  daglig  er  meget  tarvelig, 
omend  altid  smagfuld  i  sin  Paaklædning,  og  til- 
lige meget  sparsommelig,  vil  i  denne  Tid  ikke 
staa  tilbage  for  Hamborgerinden,  saa  der  ud- 
vises fra  hendes  Side  ogsaa  megen  Toilettepragt. 

Donner  ligner  en  Jøde,  er  „Komercienrath", 
„weniger  wie  Null"  siger  han. 

En  anden  Veninde  af  Hofmarschallens,  en 
Frøken  Juel,  Digterinde,  var  ogsaa  med.  Hende 
finder  jeg  ikke  behagelig  og  meget  komisk. 
Sidst  vi  vare  paa  Fossum  og  jeg  spadserede  med 
Fru  Løvenskjold  og  de  Unge  nede  i  Haven,  kom 
Elise,  Kammerpigen,  ned  og  sagde,  at  vi  maatte 
endelig  komme  op,  Hofmarschallen  havde  noget 
morsomt  at  vise  os.  Da  vi  nærmede  os  Have- 
døren, aabnedes  den,  og  Digterinden  Frøken 
Juel  styrtede  ud  og  kastede  sig  i  Armene  paa 
hele  Selskabet. 

I  mindre  end  fem  Minutter  havde  hun  fortalt 
at  hun  kom  direkte  fra  le  Havre,  var  reist  lige 
fra  Paris,  uden  at  have  en  Specie  i  Lommen, 
da  hendes  sidste  fem  Francs  vare  blevne  stjaalne 
ud  af  hendes  Kjolelomme  —  saadant  generer 
hende  ikke  —  og  Manden  der  havde  kjørt 
hende  fra  Laurvig  til  Fossum,  kunde  hun  heller 
ikke  betale.  Hun  er  styg  og  temmelig  gammel, 
bærer  en  Mængde  lyserøde  Sløifer  og  taler  med 
dyb,  mandfolkeagtig  Stemme.  Alt  hvad  hun 
eiede  solgte  hun  for  at  kunne  gjøre  Reisen  til 
Paris,  som  hun  endda  maatte  forlade  med  Gjæld, 
og  nu  vil  hun  blive  hjemme  og  „digte"  og 
gavne  sit  Lands  unge  Damer,  give  dem  Dan- 
nelse og  lære  dem  Fransk. 

Vi  gjorde  for  et  Par  Dage  siden  en  Tour  til 
Luxfjæld,  Emil  og  jeg.  Vi  roede  over  et  Vand, 
som  er  næsten  saa  stort  som  Furesøen,  dog  ikke 
fuldt  saa  bredt.  I  saa  vild  en  Fjældegn  og  saa 
høit  op  i  Bjergene  havde  jeg  endnu  ikke  væ- 
ret, saa  det  morede  mig  meget.  Det  Vand  er 
saa  „Coopersk",  det  ligger  meget  høiere  end 
Jønneval.  Dertil  kjørte  vi  mange  Steder  over 
det  nøgne  Fjæld,   det  vil   sige    ubevoxet  Klippe, 

og  det  rumlede  saa  morsomt  og  fremmed.  Da 
vi  skulde  ro  tilbage  igjen  over  Vandet,  blæste 
det  stærkt  og  der  var  formelig  høie  Bølger, 
Strøm  og  Vind  havde  vi  imod.  Manden  der 
roede  os  blev  træt,  og  det  saae  ud  til  at  skulle 
blive  langvarigt.  Saa  skjøde  vi  Gjenvei,  roede 
over  en  hel  0,  som  i  denne  Tid  staar  under 
Vand,  saa  man  kunde  se  Buske  og  en  hel  lille 
Verden  paa  Bunden,  samtidig  med  at  vi  roede 
mellem  høie  Træer.  Derpaa  kom  vi  til  en  an- 
den lille  0  —  over  Vandet  —  paa  hvilken  der 
var  en  Kaute,  det  vil  sige  en  Tømmerhytte  for 
Jægere  og  Skovhuggere,  og  der  raabte  Emil 
Hejda!  hvorpaa  strax  fire  Mand  og  den  gamle 
Bjørnejæger,  der  seer  ud,  som  om  han  var  to 
Hundrede  Aar,  sprang  ud  af  Kauten.  Den  yng- 
ste af  Karlene,  en  Thelemarksbonde,  toge  vi 
med  os,  roede  derpaa  over  til  en  anden  Baad, 
som  laa  i  Nærheden  og  tog  fra  den  endnu  et 
Par  Aarer,  saa  kom  vi  i  Løbet  af  tre  Kvarter 
iland  der  hvor  vi  skulde  og  kjøbte  nogle  Ør- 
reder, som  vi  toge  med  hjem  og  spiste  til  Mid- 
dag. 

Luften  deroppe  havde  været  skarp,  saa  mit 
Ansigt  brændte  som  Ild;  men  Helge  Foss,  der 
veed  Raad  for  alting,  sagde  at  Faarefløde  vilde 
strax  gjøre  den  Ting  klar  igjen.  Jeg  havde  just 
kjøbt  et  Faar,  som  giver  god  Mælk  —  altsaa 
—  og  det  hjalp.  I  Løbet  af  et  Par  Timer  sad 
jeg  med  Faarefløde  i  Ansigtet,  og  saa  var  alt 
igjen  i  Orden. 

Nu  skal  Braadningen  begynde.  Emil  er  redet 
til  Fjældvandet  for  at  sætte  Arbeidet  igang.  Saa 
faar  Vandet  Lov  at  strømme  ud  i  Elven  fra  de 
opstemmede  Fjældsøer,  og  den  0  vi  forleden 
roede  over  vil,  tilligemed  andre,  atter  dukke 
op  af  Dybet.  Det  frigjorte  Vand  fører  saa  Tøm- 

meret  med  sig  gjennem  Elven,  styrter  det  ned 
ad  Fosserne  og  fører  det  helt  til  dets  Bestem- 
melsessted; meget  skal  til  Brevik. 

Marschalinden  og  de  øvrige  Damer  kjøre  til 
Mofossen  for  at  iagttage  Skuespillet  ved  denne, 
den  mægtigste  Fos.  De  kjøre  lige  her  forbi  og 
tage  saa  mig  med.  Helge  Foss  bygger  Løvhytte 
over  Bænken,  Veiret  er  saa  deiligt  og  det  bliver 
nok  smukt.  —  —  —  —  —  —  —  —   —   —  — 

Nu  har  jeg  seet  Fossen  i  sin  hele  betagende 
Skjønhed,  og  Tømmeret  som  kastes  høit  tilveirs 
med  Skummet  og  saa  atter  ned  i  Dybet,  hvor 
kun  enkelte  af  de  allermægtigste  Stammer  lade 
høre  et  hult  ,.Bum",  naar  de  tumles  ind  imod 
Fjældet,  ellers  overdøves  alt  af  den  brusende 
Strøm. 

En  Gruppe  af  dyngvaade  Elvfolk  laa,  da  vi 
kom,  og  hvilede  sig  og  tørrede  deres  Klæder 
omkring  en  Stokild,  hvilket  vil  sige  et  helt 
stort  Træ,  som  ligger  og  brænder.  De  vare  be- 
skjæftigede  med  at  faa  det  Tømmer,  som  havde 
samlet  sig  ved  Fossens  Fod,  ført  videre  med 
Strømmen. 

Det  var  næsten  ikke  muligt  for  lidt  nerveuse 
Mennesker  som  jeg,  at  se  dem  gaa  langs  de 
steile  Fjældvægge,  hvor  intet  sikkert  er  at  støtte 
sig  til,  og  hvor  et  Feiltrin  vilde  være  Døden  i 
det  fraadende  Vand.  De  havde  lange  Baads- 
hager  i  Hænderne  til  at  skyde  og  lede  Tømme- 
ret med. 

For  en  dygtig  Maler  var  hele  Sceneriet  et 
interessant  og  smukt  Sujet. 

Emil  kom  fra  Fjældvandet  ned  til  os,  og  i 
Helges  Løvhal  drak  vi  Champagne  og  spiste 
Tykmælk  og  Kager. 

Jønneval  har  været  som  Strandveien  idag,  saa 

mange  af  Skiens  bedste  Borgere  og  beaumonde 
kjørte  forbi  til  Mofossen  og  tilbage  igjen. 

Jeg  tager  imorgen  til  Fossum  og  bliver  der 
nogle  Dage,  da  Emil  er  borte  i  Skovene,  og 
Marschalinden  vil  saa  gjerne  at  jeg  skal  komme 
og  bidrage  lidt  til  de  fremmede  Gjæsters  Under- 
holdning. 

Dampskibene,  som  gik  fra  Danmark  her  paa 
Brevik  og  Skien,  anvendes  stadig  til  Troppe- 
transport derhjemme,  saa  Posten  er  endnu  og 
vil  vel  vedblive  med  at  være  sex  Dage  om  at 
naa  hertil.  Alt  maa  gaa  over  Land  med  Skyds, 
som  om  Vinteren. 


Juni  1848. 

Nu  ere  vi  atter  paa  Jønneval,  efterat  jeg  har 
været  otte  Dage  paa  Fossum  og  Emil  de  Par 
sidste  med  mig. 

Det  er  deiligt  atter  at  komme  i  Ro  i  sit  eget 
Hjem.  Men  der  er  ogsaa  usigelig  rart  paa  Fos- 
sum, altid  saa  hyggeligt,  og  saadan  et  harmo- 
nisk Forhold. 

Vi  foretoge  en  Dag  en  Fjældtour  op  til  et 
Sæter,  som  var  baade  interessant  og  morsom. 
Først  kjørte  vi  en  lang  Vei  —  jeg  i  Vogn  med 
Donner  alene,  et  ret  mærkeligt  Arrangement 
forresten.  Han  er  meget  affekteret  og  langtfra 
saa  elskværdig  som  hans  lille,  søde  Kone.  Jeg 
tror  han  løi  endel  for  mig,  han  er  meget  par- 
venuagtig,  og  jeg  tror,  han  troFy  at  jeg  troede 
ham. 

Senere,  da  Vognene  ikke  kunde  komme  læn- 
gere frem,  rede  vi  paa  ti  Bønderheste,  hver  med 
sin  Fører,  vore  Sadler  vare  sendte  iforveien 
derop.   Vi  kunde  kun  ride  En   for  En,   som   of- 

test,  thi  Veien  var  ikke  bred.  Det  saae  smukt 
og  malerisk  ud  at  se  den  lange  Række  af  bro- 
gede Mennesker  til  Hest  paa  den  snævre,  steile 
Fjældsti.  Til  allersidst  maatte  vi  tilfods  ar- 
beide  os  op  paa  det  høieste  Fjæld,  hvorfra  der 
var  en  glimrende  Udsigt  over  Dybet  og  Dalen. 
Langt  borte  kunde  vi  se  Porsgrund  og  Ligfjæl- 
dene  med  Sne  paa  Toppene,  samt  Havet,  det 
Hav,  som  bar  mig  bort  fra  Eder.  I  en  net  og 
renlig  Sæterhytte  spiste  vi  Tykmælk  og  Smørre- 
brød. 

Hr.  Donner  maatte  forresten  stadig  reise,  flyve 
rundt  mellem  Christiania,  Stadthelle  og  andre 
Steder  i  Forretninger.  Han  havde  faaet  foru- 
roligende Efterretninger  fra  Hamborg,  hvor  flere 
af  de  største  Huse  truedes  af  Fallit.  I  Christi- 
ania havde  de  to  store  Handelshuse  Hæfty  og 
Faye  vaklet.  Mange  i  Skien,  blandt  andre  en 
meget  stor  Tømmerhandler,  blive  revne  med. 
Den  franske  Revolution  faar  især  Skylden. 

Her  paa  Værket  bliver  daglig  støbt  en  Mængde 
Kugler,  Bomber  o.  s.  v.,  det  er  meget  interes- 
sant at  se  derpaa.  Folkene  derude  bære  det  sy- 
dende, røde,  smeltede  Metal,  som  om  det  var 
Vand,  og  helde  det  i  Formene.  At  se  det  atter 
komme  ud  af  disse  er  som  et  helt  Fyrværkeri, 
idet  blaa  og  røde  Ildstjerner  flyve  til  alle  Sider. 
Det  er  da  Gudskelov  ikke  for  at  bruges  imod 
de  danske  Soldater,  at  de  støbes.  St.  Hans  Aften 
var  her  ogsaa  en  Art  Fyrværkeri  med  Blus  og 
Baal  paa  mange  Steder  rundt  i  Dalen  og  paa 
Fjældene. 

Vi  ere  nu  flyttede  ned  i  vor  Sommerleilighed. 
Den  store  Stue  som  gaar  igjennem  hele  Huset 
og  er  ti  Alen  bred  og  sexten  Alen  lang,  med 
Vinduer  imod  Øst  og  imod  Vest,  er  nu  taget 
til  Dagligstue   og   vi   ere  meget   glade    over  Ar- 

rangementet.  Der  er  deilig  Plads  og  alt  tager 
sig  smukt  ud  derinde.  Klaveret  staar  frit  paa 
Gulvet  og  i  det  store  Rum  klinge  dets  Toner 
endnu  smukkere.  —  Ved  Siden  af  den  har  jeg 
mit  lille  Kabinet,  som  tillige  er  Havestue,  og  paa 
den  anden  Side  af  Havestuen  have  vi  taget 
Sommerspisestue. 


Juli  1848. 

Hvor  sukker  jeg  dog  efter  Fred.  Fred  for 
Danmark  og  Fred  for  mig  til  at  se  mine  Kjære. 
Den  Angest  for  mine  Brødre  er  saa  oprivende, 
jeg  tror,  at  de  som  ere  i  Krigen  have  det  bedre 
end  vi,  som  ikke  ere  med;  thi  de  have  Fred  i 
Hjertet. 

Min  Fornøielse  i  denne  Tid  er  Høhøsten. 
Alle  have  saa  travlt,  og  naar  Solen  synker  og 
Høet  rives  sammen  til  Natten  og  Jenterne  synge 
deres  norske,  monotone,  nationale  Sange,  kan 
jeg  kun  med  Vanskelighed  løsrive  mig  fra 
Marken.  Her  ere  mange  Folk  i  Marken  i  disse 
Dage.  Vort  Korn,  selv  Hveden,  tegner  udmærket, 
og  her  er  et  Flor  af  vilde  Roser  i  alle  Hæk- 
kene. 

Igaar  vare  vi  først  i  Kirke.  Efter  Gudstjene- 
sten besøgte  vi  Provstens,  de  have  saa  deilige 
Roser  og  Fruen  lovede  mig  forskjellige  Aflæg- 
gere. 

Prædikenen  opbyggede  mig  ikke,  thi  der  var 
bestandig  kun  Tale  om  Synden,  om  dens  Aar- 
sag  og  om  Midler  imod  den.  Jeg  vilde  hellere 
have  hørt  noget  om  at  kaste  sin  Angest  og  sin 
Sorg  paa  Gud,  om  at  føle  sig  tryg  under  hans 
Varetægt;  men  det  maatte  jeg  sige  mig  selv. 

I  Forgaars    vare    de    unge  Piger    fra    Fossum 

her.  De  ere  saa  søde,  saa  unge  og  saa  lystige. 
Da  jeg  spillede  en  Polka,  flyttede  de  Møblerne 
bort  fra  Midten  af  Gulvet  og  gave  sig  til  at 
dandse  og  fik  Emil  som  eneste  Herre  med. 
Efter  The  fik  de  et  Glas  Punch,  det  drikker 
man  altid  i  Norge,  og  saa  stode  de  paa  Trap- 
pen foran  Havedøren  og  holdt  den  ene  Tale  ef- 
ter den  anden,  saa  livsglade,  saa  kaade,  for 
Danmark,  for  mine  Brødre,  de  unge  Krigere, 
som  de  vilde  have  herop  naar  de  kom  hjem 
fra  Krigen,  og  saa  skulde  vi  have  rigtig  Bal  og 
saa  vilde  de  være  stolte  over  at  dandse  med 
dem,  som  havde  kjæmpet,  og  saa  vilde  de  være 
mine  ^Svigersøstre''  og  Emils  Svigersøstre,  og 
meget  lignende  af  den  Slags.  Og  deres  unge 
Latter  klang  udover  Haven  og  Dalene  i  den 
stille,  lyse  Aften. 

For  nogle  Dage  siden  kjørte  vi  først  herfra 
til  Fossum,  saa  derfra  til  Tveden  sammen  med 
Løvenskjolds.  Der  ville  de  bo  en  Maanedstid  af 
Sommeren,  mest  for  at  Børnene  kunne  komme 
til  at  bade.  Det  var  en  smuk  Tour  i  det  dei- 
ligste  Veir.  Tveden  ligger  paa  en  vidunderlig 
skjøn  Plet  ved  Stranden  eller  egentlig  Fjorden. 
Der  ere  store  smukke  Træer,  Eg  og  Birk,  og  paa 
et  Sted  ikke  langt  derfra  var  der  Bøgetræer; 
dem  seer  man  ellers  ikke  mange  af  heroppe. 
Der  laa  ikke  saa  faa  smukke  Landsteder,  som 
kunde  ligne  Villaer  ved  Strandveien  hjemme 
eller  ved  Vedbæk.  Tveden  selv  har  staaet  ube- 
boet i  mange  Aar,  jeg  tror  i  fjorten,  og  er  dyg- 
tig forfalden,  ellers  smuk  nok.  Gangene  i  Haven 
næppe  til  at  finde  for  Græs.  Kalkede  Vægge  i 
de  fineste  Værelser,  ellers  rigtig  norske  Bjæl- 
ker i  de  andre.  Der  var  baade  hyggeligt  og  mor- 
somt. 

Mange  af  de  Steder  vi  kom  forbi  paa  Veien 
dertil  har  tilhørt  Danske  i  tidligere  Tid. 

Hoppesta  har  hørt  til  Adlersborg.  Ved  Pors- 
grund laa  et  Sted,  som  havde  hørt  til  Løven- 
borg og  et  andet,  hvor  Otto  eller  Gebhard 
Moltke  har  boet  som  Amtmand,  dengang  Norge 
hørte  til  Danmark. 

Vi  roede  paa  Fjorden  og  fangede  en  hel  Del 
smaa  Fisk,  som  bed  særdeles  villigt.  Da  vi 
havde  drukket  The  og  vilde  tage  hjem,  tre  og 
en  halv  Mil,  øsregnede  det.  Saa  proponerede 
Fru  Løvenskjold  at  vi  alle  skulde  blive  der  om 
Natten,  da  hun  akkurat  kunde  rede  Senge  til 
os  allesammen.  Jeg  er  en  Kujon  til  at  kjøre  i 
Mørke  og  Hofmarschallen  er  heller  ingen  Helt 
i  den  Henseende,  saa  vi  vare  tre  imod  Emil, 
der  blev  overstemt,  og  saa  bleve  vi  der  til  næste 
Morgen  Klokken  ni.  Da  Leiligheden  er  saaledes, 
at  vi  maatte  igjennem  Fru  Løvenskjolds  Sove- 
værelse og  kun  ved  en  Bræddevæg  var  skildt 
fra  de  unge  Pigers,  var  der  Anledning  til  me- 
gen Spøg  og  Latter. 


August  1848. 

Jeg  har  benyttet  et  Par  Dage  til  at  sværme 
om  i  Naturen,  male,  nyde  Skjønheden  og  søge 
Erstatning  fordi  Sommeren  omtrent  er  gaaet 
hen,  uden  at  være  som  den  pleier. 

Det  kjære  sidste  Brev  hentede  vi  selv  i  Skien 
og  gik  med  det  op  i  en  Slags  offentlig  Have, 
ret  mærkelig  ligger  den,  paa  et  steilt  Fjæld. 
Man  maa  først  gaa  op  i  anden  Etage  af  et  Hus, 
derefter  over  en  Slags  Svalegang  ind  i  Haven 
og  saa  mange  Trappetrin   op   til   en   deilig  stor 


107 

Lindeallé.  Jeg  kunde  næsten  ikke  begribe,  hvor- 
dan de  Træer  vare  komne  derop. 

Paa  en  Bænk   i  Skyggen    læste  vi  saa  Brevet. 

Vi  vare  atter  paa  Tvedetour  forleden.  Fire 
Vogne.  Først  Hofmarschallens  med  to  Heste, 
saa  Emil  og  jeg  i  Gig  med  Borken,  saa  Lieute- 
nant  Hals  i  Kærre  og  tilsidst  Forstjunker  Løven- 
skjolds i  Kariol  med  en  gammel  falmet  Shir- 
tings Paraplui  tværs  over  Vognen  som  Kalesche. 
Gjerpen  Kirkeklokke  ringede.  Jeg  tror  det  er 
første  Gang  jeg  hørte  en  Kirkeklokke,  siden  jeg 
hørte  Søllerøds,  og  den  har  for  mig  den  aller- 
smukkeste Klang. 

Der  blev  et  lille  Barn  begravet,  derfor  rin- 
gede de.  I  Skoven  mødte  vi  et  helt  Fantefølge, 
men  de  havde  intet  med  Begravelsen  at  gjøre, 
deres  smaa  Hedningebørn  grave  de  selv  ned  un- 
der Fjældet.  Af  disse  „Fantefølger"  er  her 
mange,  disse  Norges  „evige  Jøder",  der  flakke 
om  i  Skovene  med  Børn  paa  Ryggen  og  andre 
i  Laser  baade  for  og  bag.  De  ere  en  stor  Plage, 
især  for  Fattige  og  Overtroiske,  som  det  ublu 
Rak  søger  at  udsuge  til  det  yderste.  Her  forbi 
Jønneval  komme  flere  Gange  om  Ugen  saadanne. 
Forleden  passerede  et  Følge  af  ni  Voxne. 
Det  var  Meldals-Følget  og  den  bekjendte  Hex, 
den  gamle  Soffia,  gik  foran,  høi,  gravitetisk, 
med  korslagte  Arme  og  lange  Skridt,  Øine  som 
Kul,  stridt  graat  Haar  og  lille  Pibe  i  Munden. 
Saa  fulgte  de  andre  otte  i  Gaasegang  efter  hin- 
anden. En  Mængde  Dagdrivere  faa  Smag  for 
dette  omflakkende  Liv  og  derfor  tage  de  be- 
standig til. 

Medens  Herrerne  spillede  deres  Whist  paa 
Tveden  vare  vi  Damer  ude  paa  en  Rotour  og 
bleve  paa  Grund  af  det  yndige  Veir  saa  længe 
borte,    at  Herrerne    bleve    ganske    forskrækkede 


108 

for,  at  noget  skulde  være  hændet  os.  Vi  roede 
over  til  en  fortryllet  eller  fortryllende  0  med 
bratte  Fjælde  og  Træer  og  vidunderlig  Udsigt 
til  alle  Sider.  Den  var  kun  beboet  af  en  Sø- 
mand med  Familie  og  de  bleve  temmelig  for- 
undrede over  vort  Besøg.  En  Ko  og  nogle  Faar 
kunde  de  kun  holde,  da  det  meste  af  Øen  var 
Fjæld  med  smaa  Bede  imellem,  hvori  var  saaet 
lidt  Havre,  Byg,  Hvede,  Kartofler  m.  m.  Af  Kor- 
net stod  mest  kun  Straaene  tilbage,  thi  Fuglene 
havde  taget  Ax  og  Vipper  af.  En  temmelig  stor 
Ørn  fløi  lige  over  vore  Hoveder,  stod  ganske 
stille  i  Luften  et  Øieblik,  saa  vi  tydeligt  saae 
dens  krumme  Kløer;  men  den  var  ikke  stor 
nok  til  at  tage  nogen  af  os,  og  saa  fløi  den 
videre. 

Marschalinden  fik  stor  Lyst  til  at  kjøbe  hele 
Øen,  som  nok  kan  faas  for  et  Par  Hundrede 
Specier,  saa  vilde  hun  bygge  et  Lysthus  og  et 
Badehus  derpaa;  men  det  vilde,  naar  alt  kom 
til  alt,  dog  blive  ret  kostbart,  og  formodentlig 
vilde  de  snart  blive  kjede  deraf. 

Paa  Torsdag  reiser  Hofmarschallen  til  Chri- 
stiania for  at  følges  med  Statholderen  til  Kjø- 
benhavn.  Han  tager  da  dette  Brev  med  til  Eder. 
Emil  og  Lieutenant  Hals  ville  reise  til  Frede- 
riksværn for  der  at  hilse  paa  Statholderen,  da 
han  er  saa  nær.  Der  gaa  de  Reisende  fra  Chri- 
stiania over  paa  et  andet  Skib  og  ligge  en 
Time  eller  to  stille.  Hofmarschallen  bad  Emil 
gjøre  denne  lille  Reise,  dersom  han  havde  Lyst 
dertil,  thi  Statholderen  sætter  saa  stor  Pris  paa 
saadant. 

Hvis  det  gik  an,  bad  jeg  Emil  om  fra  mig 
at  kysse  den  Side  af  Dampskibet,  som  vender 
ind  imod  Langelinie  og  sige  det  en  hel  Mængde 
af   kjærlige  Ord    fra    mig    til  min    Fader,    som 

maaske  en  Morgenstund  gaar  eller  rider  derud 
forbi  og  ser  det.  Hvor  nemt  kunde  jeg  nu  i 
Grunden  være  reist  med.  Det  er  til  at  blive 
ganske  svimmel  over,  den  Tanke.  Men  jeg  havde 
vist  en  Følelse  af,  at  det  ikke  var  godt  for  mig; 
thi  saa  megen  tør  Fornuft  eier  jeg  ikke,  at  det 
var  den  der  afholdt  mig  derfra.  Fornuften  alene 
kan  ikke  overvinde  Kjærlighedens  Villie;  men 
Kjærligheden  har  to  Sider,  en  der  nyder  og  en 
der  forsager,  og  denne  er  maaske  dog  den  stær- 
keste. 

Fru  Løvenskjold  vil  have  jeg  skal  bo  paa 
Fossum  medens  Emil  er  borte,  men  jeg  bliver 
helst  hjemme.  Hun  sendte  mig  et  Brev  fra  den 
yndige  Miss  Davis,  der  selv  var  her  for  nogle 
Dage  siden  for  at  sige  Farvel,  inden  hun  reiste 
hjem  til  England. 

Brevet  var  fra  Laurvig  og  Miss  meddelte, 
hvad  vi  allerede  havde  en  Idé  om,  at  en  ung 
Doktor  der:  ,,m'a  demandé  de  lui  faire  l'hon- 
neur  de  devenir  sa  femme",  saa  nu  er  Hjem- 
reisen uvis  for  en  Tid  vel. 

Nu  kom  Avisen,  som  bragte  Underretning 
om  Vaabenstilstanden,  blot  —  blot  det  nu  ikke 
maa  være  en  Skuffelse.  I  den  senere  Tid  har 
jeg  saa  fast  troet  paa,  at  den  stod  for  Døren; 
men  nu,  da  den  virkelig  „banker  paa",  synes 
jeg  næslen  det  er  for  vidunderligt.  Men  jeg  har 
ogsaa  tidligere  lidt  saa  meget  —  vel  urimelig 
Angest.  Det  gik  saa  vidt,  at  jeg  gøs  og  holdt 
mig  for  Øinene  en  Dag,  da  Emil  lod  hugge 
nogle  Træer  bort  for  Udsigtens  Skyld. 

En  ung  Birk  fældedes  og  støttede  sig  i  Faldet 
et  Øieblik  mod  en  anden  Birk,  som  nogle  Mi- 
nutter senere  gik  samme  Vei.  Jeg  kunde  ikke 
udholde  at  se  det,  fordi  det  var  mig,  i  min 
forpinte,  ophidsede  Fantasi,  som  om  det  kunde 

være  mine  to  dyrebare  Brødre  derovre  i  Krigen. 
I  saa  lang  Tid  havde  jeg  intet  hørt  fra  dem 
—  var  dette  maaske  et  Varsel  om  deres 
Skjæbne? 

Det  har  glædet  mig  at  Hermann  Løvenskjold 
besøgte  Eder  i  Kjøbenhavn,  det  ligner  ham 
ikke;  thi  han  er  lidt  sær  og  endnu  i  sin  Sorg 
over  Sophie  ligesom  lidt  menneskesky,  og  han 
havde  ingen  direkte  Hilsen  med  fra  mig,  thi 
jeg  saae  ham  sidst  for  et  Par  Maaneder  siden 
og  vidste  da  ikke,  at  han  vilde  reise.  Jeg  hol- 
der meget  af  ham.  Han  er  interessant,  klog,  be- 
læst og  musikalsk.  Jeg  glæder  mig  til  at  han 
bliver  paa  Fossum  i  Vinter. 


September  1848. 

Nu  kom  jeg  til  at  tænke  paa,  at  Hofmarschal- 
len  og  Statholderen  maaske  ere  ved  Helsingør, 
eller  endnu  nærmere.  De  have  vist  ikke  den 
Længsel  efter  at  se  ind  imod  Ruderhegn  og  Søl- 
lerød Kirkeskov  som  jeg  vilde  have,  hvis  det 
var  mig  der  stod  paa  Dækket.  De  se  kun  efter 
Kjøbenhavns  Taarne  og  Spir,  som  begynde  at 
vise  sig.  —  Og  jeg  sidder  paa  Jønneval,  medens 
de  seile  ind  paa  Rheden.  Men  mine  Tanker  have 
Vinger,  derfor  kommer  jeg  dog  først.  De  hilse 
høfligt  paa  Folk  paa  Toldboden  —  men  jeg 
flyver  dem  forbi  op  til  de  hjemlige  Stuer  og 
kaster  mig  i  Armene  paa  dem  jeg  elsker.  — 
Men  det  ene  er  Virkelighed  —  og  det  andet  — 
Akl 

Emil  er  ude  i  Marken.  Mange  Koner  og  Piger 
have  travlt:  med  deres  krumme  Knive  eller 
Segl,  som  de  kaldes,  skjære  de  Byg.   Ola  sætter 

Negene  paa  Stænger,  det  seer  morsomt  ud  og 
vi  liave  udmærket  Høstveir. 

Medens  Emil  var  borte  det  Par  Dage  forat 
hilse  paa  Statholderen,  var  jeg  en  Dag  hos 
Hals'  og  havde  det  ret  hyggeligt.  De  ere  saa 
„snilde",  og  vide  ikke  alt  det  gode  de  ville 
gjøre  deres  Gjæster,  saa  jeg  skammede  mig  i 
mit  Hjerte  over,  at  jeg  kun  nødigt  havde  mod- 
taget deres  venlige  Indbydelse.  Jeg  vilde  ikke 
blive  der  om  Natten,  saa  deres  Tjenestegut  Even 
kjørte  mig  hjem,  efterat  vi  havde  drukket  The 
om  Aftenen. 

Marschalinden  mødte  ogsaa  i  Frederiksværn 
for  at  se  sin  Mand  og  Statholderen  paa  Damp- 
skibet, og  havde  Alette  Faye  med  sig,  som  saa- 
ledes  fik  Leilighed  til  at  sige  Farvel  til  sin 
Fader  Konsulen,  som  reiste  til  Udlandet  forat 
skaffe  Penge  til  Norge.  Emil  siger  at  Touren 
var  meget  smuk  men  noget  anstrængende. 

Vi  vare  atter  paa  Tveden  i  Søndags  og  bleve 
der  om  Natten;  thi  nu  er  det  for  mørkt  at  kjøre 
den  lange  Vei  hjem  om  Aftenen.  Vi  fangede 
igjen  vel  hundrede  smaa  Villinger.  Marschal- 
inden og  Emil  fik  flest,  jeg  mindre,  formodent- 
lig fordi  jeg  tænkte  mere  paa  den  smukke  Be- 
lysning over  Fjældene,  Skovene  og  Fjorden  ved 
Solens  Nedgang.  Og  Forstjunker  Løvenskjold  fik 
heller  ikke  saa  mange,  det  var  maaske  hans  To- 
bakspibe, der  mere  tiltrak  sig  hans  Opmærk- 
somhed. Dog  fik  jeg  flere  Gange  to  Villinger 
paa  een  Gang  paa  min  Snøre. 

Igaar  kom  atter  Brev  fra  Miss  Davis  til  Fru 
Løvenskjold,  at  hendes  Svoger  ikke  vilde  tillade 
hendes  Forlovelse,  fordi  hun  ikke  er  det  mind- 
ste økonomisk  og  følgelig  ikke  vilde  kunne 
komme  ud  af  det,  da  Doktor  Solberg  har  me- 
get lidt  at  leve  af,  og  derfor  skal  hun  nu  strax 

reise  til  England:  „je  suis  vraiment  triste", 
skriver  hun,  „car  je  crois,  que  je  l'aimais  un 
peu."  Det  var  vist  en  overilet  Forlovelse,  maa- 
ske  lidt  af  Frygt  for  at  komme  tilbage  til  Eng- 
land; thi  hendes  Forældre  ere  unaturlig  strænge 
og  kolde.  Naar  jeg  sagde,  at  jeg  længtes  efter 
min  Fader  og  Moder,  sagde  hun,  at  hun  godt 
af  Angest  kunde  løbe  en  Mil  bort,  naar  hendes 
Fader  kom.  Forhold  og  Følelser  ere  forskjellige 
i  denne  Verden. 

Jeg  venter  halvt  idag  Løvenskjolds  fra  Skien 
til  Middag.  Det  var  en  Slags  Aftale  sidst  paa 
Tveden;  men  det  er  ikke  altid  den  søde  gamle 
Frue  holder  sine  Aftaler.  Jeg  er  saa  indtaget  i 
hende  og  glemmer  aldrig,  hvor  smukt  hun  tog 
imod  mig  her  paa  Jønneval,  og  jeg  har  læng- 
tes efter  at  tage  ligesaa  smukt  imod  hende 
igjen;  men  jeg  var  bange  for  at  hun  ikke  gjerne 
vilde  til  Jønneval  som  Gjæst  og  som  Fremmed. 
Marschalinden  lo  sidst  saa  frygtelig,  da  den 
gamle  Frue  begyndte  at  examinere  mig  i  hvor 
mange  Potter  Saft  jeg  havde  syltet  af  alle  for- 
skjellige Slags,  og  jeg  stammede  lidt,  fordi  jeg 
ikke  rigtig  kunde  min  Lektie. 

Faders  Birk  har  saa  meget  Frø,  at  det  blæ- 
ser langt  ud  over  Vei  og  Mark.  Her  er  lidt 
med.  Du  kan  saa  det  i  Haven  ved  Søllerød  Sø. 
Blot  det  duer.  Du  kan  godt  faa  Millioner  Gange 
mere. 


September  1848. 

Det  er  iaar  allerede  nu  ligesaa  efteraarsag- 
tigt,  som  da  jeg  ifjor  kom  herop.  Naturen  siger 
ligesom  Mennesket:  naar  man  maa  gaa  megen 
Storm,  Regn  og  Kulde  igjennem,  saa  taber  man 
sig  hurtigere.  Jeg  synes  det  er  et  Øieblik  siden 

jeg  gik  om  og  frydede  mig  i  det  yndige  Foraar 
og  siden  Hækkemeien  var  saa  rig  og  smuk,  — 
nu  er  dens  Blade  gule  og  flyve  henad  Veien  og 
ned  i  Fossen.  Det  er  nu  næsten  et  Aar  siden 
Emil  kom  til  Danmark  og  hentede  mig.  Det 
Aar  er  gaaet  ubegribelig  hurtigt,  det  synes  vi 
begge,  skjøndt  det  har  indeholdt  saa  meget  for 
os.  Men  her  er  ogsaa  saa  yndigt  paa  Jønneval, 
saa  skjønt,  at  Emil  har  forandret  Texten  i 
Sangen  til  Danmarks  Pris  til:  „Jeg  tror  der  er 
skjønnest  —  paa  Jønneval".  —  Det  hørte  jeg 
ham  synge  forleden  han  kom  ridende  hjem  fra 
Skoven  og  Fjældene.  —  Jeg  kunde  endnu  ikke 
se  ham,  for  Birkelunden  skjulte  Veien  han  red 
paa. 

Fra  Miss  Davis  havde  jeg  Brev  iaftes.  Hun 
taler  ganske  „en  bagatel"  om  sin  stakkels  Dok- 
tor. 

„Vous  avez  entendu  peut  étre  que  „„les  Sol- 
bær"" n'ont  pas  muri  dans  mon  jardin  eet  été 
—  d'abord  j'en  etais  un  peu  fachée  —  mais 
seulement  quelques  jours."  Hun  forsegler  altid 
med  sort,  hvorfor  Grethe  blev  forskrækket,  da 
der  tillige  fulgte  en  Billet  fra  Marschalinden. 
Hun  bad  derfor  først  Emil  komme  ud  til  en 
Mand  som  ønskede  at  tale  med  ham,  men  det 
var  kun  for  at  han  først  skulde  se,  om  det  var 
sørgelige  Breve.  Det  er  dog  smukt  og  betænk- 
somt handlet  af  en  Tjenestepige. 

Vi  saae  paa  Veien  forleden  en  Mængde  nor- 
ske hjemkomne  Soldater,  „som  Fader  havde 
seet  paa",  tænkte  jeg,  da  Du  var  ovre  i  den 
svensk-norske  Leir.  De  saae  tykke  og  fede  ud, 
og  vare  glade  over  at  vende  uskadte  hjem. 

Nu  er  min  Fader  altsaa  reist  syd-  og  vestpaa 
til  Armeen  med  Kongen  og  Arveprindsen,  istedet- 
for  at  reise    nordpaa    til  mig,    saa   nu   veed  jeg 

da,  at  det  sidste  Haab  om  et  Besøg  i  Sommer 
er  svundet.  Thi  nu  hører  Dampskibene  helt  op 
om  kort  Tid  med  deres  Sommerroute,  og  en 
sex  Dages  Landreise  med  Skyds  er  altfor  an- 
strængende  for  Moder.  Men  nu  da  jeg  har  Vis- 
hed, er  jeg  ogsaa  roligere.  Mellem  os  kommer 
nu  en  lang,  kold  Vinter,  men  den  vil  ikke 
kjøle  vore  Tanker  paa  deres  lange  Reise  —  vel. 
Og  Vinteren  er  saa  hyggelig  her,  at  jeg  næsten 
glæder  mig  til  den.  Saa  har  jeg  ogsaa  Emil 
meget  mere  hjemme  og  vi  ere  saa  usigelig  lyk- 
kelige sammen. 

Igaar  tænker  jeg  den  herlige  Hofmarschal  er 
kommet  hjem  og  at  de  saa  med  det  samme 
flytte  fra  Tveden  til  Fossum.  Det  glæder  mig 
at  Statholderen  var  saa  særdeles  charmant  mod 
Fader,  da  han  besøgte  Dig;  men  Lovtalerne 
over  mig  kan  jo  dog  kun  have  været  Galanteri; 
thi  han  har  jo  aldrig  seet  mig. 

Han  skal  ogsaa  kunne  være  mindre  elskvær- 
dig, ja  endog  kunne  være  grov.  Paa  Fossum 
have  de  Alle  en  frygtelig  Respekt  for  ham.  Ikke 
at  tale  om,  at  han  af  alle  andre  end  de  aller- 
nærmeste bliver  behandlet  med  en  komisk  Yd- 
myghed, som  en  Vicekonge  af  Norge.  Damerne 
reise  sig  op,  saa  snart  han  ikke  sidder  o.  s.  v. 
Frøken  Linau  skal  han  hade,  siges  der,  og  be- 
standig lader  han,  som  om  han  slet  ikke  mær- 
ker, at  hun  er  der.  Men  meget  vittig,  morsom 
og  galant  skal  han  kunne  være,  naar  han  har 
Lyst  dertil.  Dog  trække  alle  Veiret  lettere  naar 
han  er  reist  fra  Fossum.  Maaske  kommer  han 
dette  Efteraar;  jeg  vilde  gjerne  gjøre  hans  Be- 
kjendtskab.  — 

Jeg  fortalte  Fru  Løvenskjold  at  Statholderen 
havde  udtalt  sig  i  saa  smigrende  Udtryk  om 
mig    til   min  Fader.    „Ja   det   kommer   fra   min 

Mand,"  sagde  hun,  ,.thi  jeg  vil  sige  Dem,  at  jeg 
er  næsten  jaloux,  saa  meget  holder  han  af 
Dem."  Jeg  sagde  hende,  at  deri  maatte  hun 
finde  sig,  det  er  gjengjældt,  og  kan  nu  ikke 
blive  anderledes. 


Den  21de  September  1848. 

„Idag  for  et  Aar  siden,"  tænker  jeg  hele  Dagen 
idag.  Hver  Time  mindes  jeg  —  baade  min  Lykke 
og  min  Angest.  Jeg  husker  den  mindste  Be- 
givenhed fra  den  Dag,  ligefra  min  sidste  en- 
somme Runde  i  Haven  om  Morgenen,  hvor  jeg 
ligesom  tog  Afsked  med  hvert  Kig  og  hver 
Blomst,  og  til  den  for  Livet  afgjørende  Begivenhed 
i  Søllerøds  lille  smukke,  venlige,  gamle  Kirke. 
Og  skjøndt  jeg  den  Dag  var  samlet  med  alle 
mine  Kjæreste  og  idag  kun  har  en  eneste  af 
dem,  saa  er  jeg  dog  glad  over,  at  det  ikke  er 
idag  for  et  Aar  siden.  Thi  da  havde  jeg  ikke 
den  Vished,  den  Tryghed,  som  jeg  har  nu,  og 
som  jeg  føler  vil  blive  hos  mig  til  mine  Dage 
ere  forbi.  Nu  kan  jeg  med  Ro  i  Sindet  tænke 
paa  det  velsignede  Hjem,  som  jeg  forlod  —  ikke 
helt  uden  Ængstelse  —  med  Tak  til  Gud,  fordi 
han  gav  mig  et  nyt  Hjem  saa  fredeligt,  saa 
lykkeligt  som  hint  —  nei,  fordi  han  gav  mig 
to  Hjem. 

Idag  er  det  en  stille  Festdag  for  os  to  alene. 
Nylig  gik  vi  en  Tour  sammen,  hvor  han  har 
ladet  hugge  en  Sti  saa  bred,  at  to  kunne  gaa 
med  hinanden  under  Armen.  Den  gaar  gjennem 
Skov,  langs  Skrænten,  der  skiller  vor  Under- 
jord fra  Overjorden  og  er  temmelig  lang.  Til 
næste  Aar,  naar  den  er  helt  ryddet  færdig,  vil 
den  blive  overjordisk  smuk. 

Om  min  Faders    og  mine  Brødres  Glæde  ved 

at  gjensees  ved  Armeen  kan  jeg  gjøre  mig  en 
dobbelt  tydelig  Idé,  da  jeg  jo  i  mere  end  dob- 
belt saa  lang  Tid  ikke  har  seet  nogen  af  dem, 
og  hvor  smukt  af  Kongen  at  ville  samle  Fader 
og  Søn  ved  sit  Taffel.  Touren  gjennem  Svend- 
borgsund, over  Als,  i  Sønderborg  og  gjennem 
det  kjære  Jylland  med  Kongen  maa  have  været 
interessant  og  maa  have  været  Dig  en  smuk  og 
kjær  Adspredelse. 

Det  glæder  mig  ogsaa  at  Moder  slet  ikke  mere 
er  ængstelig  for  at  være  helt  alene  ude  paa 
Landstedet,  det  har  jeg  just  tænkt  paa  nu  Du 
er  saa  meget  ene.  Men  jeg  er  heller  ikke  bange, 
naar  jeg  er  alene  paa  Jønneval,  skjøndt  der  er 
meget  mere  ensomt  end  ved  Søllerød  Sø.  I 
Mørke  er  jeg  kun  stundom  saa  dum  nervøs  at 
være  bange  for  Ulve  og  Bjørne,  skjøndt  det  er 
en  bekjendt  Sag,  at  de  ere  meget  mere  bange 
for  Mennesker,  hvorfor  det  er  en  ren  Hændelse 
naar  nogen  undertiden  faar  dem  at  se. 

Lieutenant  Hals  sagde  sidst,  at  jeg  kunde 
være  vis  paa  at  Bjørnen,  i  det  Aar  jeg  har  boet 
paa  Jønneval,  har  spadseret  nogle  Gange  mel- 
lem os  og  Skrehelle. 

Jeg  har  nu  et  Stykke  malet  færdig  med  „Fa- 
ders Birk"  i  Forgrunden,  med  Skrehelle  i  Bag- 
grunden og  lidt  af  vor  Jord.  Jeg  sender  det  til 
Eder  med  en  Dame  fra  Skien,  som  snart  reiser 
til  Danmark. 

Her  kom  forleden  et  helt  Selskab  til  Jønne- 
val, Lieutenant  Hals  med  sine  tre  Damer,  en 
Kaptain  Fischer,  som  nu  er  paa  Fossum  for  at 
inspicere  Kuglestøbningen,  samt  en  Lieutenant 
Raaschou,  der  seer  ud  som  Døden  havde  mær- 
ket ham;  han  har  da  ogsaa  Rygmarvstæring. 
Jeg  syntes  bedre  om  Kammerherre  Fleischer, 
der   var   her   i  samme  Anledning   forrige  Gang. 

Disse  nye  ere  saa  naragtig  underdanige.  De  to 
Officerer  stode  som  Støtter  hele  Tiden  forleden 
paa  Fossum  (de  morede  sig  vist  godt),  og  da 
de  skulde  bort,  gik  de  først  ud  i  Entreen  og 
toge  Sabler  og  Kaskue  eller  Pikkelhue,  hvormed 
de  atter  kom  ind  og  sagde  Farvel. 

Hofmarschallen,  som  bragte  mig  de  kjærlige 
Hilsener  fra  mine  Kjære,  som  han  igjen  saa 
nylig  havde  seet,  var  meget  glad  for  sit  danske 
Kommandørkors  —  han  er  i  Sandhed  Dansk 
nok  til  at  fortjene  det,  og  hans  Broder  ofTrede 
sit  Liv  for  Danmark.  Han  havde  medbragt  Leo- 
polds Uniformsfrakke.  Det  var  saa  uendelig  sør- 
geligt at  se  det  lille  trekantede  Hul,  hvor  Kug- 
len var  gaaet  igjennem. 

Dersom  I  nu  vare  komne  herop  til  mig,  saa 
maatte  jeg  jo  allerede  begynde  at  tænke  paa  at 
I  snart  skulde  reise  fra  mig  igjen,  ud  paa  Søen 
i  det  urolige,  sildige  Efteraar  —  ja  hver  Skyg- 
geside har  ogsaa  sin  lyse  Side. 

Da  vi  i  Formiddags  spadserede  sammen  paa 
den  yndige  nye  Sti,  Emil  har  ladet  hugge  til 
mig,  fortalte  han  mig  om  en  Forelæsning,  som 
Ørsted  engang  havde  holdt,  og  paa  hvilken  han 
havde  udtalt:  at  det  vilde  han  anse  for  den 
skjønneste  Dag  i  sit  Liv,  den,  paa  hvilken  han 
kunde  sidde  i  en  Vogn,  som  blev  drevet  frem 
ved  Elektromagnetisme.  Og  saa  tilføiede  Emil: 
„Jeg  har  ogsaa  nu  tænkt  mig  min  skjønneste 
Dag  i  mit  Liv  vilde  være  den,  hvori  jeg  sad  i 
en  Vogn;  men  den  skulde  være  trukket  af  Bor- 
ken, og  jeg  vilde  være  Kudsk,  og  i  Vognen 
skulde  sidde  Din  Fader  og  Din  Moder,  som  jeg 
kjørte  fra  Brevik  hjem  til  Dig  paa  Jønneval. 
Og  Vognen  skulde  netop  svinge  om  Hjørnet  af 
Haven,  og  jeg  skulde  se  Dig,  i  al  Din  Lykke- 
følelse ile  os  imøde. 

Den  gamle  Ola,  som  er  Mand  til  min  Ven- 
inde Ingeborg,  som  boer  i  det  lille,  bitte  Hus 
paa  Fj ældet,  kan  nu  slet  ikke  mere  gaa  ud  og 
arbeide,  fordi  han  i  Sommer  er  bleven  skam- 
slaaet  af  et  Træ,  som  han  fældede  oppe  paa 
Skrehelle,  og  sidst  da  vi  besøgte  hende,  var 
hun,  den  syvogfirsaarige  gamle  Kone  ikke 
hjemme,  fordi  hun  skar  Korn.  Det  gik  kun 
langsomt,  thi  den  gamle  Ryg  holdt  ikke  af  at 
bøie  sig  saameget;  men  det  hjalp  dog  lidt  paa 
Husleien,  som  ikke  er  mere  end  sex  Mark  Norsk 
om  Aaret.  Jeg  giver  hende  fire  Skilling  Norsk 
om  Ugen,  men  nu  vil  jeg  betale  hendes  Hus- 
leie.  Havde  Fader  og  Moder  først  seet  hende, 
hjalp  I  hende  gjerne;  men  jeg  haaber  hun  lever 
til  næste  Sommer,  naar  I  ere  her.  Hun  kommer 
af  og  til  og  bringer  mig  Tyttebær  og  fortæller 
mig  Sagn  og  Æventyr.  Her  lever  en  Nisse,  som 
paa  Egnen  kaldes  „Jønneval-Nissen",  men  den 
har  jo  kun  været  god  imod  os.  Ham  kan  hun 
fortælle  meget  om.  Hernede  ved  Fossen  skal 
man  ogsaa  af  og  til  se  en  „hvid  Jomfru",  men 
jeg  har  ikke  seet  hende;  derimod  saae  jeg  en 
Dag  en  „hvid  Ungersvend",  nemlig  et  vanvittigt 
Menneske  komme  gaaende  opad  Veien  her  forbi, 
kun  iført  Skjorte.  Havde  jeg  mødt  ham  paa  en 
af  mine  ensomme  Spadseretoure,  var  jeg  dog 
bleven  lidt  bange. 

Emil  er  saa  god  og  vil  ligesom  Fader  gjerne 
hjælpe  Alle,  der  trænge  til  Hjælp.  Men  man  kan 
jo  ikke  hjælpe  Alle.  Her  er  Anledning  nok  til 
Medynk.  Men  her  er  alt  for  mange  Familier 
med  en  Vrimmel  af  Børn,  som  lide  af  bestan- 
dig Fodermangel  baade  til  dem  selv  og  til  deres 
stakkels  Kreaturer,  som  holde  Livet  oppe  ved 
Lyng,  Mos  og  Gud  veed  hvad. 

Halm  er  for  mange  en  uhyre  Luxus.  Men  det 

er  allerbedst  ikke  at  tænke  for  meget  derpaa. 
Man  bliver  blot  saa  inderlig  bedrøvet.  Og  de 
som  det  gaar  ud  over,  klage  egentlig  ikke,  de 
ere  saa  vante  dertil,  og  S3'nes  det  skal  saa  være. 
„Jeg  kan  ikke  betale  Dere,"  sagde  en  Husmand 
i  Foraaret  til  Emil,  af  hvem  han  kjøbte  Saa- 
korn,  „men  Gud  betaler  Dere  nok."  —  Nu  er 
samme  Mand,  med  Kone  og  sex  Børn  husvilde. 
Emil  har  skaffet  ham  Tømmer  til  at  bygge  sig 
en  Hytte  af.  I  en  Vraa,  hvor  et  Menneske  ikke 
kan  staa  opreist,  boer  en  anden  Familie  med 
sex  Børn.  De  blive  undertiden  af  Øvrigheden 
jaget  bort,  da  de  ikke  høre  til  Sognet,  men 
krybe  bestandig  derind  igjen.  Mændene  ere 
dovne,  men  hvor  maa  man  have  Medlidenhed 
med  de  stakkels  forsultne  og  forfrosne  Børn, 
som  det  gaar  ud  over. 

Hofmarschallen  har  nu  fæstet  en  ny  Jæger, 
en  Søn  af  Madam  Thomsen  i  Hjortekjærshuset 
i  Dyrehaven,  Emils  gamle  Veninde. 


Oktober  1848. 

Vi  ere  ikke  skildte;  thi  hvad  er  Afstand  og 
Kulde  imod  den  Varme,  som  varer  evigt  —  ud- 
over alle  Vintre  og  alle  Somre,  Kjærlighedens 
Varme.  Den  følger  med  os,  endog  naar  vi  flyt- 
tes til  et  Liv,  der  er  endnu  skjønnere  end  dette. 
Saa  viist  er  jo  dog  alting  indrettet,  at  intet  gaar 
til  Spilde,  hvor  var  det  da  muligt  at  det  aller- 
mest guddommelige,  det  reneste  —  Kjærligheden 
—  kunde  blive  til  Intet? 

Jeg  var  i  Kirke  i  Søndags,  man  beskylder 
mig  ellers  for  at  være  lidt  ugudelig,  dog  tror 
jeg,  at  jeg  har  lige  saa  megen  Religion  som 
mangen  Kirkegjænger.  Og  i  Søndags  var  det  en 

smuk  Tale  jeg  hørte;  desuden  var  jeg  selv  stemt 
ret  modtagelig  for  Indtryk  deraf  —  jeg  havde 
to  unge,  søde  Veninder  blandt  Konfirmanderne. 

Og  jeg  tænkte  paa  saa  mange  Ting  —  hvil- 
ken Farve  eller  hvilke  Farver  Livet,  som  nu 
aabner  sig  for  dem,  vil  antage.  Og  jeg  maatte 
tænke  paa  Sophie,  som  har  staaet  der,  mellem 
andre  Konfirmander  for  fire  Aar  siden,  med 
ligesaa  lyst  et  Haab,  —  og  nu  laa  udstrakt  i 
sin  Kiste  inde  i  Kapellet  ved  Siden  af. 

Min  søde  lille  Alette  Faye,  som  er  Billedet 
af  en  barnlig  og  engleren  ung  Pige,  hun  er  saa 
smuk,  saa  undselig  og  saa  beskeden;  Eugenie 
er  ogsaa  sjælden  sød  og  yndig,  men  mere  routi- 
neret.  Jeg  vil  savne  Alette,  naar  hun  til  Vinter 
skal  hjem  til  Christiania.  Hun  holder  ogsaa  af 
mig.  Jeg  syntes  hun  var  saa  ene  ved  sin  Kon- 
firmation; thi  Moderen  er  død  og  Faderen  er 
reist  til  London,  for  at  skaffe  Laan  og  Penge 
til  Landet. 

Der  var  naturligvis  stor  Diner  paa  Fossum 
og  Fest  om  Aftenen  for  Egnens  Honoratiores. 
Hofmarschallen  drak  Din  Skaal  ved  Bordet, 
Fader,  og  sagde:  „Jeg  kan  nu  først  ret  begribe, 
hvor  De  maa  glæde  Dem  til  at  Deres  Forældre 
komme  næste  Foraar;  thi  nu,  da  ogsaa  jeg 
kjender  dem,  glæder  jeg  mig  selv  inderlig  til 
deres  Besøg.  Det  er  mig,  som  om  jeg  havde 
kjendt  Deres  Fader  længe,  som  om  han  var  en 
gammel  Ven  af  mig,  og  Deres  Moder  kan  jeg 
udtale  mig  om  i  et  eneste  Ord,  hende  —  be- 
undrer jeg. 

Om  Aftenen  vare  vi  inde  i  de  „pæne"  Værel- 
ser og  konverserede  de  mange  fra  Skien  og 
fjærnere  Omegn;  men  det  er  —  med  ganske 
faa  Undtagelser  —  Mennesker,  som  man  maatte 
have  kjendt  i  tyve  Aar,  for  at  kunne  faa  Inter- 

esse  for  dem.  Vi  bleve  der  om  Natten,  og  Dagen 
efter  kjørte  Emil  med  Hofmarschallen  til  et 
Jærnværk,  som  hedder  Vold  og  tilhører  en  rig 
Hr.  Flood.  Det  ligger  smukt  inde  mellem  høie 
Fjælde  og  har  tidligere  tilhørt  gamle  Løven- 
skjold, som  boede  paa  Jønneval.  Saa  blev  jeg 
paa  Fossum,  og  inden  Bordet  morede  det  Mar- 
schalinden  at  pynte  mig,  det  vil  sige,  ligesom 
Moder,  at  frisere  mig  og  sætte  mine  Krøller. 

Frøken  Linau  er  her  nu  igjen.  Jeg  talte  igaar 
med  Hermann  Løvenskjold  længe  om  hende. 
Han  sagde,  at  jeg  endelig  skulde  være  forsigtig 
overfor  hende;  thi  han  vidste  og  kunde  bevise, 
at  hun  var  bundløs  slet.  Det  var  haarde  Ord; 
men  noget  lignende  sige  de  næsten  Alle  om 
hende.  Hun  insinuerer  sig  bestandig  endnu  for 
mig,  er  et  mærkelig  interessant  Menneske,  op- 
fatter al  Kunst,  al  Poesi,  alt  hvad  der  er  virke- 
lig smukt  med  stor  Begjærlighed,  er  meget  mu- 
sikalsk, spiller  endog  ualmindelig  smukt,  spiller 
fortræfTelig  Whist,  er  meget  vittig,  men  mere 
end  ekvivok,  umaadelig  hyggelig  til  at  gjætte 
alt,  hvad  der  mest  interesserer  de  forskjell  i  gste 
Mennesker,  og  gjætter  hvert  Ønske,  fanger  hvert 
Blik  af  Marschalinden,  gjør  udmærket  morsomt 
Nar  og  skaaner  ingen  paa  deres  Ryg,  er  vel 
otte  Aar  ældre  end  jeg  og  seer  ud  som  om  en 
Hugorm  gnavede  ved  hendes  Hjerte.  —  Men  jeg 
kan  ikke  lade  være  med  at  føle  Interesse  for 
hende.  I  Grunden  er  hun  vist  ulykkelig.  Hun 
har  alle  imod  sig,  undtagen  Marschalinden.  En 
Kontrast  til  hende  var  den  søde,  blide  og  aabne 
Fru  Dønner  fra  Hamborg.  Jeg  havde  Brev  fra 
hende  forleden  fra  Hartzen,  med  livlig  Natur- 
skildring, som  dog  ender  med,  „aber  nichts  ist 
doch  schoner   als  Norwegen    mit    seinen  Fossen 

und  Felsen  und  das  liebliche,  trauliche  Jon- 
neval. 

Vi  have  læst  „Alhambra"  i  denne  Tid  af 
unge  Molbech,  det  var  meget  smukt.  Evig  at 
læse  Politik  er  umaadelig  trættende.  Vi  glæde 
os  hver  Dag  over  Livet  og  alt  det  fredelige  og 
venlige  omkring  os.  Alle  vore  prægtige  Have- 
urter have  vi  nu  faaet  ind  og  skaaret  Toppene 
af  dem  og  sat  dem  i  Kasser,  fyldte  med  Sand,  i 
Kjælderen.  I  een  Kasse  staar  en  brillant  Purre- 
løgskov  —  forstmæssigt  behandlet. 

Ovre  i  Fæhuset  tilbringer  jeg  næsten  hver 
Dag  en  lille  Stund.  Der  er  saa  varmt  og  sundt 
og  saa  morer  jeg  mig  over  Grisen,  der  hedder 
Blondine,  og  Køerne  som  kjende  mig,  og  Kalvene, 
som  slikke  mine  Hænder,  og  Borken,  som  er 
for  fin  til  at  ville  staa  i  Rum  med  de  andre. 

Forleden  vare  vi  fra  Fossum  til  en  Koncert  i 
Skien.  Det  var  ikke  Tivoli  eller  Casino,  hvad 
Lokale  og  Belysning  angik;  men  Musikken  var 
meget  god,  et  bøhmisk  Selskab.  Der  var  meget 
tomt,  thi  Skiens  Beboere  have  ikke  Penge  til  at 
gaa  paa  Koncert  for,  „Gud  bevar's!  for  en  norsk 
Mark  kan  man  jo  faa  en  hel  Skjæppe  Salt  til 
Slagtningen."  „Det  er  en  fille  By,"  siger  Mar- 
schalinden.  „Fille"  betyder  pjaltet. 


Den  26de  Oktober  1848. 
Sommetider,  naar  jeg  i  Skumringen  hviler  mig 
paa  Sophaen  og  Emil  sidder  og  spiller  og  synger 
lidt,  da  svæve  mine  Tanker  og  Erindringer  saa 
uroligt  om  fra  den  ene  til  den  anden  af  mine 
Kjære  derhjemme.  Alle  ere  de  hos  mig  —  det 
er  en  Glæde  saa  stor,  at  Taarerne  komme  lidt 
frem  af  deres  Skjul. 

Saa  beder  jeg  om  Lys,  thi  det  er  kun  i  Skum- 
ringen at  min  lyse  Glæde  over  alt  det  jeg  eier 
bliver  lidt  vemodig  mørkere.  Saa  kommer 
Emil  og  sætter  sig  hos  mig,  og  alt  er  Fred  og 
Lykke.  Saa  læser  han  høit  for  mig  i  sin  Gynge- 
stol, og  jeg  syer,  hækler  eller  strikker.  Unkas 
sidder  og  nyder  Varmen  saa  nær  som  mulig 
ved  Kakkelovnen,  og  Fancy  ligger  nedenunder 
denne,  at  sige  naar  hun  er  hjemme,  thi  hun  er 
af  en  meget  fordærvet  Natur  og  utro,  og  jeg 
holder  desværre  saa  meget  af  hende,  at  det  sta- 
dig gjør  mig  ondt.  —  Imellem  sidde  vi  og 
studere  de  udmærkede  Kort,  som  Fader  sendte 
os  over  hele  Danmark.  Hvormange  gamle  kjære 
Navne  staa  ikke  paa  de  Kort.  Jeg  kan  finde 
hele  min  Biographi  derpaa,  ligefra  den  første 
Barndom.  Jeg  reiser  rundt  med  Hæklenaalen  til 
de  Steder,  hvor  jeg  har  været,  til  alle  de  Ste- 
der, som  jeg  har  seet.  Hjertet  kommer  ordent- 
lig til  at  banke  ved  at  læse  de  Navne,  hvortil 
der  knytte  sig  de  kjæreste  Minder. 

Ja  Erindringen  kan  male  Billeder  som  en 
Laterna  magica,  det  ene  glider  forbi  efter  det 
andet  og  jeg  tror  nok  at  Mindets  Billeder,  lige- 
som Lampens,  have  et  magisk  Skjær,  som  dog 
ikke  altid  er  naturtro. 

Sidst  Emil  var  reist  fra  mig,  gik  jeg  i  min 
Ensomhed  en  dygtig  lang  Tour.  Jeg  vilde  gjøre 
en  Visit,  men  var  ikke  i  kjøbenhavnsk  Visit- 
koustume.  En  Stok  i  høire  Haand,  thi  det  var 
dygtig  slibrigt,  store  Støvler  til  Knæene,  en 
Pakke  gammelt  Linned  og  gamle  Skjorter  under 
Armen  og  en  Mark  i  Lommen.  Veien  gik  til 
min  gamle  Ingeborg,  hvor  jeg  var  meget  vel- 
kommen. Hun  havde  været  syg;  det  ahnede  jeg 
nok,  da  hun  i  fire  Uger  ikke  havde  besøgt  mig, 

og  Skjænd  fik  hun  fordi  hun  ikke  havde  ladet 
os  det  vide. 

Man  kan  ilcke  tænke  sig  nogen  mindre  paa- 
trængende end  de  to  gamle  Folk,  men  heller 
ikke  nogen  mere  fattige.  Og  dog  er  der  altid 
rent  i  Hytten  og  hun  altid  ren  i  sine  Pjalter. 
Manden  sad  og  læste  høit  i  Postillen,  da  jeg 
traadte  ind  —  de  ere  alle  lidt  hellige  heroppe  — . 
Det  eneste  hvoraf  de  have  nok,  og  Gudskelov 
fordi  de  have  det,  er  Ved  til  Ovnen,  saa  de  be- 
høve ikke  at  fryse.  I  Anledning  af  det  med- 
bragte Linned  viste  hun  mig,  hvad  hun  eiede, 
foruden  det  hun  havde  paa  sig,  og  det  var  en 
eneste  Særk,  som  hang  paa  Gjærdet,  for  hun 
havde  vasket  den,  og  den  var  saa  skjør  og  saa 
lappet,  at  jeg  aldrig  har  seet  noget  lignende. 

Det  er  saa  underligt  at  spadsere  ene  omkring 
nordpaa.  Der  er  ad  den  Kant  meget  mere  vildt 
og  ukultiveret  og  interessant  end  sydpaa  ad 
Fossum  til.  Jønneval  danner  ligesom  en  Over- 
gang. Man  kan  gaa  og  drømme  saa  deiligt  i 
den  mægtige  Natur  med  de  steile,  med  Mos  og 
Busk  bevoxede  Fjælde,  de  tætte,  mørke  Furuer, 
der  ligesom  voxe  op  af  Stenen,  de  mange  smaa 
Kilder  og  Bække,  som  strømme  ned  allevegne. 
Hvor  der  er  Skygge  er  mangt  et  stort  Fjæld- 
stykke  heltover  som  kandiseret  af  Rim  og  Is. 
Deroppe,  høit  over  mit  Hoved,  klattre  nogle 
Køer  og  Faar  omkring;  de  maa  selv  se  at  skaffe 
sig  Føden,  vistnok  Mos,  Løv  og  hvad  de  ellers 
kunne  finde.  Deres  Klokker  om  Halsen  ere  Ak- 
kompagnement til  Smaabækkenes  Musik.  En- 
kelte Fugle  kvidre,  de  drømme  ogsaa  paa  de- 
res Maade  og  bilde  sig  ind  at  det  er  Foraar; 
thi  Solen,  som  endnu  ikke  er  gaaet  til  Hvile 
bag  Fjældene  tilvenstre,  er  saa  varm.  Den  lok- 
ker ogsaa   virkelig  nye  Knopper   frem   paa   en- 

kelte  unge,  uerfarne  Buske,  men  de  stakkels 
smaa  Knopper  ville  lide  bitter  SkufTelse  og 
snart  dø  af  al  den  Kulde,  der  vil  møde  dem. 
Og  ligefrem  imod  Nord  seer  jeg  Dale  og  Skove 
og  længst  borte  blaa  Bjerge.  Mange  større  og 
mindre  Bønderhuse  ere  spredte  over  Dalen, 
uregelmæssige  og  maleriske,  nogle  byggede  paa 
Fjældstykker,  som  vare  de  smaa  Fæstninger. 
Og  derborte  i  den  tætte,  mørke  Skov  skimtes 
en  Sølvstribe  i  Zik-Zak,  det  er  Mofossen  i  dens 
tre  Afdelinger. 

Alt  dette  er  majestætisk  og  virker  stort  paa 
Øie  og  Sind,  og  naar  man  saa  tilmed  paa  en 
slig  Vandring  kan  hente  sig  en  Velsignelse  som 
gamle  Ingeborgs  —  thi  jeg  kan  ordentlig  føle 
at  den  er  ment.  Hun  siger  altid:  „Gud  velsigne 
hende  —  naar  hun  sover  og  naar  hun  vaager 
—  og  det  for  min  Part." 

„Hun"  og  „Han"  sige  de  til  fine  Folk,  og  „Du" 
indbyrdes.  De  mere  kultiverede  sige  „Dere". 

Emil  og  jeg  ansees  af  alle  Bønder  —  Koner 
og  Mænd  —  for  „kloge  Folk".  De  gaa  ikke  til 
Doktoren,  men  komme  til  os.  En  Olding,  som 
havde  knækket  to  smaa  Ribbeen,  men  jeg  troede, 
at  han  kun  havde  stødt  sig  lidt,  gav  jeg  Vin- 
eddike til  at  gnide  sig  med,  og  det  hjalp  saa 
udmærket.  Nu  komme  de  Alle  og  ville  have  Vin- 
eddike, „Vineke",  som  de  sige;  men  jeg  har 
ondt  ved  at  faa  dem  til  at  tro,  at  det  ikke  kan 
hjælpe  for  alting,  og  giver  dem  somtid  Olie 
til  at  gnide  sig  med;  thi  for  ophovnede  Ben  og 
lignende  tør  jeg  da  ikke  give  dem  Vineddike. 
De  ere  saa  bange  for  Doktor,  de  tro  han  brin- 
ger Døden  med  sig  —  det  kommer  af,  at  de 
aldrig  hente  ham  førend  i  allersidste  Øieblik. 

Forleden,  da  Emil  var  oppe  i  Luxfjæld,  blev 
han  kaldt  ind  til  en  Kone,  der  var  nedkommet 

for  tidligt  —  saa  stor  er  Tilliden  til  os;  men 
der  kunde  han  dog  ikke  hjælpe.  Stor  mere  Hjælp 
kunde  vi  heller  ikke  yde  en  stakkels  lille  syg 
Pige,  som  Emil  hændelsesvis  havde  opdaget.  Hun 
havde  bedt  Emil  om  lidt  Hvedemelsgrød,  og  saa 
gik  vi  derop  til  Sandbakken  og  havde  Fæpigen 
med  os  til  at  bære  et  Fad  med  Grøden.  Da  det 
kom  til  Stykket,  kunde  det  stakkels  lille  Barn 
kun  faa  et  Par  Skefulde  ned  af  det,  hun  havde 
ligget  og  glædet  sig  til.  Hendes  lille  sygelige 
Existens  er  vist  snart  endt.  Fattigvæsenet  har 
taget  hende  fra  omdrivende  Forældre  og  sat 
hende  i  Kost  hos  Folk,  der  selv  ingen  Kost  have. 
Hun  er  kun  sex  Aar,  men  har  et  saa  forpint  og 
fornuftigt  Udtryk  i  det  lille  Ansigt,  som  var  hun 
en  voxen  Kone. 


November  1848. 

Nu  have  vi  Vinter.  Først  gruede  jeg  for  den 
hvide  Sne,  men  det  var  kun  en  Idé.  Nu  den  er 
der,  finder  jeg  den  slet  ikke  kold  og  stj'g,  tvært- 
imod, jeg  tror  den  luner.  Det  er  allerede  udmær- 
ket Slædeføre,  sex  Uger  tidligere  end  ifjor.  Jeg 
her  i  mit  yndige  Hjem  kan  sagtens,  men  naar 
Emil  er  oppe  i  Fjældene  har  han  det  meget 
koldt,  enten  i  Bøndernes  kolde  Gjæstestue,  hvor 
Sengen  ikke  er  til  at  faa  varm,  eller  i  Kanterne 
midt  inde  i  alt  det  vilde,  hvor  de  tænde  et  Baal, 
hvis  Røg  trækker  ud  af  et  Hul  i  Taget,  og  hvor 
de  maa  ligge  paa  Grankviste  og  Mos,  og  faar 
den  Side  af  Legemet,  der  vender  imod  Ilden, 
næsten   brændt,   medens  den  anden  Side  fryser. 

Nu  er  Fjældvandet  deroppe,  som  er  en  Mil 
langt  eller  mere,  lagt  til,  men  dog  ikke  saa  sik- 
kert at  han  kan  ride  derover,  saa  de  maa  tage 

helt  rundt  om  Vandet,  hvilket  er  meget  besvær- 
ligt om  Sommeren,  og  nu  er  der  næsten  ufrem- 
kommeligt. Jeg  er  derfor  glad,  hver  Gang  han 
kommer  hjem  fra  de  Toure  nu.  At  ride  opad 
de  „Veje",  som  mange  Steder  bestaar  af,  at  en 
Sten,  der  er  over  en  Alen  høi,  ligger  over  en 
anden,  og  saafort  videre  —  alt  dette  overtrukket 
med  en  tyk  Isskorpe  —  det  er  efter  min  Mening 
og  Bøndernes  Sigende  ofte  livsfarligt,  og  dog  skal 
det  være  mere  sikkert  at  ride,  end  det  vilde 
være  at  gaa  eller  krybe.  Emil  finder  intet  farligt, 
uden  naar  jeg  er  med;  med  mig  er  han  altid 
saa  forsigtig  og  hjælper  mig  overalt  frem.  Han 
mener  at  det  næsten  altid  er  Folks  egen  Skyld, 
naar  de  komme  til  Skade;  men  jeg  er  dog 
lykkelig  over,  at  hans  Reiser  snart  ere  forbi  for 
iaar. 

Jeg  ængster  mig  aldrig  mere  for  mig  selv, 
naar  jeg  er  alene  —  og  det  er  jeg  jo  meget  — 
thi  Folk  her  ere  slet  ikke  slemme  eller  „kulti- 
verede" i  det  Onde,  og  man  hører  aldrig  om  et 
Tyveri,  endmindre  om  andre  Forbrydelser.  — 
Jo,  en  stakkels  Pige  oppe  i  Fjældet  havde  for 
nogen  Tid  siden  dræbt  sit  lille  nyfødte  Barn, 
men  siden  ikke  fundet  Ro  i  sin  Sjæl,  og  har  nu 
angivet  sig  selv  til  Øvrigheden.  Aldrig  hører  man 
to  Mænd  skjændes,  altid  ere  de  rolige  og  frede- 
lige; men  klynke,  det  gjøre  de  iaar,  thi  det 
er  ikke  mere,  end  at  de  fleste  Bønder  akkurat 
kunne  opholde  Livet,  saa  fattige  ere  de.  Men 
det  maa  for  en  Del  være  deres  egen  Skyld;  thi 
de  arbeide  ikke  nær  saa  meget  som  de  kunde. 
Emil  var  oppe  ved  Blæsa,  hvor  han  har 
sexten  Mand,  der  bygge  Dæmning  ved  Elven 
der.  Det  er  nu  atter  frygtelig  koldt.  De  sexten 
holdt  dengang,  da  han  kom.  Middag.  Mod  Nord 
havde  de  opreist  en  Slags  Mur  af  Lægter,  Gran 

og  Mos,  saa  Vinden  ei  kunde  trænge  derigjen- 
nem.  Foran  denne  var  et  stort  Baal,  hvorved  de 
optøede  deres  Smørrebrød  eller  Fedtebrød  og 
Mælk,  der  var  stivfrossen,  og  som  de  derpaa 
nøde  siddende  paa  en  stor  fældet  Furu.  De 
brændte  sig  paa  den  ene  Side  af  Legemet  og 
„skamfrøs  paa  den  andra". 

Hvor  man  sætter  Pris  paa  i  disse  revolutionaire 
Tider  at  leve  i  et  roligt  og  fredeligt  Land.  Naar 
jeg  seer  op  fra  mit  Papir,  møder  mit  Blik  „Val- 
kyrien", som  staar  lige  bag  mit  Skrivebord  paa 
sit  eget  lille  Bord,  omgivet  af  Slyngplanter,  der 
voxe  fra  to  store  Urtepotter  paa  Gulvet.  Saa  er 
det  som  om  hun  stod  og  skjænkede  sit  Over- 
flødighedshorn fuldt  af  Minder  fra  Amaliegade 
og  rakte  det  til  mig.  —  Vi  ere  for  en  Tid  siden 
allerede  flyttede  op  paa  første  Sal  i  vor  Vinter- 
leilighed,  og  der  kan  ikke  tænkes  nogen  hygge- 
ligere Stue  end  min  heroppe.  Solen  skinner  saa 
lyst  og  venligt  herind  at  jeg  har  maattet  rulle 
Gardinet  ned,  thi  den  blændede  mig  formeligt  i 
Forening  med  al  den  hvide  Sne.  Tæpperne  ere 
paa  Gulvet,  Vinduerne  eftersete  og  kittede  og 
tættede,  saa  her  er  lunt  og  godt  inden  Døre,  om 
end  det  er  bidende  koldt  derude.  En  Dør  er 
slaaet  igennem  Væggen  fra  min  Stue  ind  til 
Spisestuen,  hvilket  er  en  høist  behagelig  Foran- 
staltning. Det  var  ganske  Hofmarschallens  eget 
Paafund;  han  ligner  ikke  nogen  kjøbenhavnsk 
Husvært. 

Idag  krøb  der  fire  levende  Hummer  paa  Kjøk- 
kenbordet,  som  ingen  anden  end  Hofmarschallen 
ubemærket  havde  ladet  lægge  derind;  thi  vi  talte 
just  sidst  om,  at  der  endnu  slet  ingen  Hummer 
var  seet  i  Skien. 

Jeg  var  bedt  til  Fossum  i  nogle  Dage  for  at 
bivaane  Slagtningen,  men  har  undskyldt  mig  og 

tager  kun  derned  en  Dag  eller  to.  Der  slagtes 
iaar  11  Køer  og  200  Faar  paa  Fossum  foruden 
Grise.  Det  er  altfor  meget  „en  gros"  for  mig  og 
jeg  lærer  dog  ikke  andet,  end  at  sligt  bør  gjøres 
saa  ordentligt  og  saa  appetitligt  som  muligt,  og 
det  kan  jeg  jo  af  mig  selv  begribe.  Stakkels 
Sophie  —  ifjor  sad  hun  og  kjedede  sig  grueligt 
hver  Dag  dernede  ved  at  skrabe  og  skjære  Kjød 
i  Slagtetiden;  det  kunde  været  sparet  for  hende. 
Men  en  Dag  skrabe  alle  Damerne  med,  og  til 
den  Dag  har  jeg  meldt  mig  derned. 

Der  er  et  grueligt  Slagteri  i  Norge,  med  Pølse- 
gilder i  denne  Tid  allevegne,  saa  Børn  og  Voxne 
spise  sig  syge.  Da  her  nu  tillige  passerer  saa  lidt, 
dreier  Konversationen  sig  saa  meget  om  Hushold- 
ning, og  det  skulde  slet  ikke  undre  mig  saa  me- 
get, om  jeg  saae  norske  Damer,  istedetfor  andet 
Haandarbeide,  medtage  til  Aftenselskaberne  i 
Skien  en  lille  Tine  og  et  lille  Bræt  og  en  lille 
Kniv  og  et  lille  Stykke  Kjød  at  skrabe.  Og  der 
er  heller  slet  ikke  noget  besynderligt  i  at  høre 
en  af  Byens  fineste  Honoratiores,  en  Herre  af 
det  bedste  Selskab,  ovenikjøbet  et  godt  Hoved 
og  velhavende,  konversere  et  helt  Selskab  paa 
følgende  Maade  og  med  megen  Vægt: 

„Min  Kone  og  jeg  pleier  om  Søndagen  efter 
Akkord  med  Bageren  Niels  Høier  at  faa  tilbragt 
to  Franskbrød  å  to  Skilling,  men  saa  store,  at 
vi    rigelig   spise   os   mætte  —  men  saa  sker  det 

—  lad    mig   se  —  jo  —  sidste   Søndag  Morgen 

—  Klokken  var  9  —  Brødkonen  kom  ikke  endnu 

—  Klokken  blev  halvti  —  den  blev  ti  —  jeg 
saae  paa  min  Kone:  „mener  Du  Kona  nu  at  vi 
skal  vente  længere?"  —  den  blev  elleve  (o.  s.  v. 
i  afbrudte  Eugéne  Sue'ske  Sætninger,  fulde  af 
Udtryk  og  Tilhørerne  sidde  i  spændt  Forvent- 
ning).   Og    det  ender  med  at  Brodkonen  ganske 

E.  BodenhoB:  Et  lykkeligt  Hjem.  9 

udebliver.  Ender?  —  Nei  intet  ender,  alt  er  paa 
en  Maade  uendeligt,  altsaa:  „Længere  opad  Da- 
gen møder  jeg  Bageren  paa  Gaden.  Goddag  min 
gode  Hr.  Niels  Høier  —  smukt  Veir  —  lidt  usta- 
digt —  men  maa  jeg  nu  spørge  Dem  om  Aar- 
sagen  til  at  Brødene"  o.  s.  v. 

Eller  den  samme  gamle  Herre  fortæller  om 
en  Ubesindighed,  han  forleden  har  gjort  sig 
skyldig  i. 

„En  Kone  fra  Thelemarken  kommer  op  hjemme 
med  en  Hare,  som  hun  vil  sælge  —  og  forlan- 
ger tyve  Skilling  for  den.  —  Tyve  Skilling!  — 
Kjære  Kone!  tyve  Skilling  for  en  Hare?  —  Det 
er  uhørt  —  derefter  kan  jeg  slet  intet  Bud 
gjøre." 

„Vil  da  Herren  give  sexten  Skilling?" 

„Nu  begynder  Du  at  tale  med  Raison,  min 
bedste  —  jeg  vil  give  fjorten  Skilling  for  Ha- 
ren." —  Og  hun  slog  strax  til  —  det  var  en 
ren  Ubesindighed;  thi  jeg  havde  ganske  vist 
faaet  den  for  tolv  Skilling." 

Jeg  har  med  største  Interesse  læst  Chateau- 
briands Memoirer  og  glæder  mig  til  de  andre 
Bøger,  som  I  ville  sende  mig;  men  husk  endelig 
at  faa  dem  med  en  eller  anden  Skibsleilighed 
herop,  der  existerer  vistnok  ingen  Pakkepost,  og 
Fru  Løvenskjold  fortalte,  at  hun  engang  for  en 
lille  Pakke  med  Broderimønstre  fra  Kjøbenhavn 
maatte  betale  syv  Specier  til  Brevposten. 

Jeg  kan  næsten  ikke  faa  Ro  til  at  skrive  eller 
tænke;  thi  Helge  Foss  er  inde  hos  Emil,  og  da 
bemeldte  Person  er  noget  døv,  er  jeg  saa  lykkelig 
at  blive   indlemmet  i  alle  Forstforhandlingerne, 

—  saa   og   saa  mange  Tylter  Tømmer  —  Miler 

—  Læs  Kul  —  Dæmninger  —  Braatninger  — 
Hugst  og  „Aa  Snak",  naar  Helge  bliver  altfor 
vidtløftig  i  sin  Tale. 

December  1848. 

Iforgaars  kom  Husholdersken  fra  Fossum  for 
at  hjælpe  med  Slagtningen,  det  vil  sige,  for  at 
give  os  rigtig  Besked  om,  hvortil  alt  muligt  — 
Lunge,  Lever,  Hjerte,  Nyrer  o.  s.  v.  skal  benyttes. 
Jeg  sad  dernede  for  at  lære;  vi  have  en  prægtig 
Stue  med  Kakkelovn  nede  i  det  lille  Hus  ved 
Siden  af  Bryggerset,  som  benyttes  til  alt  saadan 
noget.  Som  jeg  sad  saa  materielt  beskjæftiget  — 
(Kjød,  Salt,  Løg,  Peber,  Blod  og  Talg  har  viist 
sig  for  mig  i  denne  Tid,  ikke  alene  naar  jeg  er 
vaagen,  men  ogsaa  i  mine  Drømme;  thi  alt 
dette  spiller  unægtelig  en  ækel  vigtig  Rolle,  som 
næsten  er  latterlig)  —  altsaa,  som  jeg  sad  der 
kom  Posten  og  bragte  et  stort  tykt  Brev  fra 
Danmark.  Jeg  glemte  alle  mine  Pligter  og  løb 
strax  med  det  op  i  Stuen,  og  næppe  var  det 
brudt,  før  Eders  Daguerreotypier  faldt  ud  i  mine 
Hænder.  Jeg  sagde  ikke  andet  end  „Aah!  Fader 
—  Moder,"  men  blev  saa  uhyre  glad,  at  jeg 
puttede  mit  Ansigt  ind  til  Emils  Bryst  og  græd 
af  Glæde.  De  lignede  saa  udmærket,  det  var 
næsten,  som  om  I  selv  vare  komne  og  havde 
kigget  herind.  Og  jeg  var  saa  glad  og  stolt  over 
senere  at  vise  Billederne  frem  for  Marschalinden, 
Eugenie  og  Frøken  Linau,  de  kom  nemlig  kort 
efter  i  Slæde.  Og  Marschalinden  talte  om  den 
Glæde,  det  vilde  blive  for  mig,  naar  I  kom  til 
Foraaret  —  jo  —  men  jeg  kan  slet  ikke  taale 
at  tale  roligt  derom,  og  til  Konversation  er  det 
mig  næsten  for  helligt  et  Emne. 

Jeg  var  glad  da  den  Dag  endelig  var  over- 
staaet;  thi  Marschalinden  og  de  øvrige  kom  her 
med  deres  Kjøkkenforklæder,  Overærmer  og 
Skrabeknive.  Vi  sade  over  en  Time  dernede  og 
skar  af  det  kogte  Kjod  (hvorpaa  ..Kraften",  som 
skal  gjemmes,  er  kogt).  Det  var  tillige  en  Slags 

Examen  for  Grethe  og  mig  —  hvori  vi  —  om 
vi  end  have  anvendt  al  mulig  god  Villie  —  vist- 
nok ikke  faa  nogen  god  Karakter.  Hver  Krog, 
hvert  Kar  og  Fad  bleve  eftersete  —  og  rent  veed 
jeg  at  alting  var;  men  den  Høitidelighed  og 
Alvor,  hvormed  det  gjøres,  er  lidt  komisk,  om 
jeg  saa  maa  sige,  —  ikke  af  Misundelse,  fordi 
jeg  naturligvis  i  den  Retning  maa  give  fortabt 
med  Hensyn  til  al  Konkurrence  med  de  norske 
Damer.  En  anden  vilde  maaske  i  denne  Skole 
blive  forknyt,  men  min  Lykke  er  for  stor,  til 
at  den  Slags  Smaatterier  skulde  gjøre  noget 
Skaar  deri,  og  det  er  jo  ovenikjøbet  saa  inderlig 
godt  ment.  Marschalinden  er  til  alle  Tider  og  i 
alle  Henseender  saa  god,  saa  elskelig  og  kjærlig 
imod  mig;  men  i  dette  Tilfælde  er  jeg  ikke 
fuldt  saa  taknemmelig,  som  jeg  vistnok  burde 
være.  Frøken  Linau  siger  ja  til  enhver  af  Fru 
Løvenskjolds  Meninger,  men  Fru  Løvenskjold 
holder  saa  meget  af  mig,  at  jeg  ikke  tror  det 
kan  lykkes  Frøken  Linau  —  hvis  hun  virkelig 
vilde  det  —  at  forstyrre  Forholdet  imellem  os. 
Rigtignok  søger  hun  at  fjærne  alle  fra  Marschal- 
inden. Jeg  tror  at  Frøken  Linau  hader  ikke 
alene  Børnene  og  Hermann,  men  ogsaa  den  her- 
lige Hofmarschal,  og  hun  har  en  ubegribelig 
Magt  over  Marschalinden.  Eugenie,  som  ogsaa 
er  meget  bange  for  Frøken  Linau,  fortalte  mig, 
at  da  hun  forleden  Morgen  kom  ind  til  Mode- 
ren, som  laa  tilsengs  paa  Grund  af  Hovedpine, 
sagde  denne:  „Hvordan  gaar  det  til,  Eugenie, 
at  Du  seer  til  mig  idag,  ellers  naar  jeg  har  Ho- 
vedpine kommer  du  jo  aldrig."  „Jo,  jeg  vil  saa 
gjerne  ind  til  Mama;  men  Frøken  Linau  siger 
altid,  at  Mama  holder  ikke  af  det."  —  Er  det 
ikke  slet,  at  ville  skille  Moder  og  Barn. 

De  spiste  Frokost  her,  og  drak  Chokolade  og 

vare  virkelig  af  den  Mening,  at  de  have  gjort 
mig  stor  Glæde  og  megen  Nytte.  Det  sidste  have 
de  maaske  ogsaa.  —  Stolpeboden  bugner  nu  af 
udmærket  fersk  Kjød,  og  da  Frosten  er  stadig 
og  haard,  saa  kunne  vi  spise  Ferskt  hele  Vinte- 
ren igjennem.  Desforuden  hænger  der  Pølser  i 
Mængder  og  af  alle  Slags,  Skinker  og  andre 
røgede  Varer,  og  Saltetønder  staa  paa  Gulvet 
og  ere  fyldte  til  Randen  med  saltet  Kjød  og 
Flæsk. 

Vi  fik  et  helt  lille  Selskab  igaaraftes.  Her- 
rerne fra  Fossum  kom  herop  for  at  spille  Whist. 
De  to  Officerer,  der  fortiden  tilse  Fabrikationen 
af  Kugler,  vare  med.  Den  ene,  Lieutenant  Beich- 
mann,  er  farlig.  Han  ligner  Kronprindsen  af 
Sverrig  og  er  Søn  af  en  General  Beichmann,  er 
udmærket  net,  med  smukke  Manerer,  god  For- 
stand og  god  Konversation.  Lieutenant  Hals'  Da- 
mer kom  ogsaa  med,  og  skjøndt  jeg  ikke  havde 
ventet  dem  var  jeg  dog  glad  over  at  de  kom. 
Jeg  har  ikke  altid  en  god  Samvittighed  overfor 
dem;  thi  jeg  har  vist  bedømt  dem  lidt  uret- 
færdigt. Under  alle  Omstændigheder  ere  de 
hjertensgode.  Jeg  var  ogsaa  indrettet  paa  et 
godt  Traktement,  hvilket  de  sætte  megen  Pris 
paa. 

Grethe  kom  nylig  bærende  paa  noget  i  sit 
Forklæde,  som  bevægede  sig.  Først  troede  jeg 
at  det  var  et  lille  Barn;  men  saa  var  det  et  lille 
bitte  sort  Lam,  som  just  havde  seet  Dagens  Lys 
nede  i  Fæhuset.  Man  har  dog  mange  smaa  Glæ- 
der paa  saadan  en  lille  Gaard. 


Nytaarsaften  1848. 
Vi  aabnede  Julen  lille  Juleaften  paa  Jønneval 
med  et  brillant  Juletræ,  hvorpaa  de  mange  dei- 

lige  og  dekorative  Bon-Bons  og  al  den  anden 
Juletræspynt  fra  Kjøbenhavn,  som  jeg  takker 
Eder  kjærligst  for,  paraderede.  Alle  fra  Fossum 
vare  vore  Gjæster  og  jeg  havde  en  lille  Present 
til  hver  især.  Børnene  —  de  søde  Børn  —  vare 
saa  glade,  at  de  hoppede  og  sprang  af  Glæde 
og  kom  hen  og  kyssede  mig  paa  Haand  og  Mund. 
De  Voxne  befandt  sig  ogsaa  vel  og  vare  glade 
for  vor  lille  Extra- Julefest.  Emil  havde  en 
Mængde  Ting  til  mig  og  jeg  forærede  ham  en 
Vogn  —  det  er  nok  ikke  mange  Koner,  som 
forære  deres  Mand  en  virkelig  Vogn  til  Julen; 
men  det  var  nu  ogsaa  kun  en  Arbeidskærre  paa 
to  Hjul,  saaledes  som  de  bestandig  bruge  dem 
her  —  saa  lidt  af  Glandsen  maa  jeg  give  Afkald 
paa. 

Juleaftens  Dag  valfartede  vi  i  Slæde  op  til 
min  gamle  Ingeborg  og  hendes  Mand,  med  et 
varmt  Tørklæde,  jeg  havde  kjøbt  til  hende,  lidt 
Penge,  en  Portion  Risengrød  og  Kjød,  samt  et 
stort  Neg  til  Fuglene.  Endvidere  havde  Emil  en 
lille  kort  Træpibe  og  et  Pund  Tobak  med  til 
hver  af  dem.  Det  er  alle  gamle  Koners  Passion 
her  i  Norge  at  ryge  Tobak,  men  for  Ingeborg 
er  det  en  Luxus,  altsaa  en  sjælden  Nydelse. 
Mest  leve  de  af  det,  som  Unkas  rynker  paa  Næ- 
sen af,  nemlig  Havremelsgrød,  kogt  i  Vand;  thi 
Mælk  er  ogsaa  en  Luxus.  Men  Juleaften  fik  de 
en  glad  Dag,  vi  havde  baade  Mælk  og  Juleøl 
til  dem.  Og  der  var  virkelig  Glæde  over  vort 
Besøg.  —  Tørklædet  vilde  hun  „glane  paa"  den 
hele  Dag.  Et  lille  bitte  Neg  havde  de  allerede 
sat  til  Fuglene  paa  Taget.  Hver  Ko,  selv  hos 
den  fattigste  Husmand,  faar  sit  Juleneg;  thi  de 
skulle  alle  mærke,  at  det  er  Jul,  og  i  hver  Vraa 
i  Lierne  mellem  os  og  Skrehelle  brændes  Baal 
paa  Skorstenen    og    svinger   Røgen   sig  tilveirs. 

alle  skulle  de  bage  og  brygge  til  Julen,  det  er 
deres  eneste  Fest,  men  den  nyde  de  ogsaa. 

Den  Tarvelighed,  som  ellers  til  daglig  hersker 
hos  Fattigfolk  i  Norge,  tror  jeg  ikke  at  Fattig- 
folk i  Danmark  kjende,  thi  her  leve  de  nøi- 
sommere  end  Dyr. 

Selve  Juleaften  paa  Fossum  var  hyggelig,  smuk 
og  straalende  som  ifjor,  med  alle  de  samme 
Mennesker,  kun  ikke  Sophie.  —  Stort  Juletræ, 
og  mange  nyttige  og  smukke  Presenter. 

Vi  bleve  hele  Julen  over  paa  Fossum.  En  af 
Helligdagene  var  Forstjunkerens  fra  Skien  der 
og  alle  Lieutenant  Hals',  hos  hvem  en  Sviger- 
inde, Frøken  Mathæa,  var  i  Besøg.  Hun  minder 
i  meget  om  „Jomfruens  Syæske"  i  H.  C.  Ander- 
sens O.  T.,  men  er  værre.  Hun  er  aldrig  af  an- 
den Mening  end  den  hun  taler  med,  og  taler 
hun  med  to,  som  have  hver  sin  Mening,  saa 
siger  hun,  at  de  have  begge  Ret.  Vi  skiftedes 
til  at  konversere  hende  en  halv  Time  ad  Gan- 
gen. Hun  har  været  grusom  imod  flere  Friere, 
thi  hun  har  Formue  og  er  i  sine  bedste  Aar  — 
henved  de  fyrre,  og  styggere  end  de  styggeste; 
men  altid  „interessant"  paa  en  eller  anden 
Maade,  det  vil  sige,  at  hun  enten  har  daarlige 
Øjne,  Tandpine,  Udslet  eller  andet  i  Ansigtet. 
Hun  lugter  bestandig  af  Krydderposer  —  og 
klæder  sig  smukt;  thi  hun  har  god  Smag  og 
rigelige  Midler. 

Idag  er  det  Nytaarsaften  og  vi  have  læst  en 
Prædiken  af  Mynster,  og  her  bliver  nok  læst  en 
imorgen  igjen;  thi  jeg  vil  ikke  i  Kirke.  For 
det  første  fordi  der  vist  er  meget  koldt  i  Kir- 
ken, og  for  det  andet  fordi  jeg  netop  var  der 
Nytaarsdag  ifjor  sammen  med  Miss  Davis  og 
med  Sophie.  Vi  spøgte  i  Vognen  og  sade  og 
talte   om   alt   muligt,    ungt   og    letsindigt,  da  vi 

kjørte  hjem.  Jeg  husker  det  altsammen  saa  tyde- 
ligt —  de  røde,  glindsende  Bær  fra  den  varme 
Sommer  sade  endnu  paa  Buskene  ved  Veiens 
Sider,  paa  de  bladløse  Kviste,  og  straalede  imod 
den  hvide  Sne.  Deres  Tid  var  jo  i  Grunden 
omme,  men  de  sade  der  dog  endnu  otte  Dage 
senere,  da  Sophie  atter  kjørte  der  forbi  i  den 
anden  Vogn  —  Ligvognen. 

Man  skulde  tro  at  der  var  trist  her  i  disse 
Dage;  men  det  er  her  i  Grunden  slet  ikke.  Her 
tales  ikke  om  ifjor  og  alle  søge  at  gjøre  Julen 
saa  lys  og  venlig  for  de  andre  som  muligt. 
Hermann  er  venligere  og  elskværdigere  end  no- 
gensinde før.  I  Begyndelsen  sørgede  han  meget 
hæftigt,  men  nu  indseer  han  nok,  at  det  var 
det  lykkeligste,  der  kunde  hændes  hende.  Han 
har  noget  mere  „borgerligt"  i  sin  hele  Optræ- 
den, i  sit  Væsen  og  i  sin  Maade  at  tænke  paa, 
end  de  andre  Løvenskjolder;  men  det  kommer 
vistnok  af,  at  han  er  født  efter  at  Adelen  blev 
afskaffet  i  Norge.  Hermann  har  megen  Forstand, 
Dannelse  og  „Læsning"  og  udmærkede,  men 
strenge  Principper.  Istedetfor,  som  Familien  øn- 
sker det,  at  gaa  ind  i  et  udenrigsk  Departement, 
staar  han  i  Begreb  med  at  forpagte  en  lille 
Gaard,  „Foss",  hvis  Jorder  støde  op  til  Jønne- 
vals  Jord  imod  Syd.  Den  ligger  yndigt  og  han 
bliver  derved  vor  nærmeste  Nabo.  De  gode 
Norske  kalde  ham  indolent,  fordi  han  ikke  vil 
benytte  sin  juridiske  Examen,  men  han  er  dels 
lidt  menneskesky  —  han  tror  heller  ikke  syn- 
derlig godt  om  Menneskene  i  Almindelighed  — 
dels  har  han  en  Passion  for  Naturen  og  for  Li- 
vet paa  Landet.  Og  da  han  ikke  har  Spor  af 
Ambition  eller  Ønske  om  at  gjøre  Carriere  som 
Diplomat,  finder  jeg  det  ganske  naturligt  at  han 

benj^ter  sin  Uafhængighed  til  at  vælge  sin  Livs- 
førelse efter  sin  egen  Smag. 

Her  tales  meget  om  de  urolige  Tider  i  Frankrig. 
For  Norges  Skyld  vilde  jeg  ønske,  at  der  snart 
blev  Ro,  thi  den  stakkels  Tømmerhandel  her 
hviler  ganske  for  Tiden  af  den  Grund,  og  der 
er  flere,  som  have  liggende  for  tre  Hundrede 
Tusind  Specier  Tømmer.  Paa  Fossum  Værk  er 
Lageret  dog  betydelig  mindre. 

Bønderne  klage  allevegne,  og  her  fra  Gjerpen 
Sogn  udvandre  en  stor  Mængde  til  Amerika  til 
Foraaret.  De  have  nu  en  Gang  den  Tro,  at  der- 
ovre voxe  Pengene  paa  Træerne  og  at  naar  de 
blot  gaa  ud,  hver  med  sin  Sæk,  til  Floden,  saa 
kunne  de  sanke  Guldstøv  —  mere  end  de  formaa 
at  bære.  Ogsaa  en  af  Emils  dygtigste  Folk,  As- 
lak  Sveri,  som  er  en  Slags  Overordnet  for  de 
andre  Folk  og  som  er  mere  velhavende  end  de 
fleste,  og  har  Kone  og  fem  nydelige  Børn,  reiser 
med  hele  Familien  til  Amerika  —  det  er  en  ren 
Galskab. 

Jeg  har  været  nede  at  drikke  Chokolade  og 
spise  „gode  Raad"  til,  og  har  lovet  de  søde 
smaa,  Olga  og  Carl,  at  komme  ned  til  dem  paa 
Isen.  Der  er  saa  morsomt  paa  Elven  og  den  er 
saa  sikker  nu.  Bønderne  sige,  at  den  kan  bære 
tusinde  Vogne  med  Kul,  altsaa  kan  den  sagtens 
bære  mig. 

Sidst  sad  jeg  i  en  Enspænderkane  med  Bjørne- 
skind over  mig,  dog  var  den  ikke  forspændt  med 
Hest,  derimod  med  fire  raske,  store  Gutter  fra 
Værket,  med  Skøiter  paa  Fødderne,  og  to  andre 
skjøde  bagpaa.  Det  gik  rask  og  var  uhyre  mor- 
somt. Senere  kjørte  vi  ordentlig.  Hofmarschallen 
var  Kudsk  og  to  danske  Heste  vare  for.  Hermann 
var  Tjener  og  Marschalinden,  Frøken  Linau, 
Emil    og  jeg  sade   i   Bredslæden.    Men   det   var 

allermorsomst  og  gik  som  en  Pil  over  Isen  med 
Skøiteløberne  som  Forspand. 

Børnene  her  maa  af  andre  Børn  findes  at  være 
meget  lykkelige,  thi  de  have  selv  baade  Vogn 
og  Kane  og  to  Æsler  at  spænde  for,  og  fik  til 
Julen  Klokkespil  til  Æslerne.  De  leer  af  mig 
naar  jeg  siger,  at  al  Is  er  falsk  og  naar  jeg  fin- 
der det  uhyggeligt  naar  den  knager  —  thi  det 
er  just  naar  Isen  er  allermest  sikker.  Men  „Bor- 
ken" synes  som  jeg,  og  naar  det  knager  vender 
den  sig  instinktmæssigt  lige  ind  mod  Land  ved 
Siden  af. 

Her  var  forleden  et  stort  Rensdyr  i  Gaarden 
paa  Fossum,  med  pragtfulde  Gevirer.  Det  skulde 
kun  koste  ti  Specier  og  jeg  havde  egentlig  frygte- 
lig Lyst  til  at  kjøbe  det.  Man  kan  kjøre  saa 
sikkert  og  hurtigt  i  Slæde  med  dem  —  tænk, 
som  den  lille  Pige  i  H.  C.  Andersens  Eventyr. 
Og  naar  man  har  Hjerte  dertil,  kan  man  slagte 
og  spise  dem. 


Februar  1849. 
Jeg  har  lige  læst  Balzac:  „Memoires  de  deux 
jeunes  marriées",  som  Eugenie  har  bragt  mig, 
og  er  just  færdig  med  „Isidore"  af  George  Sand. 
Jeg  finder  den  ikke  uinteressant,  men  unaturlig. 
Emil  studerer  ivrig  Rigstidende.  Den  morer  mig 
ikke,  al  den  Snakken  frem  og  tilbage.  Jeg  er 
nu  kjed  af  Politik,  har  næsten  dégout  derfor  og 
morer  mig  hellere  med  at  gaa  ned  og  gjøre 
Visit  i  Stalden  hos  Kjøerne  —  vi  have  nu  faaet 
nogle  flere  —  og  hos  Faarene  med  deres  smaa 
Lam,  som  slet  ikke  ere  dumme;  thi  de  vide,  at 
man  har  det  godt,  naar  man  er  hos  sin  Moder, 
derfor  ligge  de  saa  pænt,  hver  hos  sin  Mama. 

Emil  var  før  en  lille  Tour  til  Skovs  og  Fjælds, 
han  forlader  mig  ellers  kun  nødigt  i  denne  Tid. 
Han  saae  flere  Ulvespor  og  savnede  længe  Unkas, 
hvorfor  han  frj'gtede  at  den  var  bleven  spist, 
men  omsider  kom  den  heldigvis.  Vores  Tærske- 
mand, som  boer  paa  Jønneval-Aasen,  nærmere 
ved  Skrehelle,  stod  forleden  Morgen  i  sin  Dør 
og  hørte  det  rasle  mellem  de  tørre  Grene,  han 
troede  først  det  var  Mennesker,  men  saa  kom 
Ulven  spadserende  hen  imod  ham  og  standsede 
tredive  Skridt  fra  Huset,  saae  lidt  paa  ham  og 
vendte  saa  roligt  om  og  gik  sin  Vei. 

Naar  det  en  Dag  er  rigtig  koldt,  saa  snyder 
jeg  og  lader  være  med  at  gaa  i  Luften,  men  saa 
tager  jeg  Motion  nede  i  Salen,  som  om  Vinte- 
ren er  næsten  tom  for  Møbler.  Saa  gaar  Emil 
op  paa  Lierne  eller  ned  i  Haven,  tager  en  Øxe 
med  og  pusler  omkring  derude  og  laver  Udsig- 
ter o.  s.  V. 

Et  helt  Fad  Østers  fik  vi  nylig  sendt  fra  Fos- 
sum, de  tænker  ved  alle  Leiligheder  saa  kjær- 
ligt paa  os  og  vil  saa  gjerne  gjøre  os  Glæde. 
Nu  have  de  sendt  os  saa  meget  ned  i  Anledning 
af  den  store  og  lykkelige  Begivenhed  vi  vente. 
Og  hun  er  for  mig  iiskatterlig  med  sin  Erfaring, 
sine  Raad  og  sin  Hjælp.  En  Barnepige  have  vi 
fæstet.  Ogsaa  dermed  har  Marschalinden  været 
behjælpelig. 

Pengekrisen  har  begyndt  at  gjøre  sin  Indfly- 
delse gjældende  nu  i  Skien.  Pludselig  ere  fem 
af  de  største  Kjøbmænd  gaaede  fallit  og  den 
Mængde  Mennesker,  som  levede  af  at  arbeide 
for  hine,  gaa  nu  ledige  og  drive  paa  Gaden. 
Henved  fire  Hundrede  Mennesker  her  fra  Egnen 
reise  til  Amerika. 

Marts  1849. 

Idag  har  jeg  for  første  Gang  spillet  paa  mit 
Klaver,  efterat  det  saa  længe  har  været  lukket. 
Fingrene  ere  endnu  lidt  trætte. 

Da  jeg  mærkede  at  jeg  blev  syg,  spillede  jeg 
til  Afsked  Moders  Melodi  „Einst  durchbricht 
Gottes  Licht  die  verhångnissvolle  Nacht",  og 
da  tænkte  jeg  „mon  jeg  nogensinde  skal  spille 
igjen  —  eller   er   dette   mon   min   sidste  Sang". 

—  Men  nu  var  det  den  første,  som  lød  derfra, 
da  Klaveret  aabnedes  paany. 

Sidste  Gang  var  det  i  ængstelig  Bøn  —  nu 
var  det  i  lykkefyldt  og  taknemmelig  Lovsang, 
og  altid  er  det  en  yndig  Melodi,  som  minder 
mig  om  min  Barndom  og  om  Moders  søde 
Stemme.  —  Nu  kan  jeg  høre,  at  den  Lille  er 
vaagen  —  —  — 

Intet  —  intet  kan  dog  maale  sig  med  den 
Lykke,  naar  alt  er  vel  overstaaet.  Jeg  kan  ikke 
se  mig  mæt  paa  mit  lille  Barn.  Jeg  seer  paa 
det  til  jeg  maa  lukke  Øinene  af  Træthed,  og 
naar  de  saa  have  hvilet  et  Øieblik,  maa  jeg  se 
igjen.  For  mine  Øine  er  det  det  vidunderligste, 
det  yndigste,  de  nogensinde  have  hvilet  paa.  — 
Og   de   smaa   Silkekinder   hvilende   ved   Brystet 

—  den  Følelse  —  Aah,  Moder.  Og  de  smaa  bitte 
Hænder,  den  lille  søde  Næse  og  Mund  —  og 
Øinene.  —  Jeg  veed  at  I  have  takket  Gud,  og 
vi  takke  ham  tusinde  Gange  om  Dagen,  men 
hver  Gang  jeg  ret  vil  takke,  føler  jeg,  at  det  er 
langtfra  nok;  men  Gud  seer  Glæden  i  min  Sjæl 
og  den  har  jeg  jo  af  hans  Algodhed. 

Emil  siger  „om  sex  Uger  kunne  dine  Forældre 
være  her."  Jeg  kan  slet  ikke  tænke  mig  at  det 
virkelig  er  saa  nær  —  det  er  ligesom  jeg  ogsaa 
saa  tidt  syntes,  at  dét  var  umuligt,  at  jeg  kunde 
faa  et  lille,  virkelig  levende  Barn  —  jeg  syntes 

det  var  altfor  megen  Lykke,  —  og  nu  har  jeg 
det  —  og  jeg  skal  passe  det,  og  pleie  det,  og 
vaage  over  det  —  som  en  Moder. 

Ak  hvor  jeg  jubler  ved  Tanken  om,  at  I  nu 
virkelig  komme  til  mig  —  man  er  saa  dristig 
og  begjærlig  efter  mere  Lykke  —  naar  man  er 
lykkelig. 

Løvenskjolds  have  i  al  denne  Tid  været  imod 
os,  som  om  de  kunde  have  været  vore  Forældre. 
Marschalinden  er  „næsten"  lige  saa  indtaget  i 
det  lille  Barn  som  jeg.  Hun  leger  og  tumler 
med  det  og  tager  paa  det,  saa  jeg  bliver  ganske 
ængstelig;  men  hun  har  Erfaringen,  den  mangler 
jeg.  Hofmarschallen  har  ogsaa  mange  Gange 
staaet  i  Døren  og  nikket  til  mig  med  sit  milde, 
elskelige  Smil,  medens  jeg  endnu  laa  tilsengs. 


April  1849. 

Altsaa  nu  er  min  Moder  ganske  ene  og  for- 
ladt. Sønnerne  borte  og  Fader  borte.  For  min 
Faders  Skyld  maa  jeg  jo  vel  være  glad  over  at 
han  har  faaet  sin  Villie  sat  igjennem  og  iaar 
kommer  til  at  kjæmpe  mod  Fjenden.  Men  bli- 
ver der  da  virkelig  igjen  Krig?  Skal  vi  igjen 
leve  en  Sommer  fuld  af  Uro  og  Angest.  Skal 
jeg  heller  ikke  iaar  se  nogen  af  Eder  —  ikke 
heller  Dig  alene,  Moder?  —  Jeg  kan  nok,  nu 
da  jeg  har  faaet  Tid  til  at  besinde  mig,  indse, 
at  Moder  ikke  gjerne  vil  rejse  bort,  for  at 
kunne  være  i  Nærheden,  hvis  noget  frygteligt 
skulde  hændes,  og  at  Du  ikke  vil  være  afskaaret 
fra  hurtigt  at  kunne  faa  Meddelelser  fra  de  tre 
—  og  her  vil  det  maaske  tage  sex  Dage  inden 
Du  fik  noget  at  vide;  men  naar  Du  skriver,  at 
Du   ogsaa   for   min  Skyld   ikke   vil   komme   nu. 

fordi  Din  Uro  og  Ængstelse  vilde  afficere  mig, 
da  kan  jeg  kun  sige,  at  for  mig  var  det  en 
mindre  Sorg  at  se  Dig  ængstelig  og  bedrøvet, 
end  at  vide  at  Du  er  det,  uden  at  se  det. 


April  1849. 

Moder!  Nat  og  Dag  tænker  jeg  paa  Dig.  De 
danske  Aviser  ligge  paa  Bordet,  men  jeg  tør 
næppe  læse  dem.  Hvilke  tunge  Tider  maa  vi 
dog  opleve,  hvor  mange  Mennesker  blive  ikke 
gjort  ulykkelige.  Den  dybeste  Medlidenhed  og 
Medfølelse  maa  beherske  dem  som  endnu  ere 
lykkelige  —  og  saa  kan  den  samme  Skjæbne 
hver  Dag  ramme  os  Alle. 

Blandt  de  Saarede  fra  Eckernførde  stod  en 
Lieutenant  M.  af  2den  Forstærkningsbataillon; 
men  Ferdinand  er  vel  ogsaa  iaar  ved  3die  Jæger- 
korps, saa  det  kan  vel  ikke  være  ham. 

Fin  Wedel,  den  flinke  unge  norske  Søofficer, 
som  jeg  jo  kjender  saa  godt  og  saa  ofte  har 
været  sammen  med  paa  Fossum,  er  efter  de 
tydske  Aviser  sprunget  med  „Christian  den  Ot- 
tende" i  Luften,  men  kom  til  Besindelse  i  Van- 
det og  svømmede  iland.  Efter  samme  Avis  ere 
mange  smaa  Kadetter  døde.  Man  kunde  faa  Lyst 
til  at  gaa  ind  til  alle  de  Mødre,  Koner  og  Sød- 
skende  og  Fædre,  som  man  ikke  kjender,  og 
græde  med  dem.  Det  er  en  frygtelig  Ulykke  der 
har  ramt  det  elskede  Danmark.  Ogsaa  her  føle 
alle  den  dybeste  Sorg  derover. 

Havde  jeg  ikke  min  lille  Skat,  vilde  det  næ- 
sten ikke  være  til  at  holde  ud  med  al  den  Uvis- 
hed for  Fader  og  Brødre,  og  Bevidstheden  om 
Din  Uro  og  Ængstelse.  De  der  ere  midt  i  Faren 

pines  sikkert  ikke  saa  meget  som  vi,  der  elske 
dem,  pines  af  vor  Ængstelse. 

Inat  kunde  jeg  ikke  sove  og  maatte  endda 
midt  ind  i  mine  alvorlige  Tanker  blande  smaa- 
lige  Husholdningssager;  thi  alle  fra  Fossum 
skulle  efter  Aftale  spise  her  idag.  Det  glædede 
mig  dog  at  være  samlet  med  alle  de  kjære 
Venner  netop  i  vor  fælles  Sorg,  og  de  vare  ogsaa 
ret  glade  ved  at  kunne  adsprede  deres  Tanker 
lidt.  Men  de  og  Talen  kredsede  dog  bestandig 
om  Eckernførde. 

Min  lille  Dukke  var  netop  idag  elskværdigere 
end  nogensinde,  lod  sig  taalmodig  tage  fra  Arm 
til  Arm  og  lo  og  smilede,  saa  alle  fandt  den  sød 
og  yndig.  Marschalinden  sagde,  hun  kunde  se 
at  mit  Hjerte  bankede  af  Stolthed. 

Ak,  hvor  mange  Mødre  have  ikke  med  samme 
Fryd  seet  det  første  Smil  af  deres  Sønner,  som 
nu  ere  faldne  i  Krigen.  Min  Sjæl  vaander  sig 
ved  Tanken  om  deres  Smerte.  —  Jeg  tror,  at 
hvis  Krigen  varer  ved,  saa  kommer  jeg  til  Dig. 
Imorgen  kan  jeg  faa  Brev  fra  Dig.  Jeg  længes, 
længes,  enten  det  saa  bringer  godt  eller  ondt, 
for  at  dele  Glæden  eller  Sorgen  med  Dig.  Af 
det  sidste  har  der  jo  været  mest  i  den  seneste 
Tid.  Stakkels  Danmark.  —  Stakkels  Jylland. 

Jeg  var  sidst  i  Kirke.  Det  var  en  saa  smuk 
Kjøretour,  Veiret  lyst  og  varmt.  Fjælde,  Skove, 
Vande  saa  smukt  belyste  og  mange  Steder  vare 
Fjældenes  Sider  ganske  blaa  af  de  smaa  Ane- 
moner, og  saa  sang  og  jublede  Lærkerne  uden 
Afbrydelse  over  Hovedet  paa  os. 

Jeg  var  mere  religieus  stemt  paa  Veien  end  i 
Kirken.  Rohde  er  et  udmærket  Menneske  og  en 
udmærket  Præst  i  mange  Henseender;  men  jeg 
synes  han  prædiker  saa  kjedeligt,  at  jeg  næsten 
ikke   er   istand    til    at   høre   efter;    men    det   tør 

jeg  ikke  sige  til  nogen.  Vorherre  tilgiver  mig 
det  nok.  Han  hører  baade  min  Tak  og  min  Bøn 
hver  Dag. 

Hvor  maa  jeg  bestandig  tænke  paa  Fader  og 
mine  to  Brødre,  men  jeg  tør  jo  næsten  ikke  for 
den  Lilles  Skyld;  thi  mit  Sind  maa  jo  derved 
komme  i  Bevægelse.  Men  man  kan  dog  heller 
ikke  paa  en  Gang  blive  af  Træ  —  fordi  man 
ammer,  og  jeg  maa  jo  tænke  bestandig  paa  Dig 
og  paa  de  tre  i  Krigen  —  gjorde  jeg  ikke  det, 
var  jeg  jo  ikke  mig  selv. 


Maj  1849. 

I  Lørdags  havde  jeg  en  sand  Nydelse.  Ole 
Bull,  den  virkelige,  den  store  Ole  Bull,  gav  en 
Koncert  i  Skien.  Vi  toge  derhen,  og  om  det  nu 
er  fordi  jeg  saa  længe  ikke  har  hørt  noget  godt 
i  den  Genre,  veed  jeg  ikke,  men  jeg  syntes,  det 
var  over  al  Beskrivelse  deiligt.  Skiens  Beboere 
vare  ude  af  dem  selv  af  Begeistring.  De  der 
vare  saa  heldige  at  kjende  ham  personlig,  vare 
lykkelige  ved  at  tale  med  ham.  Folket  udenfor 
raabte  Hurrah,  og  han  holdt  en  Tale  til  Mæng- 
den —  og  var  meget  affekteret  —  men  spillede 
deiligt.  Hofmarschallen  vilde  ikke  gaa  hen  og 
høre  paa  „saadan  en  uforskammet  Oprører"; 
men  Marschalinden  var  der.  Vi  sade  sammen  i 
Kammerherre  Aals  Loge.  Der  var  fem  Hundrede 
Mennesker  —  overfyldt,  og  mange  Damer  maatte 
staa  op  hele  Tiden.  Belysningen  bestod  af  ialt 
—  ti  Stearinlys.  En  Klavervirtuos  „Grund"  rei- 
ser med  ham  og  udfylder  Pauserne.  Han  spiller 
godt. 

Mai  1849. 

Med  samme  Dampskib  som  dette,  reiser  den 
rare,  herlige  Marschalinde.  Hun  har  en  Mængde 
Hilsener  og  Kys  med  til  Dig,  og  vil  strax  søge 
Dig.  Du  vil  synes  godt  om  hende  og  hendes 
livsglade,  friske,  naturlige  Væsen  og  aabne  Ka- 
rakter. Hun  kan  fortælle  Dig  om  os  Alle  og  om 
det  lille  Barn  paa  Jønneval,  som  hun  forguder 
og  nødig  slipper  fra  sit  Skjød.  Ogsaa  Eugenie 
vil  Du  finde  sød,  maaske  lidt  forlegen  og  und- 
selig at  begynde  med,  men  det  gaar  hurtig  bort 
overfor  Dig.  Hun  glæder  sig  meget  til  Reisen, 
hun  har  jo  seet  saa  lidt  af  Verden  endnu.  — 
Og  saa  kunne  de  tillige  fortælle  Dig,  at  Hof- 
marschallen  om  fjorten  Dage  reiser  ned  til  Dan- 
mark og  at  han  har  tilbudt  at  beskytte  Barnet 
og  mig  og  tage  sig  af  os  paa  hele  Touren.  Saa 
fik  den  kjære  Emil  mere  Mod  til  at  give  Slip 
paa  os;  thi  han  var  lidt  bange  for  at  sende  sine 
to  alene  ud  i  Verden.  —  Og  nu  kommer  jeg 
altsaa  dog  til  Dig.  —  Jeg  er  saa  uhyre  glad  ved 
Tanken  om  at  se  Dig,  Moder,  og  maaske  ogsaa 
Fader  og  de  to  unge  Officerer  —  vi  kunne  vel 
tage  en  Svip  over  til  Jylland  —  blot  se  dem. 
Jeg  vil  sige  Dig  iforveien,  at  jeg  bliver  elle- 
vild af  Glæde.  Nu  begynder  jeg  at  fatte  Tanken, 
da  Sandsynligheden  for  at  vi  virkelig  skulle 
gjensees  dog  er  der  og  ingen  private  Hensyn 
kunne  forhindre  det. 

Aah  Moder,  hvor  jeg  skal  nyde  at  lægge  Ho- 
vedet til  Dit  Bryst,  og  jeg  skal  trøste  Dig  med 
Hensyn  til  dem,  der  ere  borte  —  men  jeg  sy- 
nes ogsaa  jeg  maa  se  dem,  naar  jeg  kommer 
dem  saa  nær.  En  Maaned  har  jeg  Permission. 
Gud  tilgive  mig  min  Letsindighed,  at  jeg  kan 
være  saa  usigelig  glad. 


E.  BodenhoflF:  Et  lykkeligt  Hjem.  10 

Kjøbenhavn  Juni  1849. 

Saa  kom  vi  da  hertil.  Reisen  var  ikke  saa 
slem,  thi  vi  laa  næsten  hele  Natten  fra  Fredag 
til  Lørdag  tilankers  ved  Gothenborg  for  Storm. 

Ingen  af  mine  Kjære  vare  paa  Langelinie,  saa 
det  ligesom  forberedte  mig  paa  noget  ikke  glæde- 
ligt. Da  vi  havde  ligget  lidt  udfor  Toldboden, 
kom  en  Baad  ud  til  Skibet,  hvori  jeg  saae  en 
ung  Kavalleriofficer.  —  Det  var  Othar.  Da  han 
kom  nær  til  Skibet  og  jeg  kunde  se  det  bedrø- 
vede Udtryk  i  hans  Ansigt,  som  ikke  kunde 
skjules  af  hans  milde  Smil,  blev  jeg  frygtelig 
angest  og  raabte  ned  til  ham:  „Moder?"  og  fik 
til  Svar:  „Nei,  Ferdinand." 

Ja  maaske  har  Du  nu  allerede  paa  Jønneval 
i  danske  Aviser  kunnet  læse  det.  Den  unge  livs- 
glade, elskelige  Broder  blev  skudt  en  Nat  i  en 
Forpostfægtning  udenfor  Fredericia.  Han  fik  en 
Kugle  lige  i  Hjertet.  Men  den  har  ikke  smertet 
ham  legemligt.  Han  var  død  i  samme  Øieblik, 
og  død  med  et  Smil  paa  Læben.  Og  den  har 
ikke  smertet  ham  sjæleligt;  thi  han  fik  ikke  Tid 
til  at  føle  vor  Sorg,  men  gik  lige  ind  til  et  Liv, 
hvor  ingen  Saar  gives  og  hvor  ingen  Forræder 
kan  mødes.  Endnu  er  det  næsten  ikke  til  at 
fatte.  Moder  er  mere  rolig  end  man  skulde  tro 
—  værst  er  hendes  Opvaagnen  om  Natten  og 
om  Morgenen.  Gudskelov  at  jeg  nu  er  hos  hende, 
det  er  hende  saa  stor  en  Trøst.  Ogsaa  det,  at 
han  i  flere  Blade  staar  saa  smukt  og  rosende 
omtalt,  mildner  Sorgen. 

Først  idag  har  jeg  haft  Mod  til  at  se  hans 
udmærkede  Daguerreotypi  —  saa  ganske  hans 
Udtryk  —  stor,  stærk  og  lykkelig.  Det  blev  ta- 
get af  ham,  da  han  sidst  var  hjemme  hos  stak- 
kels Moder,  som  saaret.  Han  var  slet  ikke  hel- 
bredet  endnu,    da   han   tog   afsted  til  sit  Korps 

paany;  men  han  var  ikke  til  at  holde  hjemme. 
Naar  jeg  seer  paa  hans  Billede,  kan  jeg  næsten 
ikke  fatte  at  han  er  død. 

Jeg  var  saa  lykkelig  —  ja  næsten  overlykke- 
lig, da  jeg  saae  Kronborgs  Taarne  og  Øresund, 
og  havde  jo  ingen  Ahnelse  om  den  Sorg,  som 
ventede  mig. 

Fader  skriver  saa  inderlig  bedrøvet,  men  saa 
smukt  og  mandigt.  I  sit  forrige  Brev  skrev  han 
saa  glad,  da  havde  han  lige  kjæmpet  med 
Tydskerne  ved  Aarhus,  hvor  de  bleve  slaaede  i 
en  Kavallerifægtning. 

Tre  Gange  om  Dagen  kunne  vi  høre  Signaler 
eller  hvad  det  er,  af  andre  Jægere,  som  nu  ere 
indøvede,  og  de  Toner  gjøre  hver  Gang  et  dybt 
Indtryk  paa  Moder.  —  En  Officer,  som  saae 
ham  blive  bragt  ind  i  Fæstningen  gjennem 
Prindsens  Port,  kunde  ved  det  flakkende  Lygte- 
skin se  det  samme  glade  Smil  paa  hans  Ansigt 
som  i  Livet.  Moder  havde  Brev  fra  ham,  skrevet 
samme  Dag  som  han  faldt  om  Aftenen,  og  det 
ender  med:  ^Tænk  tidt  og  tænk  længe  paa  Din 
gode  Søn  Ferdinand." 

Det  er  jo,  som  om  det  var  Guds  Villie  at  jeg 
og  den  Lille  netop  kom  i  rette  Øieblik  til  Mo- 
ders Trøst.  Det  er  ogsaa  til  stor  Beroligelse  for 
Fader  og  Othar.  Han  maatte  reise  tilbage  til 
Armeen  Morgenen  efter  min  Ankomst  her.  Der 
er  noget  saa  vidunderlig  smukt  og  mildt  ved 
hendes  Sorg.  Hun  siger  selv,  at  Eckernførde- 
Ulykken  var  hende  en  større  Sorg;  thi  ved  den 
var  der  tillige  en  Ydmygelse  —  det  værste  af 
alt  —  men  her  er  der  en  Følelse  af  Stolthed, 
der  ligesom  lægger  et  lindrende  Plaster  paa 
Saaret.  Breve  komme  fra  mange  Kanter,  ogsaa 
fra  hans  Kammerater  blandt  Jægerofficererne 
og    fra    Chefen    for    hans    Korps.     Saa    mange 

Venner  komme  for  at  hilse  paa  Moder  og  vise 
hende  deres  Deltagelse,  at  jeg  imellem  —  efter 
min  lange  Ro  paa  Jønneval  —  er  ganske  for- 
tumlet. 

Korpset  sendte  hans  Sabelskede,  som  blev 
fundet  ude  i  Vedetkjæden  foran  Fredericia.  En 
lille  Felt-Psalmebog  og  et  lille  Krucifix,  som 
Moder  havde  givet  ham,  og  som  begge  fandtes 
paa  hans  Bryst,  vare  farvede  røde  af  hans 
Hjerteblod.  Jeg  veed  jo  næsten  ikke  om  man 
har  Lov  til  at  sørge,  thi  han  døde  for  sit  Land 
og  han  døde  agtet  og  afholdt  og  paa  sin  Lyk- 
kes høieste  Tinde. 

Vi  kjøre  hver  Dag  en  lang  Tour  ud  i  Dyre- 
haven eller  ad  Slrandveien,  og  idag  vare  vi  ude 
paa  Landstedet  i  Øverrød,  hvor  vi  muligen  en 
af  Dagene  flytte  ud. 

Hvor  var  det  vemodigt  efter  næsten  to  Aar 
at  gjense  det  altsammen.  Alle  de  kjære,  dyre- 
bare Minder,  som  tale  saa  levende  om  ham; 
især  Søllerød  Sø  med  Broen  i  Haven  og  den 
hvide  Baad.  Jeg  saae  ham  saa  levende  for  mig, 
den  ganske  unge  Fisker,  som  aldrig  kommer 
mere;  hans  strå  ålende  Ansigt,  naar  Fangsten 
havde  været  god  —  det  var  jo  hans  største 
Sommerglæde.  Jeg  maatte  græde  ved  Synet  af 
hans  Fiskestang,  som  stod  endnu  nede  ved 
Broen,  et  skrøbeligt  Rør,  som  dog  paa  sin 
Maade  vil  leve  længe  efter  at  den  varme,  unge 
Haand,  som  saa  ofte  holdt  den,  er  kold. 

Du  seer  jeg  kan  alligevel  ikke  lade  være  med 
at  være  bedrøvet,  men  Du  selv  vilde  ikke  holde 
af,  om  jeg  ikke  var  det,  derfor  vil  jeg  heller 
ikke  søge  at  skjule  det  for  Dig.  Men  lige  over- 
for Fremmede  kan  jeg  godt  tage  mig  sammen 
—  og  den  lille  Engel  kan  ganske  alene  jage  al 
Sorg   bort  og  helt  fylde    mig    med  Glæde.    Paa 

Skibet   gik   hun   fra  Arm  til  Arm,  sød  og  mild 
og  mærkede  intet  til  Søsyge. 

Alette  var  derimod  saa  elendig  i  to  Dage,  at 
jeg  ikke  havde  megen  Nytte  af  hende,  men  mest 
selv  maatte  være  Barnepige.  Stakkel,  hun  har 
vist  nu  ganske  opgivet  sine  Amerika-Planer. 


Juli  1849. 

Nu  har  Du  ogsaa  læst  i  Aviserne  om  den 
Jubel  her  er  i  Danmark  i  disse  Dage.  Byen  var 
næsten  ikke  til  at  kjende.  —  Først  havde  der 
været  nogle  Dages  frygtelig  Spænding.  Man 
vidste  at  der  var  noget  i  Gjære,  men  hvad  det 
var,  og  hvor  der  skulde  udrettes  noget,  vidste 
man  ikke.  Hver  Dag  marcherede  mange  Tropper 
med  klingende  Spil  bort  fra  Kjøbenhavn  for  at 
slutte  sig  til  Armeen  paa  Krigsskuepladsen. 
Ligeledes  vare  Tropper  i  Tusindvis,  der  siges 
over  sex  Tusinde,  transporterede  fra  Als,  uden 
selv  at  vide  hvorhen,  eller  hvad  de  skulde 
bruges  til.  Den  russiske  Flaade,  som  laa  under 
Møen,  skulde  nu  være  —  sagdes  der  —  ved 
Als.  Man  havde  saa  meget  at  haabe  og  saa 
meget  at  frygte  for.  Alle  Mennesker  —  idet- 
mindste  dem  der  er  noget  ved  —  vare  alvor- 
lige og  bedrøvede,  allevegne  mødte  man  Æng- 
stelse og  Bekymring.  Saadanne  Tider  maa  gjøre 
Folk  flere  Aar  ældre,  om  ikke  i  det  Ydre,  saa 
dog  i  det  Indre.  Den  strænge  Taushed  med  Hen- 
syn til  alt  hvad  der  vedrører  Krigen,  er  dog 
vist  det  bedste  ved  denne  Regjering;  thi  saa- 
snart  vi  udenfor  Hæren  vide  noget,  ville  jo  de 
tydske  vide  det  Dagen  efter. 

Saa  kom  den  7de  Juli  først  Brev  fra  Fader, 
at  Rye  og  Juel    vare  gaaede  til  Fyen  med  stør- 

stedelen  af  Brigaden  og  at  Flindt  og  Fader 
hver  havde  selvstændigt  Kommando  i  Jylland, 
og  lidt  senere  paa  Dagen  kom  vor  Ven  Harald 
Mønster  stormende  op  og  meddelte  os,  at  Tele- 
grafen lige  nu  havde  berettet  om  en  stor  Seier, 
vi  havde  vundet  ved  Fredericia,  at  vi  havde 
taget  henved  to  Tusinde  Fanger,  erobret  mange 
Kanoner  og  jaget  Schlesvigholstenerne  paa  vild 
Flugt  ud  af  Jylland.  —  Lidt  efter  kom  Skil- 
lingsbladet  med  den  samme  Melding.  Tredive 
Officerer  have  vi  fanget  og  endel  af  de  erob- 
rede Kanoner  skulle  være  fra  Gefion  og  fra 
Christian  den  Ottende,  fiskede  op  fra  Havets 
Bund  og  anvendte  imod  Fredericia.  —  Saa  fik 
vi  dem  da  igjen. 

Det  hele  var  saa  vidunderligt  og  der  kom 
saadan  en  „skjælvende"  Glæde  over  mig;  thi 
over  tusinde  Danske  skal  være  døde  og  saa- 
rede.  — 

Om  Natten  kom  allerede  en  Mængde  Fanger 
til  Kjøbenhavn  —  efter  Nyhedsbladet  tre  Tu- 
sind —  paa  to  engelske  Dampskibe.  I  Sølv- 
gadens Kaserne  sidde  Officererne.  Andre  Ka- 
serner skulle  være  hel  fyldte  med  schlesvighol- 
stenske  Underofficerer  og  Menige;  men  noget 
maa  man  vel  slaa  af. 

Der  var  et  umaadeligt  Liv  paa  Gaderne,  Sam- 
menstimlen og  Røre  overalt  og  en  Jubel  at  læse 
i  alle  Folks  Ansigter.  —  For  os  var  Efterret- 
ningen om  Ryes  Fald  og  de  mange  andre  Tap- 
pres Død,  samt  Uvisheden  med  Hensyn  til 
Othars  Skjæbne  —  han  havde  sikkert  været 
med  —  et  Skaar  i  Glæden.  Moder  og  jeg  gik  i 
Kirke  for  at  takke  og  bede.  Næste  Dag  fik  vi 
Brev  fra  Othar,  der  var  stolt  og  lykkelig,  som 
alle  i  Hæren.  En  mat  —  Gudskelov  en  meget 
mat  —  Kugle  havde  sidst  i  Regnen  truffet  hans 

Ben,  men  ikke  smertet  mere  og  ikke  efterladt 
andet  Spor  eller  Mærke,  end  Slaget  af  en  Stok 
vilde  have  gjort. 

Saa  begyndte  danske  Saarede  at  komme  her- 
til. Vogne  med  Officerer  der  kjørte  Fod  for 
Fod.  Paa  Gaden  mødte  man  mange  let  Saarede, 
med  forbmidne  Arme  eller  Bind  om  Hovedet 
o.  s.  V.  Jeg  seer  nu  op  til  hver  eneste  simpel 
Soldat  jeg  møder  og  kalder  dem  aldrig  mere 
Tinsoldater.  De  skulle  have  udvist  en  glimrende 
Tapperhed,  og  da  Rye  faldt,  bleve  de  som  ra- 
sende og  lode  sig  ikke  mere  tæmme. 

Hvor  glædeligt  for  Hofmarschallen  at  kunne 
bringe  dette  Budskab  med  sig  hjem  saa  friskt. 
Han,  Marschalinden  og  Eugenie  reiste  igaar  til 
Norge.  De  ville  kunne  fortælle  Dig  om  mig  og 
om  vort  lille  Barn.  De  have  saa  ofte  besøgt  os, 
og  Moder  er  kommet  til  at  holde  af  dem,  om- 
trent ligesaa  meget,  som  jeg  gjør,  og  det  vil 
sige  noget. 

Den  ottende  Juli  toge  vi  til  Øverrød.  Nu  have 
vi  faaet  Sommer  og  Varme,  saa  Kjøbenhavn  er 
ikke  behagelig,  og  da  tilmed  den  ene  af  Kjøre- 
hestene  har  faaet  Lungebetændelse  og  vi  derved 
vare  blevne  afskaarne  fra  vore  daglige  lange 
Kjøretoure  i  den  friske  Luft,  vilde  Moder  helst 
flytte  ud. 

Her  er  deiligt  som  altid,  og  nu,  da  Isen  er 
brudt,  vækker  de  mange  Minder  om  Ferdinand 
ikke  længere  den  bittre  Sorg  men  snarere  en 
stille  Vemod,  blandet  med  Tak  fordi  vi  have 
faaet  Lov  at  bringe  vort  store  Offer  for  Dan- 
mark og  dets  hellige  Sag. 

Efter  Middag  igaar  gik  jeg  min  gamle,  kjære 
Tour  rundt  i  Kirkeskoven.  Alette  gik  med  og 
trak  den  lille  Vogn  med  Engelen  i.  Jeg  saae  op 
gjennem  Træerne  til   det  Blaa  —   takkede  Gud 

og  bad  Ham,  der  fremkalder  Bladene  og  der 
beskytter  dem,  om  at  beskytte  vort  lille  Barn 
mod  alt,  hvad  der  er  ondt. 

Om  Aftenen,  da  vi  havde  drukket  The  og 
hørt  Kirkeklokken  ringe,  gik  vi  op  paa  Søllerød 
Bakke  under  den  store  Bøg  —  Du  veed  nok 
hvor  deiligt  der  er  en  stille  Sommeraften,  naar 
alting  speiler  sig  i  Søen  og  en  enkelt  Stjerne 
glimter  deroppe  og  Bøgens  Løvtag  helder  sig 
skjærmende  om  den,  der  sidder  paa  Bænken  og 
drømmer  —  som  man  drømmer  naar  man  er 
ung  og  er  lykkelig  —  og  længes.  Det  er  ikke 
første  Gang  jeg  har  siddet  paa  den  Plads  og 
drømt  og  tænkt  paa  Dig.  Nede  i  Præstens  Skov 
ved  Søbredden  hørte  vi  en  Mandsstemme,  som 
virkelig  var  smuk,  synge  „Flyv  Fugl  —  flyv" 
og  „Steh  nur  auf"  —  og  „Jeg  tror  der  er  skjøn- 
nest  i  Danmark". 

Saa  lyder  der  ligesom  en  hel  Livshistorie 
gjennem  saadanne  gamle  Melodier.  —  Men  jeg 
længtes  ogsaa  efter  den  lille  Pusling,  som  laa 
og  sov  i  sin  Vugge.  Der  er  dog  ingen  rigtig  Ro 
over  mig,  naar  jeg  ikke  er  hos  vort  Barn;  og 
hvis  Du  kunde  se  gjennem  de  hundrede  Mile 
og  kunde  se  gjennem  Natten,  da  vilde  Du  ofte 
se  mig  sidde  bøiet  over  Vuggen  og  stirre  lykke- 
fyldt  paa  det  lille  Barn  —  det  lille  yndige,  so- 
vende Ansigt,  som  belyses  af  Natlampen,  der 
altid  brænder  til  vor  Beroligelse;  thi  her  er 
Nætterne  ikke  saa  lyse  som  i  Norge. 

Og  saa  glæder  jeg  mig  til  at  være  her  — 
netop  her  —  en  Tid  sammen  med  Dig,  naar 
Du  kommer  for  at  hente  os  hjem  til  vort 
smukke,  fredelige,  velsignede  Jønneval. 

Jønneval  September  1849. 

Nu  ere  vi  her  altsaa  igjen.  Reisen  var  meget 
stormfuld  og  ubehagelig,  saa  der  var  almindelig 
Søsyge.  Jeg  tror  at  Alle,  undtagen  vor  lille  Barn 
og  saa  Ole  Bull,  som  var  med  blandt  Passa- 
gererne, vare  syge.  Han  tog  sig  meget  venligt 
af  det  og  sad  ofte  med  det  paa  Skjødet.  Min 
Pige  var  døende  og  til  sletingen  Nytte.  I  Brevig 
stege  vi  iland.  Ola  var  der  med  en  Kærre  for- 
spændt med  Borken  til  at  kjøre  Reisetøiet,  og 
en  Kalesche  med  to  Heste  holdt  der  til  os.  An- 
komsten til  Jønneval  var  meget  festlig.  Frøken 
With,  Gouvernanten  paa  Fossum,  havde  tillige- 
med de  to  smaa  søde  Venner,  Olga  og  Carl, 
pyntet  smukt  op  med  Blomster.  —  De  vare  den 
Gang  alene  paa  Fossum,  da  Forældrene  vare  i 
Christiania  i  Anledning  af  hele  Hoffets  Nærvæ- 
relse der.  Han  for  at  forrette  Tjeneste  som  Hof- 
marschal  og  hun  som  Overhofmesterinde.  — 
Grethe  havde  arrangeret  en  festlig  Diner  for 
os  og  var  saa  glad  for  vor  Hjemkomst,  og  den 
Lille  jublede  ved  at  gjense  sit  Fødelands  Fjælde. 
—  Haven  er  bleven  saa  nydelig,  siden  jeg  saae 
den.  Emil  har  rigtig  pleiet  den,  inden  han  rei- 
ste  ned  og  hentede  os.  Plainen  med  saa  fint  og 
tæt  Græs  —  friskt  og  grønt,  som  paa  de  bedst 
passede  engelske  Plainer,  og  i  den  Bede  med 
Asters,  dobbelte  Levkøier,  Receda  og  Roser. 
Alle  Husdyr,  lige  fra  Unkas  og  Katten  til  Køer, 
Grise,  Høns  og  Kyllinger  befinde  sig  vel,  inklu- 
sive de  vilde,  men  næsten  tamme  Egern,  som 
stadig  holde  til  i  Haven  og  spadsere  paa  Plan- 
keværket, som  vi  andre  spadsere  paa  Lange- 
linie. Og  nu  har  jeg  foruden  de  materielle  For- 
raad,  vi  have  i  Stolpeboden,  tillige  et  aandeligt 
Forraad  af  yndige  Minder  til  den  lange  Vinter. 

Og  jeg  har  fortalt  Elven  og  Fjæ^dene,  at  Fer- 

dinand  aldrig  kommer  —  ogsaa  ham  havde  jeg 
saa  levende  tænkt  mig  her  med  Fiskestang  el- 
ler Bøsse,  eller  dandsende  i  vor  Sal,  hvor  jeg 
vilde  have  gjort  stort  Bal  og  Fest  for  ham  og 
Othar,  naar  Krigen  var  endt.  Og  Elven  og  Fjæl- 
dene  og  Stuerne  her  paa  Jønneval  og  jeg,  vi 
have  lovet  hinanden,  at  Tanken  paa  ham,  Min- 
det om  ham,  skal  leve  her  i  disse  Omgivelser, 
saa  længe  som  vi  blive  her,  og  hvis  kjærlige 
Tanker  og  Bønner  vare  Trin  paa  Stigen,  der 
fører  en  kjærlig  Søn  til  Alkjærlighedens  Fader, 
saa  var  den  Vei  vist  ikke  besværlig  for  Ferdi- 
nand. 

Her  er  saa  godt  at  være,  saa  smukt  og  saa 
fredeligt  —  her  kan  man  i  stille,  uforstyrret 
Ro  være  vemodig  og  være  glad,  ganske  efter 
sin  egen  Stemning. 

Det  er  nu  bestemt,  at  de  svenske  Majestæter 
komme  til  Fossum  paa  Lørdag  imellem  Klokken 
fem  og  otte.  Arrangementet  er  superbe,  men  en 
stor  Uleilighed  og  Bekostning  for  to  Dages 
Glæde.  Majestæterne  komme  ad  Søveien  fra  Chri- 
stiania og  skulle  hentes  i  Skien  i  fjorten  luk- 
kede Vogne,  ledsagede  af  en  Æreseskorte  af 
Bønder  til  Hest  med  Begfakler.  Hele  Ceremoni- 
ellet og  hvordan  de  skulle  kjøre  er  for  flere 
Dage  siden  sendt  af  Hofmarschallen.  Emil  har 
skruet  Sporer  paa  sine  Støvler  for  i  Uniform  at 
modtage  Kongen.  Jeg  vilde  ønske  at  den  Stads 
og  Fest  var  vel  overstaaet,  thi  Folk  ere  af  bare 
Travlhed  ligesom  lidt  forstyrrede  i  Hovedet. 
Det  samme  ønskede  den  gamle  Statholder,  som 
jeg  saae  og  talte  med  for  første  Gang  igaar  Af- 
tes paa  Fossum.  Han  er  ikke  rigtig  fornøiet 
med  det  hele,  de  andre  ere  derimod  i  den  sy- 
vende Himmel.  De  vare  Alle  komne  Aftenen  før 
for  at   lægge  den   sidste  Haand  paa  Værket  og 

sendte  strax  Invitation  til  os  til  Middag.  Den 
gamle  Enkedronning  er  meget  opbragt  fordi 
hun,  af  Mangel  paa  Plads,  ikke  er  indbudt. 
„Nu  har  Statholderen  i  atten  Aar  huden  mig 
til  Fossum,  og  nu  jeg  endelig  er  i  Norge,  vil 
han  ikke  have  mig  med,"  har  hun  yttret.  — 
Hende  vilde  jeg  umaadelig  gjerne  have  seet.  — 
Bernadottes  Gemalinde  —  den  store  Napoleons 
unge  Veninde  Eugenie  Desirée.  — 

Arrangementet  til  Majestæternes  Modtagelse 
og  til  deres  Logement  er  nydeligt.  Kun  lidt 
over  een  Dag  har  Løvenskjolds  haft  til  at  overse 
og  rette  paa  det  Hele.  Gudskelov  det  ikke  er 
mig,  der  skal  være  Værtinde,  men  Marschal- 
inden  er  det  en  Fornøielse  og  saadan  noget 
anstrænger  hende  slet  ikke. 

Statholderen  og  jeg  bleve  meget  gode  Venner. 
Om  han  egentlig  er  behagelig  veed  jeg  ikke; 
men  overmaade  høflig  er  han.  Han  fulgte  helt 
ud  i  Entreen  da  vi  toge  hjem  og  blev  ved  at 
konversere  os  medens  vi  iførte  os  Reisetøiet. 
Noget  overdrevne  ere  hans  Komplimenter.  „Han 
kunde  ligesom  føle  paa  sig  selv,  at  det  maatte 
være  min  Fader,  da  han  havde  den  store  For- 
nøielse at  være  sammen  med  Dig  i  den  svensk- 
norske Leir  i  Skaane  —  han  følte  sig  tiltruk- 
ket af  noget o.  s.  v."    Jeg  svarede  ham 

naturligvis  i  samme  Tone,  „at  Du  strax  havde 
skrevet  til  mig,  hvor  stor  en  Glæde  ...  o.  s.  v." 

Det  glædede  mig  meget  atter  at  se  den  søde 
Marschalinde,  efter  i  et  Par  Maaneder  ikke  at 
have  talt  med  hende,  og  ligeledes  Hofmarschal- 
len,  som  trods  al  sin  store  Travlhed  og  alt  det 
meget  han  har  at  tænke  paa,  er  lige  uforander- 
lig elskværdig.  Saa  var  der  Kammerherreinde 
Adam  Løvenskjold  fra  Amerika.  Hun  gjør  et 
yderst  behageligt  Indtryk  og  er  vistnok  inderlig 

god.  Man  seer  paa  hende,  at  hun  har  været  en 
stor  Skjønhed;  men  nu  er  hun  lidt  passé.  Hun 
vilde  gjerne  besøge  os  paa  Jønneval  saa  snart 
de  to  Dage  vare  vel  overstaaede;  ligesaa  Stat- 
holderen. 

Den  ene  af  Dagene  skal  Mofossen  besees  og 
en  fingeret  Braatning  af  en  Snes  Tylter  finde 
Sted.  Et  Par  store  grønne  Graner  eller  Furner 
vil  Emil  lade  følge  med,  da  det  seer  interessant 
og  smukt  ud,  som  om  Fossen  i  sin  Magt  og 
Vildskab  havde  revet  dem  med.  Naa,  det  gjør 
Elven  jo  dog  saa  tidt  i  Virkeligheden  uden 
Hjælp.  Helge  Foss  har  travlt  med  at  bygge  Løv- 
grotter deroppe.  Jønneval  er  det  eneste  Herskabs- 
hus de  paa  Veien  dertil  komme  forbi,  og  det 
skal  pyntes  å  la  Østergade.  De  maa  nemlig 
kjøre  lige  igjennem  den  aabne  Gaard. 

Paa  Kanontordenen  har  jeg  hørt,  at  de  nu 
ere  komne,  saa  jeg  maa  nu  klæde  mig  paa,  thi 
Klokken  sex  skal  jeg  være  paa  Fossum  for  af 
Fru  Løvenskjold  at  præsenteres  for  Dronningen. 
Baal  skal  afbrændes  paa  alle  de  høieste  Fjælde 
og  Skiens  Beboere  ville  i  Aften  bringe  Maje- 
stæterne et  Fakkeltog. 


September  1849. 

Jeg  vil  nu  skildre  et  lille  Impromtu  af  Hofliv, 
der  ligesom  en  Drøm  faldt  ned  over  Fossum  og 
saa  atter  forsvandt  —  drog  bort  over  Fjældene. 
—  Jeg  vil  tage  det  i  kronologisk  Orden. 

Altsaa  Søndagen  spiste  Emil  ved  Taflet  efter 
at  have  mødt  ved  Majestæternes  Modtagelse.  Jeg 
skulde  først  komme  Klokken  sex,  og  da  jeg 
kom  præcis,  mødte  jeg  netop  lige  efterat  Taflet 
var  hævet. 

De  smukke  store  Sale  i  den  stærke  Belysning, 
de  mange  elegante  Toiletter  vakte  saa  mange 
Minder  hos  mig,  at  jeg  næsten  følte  mig  sat 
tilbage  til  min  Ungpige-Tid  og  et  Øieblik  lod 
Øiet  fare  søgende  rundt  mellem  de  mange,  som 
om  jeg  der  skulde  finde  Moders  dyrebare  Skik- 
kelse. 

Marschalinden  —  nu  kjender  Du  jo  selv  hen- 
des Venlighed,  kom  løbende  mig  imøde  og  førte 
mig  ved  Haanden  gjennem  den  lange  Sal  hen 
til  en  Dame,  som  stod  og  talte  med  Emil.  Det 
var  Dronning  Josephine.  Hun  var  saa  venlig 
strax  og  sagde,  at  hun  kjendte  godt  min  Fader, 
fortalte  om  Reisen  o.  s.  v.  og  præsenterede  mig 
for  Kong  Oscar,  der  ogsaa  talte  saa  venligt  med 
mig  —  ogsaa  først  om  Fader;  thi  Statholderen 
kom  hen  og  sagde  ham,  at  jeg  var  Din  Datter. 
Han  havde  af  Avisen  seet  den  Sorg  Du  havde 
haft,  at  Din  Søn  var  falden  foran  Fredericia, 
og  bad  mig  hilse  Dig  og  sige,  at  han  tog  megen 
Del  deri. 

Saa  bragte  Skiens  Borgere  et  Fakkeltog  og 
Sangforeningen  sang  en  Sang,  der  var  digtet  i 
Dagens  Anledning  og  som  en  Deputation  sam- 
tidig kom  op  og  overrakte  Kongen.  Et  Musik- 
korps spillede  afvexlende  med  at  Sangforeningen 
sang.  Majestæterne  og  alle  andre  gik  ud  paa 
Balkonen,  og  Kongen  takkede  medens  Folkets 
Jubel  gav  sig  Udtryk  i  stedsevarende  Hurraraab. 
—  Faklerne,  som  vare  placerede  i  en  Halvkreds 
foran  Balkonen,  toge  sig  smukt  ud,  ligeledes  de 
mange  Blus  og  Baal  rundt  om  paa  Fjældene. 
Kanonerne  saluterede  uafladeligt.  —  Saa  var 
det  forbi  og  Majestæterne  tilligemed  alle  de  an- 
dre gik  fra  Balkonen  ind  i  den  røde  Sal.  Saa 
kom  den  store  Time  for  mig.  De  bade  mig  om 
at  spille.  Jeg  vilde  ikke  lade  mig  bede,    da   jeg 

altid  har  fundet  dette  saa  latterligt,  men  sagde 
iforveien,  at  de  maatte  tage  til  Takke.  Jeg 
var  ikke  saa  lidt  bange  og  tænkte  at  Fingrene 
vilde  være  egenraadige.  Derfor  valgte  jeg  et 
Nummer  af  Gheaulieu,  som  er  meget  brillant 
og  som  jeg  kan  godt,  og  det  gik  ogsaa  ret  godt, 
men  i  Førstningen  kunde  jeg  næsten  ikke  se 
Noderne,  dog  Fingrene  løb  alligevel.  Da  det  var 
endt,  kom  baade  Kongen  og  Dronningen  hen 
og  komplimenterede  mig  over  al  Fortjeneste  — 
syntes  jeg.  Saa  spillede  Prinds  Gustav  med  me- 
gen Sikkerhed  nogle  Etuder  af  Mayer-Thalberg 
og  derefter  nogle  Kompositioner  af  ham  selv, 
som  jeg  syntes  vare  meget,  meget  smukke,  men 
han  er  jo  ogsaa  en  Mester  i  Musik.  Derpaa  kom 
Dronningen  igjen  hen  til  mig  og  sagde:  „Nu  er 
De  ikke  mere  bange  —  vel,  nu  maa  De  spille 
lidt  igjen",  og  saa  satte  hun  sig  ved  Klaveret 
ved  min  Side  og  Prinds  Gustav  vendte  Bladet 
og  saa  var  jeg  heller  ikke  mere  den  mindste 
Smule  bange,  derimod  gjennemtrængt  af  den 
kongelige  Families  Elskværdighed,  saa  jeg  ret 
med  Lyst  spillede  Døhlers  Fantasi  over  Beatrise. 

Dronningen  gav  mig  sin  Haand,  som  jeg  kys- 
sede af  Hjertens  Grund  —  man  føler  saa  tyde- 
ligt, at  hendes  Godhed  og  Venlighed  kommer 
fra  Hjertet.  Hun  er  meget  høiere  og  mere  slank 
end  jeg  havde  tænkt  mig.  Prindsesse  Eugenie 
ligner  hende,  er  ikke  just  smuk,  men  vistnok 
god  og  elskværdig  som  Dronningen,  hendes 
Moder.  Alle  ere  de  jo  meget  musikalske  og 
holde  af  Musik  —  ja  Musik  hører  næsten  med 
til  Livet  for  dem. 

Hofdame  Frøken  Mørner  er  ikke  smuk,  men, 
som  Fader  siger,  meget  net  og  konverserende.  Frø- 
ken Wedel  er  smuk,  stor  og  lystig.  Begge  Fruerne 
Løvenskjold  fra  Christiania  ere  smukke.  Fru  Otto 

Løvenskjold  især  yndig,  og  Alle  —  (naturligvis  kun 
paa  Grund  af  min  søde  Marschalindes  Anbefaling), 
Alle  ere  de  saa  overordentlig  forekommende  imod 
mig.  Emil  og  jeg  morede  os  saa  godt  og  fandt 
alt  kun  hyggeligt  og  ikke  det  mindste  stift. 

Mandag  Formiddag  Klokken  eet  kjørte  de  Alle 
her  forbi  paa  Touren  til  Mofossen.  Vi  havde 
været  oppe  fra  Klokken  fem  om  Morgenen  og 
pyntet  Huset  med  Guirlander,  Flag  og  Blom- 
ster. Over  Døren,  hvis  Fløie  stode  helt  aabne, 
var  hængt  Lagener,  ligeledes  paa  begge  Sider 
af  Døren,  og  dem  havde  jeg  helt  beklædt  med 
Georginer  og  andre  Blomster,  Slyngplanter  og 
Egeløv.  Danske,  norske  og  svenske  Flag  havde 
vi  anvendt  og  anbragt  adskillige  Steder.  Paa 
begge  Sider  af  Trappen  havde  vi  reist  høie 
Bønnestænger  med  Slyngplanter  opad,  hvilket 
gjorde  meget  god  Effekt;  men  den  alleryndigste 
Dekoration  var  den  lille  bitte,  pyntet  paa  det 
bedste  i  hvid  Kjole,  blaa  Pels,  broderet  Kappe 
og  smilende  Ansigt,  siddende  stolt  i  sin  Vogn  i 
Solskinnet  midt  foran  Trappen. 

I  den  første  Vogn  sad  Kongen,  Statholderen 
og  et  Par  Kavalerer.  Den  kjørte  lige  hen  foran 
den  aabne  Dør  og  holdt  stille.  Alle  Nabolagets 
Beboere  stode  paa  den  anden  Side  af  Plainen 
som  Tilskuere. 

^Herskabet  er  ikke  hjemme,"  skyndte  Grethe 
sig  at  sige,  ganske  angest,  hun  troede  de  vilde 
staa  af,  fordi  de  holdt  stille.  Emil  var  taget  af- 
sted til  Mofossen  for  at  paase  hele  Arrange- 
mentet, og  jeg  stod  og  kiggede  bag  Dannebroge, 
som  skjulte  Vinduet.  Da  jeg  havde  været  paa 
Fossum  til  sent  Aftenen  iforveien  og  skulde 
spise  Middag  der  samme  Dag,  var  jeg  ikke  vi- 
sible, thi  jeg  var  dygtig  træt  og  havde  arbeidet 
med  Blomsterne  hele  Formiddagen. 

„Ja!  Ja!"  sagde  den  gamle  Excellence,  „men 
Blomsterne  ere  da  hjemme."  „Hils  Herskabet," 
raabte  den  venlige  Kong  Oscar  og  saa  kjørte 
den  Vogn. 

I  anden  Vogn  sad  Dronningen  og  Marschal- 
inden.  De  holdt  ogsaa  stille  og  saae  først  paa 
Huset.  Saa  kom  Touren  til  „den  Lille",  som 
blev  løftet  op  i  Vognen  og  blev  beundret  og 
kysset  ogsaa  af  Dronningen. 

I  tredie  Vogn  sad  Prindsesse  Eugenie  med 
Hofmesterinde  Frøken  Anker  og  Eugenie  Løven- 
skjold, og  som  Kudsk  fungerede  Prinds  Gustav. 
Den  Lille  maatte  atter  op  af  sin  egen  Ekvipage 
for  at  kysses  af  Prindsessen  og  Eugenie.  —  De 
fortælle,  at  Hofmesterinden,  Frøken  Anker,  siden 
Prindsessens  Fødsel  aldrig  har  været  mere  end 
tre  Alen  fra  hende.  Det  er  dog  næsten  at  kalde 
en  Slags  Fangenskab  for  den  unge  Prindsesse. 

I  den  fjerde  Vogn  var  Hofdamerne  Frøken 
Mørner  og  Frøken  Wedel  samt  Kammerherre- 
inde Adam  Løvenskjold.  I  femte  Vogn  var  norsk 
Hofdame  Frøken  Voigt,  Kammerherreinde  Otto 
Løvenskjold  og  Grev  Ehrensværd.  Paa  sjette 
Vogn  var  Hofmarschallen  selv  Kudsk  og  i  den 
sad  atter  en  svensk  Hofdame  og  Kammerherre 
Bibbener.  I  syvende  og  endelig  ottende  Vogn 
sade  nogle  Søofficerer,  Livlægen  og  et  Par  andre 
Herrer.    — 

Den  egentlige  Vei  gaar  ikke  lige  forbi  Døren, 
men  dreier  udenom  Plainen,  men  de  kjørte 
Alle  indenom  Plainen  og  kom  derved  hele 
Gaarden  rundt. 

Taflet  var  Klokken  fem  i  den  store  hvælvede 
Sal,  som  gaar  gjennem  to  Etager.  Det  var  gan- 
ske kongeligt.  Fjorten  Retter  og  mange  Vine. 
Vi  spiste  Alle  ved  et  meget  langt  Bord.  Kongen 
og  Dronningen  paa  Midten  af  den  ene  Langside 

og  vis  a  vis  dem  Statholderen,  som  førte  Hof- 
mesterinden  Frøken  Mørner.  Hofmarschallen 
førte  Prindsesse  Eugenie,  og  Prinds  Gustav  førte 
Marschalinden.  De  sidstnævnte  to  Par  flankerede 
Kongen  og  Dronningen.  Jeg  havde  Kammer- 
herre Bibbener  tilbords  og  fandt  ham  overmaade 
net.  Bag  Kongen  stod  en  Jæger  og  to  Lakaier, 
bag  Statholderen  en  Jæger. 

Fjorten  Tjenere,  dels  Excellensens,  dels  fra  Fos- 
sum vartede  op.  Kongens  Kok  i  Forening  med 
Statholderens  havde  lavet  Maden,  men  jeg  synes 
egentlig  ikke  den  var  bedre  end  ved  alminde- 
lige Middagsselskaber  paa  Fossum.  Vinen  var 
udmærket,  især  en  Cypervin,  som  er  min  Ynd- 
lingsvin. 

Statholderen  talte  uafladelig,  mest  Politik,  han 
er  utrættelig,  den  gamle,  og  taler  godt.  Især 
holdt  han  en  smuk  Tale  for  Majestæterne, 
djærv  og  formfuld,  under  hvilken  naturligvis 
Alle  —  men  ogsaa  Majestæterne  selv,  stode  op- 
reiste. 

Fru  Løvenskjold  maa  i  Sandhed  have  anbe- 
falet mig  godt,  thi  den  yndige  Dronning  var 
atter  saa  venlig  og  hjertelig  imod  mig.  Allerede 
inden  Taflet  kom  hun  tværs  over  Gulvet  hen 
til  mig  og  rakte  mig  Haanden,  talte  om  hvor 
nydelig  Jønneval  var  smykket  med  Blomster  og 
Flag,  og  takkede  derfor,  og  talte  om  „den  Lille", 
hvor  sød,  venlig  og  trivelig  det  lille  Barn  var, 
saa  tung  at  løfte  paa. 

Efter  Taflet  gik  Dronningen  og  Prindsesse 
Eugenie  lidt  bort  for  at  hvile  sig  i  Dronningens 
Dagligstue.  Damerne  bade  mig  spille  lidt  for 
dem  imedens  og  det  gjorde  jeg;  men  saa  kom 
Dronningen  tilbage  og  saa  spillede  jeg  atter  for 
hende,    lige    indtil    der    inde   fra   den   store  Sal 

E.  Bodenhoff:  Et  lykkeligt  Hjem.  11 

lød  Orchestermusik,  som  spillede  op  med  en 
Polonaise. 

Det  var  en  Overraskelse  for  Alle,  og  Alle  bleve 
efterhaanden  mere  og  mere  muntre.  Dronningen 
dandsede  endog  med  Hofmarschallen  een  Gang 
rundt,  —  de  sagde,  at  i  elleve  Aar  havde  hun 
ikke  dandset.  Da  hun  slap  Hofmarschallen  tog 
hun  Statholderen  og  dandsede  med  ham  ud  af 
Salen. 

Hun  var  meget  munter  og  gracieus  —  det 
klædte  hende  saa  nydeligt.  I  Prindsessen  er  der 
ikke  saa  meget  Liv,  men  i  Prinds  Gustav  desto 
mere.  Han  er  virkelig  indtagende.  Emil  dand- 
sede hele  Aftenen,  jeg  undskyldte  mig  paa 
Grund  af  Sorgen.  Kun  en  Dands  dandsede  jeg, 
med  Prinds  Gustav ;  thi  da  jeg  ogsaa  undskyldte 
mig  for  ham,  da  han  bad  mig  derom,  vinkede 
Dronningen  til  mig,  at  jeg  skulde. 

Et  lille  morsomt  Intermezzo  forefaldt. 

Den  norske  Hofdame  Frøken  Voigt  og  den 
svenske  Grev  Ehrensværd  vare  lidt  indtagne  i 
hinanden,  og  da  den  røde  Sal  var  tom  for 
Mennesker  medens  der  dandsedes,  vare  de  to 
engang  søgte  derind.  Derfra  fristedes  de  af  den 
friske  Luft  ude  paa  Balkonen.  Hvis  det  var  et 
lille  Rendezvous  gik  det  ikke  stille  af,  thi  Fol- 
ket, som  stod  i  tæt  Masse  nede  i  den  mørke 
Have,  kunde  alle  se  dem,  da  Salen  bagved  dem 
var  oplyst,  og  i  den  Formening  at  det  var  Kon- 
gen og  Dronningen,  udbrød  de  i  stærke  Hurra- 
raab.  —  Inde  i  Balsalen,  hvor  alle  de  kongelige 
opholdt  sig,  var  der  ingen  der  kunde  begribe 
Aarsagen  til  disse  pludselige  Ovationer,  førend 
man  ved  at  se  ind  i  den  røde  Sal  opdagede 
Greven  og  Frøkenen  hurtigt  komne  tilbage  fra 
Balkonen. 

Da    Majestæterne    bøde    Godnat,    rakte    Dron- 

ningen  endog  Emil  Haanden  til  Kys.  Dronning 
Caroline  Amalie  havde  vistnok  ikke  rakt  ham 
sin.  Jeg  har  aldrig  seet  hende  give  Haanden  til 
andre  Herrer  end  Gejstlige;  men  her  er  Etiket- 
ten altsaa  ikke  saa  stræng  —  eller  er  det  maa- 
ske  fordi  vi  her  ere  „Udlændinge''. 

Morgenen  efter  den  virkelig  smukke  Fest  rei- 
ste  alle  de  Kongelige  tilbage  til  Stockholm.  Men 
disse  Par  Dage  ville  være  uforglemmelige,  maa- 
ske  ogsaa  fordi  det  her  mellem  Fjældene  og  i 
Ensomheden  og  den  store  Stilhed  gjør  et  dob- 
belt stærkt  og  usædvanligt  Indtryk. 

Statholderen  bliver  her  nok  et  Par  Uger. 
Han  inviterede  os  til  Holgers  Lyst,  hans  Villa 
udenfor  Christiania,  og  Frøken  Mørner  invi- 
terede mig  til  Stockholm;  men  jeg  reiser  nok 
ikke  fra  Jønneval  og  fra  mit  Barn. 

Emil  var  umiddelbart  efter  Festen  nogle  Dage 
borte  paa  Jagt  med  Otto  og  Adam  Løvenskjold 
samt  et  Par  andre  Herrer.  Samme  Dag  han  tog 
bort  kom  Fruerne  kjørende  op  til  mig  og  hen- 
tede mig  og  den  Lille  ned  til  Fossum,  hvor  der 
var  redt  en  lille  bitte  Mahogniseng,  en  forme- 
lig Dukkeseng.  Barnepigen  havde  jeg  med  og 
vi  bleve  der  til  næste  Dag.  Den  Lille  var  Alles 
Legetøi,  sød  og  mild,  og  jubler  det  meste  af 
Dagen.  Inden  jeg  var  oppe  om  Morgenen,  kom 
allerede  Marschalinden  ind  til  mig  for  at  lege 
med  Barnet.  Hun  elsker  det  Barn,  og  synes 
formelig  hun  har  Del  i  det,  vel  sagtens  fordi 
hun  pleiede  mig  som  en  Moder  dengang,  og 
kom  til  mig  hver  Dag  i  den  strænge  Tid,  med 
Hjælp  og  Trøst   —   den   elskelige   Marschalinde. 

Vor    Nabo    Hermann  Løvenskjold    har  hentet 
sig    et    Par   Ordener    paa    sin  Reise  med  Kron- 
prindsen,    hvis    Giftermaal    vel    nu    er   afgjort. 
Mon  saa  Statholderen  træder  tilbage  fra  sit  Em- 
il" 

bede  eller  hvad  det  hedder.  Kong  Oskar  den 
Første  blev  jo  efter  sit  Bryllup  som  Kronprinds 
Vicekonge  i  Norge. 

Hvis  noget  lignende  skulde  ske  nu,  saa  bliver 
Statholderen  dog  nok  paa  Holgerslyst;  thi  hvis 
han  flyttede  til  Fossum,  var  det  ikke  rart  for 
Hofmarschallens,  som  saa  maatte  bort. 

For  os  vilde  det  være  et  frygteligt  Tab;  de 
ville  aldrig  kunne  erstattes  af  nogen  „Frem- 
med". 

Statholderen  er  overmaade  høflig,  næsten 
overdreven;  men  der  er  noget,  som  lader  En 
ane,  at  han  indvendig  er  grændseløs  herskesyg. 

Kongen  og  han  havde  hver  Eftermiddag  en 
længere  Conference  i  Kongens  Værelse  paa  Fos- 
sum. Professor  Holms  Maleri  af  Jægeren  paa 
den  hvide  Hest  havde  Marschalinden  laant  af 
mig  og  det  hang  over  Kongens  Skrivebord. 

Igaar  Søndag  besøgte  Statholderen  os  her  paa 
Jønneval  og  fandt  det  saa  charmant  indrettet. 
Han  har  jo  selv  boet  her  en  Tidlang,  da  hans 
Kone  var  død,  og  han  holder  —  siger  han  — 
saa  meget  af  denne  Plet. 

Om  Middagen  spiste  vi  paa  Fossum,  og  det 
gamle  Vinterliv  tog  dermed  sin  Begyndelse. 
Borgermester  Strøm,  den  gamle,  aparte  Særling, 
var  der  ogsaa.  Han  er  høist  snurrig,  men  tillige 
virkelig  interessant.  Jeg  holder  meget  af  ham. 
Ellers  var  der  ingen  Fremmede,  undtagen  en 
gammel  Mand  fra  Værket.  Han  er  Ovnmester 
ved  Masovnen.  Ved  Bordet  udbragte  Statholde- 
ren hans  Skaal  og  takkede  ham  saa  hjerteligt 
og  pænt,  thi  det  var  netop  den  Dato  Fire  og 
Halvtredsindstyve  Aar  siden  han  var  traadt  i 
Værkets  Tjeneste.  Med  saadan  noget  er  Stat- 
holderen saa  betænksom  og  net.  Bemeldte  Me- 
sters Navn  er  „Varme",  og  han  har  ført  et  Liv, 

der  svarer  til  hans  Navn,  thi  paa  hans  Plads, 
hvor  han  har  staaet  Aar  ud  og  Aar  ind  ved 
Masovnen,  er  den  frygteligste  Hede,  hvilket  har 
berøvet  ham  ganske  hans  Hukommelse,  saa  han 
altid  gaar  med  en  Bog  i  Lommen,  hvori  han 
maa  indføre  den  mindste  Ubetydelighed,  han 
skal  huske.  Naar  Masovnen  en  Tid  har  staaet 
stille,  skal  der  tre  Uger  til  at  varme  den  rigtig 
op  igjen,  inden  den  kan  bruges.  Det  er  den, 
der  sluger  de  mange  Skove. 

Det  var  morsomt  at  høre  Hermann  fortælle 
om  Reisen  med  Kronprindsen  af  Sverrig  —  om 
den  hemmelige  Forlovelse  i  Holland  —  om  vor 
fordums  danske  Kronprindsesse,  der  havde  viist 
Kronprindsen  af  Sverrig  megen  Opmærksom- 
hed, men  dog  Dagen  efter  samme  Venlighed 
imod  Hertugen  af  Nassau,  samt  bestandig  vilde 
tale  med  Løvenskjold  om  Danmark. 

Hermann  har  faaet  Tilbud  om  at  blive  be- 
standig om  Kronprindsens  Person  og  skulde  saa 
tage  med  til  Stockholm  i  Vinter.  Men  han  har 
ingen  Passion  for  Hoflivet  og  har  undskyldt  sig 
med  sin  Forpagtning,  hvilket  Statholderen  ikke 
er  synderlig  tilfreds  med.  Dronningen  især  øn- 
skede at  Hermann  skulde  være  om  Kronprind- 
sen, og  de  kunde  vist  heller  ikke  let  have  faaet 
nogen  bedre  eller  mere  passende,  klog,  solid, 
kundskabsrig  og  taktfuld  som  Hermann  er  — 
dertil  meget  musikalsk,  hvilket  vel  ogsaa  maa 
være  et  Plus  hos  en  saa  gjennemmusikalsk 
Slægt,  som  det  svenske  Kongehus.  —  Hermann 
siger  ogsaa,  at  Dronningen  er  den  elskværdigste 
af  dem  Alle,  at  hun  er  meget  mere  Moder  end 
Majestæt  —  tænk  saa  klog  og  sød  er  hun. 

Thorkild  Aasen,  en  af  Emils  høire  Hænder, 
Chefen  for  Elvfolkene,  havde  sidst  i  Skoven  et 
ubeleiligt  Møde.  Han  havde  nemlig  ingen  Bøsse 

med  sig  og  stod  pludselig  lige  bagved  en  stor 
Bjørn,  der  uden  at  mærke  ham,  var  ivrig  i  Færd 
med  at  spise  Bær.  Han  turde  næppe  røre  sig 
eller  trække  Veiret,  fik  sin  Tollekniv  listet  frem 
og  begyndte  omsider  at  vige  baglænds  tilbage. 
Bamsen  vendte  sig  om,  saae  ham,  og  styrtede 
ind  i  Tykningen,  saa  det  knagede  og  bragede  i 
Grenene  og  rungede  i  Jorden.  Den  er  nok  ikke 
letløbende.  De  tale  altid  om  den  tunge  Støi, 
naar  den  løber. 


November  1849. 

Min  gamle  Ingeborg  har  besøgt  mig.  Hun 
blev  halvfems  nu  i  Høst.  Hun  var  i  Sommer 
saa  bange  for  at  jeg  skulde  komme  „for  nær 
ved  Krigen",  da  jeg  var  hjemme  i  Danmark; 
hun  mente,  at  de  dog  let  kunde  slaa  mig  ihjel 
derovre.  Det  er  vist,  at  naar  man  seer  nøiere, 
hvordan  den  norske  Bonde  og  Skovarbeider  le- 
ver, saa  er  det  omtrent  som  Hunden  —  nei  ikke 
engang  —  i  Danmark.  Men  for  det  meste  er 
det  deres  egen  Skyld;  thi  de  ere  ikke  flittige 
men  ligge  helst  og  strække  sig.  Mere  end  fem 
Arbeidsdage  om  Ugen  paatage  de  sig  sjældent, 
og  naar  en  Bonde  skal  arbeide  i  Skoven  langt 
borte,  kan  han  heller  ikke  bære  mere  Mad  med 
sig,  end  til  fem  Dage,  hvoraf  man  seer,  hvilken 
Mængde  de  fylde  i  sig,  men  det  er  ikke  næ- 
rende Mad;  thi  den  bestaar  mest  af  kold  Havre- 
grød, kogt  i  Vand,  samt  Havrebrød  og  varm 
Kaffe  uden  Sukker  og  Fløde.  Byggrød  med  en 
Blanding  af  Surmælk  og  Vand  er  en  Luxus  for 
Mange.  Jeg  læste  sidst  et  langt  Brev,  som  nogle 
Udvandrere  fra  Jønnevalegnen  havde  skrevet 
hjem  fra  Amerika.  De  vare  ikke  saa  overor- 
dentlig   tilfredse,    men    vilde    dog    aldrig    mere 

hjem  til  Norge.  „Her  er  ingen  Tvang,"  skrev 
En,  „og  Du  vil  finde  Dig  langt  lykkeligere  her 
end  ved  at  arbeide  hjemme  i  Statholderens 
Skove."  Hvedebrødet  derovre  lokker  dem  nok 
især,  og  i  al  Fald  er  Kosten  derovre  bedre  end 
her.  Det  var  virkelig  interessant  at  læse  det 
lange  Brev,  som  en  Søn  skriver  hjem  til  sine 
gamle  Forældre  paa  Otherhold  og  takker  dem, 
„for  hver  Dag  de  have  levet  sammen".  Et  Brev 
fra  en  Pige  begynder  saalunde:  „Jeg  Gunhild 
Thorkildsdatter  fra  Muriaasen  skriver  Eder  til 
og  hilser  flittig  fra  mig  af." 

Men  al  denne  Udvandring  og  disse  mange 
Fristelser  kommer  ogsaa  til  at  berøre  mig. 

Vor  prægtige  danske  Grethe,  som  nu  har  væ- 
ret med  os  paa  Jønneval  i  to  Aar,  har  forlovet 
sig  med  en  flink  ung  Møllersvend  her  i  Nabo- 
laget, og  til  Foraaret  reiser  hun  med  ham  til 
Amerika,  det  forjættede  Land. 

Vor  Fæpige  vil  ogsaa  med,  men  Tabet  af  Grethe 
vil  være  uerstatteligt.  Saa  tro,  saa  hengiven 
en  Pige,  som  i  eet  og  alt  føler  med  og  for  os, 
vil  jeg  aldrig  finde  mere. 

Vi  vare  forleden  til  Aftenselskab  hos  de  gamle 
Løvenskjolds  i  Skien  —  Tante  Anna.  Det  er 
noget  meget  exceptionelt  at  de  gjorde  Selskab. 
Der  var  en  meget  animeret  Stemning,  men  sip- 
pede ere  de  norske  Damer  ikke.  Der  blev  for- 
talt de  mest  ekvivokke  Anekdoter,  og  de  mest  pi- 
kante Vittigheder  svirrede  ustandseligt  om 
Ørerne.  Det  var  især  Frøken  Linau  der  excel- 
lerede. Marschalinden  kan  ogsaa  more  sig  over 
sligt,  og  jeg  maa  trods  alt  tilstaa,  at  jeg  selv 
lo,  som  om  jeg  havde  hørt  et  af  Holbergs  bed- 
ste Stykker.  Dekorationerne  ere  ogsaa  næsten 
fra  Holbergs  Tid.  Kaster  man  et  Blik  ud  af 
Vinduet  seer  man  mange  gammeldags  Huse,  og 

i  Stuerne  have  de  kun  gammeldags  Møbler.  I 
Stadsestuen,  hvori  vi  sade  i  høiryggede  Læne- 
stole omkring  Whistbordene,  skete  den  store 
Ulykke  at  lille  Carl,  paa  Sophakanten,  fik  en  sort 
Finger  af  Støv,  hvilket  gav  Damerne  Anledning 
til  at  tilkaste  hinanden  et  ægte  Holbergsk  Blik. 

„Hun  har  min  Tro  helt  forsømt  at  tørre  Stø- 
vet af  til  Morgen."  Frøken  Linau  er  Pernille. 
„Skulle  de  gode  Madammer  ikke  have  Sirup 
udi  Kaffen?"  „Hendes  „„Gode  Raad""  ere  min 
Tro  bagte  udi  harsk  Smør,"  „Lysene  (af  Talg) 
løbe,  de  ere  min  Tro  ikke  støbte  iaar,"  og  an- 
dre satiriske  Bemærkninger  paa  Husvæsenets 
Omraade  diverterer  hun  Selskabet  med  —  naar 
Tante  Anna  vender  Ryggen  til. 

For  nogen  Tid  siden  mødte  Emil  oppe  i  Fjæl- 
dene,  dybt  inde  i  de  vilde,  ensomme  Skove  to 
Fantekvinder,  hver  med  sit  lille  Barn  paa  Ryg- 
gen, det  ene  ikke  ældre  end  vor  lille  Pusling, 
som  bankede  de  smaa  bevantede  Hænder  paa 
Moderens  Skuldre,  for  at  holde  Varmen,  og  de 
havde  flere  Mil  at  gaa  endnu,  førend  de  kunde 
naa  noget  Hus.  Sneen  gik  dem  omtrent  til 
Knæene. 

Nogle  Dage  senere  traf  Frøken  Linau  paa  sit 
Værelse  en  Tyv,  der  stod  helt  bøiet  over  So- 
phaen,  fordi  hun,  uden  at  vide  det,  klemte  ham 
med  Døren,  som  hun  aabnede. 

Han  havde  tømt  hendes  Kommode  for  alt 
Guld-Stads  og  andet  Pretiosa.  Det  var  en  rigtig 
„Rangle-Fant",  og  han  siger,  at  han  var  saa 
„berusa",  at  han  slet  ikke  erindrer  noget  mere, 
hverken  hvordan  han  var  kommet  der,  eller 
hvorfor.  Forresten  er  det  ikke  usandsynligt,  at 
han  har  været  beruset,  saa  dumt  han  bar  sig 
ad.  Han  kunde  jo  blot  have  skubbet  Frøken 
Linau  til  Side  og  løbet  sin  Vei.  —   Han  hørte 

til  de  to  Kvinder  med  de  smaa  Børn  paa  Ryg- 
gen, som  Emil  mødte  i  Fjældene.  Dog  er  dette 
det  eneste  Tj^veri,  ja  jeg  tror  næsten  den  eneste 
Forbrydelse  jeg  har  hørt  om  i  al  den  Tid  vi 
have  været  her.  Netop  her  føler  man  sig  saa 
usigelig  tryg. 

I  det  Hele  taget  føler  man  paa  det  ensomme 
Land  langt  tydeligere  Guds  Nærhed  end  i 
Byerne.  Det  synes  jeg  idetmindste.  —  Sidst  om 
Natten,  da  jeg  var  alene  og  Emil  var  i  Skoven, 
var  det  lille  Barn  saa  uroligt  —  for  Tænder 
tænker  jeg  —  og  jeg  gik  op  og  ned  ad  Gulvet 
med  hende,  for  at  berolige  hende. 

Imellem  saae  jeg  ud  over  den  hvide  Dal  og 
de  sneklædte  Fjælde,  alt  saa  øde  og  stille.  Jeg 
lænede  Panden  imod  den  kolde  Rude,  thi  jeg 
havde  selv  lidt  Hovedpine.  Og  saa  tænkte  jeg, 
„hvor  Du  nu  i  Grunden  var  ene,  hvis  ikke  Gud 
var  Dig  saa  nær;  i  en  By  er  det  dog  godt  at 
have  Mennesker  om  sig  til  alle  Sider."  — 

„Jo  pyt  —  Naboerne  vilde  blot  vende  sig  i  Sen- 
gen og  ønske  den  lille  Skraalhals  paa  Bloksbjerg." 

„Men  sæt  nu  her  kom  Ild  i  Huset!  —  naar 
det  brænder  i  en  By,  saa  piber  Vægteren  og  saa 
høres  det  af  tusinde  deltagende  Øren." 

„Jo  pyt,  de  spørger  Vægteren,  hvor  Ilden  er, 
og  naar  den  blot  ikke  er  saa  nær  at  den  ge- 
nerer dem,  saa  sove  de  trygt  videre." 

Nei  her  paa  Landet  føler  man,  netop  i  den 
store  Ensomhed  langt  stærkere,  at  der  er  et 
mildt,  et  naadigt  Forsyn.  Man  føler  at  den  Fa- 
der, som  i  Forældrenes  Bryst  nedlagde  den  kjær- 
lige, vaagende,  varme  Følelse  for  de  smaa  Væs- 
ner, der  betroes  dem,  at  den  Fader  selv  maa 
vaage  med  samme  Kjærlighed  over  os,  og  han 
har  den  Kraft  vi  mangle,  at  kunne  hjælpe  i 
enhver  Nød. 

Jeg  husker  at  Bulwer  et  Sted  siger,  at  Men- 
neskets Tilfredshed  sikkres  bedst  ved  at  leve  i 
Ensomhed,  smaa  Glæder  nydes  der  bedst  og 
smaa  Sorger  bæres  der  lettere,  uden  ydre  Paa- 
virkning  af  saaret  Forfængelighed  og  al  den 
øvrige  Uro  i  Verdens  Tummel. 

Da  den  Lille  saa  faldt  i  Ro  og  jeg  sad  en 
Stund  med  den  lille  runde,  varme  Kind  imod 
min,  til  Barnet  atter  faldt  i  Søvn  og  vi  havde 
det  saa  lunt  og  godt  vi  to,  saa  tænkte  jeg,  at 
ingen  Crøsus  i  hele  den  vide  Verden  kunde  for 
Guld  kjøbe  en  saadan  Lykke,  —  saa  hel,  saa 
ren,  og  saa  rig. 


April  1850. 

Min  kjære  Emil  har  sidst  i  Skoven  haft  en 
Kj øretour,  som  kun  faa  overleve  Magen  til,  og 
han  kom  saa  glad  og  lykkelig  hjem,  fordi  han 
var  sluppet  næsten  ganske  uskadt  derfra.  Den 
Hest,  der  skydsede  ham,  var  urigtig  forspændt, 
saa  den  paa  en  meget  lang  og  steil  Bakke  ry- 
stede Hovedtøiet  af  sig,  og  nu  løb  den  i  Galop 
efter  den  forankjørende  Slæde,  som  var  et  godt 
Stykke  Vei  forude,  og  i  hvilken  Hofmarschallen 
sad.  Emil,  som  var  sprunget  af  for  at  standse 
Hesten,  blev  kastet  om,  saa  han  kom  til  at 
ligge  mellem  denne  og  Slæden,  paa  tværs  af 
Stængerne.  Nu  løb  Hesten  først  rigtig  løbsk,  og 
for  hvert  Spring  den  gjorde,  hug  den  Hovene 
ind  paa  Emil,  som  hvert  Øieblik  ventede  at 
høre  et  eller  andet  Lem  knække,  eller  at  faa 
Hovedet  knust  imod  en  Sten  eller  en  Træstamme, 
som  der  laa  mange  af  langsmed  Veien,  de 
kjørte. 

Endelig   lykkedes   det   ham,   efter  mange  for- 

gjæves  Anstrængelser,  at  faa  fat  i  Skjærmen 
paa  Slæden  og  ved  dens  Hjælp  at  hæve  sig  saa 
meget  tilveirs,  at  han  kunde  kaste  sig  bagover 
ud  i  Sneen.  Hesten  løb  nu  videre  i  Karriere, 
indtil  den  standsedes  af  Hofmarschallens  Slæde, 
som  den  løb  imod  med  en  saadan  Kraft,  at 
han  væltede,  men  heldigvis  uden  at  slaa  sig. 

Emils  tykke  Pels  havde  taget  godt  af  for  He- 
stens Spark,  saa  at  han  slap  med  nogle  Skram- 
mer og  nogen  Ømhed  i  Siden.  Det  skal  have 
seet  frygtelig  ud  og  det  var  en  Guds  Styrelse, 
at  han  ikke  blev  slaaet  ihjel.  —  Og  saa  sidder 
man  rolig  hjemme  og  aner  ikke  hvilken  gruelig 
Ulykke  der  svæver  over  Ens  Hoved.  Naar  det 
saa  gaar,  som  det  gik  her,  saa  føler  man  først 
ret,  hvor  meget  man  har  at  takke  for  og  hvor 
stor  Ens  Lykke  er. 

Om  nogle  Dage  reiser  Grethe.  Hun  er  allerede 
for  fjorten  Dage  siden  flyttet  ned  til  sin  Møller- 
familie. I  en  Pram  skal  de  først  gaa  herfra  til 
Kragerø,  der  ligger  Skibet,  som  skal  føre  dem 
til  Amerika  og  samler  paa  Udvandrere;  der 
gaar  nok  mellem  et  og  to  Hundrede  med  det 
Skib.  Det  værste  for  Landet  er,  at  det  er  dem 
der  have  noget,  som  drage  ud,  de  andre  stak- 
kels Fanter  blive  kjønt  hjemme,  fordi  Reisen  er 
saa  dyr,  og  derved  stiger  Armoden  i  Landet. 
Grethes  Møllerfamilie  staar  sig  rigtig  godt,  de 
have  Penge  med  til  at  kjøbe  Land  for  derovre, 
men  først  vil  hun  og  de  andre  unge  ud  at 
tjene,  da  Lønnen  er  saa  stor.  Nu  mod  Slutnin- 
gen svigter  Modet  hende  næsten,  hun  kan  næppe 
taale  at  se  os  og  vi  have  svært  ved  at  sige  Far- 
vel til  hinanden.  Hun  kom  endnu  idag  og 
bragte  mig  Eders  Brev.  Hun  havde  gaaet  Budet 
imøde,  for  endnu  en  Gang  —  „for  sidste  Gang" 
—  sagde  hun,  at  have  den  Glæde  at  bringe  mig 

det  og  at  se  min  Glæde  derover,  den  hun  kjen- 
der  og  har  delt  fra  vi  kom  hertil. 

Forleden  kom  en  Bjørnejæger  til  Emil  og 
sagde,  at  Bjørnen  nu  havde  ryddet  Bjælker  og 
Grene  o.  s.  v.  bort  fra  et  Aadsel,  som  i  Efter- 
aaret  var  lagt  ned  for  den,  og  altsaa  formodent- 
lig ved  Solnedgang  vilde  komme  til  Stedet,  som 
er  en  lille  Mil  herfra,  og  hvor  de  oppe  paa 
Fj ældet  have  bygget  et  Skjul,  hvorfra  de  kunne 
skyde  ned  paa  den.  Emil  ladede  sin  Bøsse,  det 
ene  Løb  med  to  Kugler,  det  andet  med  een,  og 
saa  vandrede  han  afsted.  Han  sagde,  at  han 
ikke  gjorde  sig  meget  Haab  om  at  komme  til 
at  skyde  den,  da  det  er  saa  vanskeligt  blot  at 
faa  den  at  se.  —  Dette  sidste  lykkedes  dog  til 
hans  store  Glæde.  Næppe  havde  de  ligget  en 
halv  Time,  før  de  hørte  det  knage  og  brage 
mellem  Grenene;  men  inden  de  kunde  faa  Tid 
til  at  reise  sig  op  og  netop  som  de  fik  den  at 
se,  stak  den  Snuden  i  Veiret  lige  op  imod  dem, 
rystede  to  Gange  Hovedet  med  de  runde  Ører 
frem  og  tilbage  og  gjorde  omkring,  ind  i  det 
tykke  af  Skoven. 

Senere  havde  Emil  ikke  Tid  til  at  gjøre  flere 
Forsøg,  da  han  skulde  paa  Forretningsreise  i  en 
anden  Kant  af  Skoven;  thi  fortiden  „gjør" 
Værket  i  Tømmer,  da  her  er  Stilstand  med  Jern- 
handelen. 

Saa  igaar  Nat  blev  Bjørnen  endelig  skudt. 
Emil  og  jeg  kjørte  hen  for  at  se  den.  I  flere 
Døgn  havde  de  forgjæves  Dag  og  Nat  luret  paa 
den;  men  endelig  hørte  de  ham  igaar  Nat,  og 
skjød  uden  at  kunne  se  ham;  men  om  Morge- 
nen fandt  de  ham  stendød  et  Par  Alen  fra  Ste- 
det. Dens  Pels  var  meget  tæt  og  god  —  det  er 
jo  for  Bønderne  det  vigtigste,  men  den  var  ikke 
saa  stor   som   gamle  Bjørne  kunne  være.   Emil 

spurgte  den  unge  Bondegut,  som  havde  skudt 
den,  om  ikke  hans  Hjerte  havde  banket  derved. 
„Nei,"  svarede  han,  „det  var  det  samre,  som 
om  jeg  skytit  en  Hara."  De  har  en  lykkelig 
Pflegma. 

Siden  vi  nu  ere  ved  de  vilde  Dyr,  vil  jeg  dog 
fortælle  en  anden  Jagthistorie,  som  passerede 
ved  Mo  i  Fredags.  En  Mand,  der  hedder  „Sven- 
ske Eg"  eller  „Svenske  Mo"  kjørte  efter  Ved 
eller  Tømmer  i  Skoven  ligeved  og  havde  sin 
Hund  „Munter",  der  svarede  til  sit  Navn,  med 
sig.  Pludselig  springer  en  Ulv  frem  lige  foran 
Hesten,  for  at  snappe  Pudelen.  Hesten  skjælvede 
og  fnyste,  som  de  altid  gjøre  naar  der  er  „Utøi" 
i  Nærheden,  og  Pudelen  løb  et  Stykke  inden 
den  indhentedes  af  Ulven.  Nu  opstod  der  en 
Kamp  mellem  de  to,  under  hvilken  Svenske, 
der  havde  sin  Øxe  i  Haanden  —  og  sin  Gut 
ved  Hesten  imens  —  løb  til  og  hug  Øxen  efter 
Ulven,  der  derfor  slap  Hunden  og  løb  ind  i 
Skoven,  hvor  Svenske  nu  saae  to  Ulve  forsvinde. 
Han  tog  Hunden  op  og  kjørte  den  hjem,  men 
den  var  meget  syg  og  vilde  ikke  engang  spise 
sød  Mælk,  og  da  de  saae,  at  Ulvens  Tænder  vare 
trængte  dybt  ind  i  Maven  paa  stakkels  Munter, 
skjød  de  den. 

Her  lige  nedenunder  Kværnen  ved  Elven, 
hvor  Grethes  Møller  var  beskjæftiget,  havde  de 
ogsaa  forleden  Aften  Besøg  af  Ulven  og  reddede 
en  lille  Hund  i  sidste  Øieblik.  Ligeover  vor 
Jord  saae  vi  dens  Spor  i  den  dybe  Sne,  og  hvilke 
lange,  lange  Spring  den  havde  gjort,  hidlokket 
af  Hundens  Bjæffen.  Saa  tydelige  vare  Sporene, 
at  man  saae  Bugen  aftrykt  hvor  Sneen  laa  tyk- 
kest og  et  skarpt  Aftryk  endogsaa  af  dens  Kløer. 
Sex  Bondejægere  gik  forbi  her  i  morges,  for  at 
se   at   faa  Ram    paa  to  Ulve,   som  have  vist  sig 

ved  Helge  Foss'  Hus,  altsaa  ved  Jønnevals  Jor- 
der. Unkas  maa  være  glad  ved  at  vi  binde  den. 
Her  var  en  Bonde  paa  Vei  til  Skien  med 
Skindet  af  en  nydelig  Vielfrass,  som  han  sagde 
var  skudt  paa  Ryggen  af  et  Rensdyr,  hvor  de 
bruge  at  springe  op,  for  først  derfra  at  rive 
Øinene  ud  paa  Dyret,  saa  at  de  lettere  kunne 
dræbe  det.  —  Mon  det  virkelig  er  sandt. 


Mai  1850. 

Min  Drøm,  mit  Ønske  om  engang  at  kunne 
komme  tilbage  til  Danmark  er  stærk.  Mennesket 
maa  jo  altid  have  noget  at  hige  efter,  især  naar 
man  endnu  er  ung.  At  vente  ti  Aar  her  endnu, 
er  en  Tanke  jeg  ikke  rigtig  kan  finde  mig  i, 
skjøndt  vi  i  alle  Henseender  aldrig  burde  for- 
lange at  have  det  bedre  end  vi  have  det  her. 
Det  eneste  „men"  maa  tilskrives  Længselen  efter 
mit  Hjem  i  Danmark  og  dem  jeg  elsker  der, 
samt  Længselen  efter  igjen  engang  at  nyde  lidt 
god  Kunst  og  lidt  Musik,  udover  den  jeg  selv 
præsterer. 

Du  kjære  Jønneval  maa  ikke  blive  vred  paa 
mig  for  disse  Tanker,  thi  om  det  sker,  at  vi 
engang  drage  bort  fra  Dig,  ville  vi  aldrig  glemme 
den  Lykke  og  velsignede  Fred,  Du  har  givet  os, 
medens  vi  levede  under  Dit  venlige  Tag,  i  Dine 
hyggelige  Stuer,  midt  i  Din  deilige,  storslaaede 
Natur.  —  Men  skal  vi  da  aldrig  faa  Fred  med 
Slesvigholstenerne,  saa  at  I  selv  kunne  komme 
og  overbevise  Eder  om,  hvor  fuldendt  smukt 
vi  have  det,  hvor  usigelig  lykkelige  vi  leve  sam- 
men. 

Statholderen    har    været    her    en    Tid.    Igaar 

reiste  han  hjem,  og  hele  Fossum  drager  et  dybt 
Suk,  men  om  det  er  af  lutter  Sorg??? 

I  Søndags  skjænkede  han  os  et  længere  Besøg 
paa  Jønneval,  som  er  hans  Yndlingssted,  siger 
han,  og  iforgaars  var  han  her  til  Hest. 

En  mærkelig  kraftig  gammel  Herre,  baade 
aandelig  og  legemlig  og  med  en  Jernvillie.  Han 
bad  Emil  ride  med  sig  til  Ouredalen,  som  Emil 
har  ladet  gjennemhugge  paa  dansk  forstmæssig 
Maade.  Det  morer  altid  Statholderen  at  se,  og 
han  har  saa  megen  Interesse  for  Skoven.  Det  har 
vor  elskelige  Hofmarschal  igrunden  ikke;  han 
vil  helst  hugge  det,  som  ligger  nærmest  og  be- 
kvemmest for  Salgs  Skyld. 

Om  det  saa  er  Marschalinden,  er  hun  lidt 
bange  for  Statholderen.  Men  Folk  behandle  ham 
ogsaa  noget  for  slavisk,  som  om  han  virkelig 
var  Norges  Konge,  hvilket  maa  øge  hans  Tro 
paa  egen  imposante  Værdighed.  „Aa  jeg  be'r 
Dem,  jeg  be'r  Dem,  sæt  Dem  endelig,"  siger  han 
til  hvem  der  staar  op,  fordi  han  tror,  at  de  ikke 
tør  sætte  sig  i  hans  Nærværelse.  Han  er  altid 
yderst  forekommende  mod  os,  næsten  for  høflig 
—  bragte  mig  endogsaa  Blomster.  Vi  viste  ham 
Anlæget  og  Kilden,  og  han  saae  med  Gjensynets 
Glæde  paa  Faders  Birk.  Han  har  i  mange  Aar 
værnet  om  Birkene  paa  Jønneval;  nogle  ere 
gaaede  ud,  men  Faders  Birk  er  kraftig  nok  til 
at  staa  i  adskillige  Slægtled  endnu,  og  den  skal 
ikke  rokkes  og  ikke  en  Gren  hugges  af  den,  saa- 
længe  vi  raade  paa  Jønneval. 

Idag  var  hele  Fossumpersonalet  og  Hermann, 
vor  Nabo,  her  til  Chokolade.  Vi  laa  og  sade  alle 
i  en  Gruppe  paa  Tæppet,  som  i  en  Zigeuiner- 
leir,  omkring  den  Lille,  som  er  Alles  Legetøi. 
Lille  Olga  og  min  trofaste  lille  Carl  ere  især 
ikke  til  at  rive  bort  fra  Barnet. 

Hofmarschallen,  Marschalinden  og  Hermann 
ere  tilsagte  til  at  møde  til  Høitidelighederne  i 
Anledning  af  Kronprindsens  Formæling  med  den 
nederlandske  Prindsesse  Louise  i  Stockholm.  De 
reise  herfra  den  5te  Juni  ad  Gøtakanalen,  det 
bliver  en  meget  interessant  Tour. 

I  August  reise  de  atter  Alle  til  Christiania, 
hvor  Majestæterne  en  Tid  ville  residere. 


November  1852. 

Nu  da  mine  Kjære  hjemmefra  kjende  vort 
Hjem  her  og  have  levet  her  med  os  og  glædet 
sig  med  os  over  det  altsammen,  har  det  ogsaa 
altsammen  faaet  dobbelt  —  nei  mangedobbelt 
Værdi  for  mig.  Hver  Stue,  som  har  gjenlydt  af 
Eders  Stemmer,  hver  Gjenstand,  som  I  have  be- 
rørt, hver  Ting  Eders  Øine  have  hvilet  paa,  tale 
til  mig  om  Eder. 

Og  nu  ere  vi  atter  fire  omkring  Spisebordet  i 
den  lyse,  venlige  Spisestue.  Børnene  —  de  to 
store  —  spise  med  os,  den  mindste  har  det 
endnu  tilgode,  og  vi  føle  fuldt  ud  Lykken  ved 
at  eie  et  saadant  Hjem,  med  saadanne  smaa 
Børn,  som  altid  —  næsten  altid  —  ere  gode. 
De  bede  mig  med  deres  smaa  yndige  Stemmer 
om  at  „spille  pænt  Mama,  saa  ska'  vi  nok  være 
stille  imens". 

Idag  tænker  jeg  at  træffe  den  søde  Tante 
Anna  paa  Fossum.  Gudskelov  at  hun  kom  sig, 
det  vilde  have  været  mig  en  Hjertesorg,  om  hun 
var  gaaet  bort.  —  Forleden  kjørte  vi  i  det  dei- 
ligste  Slædeføre  til  Skien,  Emil  skulde  i  Klub- 
ben og  spille  Whist  med  Fossumherrerne,  og 
Tante  Anna  og  jeg  sade  imedens  saa  lunt  i 
hendes  hyggelige  Stue,   med  det  gamle  Stueuhr 

og  de  mange  Silhouetter  paa  Væggene,  og  spiste 
stegte  Æbler.  Silhouetter  og  stegte  Æbler  høre 
til  en  egen  Generation,  som  snart  er  uddød.  Jeg 
bragte  hende  Kramsfugle,  af  hvilke  vi  fange  en 
Mængde  i  Donerne,  og  saa  sendte  hun  mig  igaar 
Helleflynder,  hvorfor  jeg  til  Gjengjæld  idag  har 
sendt  hende  sorte  Pølser  og  Medisterpølser. 

I  Faders  literaire  Bemærkninger  maa  jeg  give 
Dig  ganske  Ret,  ogsaa  i  at  Marguerite  er  noget 
—  der  rimer  paa  den  sidste  Stavelse.  Slig  uægte 
Sentimentalitet,  saavel  hos  Herrer  som  hos  Da- 
mer, er  som  oftest  en  Følge  af  Mangel  paa  Be- 
skjæftigelse,  og  af  al  den  slette  Lekture,  der  nu 
bydes  Folk  og  forstyrrer  Begreberne;  thi  ikke 
alene  Marguerites,  men  ogsaa  Forfatterens  Begre- 
ber om  Ret  og  Uret  ere  uklare  og  falske. 

Jeg  tilstaar  at  jeg  interesserer  mig  mindre  for 
den  Slags  Nutids-Romaner  —  som  sammenlignet 
med  de  virkelige  Klassikeres  er  noget  tarveligt 
Stads  —  end  for  Hverdagshistorier,  naar  disse 
ere  godt  skrevne.  Man  har  ingen  Skade  af  at  se 
paa  Prent,  hvor  sygelig,  indeklemt  og  egoistisk 
Tidsaanden  er,  hvor  meget  man  retter  sine  Ord 
og  Handlinger  mere  efter  andres  Omdømme,  end 
efter  sin  egen  Bevidsthed,  hvor  mange  smaalige 
Hensyn  der  ofte  lages,  som  have  en  stor  og 
ulykkelig  Indflydelse  paa  det  hele  eller  det  halve 
Liv. 

Men  i  alt  hvad  jeg  har  læst  og  endnu  læser, 
har  jeg  aldrig  —  naar  jeg  tænker  mig  rigtig 
om  —  læst  nogen  Skildring  af  en  Moder,  der 
var  saa  god,  saa  kjærlig,  saa  opoflVende  som 
min;  men  det  er  fordi  Digterne  eller  Forfatterne 
ere  Mænd,  og  de  kunne  ikke  helt  forstaa  et 
saadant  Moderhjerte,  fordi  dets  Skjonhed:  Svag- 
hed, ligger  udenfor  deres  Sympalhi. 

Føret  og  Veiret  er  nu  saa  godt,  at  vi  sagtens 

kunde  kjøre  gjennem  Sverrig  i  en  stor  lukket 
Slæde  og  ad  den  Vej  hjem  til  Danmark  og  holde 
Jul.Saadan  harHofmarschallen  og  Marschalinden 
engang  reist  herfra  til  Stockholm  med  et  lille 
Barn  og  Pige.  De  havde  en  varm  Dunk  i  Bun- 
den af  Slæden,  og  det  gik  deiligt.  Vi  gjorde  en 
lille  Prøvetour  idag. 

Børnene  have  faaet  en  ny  lille  Slæde,  som  de 
sidde  i  alle  tre,  de  to  store  paa  Sædet,  den 
mindste  paa  Bunden.  Saa  trak  Dordi  og  den 
anden  Pige  styrede,  og  det  gik  nok  saa  rask 
helt  om  forbi  Jønneval-Aasen.  Vi  mødte  ingen 
Ulve  —  Gudskelov  —  men  Emil,  som  kom  fra 
Fjældet,  og  der  blev  stor  gjensidig  Glæde. 

For  Ulvene  behøve  vi  vistnok  heller  ikke  at 
frygte,  da  det  er  uhørt  at  de  have  rørt  selv  det 
mindste  Barn.  Til  Mennesker  have  de  ikke 
Appetit;  thi  bange  kan  man  i  Grunden  ikke 
kalde  dem,  naar  de  tør  snappe  en  lille  Hund 
ud  af  Slæden,  eller  naar  de  rive  en  Kone  om- 
kuld, under  hvis  Skjorter  en  lille  Hund  har 
søgt  Skjul  og  Frelse.  Vor  gamle  Ingeborg  har 
som  ganske  ung,  da  hun  „jetede"  Faarene,  kjæm- 
pet  en  Gang  med  fire  Ulve  og  en  anden  Gang 
med  sex  om  et  Lam  —  og  seiret,  idetmindste 
den  ene  Gang.  Og  mange  meget  smaa  Børn  gaa 
alene  om  i  Egnen  her  —  men  vore  gjøre  det 
aldrig. 

Hermann,  som  nu  er  Kammerherre,  har  for- 
resten for  ganske  nylig  mistet  en  kostbar  og 
udmærket  dresseret  Hund,  som  Ulven  tog  lige- 
for Øinene  af  ham,  da  han  var  paa  Harejagt. 
Først  var  der  en  Kamp  mellem  Ulven  og  Hun- 
den, men  det  endte  med  at  Ulven  løb  med  Hun- 
den, bærende  den  i  Munden,  som  en  Kat  bærer 
en  Mus.  Hermann  skjød  to  Skud,  uden  at  Ulven 

tog  Notice  deraf.  Først  da  Folkene  ved  Mo  løb 
den  imøde,  hujende  og  skrigende,  og  atter  der- 
fra skjød  et  Par  Skud,  slap  den  sit  Bytte.  Hun- 
den kunde  ikke  gaa,  og  Fedt  eller  Indvolde 
traadte  ud  af  dens  ene  Side.  Det  var  en  Ynk  at 
se,  da  han  kom  kjørende  hjem  med  den.  Den 
levede  dog  et  Par  Dage,  men  uden  at  tage 
mindste  Næring  til  sig.  Den  kunde  ikke  engang 
lægge  sig  ned,  men  stod  og  ludede  og  hang,  og 
støttede  Hovedet  mod  Kakkelovnen.  Han  burde 
vist  strax  have  givet  den  et  Skud  Hagl,  men  han 
holdt  saa  meget  af  den  og  haabede  stadig,  at 
den  maaske  kunde  leve.  Saa  døde  den  en  Nat, 
uden  Hjælp. 


Julen  1852. 

Jeg  er  nu  snart  helt  vænnet  fra  at  være 
samlet  med  mine  Forældre  i  Julen.  Dog  bærer 
jeg  det  nu  lidt  fornuftigere  end  tidligere  —  det 
vil  sige,  jeg  græder  ikke  mere  barnagtigt  og 
taaler  nu  bedre  Lugten  af  Juletræet,  som  ellers 
„angreb"  mine  Øine.  Ikke  fordi  Kjærligheden 
er  bleven  mindre,  men  enten  fordi  jeg  selv  er 
bleven  ældre,  eller  snarere  fordi  jeg  har  mine 
Børn  at  pynte  Juletræ  til,  og  det  er  en  Glæde 
som  kan  dulme  store  Savn. 

Vi  bleve  hjemme  hos  os  selv  Juleaften  iaar. 
Det  var  vanskeligt  at  faa  Lov  dertil.  De  kjære, 
hensynsfulde  Venner  bade  alle  tre  Børn  og  Pige 
med.  Men  det  er  dog  allerhyggeligst  at  være  den 
Aften  i  sit  Hjem. 

Hofmarschallen  var  her  selv  med  et  helt  Læs 
af  Julepresenter  til  Store  og  Smaa,  og  et  mindre 
sendte  vi  derned  igjen.  De  ere  imod  os,  som  om 
vi  og  vore  Børn  ganske  hørte  til  Familien,  saa 
gode  og  kjærlige. 

12* 

Nu  kjender  I  Børnene  og  kj ender  deres  norske 
Sprog,  saa  I  kunne  vist  selv  høre  dem  juble  om 
Juletræet  og  over  alt  det  deilige  Legetøi.  Om 
mangt  et  Stykke  maatte  jeg  fortælle  en  hel  Hi- 
storie. Om  Noahs  Ark  fortalte  jeg  om  Syndfloden 
og  om  Arken  som  med  Noah  og  alle  Dyrene 
drev  om  paa  Bølgerne.  „Kom  han  saa  Grampapa 
og  tog  den  op  til  mig?  —  han  er  søt  og  snild 
han  Grampapa  da."  Det  er  Marie,  som  yttrer 
sig.  Fetty,  som  beundrer  alt  hvad  Marie  fore- 
tager sig  eller  siger,  er  Ekko  og  gjentager:  „Saa 
æ  en  søt  og  sild  han  da."  Den  mindste  nøies 
med  at  se  paa  alt  med  store  Øine.  De  tro  stadig 
at  Emil  møder  Eder  naar  han  er  i  Fjældene,  og 
sender  Hilsener  med  ham  naar  han  tager  afsted. 
„Saa  Du  søte  Gramma  i  Skogen  idag?  Naa  ikke 
det  da  — .  Mødte  Du  ikke  den  store  Bjørnen 
heller  da?" 

Det  er  ikke  alene  hos  os  paa  Jønneval  eller  paa 
Fossum,  men  overalt  her  i  Norge,  at  Julen  er 
saadan  en  lun  og  hyggelig  Tid.  Jeg  tror  det 
ligger  i  den  norske  Luft,  at  Alle,  høie  og  ringe, 
da  vise  alle  Bekymringer  bort  og  kun  tænke 
paa  at  være  glade,  og  dette  er  en  Sindsstemning, 
der  er  baade  tiltrækkende  og  smittende.  Som 
sagt,  Julen  klæder  Norge  godt.  De  have  ikke 
travlt.  Kagerne  ere  bagte  og  det  meste  af  Maden 
er  tillavet,  alt  er  udrettet  og  indrettet  Dage 
iforveien. 

Vi  vare  en  Mængde  Mennesker  paa  Fossum 
første  Juledag.  —  Finn  Wedel,  Cappelns,  Prov- 
stens og  blandt  andre  ogsaa  „Kongen  af  Rom" 
med  sin  unge  Frue.  Det  er  den  unge  Vicekonsul 
Faye  fra  Christiania,  der  kaldes  saaledes,  fordi 
han  er  en  Søn  af  „Første-Konsulen",  som  ogsaa 
var   der.  Vi   sade   tre  Timer  til  Bords  og  siden 

legede  vi  Kortleg,  sloges  om  Pebernødder,  lo  saa 
hjerteligt  af  ingenting  og  vare  meget  lystige. 

Anden  Juledag  vare  vi  der  alene.  Vi  skulde 
have  været  hjemme  i  Ro,  men  saa  kom  de  Alle 
i  Slæder  og  hentede  os,  saa  vi  maatte  lade 
spænde  for  og  kjøre  med.  Tredie  Juledag  var 
der  atter  en  Mængde  Mennesker,  flest  fra  Skien. 

Jeg  havde  Provst  Rothe  til  Bords.  Han  er, 
efter  min  Mening,  mere  interessant  naar  han 
ikke  staar  paa  Prædikestolen,  og  kan  være  end- 
ogsaa  bidende  morsom,  saa  jeg  lo  meget  af 
nogle  af  hans  Historier.  Han  var  tidligere  Præst 
oppe  blandt  de  norske  Finner  og  kjendte  saa 
godt  saavel  de  af  dem,  der  vare  blevne  myrdede, 
som  den  stakkels  Præst,  der  blev  saa  frygtelig 
mishandlet.  —  Og  det  er  en  svensk  Præst,  der 
indgiver  disse  Hedninger  en  saadan  Christendom. 

Ja,  Præsten  Lammerts  i  Skien  faar  vel  snart 
en  lignende  Indflydelse.  Halvdelen  af  Skiens  Be- 
boere ere  rent  gale  og  foragte  alle  de  andre,  som 
ikke  dele  deres  Anskuelser. 

Lammerts  tror  at  kunne  læse  paa  Folks  An- 
sigter, naar  de  modtage  Sakramentet,  om  de  ere 
rettroende  eller  ei,  og  er  rasende  fordi  han  ikke 
maa  vise  dem  bort  efter  Behag;  men  saa  tordner 
han  til  Gjengjæld  løs  for  dem,  og  trøster  dem 
med  Løftet  om  det  hedeste  Helvede  o.  s.  v.  En- 
hver som  dandser  eller  spiller  Whist  er  rent 
fortabt,  prædiker  han,  og  den  Overbevisning 
deler  nu  det  halve  Skien. 

Mange  af  de  Norske  ere  ret  utaalelige  i  Politik, 
og  at  elske  dem  blot  for  det  gamle  Broderskabs 
Skyld,  fortjene  de  ikke.  De  nogenlunde  velop- 
dragne tie  om  dette  Spørgsmaal  overfor  en  Dansk, 
men  mange,  navnlig  af  Skiens  Befolkning,  tale 
høit  og  larmende  om  den  Lykke  det  er,  ikke 
mere  at  tilhøre,  underkues,  forurettes  og  jeg  veed 

ikke  hvad  alt  mere,  af  de  Danske.  Og  saa  paa- 
staa  de,  at  Danmark  staar  langt  tilbage  i  Kul- 
tur for  Norge.  Men  det  er  jo  næsten  kun  mor- 
somt at  høre  paa.  —  De  paa  Fossum  ere  saa 
danske  i  Sind  og  Tanke,  som  vi  selv  ere  det. 

Om  ogsaa  det  bliver  sagt  nok  saa  ofte,  at 
Krigen,  og  alt  Blodet  der  blev  udgydt,  har 
været  forgjæves,  da  er  dette  ikke  Tilfældet;  thi 
Æren  reddede  Landsoldaten  for  Danmark  og  for 
os  Alle,  og  det  er  dog  det  største  og  vigtigste, 
om  end  Lykken  ellers  kun  blev  ringe.  —  Al  den 
Uenighed  og  alt  det  Rethaveri  der  nu  hersker 
mellem  de  utallige  Regjerende  derhjemme,  er 
væmmeligt  og  dumt  og  tjener  vist  kun  til  at 
glæde  Slesvigholstenere  og  andre  Fjender. 

Jeg  saae  sidst  i  de  danske  Aviser  at  en  toog- 
tyveaarig  Mand,  der  havde  røvet  tre  Mark  og  ti 
Skilling  fra  en  anden,  blev  dømt  til  fem  Aars 
Forbedringshus;  men  saadanne  Folk,  som  i  Cor- 
saren  røve  Ære  og  gode  Navn  fra  Mennesker, 
der  aldrig  have  fornærmet  dem,  gaa  løse  omkring 
og  kunne  frit  fortsætte  med  at  gjøre  ondt  efter 
Behag  —  det  er  sørgeligt. 


Mai  1853. 

Jeg  er  saa  lykkelig  tilmode  og  glæder  mig 
saa  usigelig  til  Reisen  og  til  hvert  Minut,  jeg 
skal  være  hos  Eder.  Jeg  vil  ogsaa  nok  gjerne  se 
nogle  Mennesker  i  Kjøbenhavn,  af  dem  jeg  hol- 
der af,  og  benytte  en  Ugestid  til  at  gaa  i  Thea- 
ter og  paa  Udstillingen,  og  til  at  høre  lidt  god 
Koncert;  —  men  mest  af  alt  glæder  jeg  mig  til 
at  se  mine  tre  Smaa  løbe  omkring  Plainen  i 
Haven  ved  Søllerød  Sø  og  til  at  se  deres  Glæde 
over  alting. 

Og  vi  ville  kjøre  med  dem  —  lange  Toure  i 

Dyrehaven,  til  Frederiksdal  og  Vedbæk,  og  vise 
dem  alle  de  Steder,  deres  Mama  elsker  saa  høit, 
at  jeg  næsten  faar  Glædestaarer  i  Øiet  blot  ved 
at  tænke  paa  et  af  disse  hjemlige,  elskede  Navne. 

Og  saa  har  jeg  nylig  spillet  en  Sonate  af  Bee- 
thowen  med  Andagt  —  det  er  Søndag  idag  — 
og  det  er  for  mig  mere  opløftende,  end  at  høre 
en  tør,  fornuftig  Prædiken. 

Og  nu  kom  lille  Marie  med  et  Bouket  blaa 
Anemoner  og  forærede  mig:  „Der  Mama  —  men 
Du  maa  gjerne  se  til  mig  og  le  til  mig  —  ikke 
se  net  paa  Papiret,  naar  Du  prater  med  mig. 
Mama,"  og  saa  fik  hun  en  fem-sex  Kys,  —  jeg 
veed  ikke  saa  nøie,  dertil  har  man  dem  jo.  Og 
Fetty,  som  stod  ved  min  anden  Side  og  var  lidt 
fornærmet  paa  mig,  men  sød  og  from  alligevel, 
kravlede  ganske  roligt  op  paa  mit  Skjød  og 
sagde:  „Det  var  ikke  pænt  af  Dig  Mama,  at  Du 
sagde  fy  skamme  Dig  til  mig  før,  og  hvis  Du 
siger  fy  skamme  Dig  til  mig,  saa  reiser  jeg  fra 
Dig  —  langt  bort,    til    Gramma    og    Grampapa 

—  —  Nei!  Nei!  Nei!  —  ikke  vær  bedrøvet,  jeg 
vil  bli'  hos  Dig  —  Du  maa  si'  fy  skamme  Dig 

—  søte  Mama. 

Er  det  saa  vel  underlig,  at  jeg  er  lykkelig  til- 
mode. 

De  synge  begge  to  hele  Dagen,  og  stærkt  Norsk, 
ligesom  de  tale.  Den  mindste  siger  ikke  meget, 
men  bukker  overmaade  pænt  og  høfligt  naar 
han  hilser  Goddag. 

Igaar  havde  vi  en  styg  Forskrækkelse.  Jeg 
havde  just  gjort  mig  færdig  og  skulde  have 
kjørt  i  Skoven  med  Emil  for  at  se  dem  „braa- 
te"  og  for  at  se  en  Fos,  jeg  ikke  har  seet  end- 
nu, og  for  at  tegne  en  brat  Fjældvæg.  Mappe 
og  Blyant  laa  færdig  og  Smørrebrødet  var  pak- 

ket  ind,  men  der  blev   alligevel   ikke   noget   af 
Touren  for  mit  Vedkommende. 

Marie,  som  er  en  frygtelig  Pilfinger,  havde 
nemlig,  da  jeg  var  ved  Bogskabet,  benyttet  Lei- 
ligheden  til  ubemærket  at  stjæle  et  Stykke  (hel- 
digvis karmoisinrød)  Farve  ud  af  en  Farvelade 
og  havde  spist  et  stort  Stykke  deraf.  Nu  turde 
jeg  ikke  tage  bort.  —  Saa  blev  der  anvendt 
Midler  for  at  kaste  op,  og  alt  hvad  der  kom, 
var  farvet  rødt.  —  Morsomt  var  det  ikke. 

Idag  har  hun  imidlertid  sunget  og  dandset 
her  udenfor  paa  Veien,  med  stor  Schåferhat  paa 
Hovedet,  til  Fryd  for  de  to  andre,  der  lyttede 
beundrende  til.  Alle  ere  de  meget  glade  og  me- 
get brogede,  som  smaa  Foraarsblomster. 

At  jeg  har  været  gift  og  boet  her  i  næsten 
sex  Aar  er  ikke  til  at  fatte,  ikke  til  at  begribe. 

Nu  har  jeg  andet  at  tænke  paa  end  for  sex 
Aar  siden.  Dengang  tænkte  jeg  mest  fremad  i 
Taagen,  nu  seer  jeg  ogsaa  inderlig  gjerne  tilbage. 
Og  hvad  der  dengang  laa  uklart  foran  mig,  er 
nu  —  eller  tager  sig  seet  tilbage  —  ud  som 
lutter  Solskin. 

Nu  har  jeg  foruden  en  Mand  —  og  en  Ver- 
den af  Lykke  kan  rummes  i  det  ene  Ord:  Mand 
eller  Kone  —  nu  har  jeg  tre  smaa  Børn  til  at 
fylde  Hjemmet  med,  noget  der  er  skjønnere  end 
den  deiligste  Fuglekvidder.  Og  for  at  tage  al- 
ting med  af  det,  som  hører  til  mine  Glæder,  vil 
jeg  ogsaa  nævne  mine  otte  Kjøer,  mine  Lam, 
Grise,  Høns  og  Kyllinger,  samt  en  Stolpebod, 
der  bugner  af  Velstand. 

De  sex  Aar  her  paa  Jønneval  have  for  mig 
været  rigere  paa  Begivenheder  og  Tilskikkelser, 
rigere  paa  Ængstelser  og  Glæder,  rigere  paa 
Savn  og  Lykke  og  paa  Erfaring,  trods  den  En- 
somhed, de  ere  henlevede  i,  end  alle  de  øvrige 

Aar  af  mit  Liv  ude  i  „Verden",  med   dens  Sel- 
skabelighed og  Tummel. 


September  1853. 

Idag  har  vor  Gut,  Jakob,  været  paa  Session  i 
Skien.  Han  fortalte,  at  vore  Drenge  ogsaa  idag 
bleve  indskrevne  efter  Kirkebogen  til  vordende 
norske  Soldater.  —  Herre  Gud!  de  ere  tre  og 
halvanden  Aar  gamle.  Jeg  haaber  dog,  at  de 
hellere  skulle  blive  danske  Soldater,  skjøndt  de 
rigtignok  have  et  smukt,  et  vidunderlig  deiligt 
Fødeland. 

Børnene  tale  daglig  endnu  om  Danmark,  og 
nu  hører  jeg  saa  mange  Navne  paa  Steder  jeg 
elsker,  udtalt  —  og  udtalt  imellem  forkert  — 
af  deres  søde  smaa  Stemmer.  Det  er  som  Musik 
for  mine  Øren;  men  de  tale  nu  igjen  saa  bredt 
Norsk,  som  om  de  aldrig  havde  hørt  andet 
Sprog.  Det  meste  de  sige  af  Dansk,  er  noget  de 
have  lært  af  deres  lille  Fætter  og  Kousine  paa 
Sødringholm,  nemlig:   „Ska  vi  nu  ind  aa  spiis." 

Emil  har  gjort  adskillige  Toure  med  mig  og 
viist  mig  nogle  af  hans  Yndlingssteder.  Det  er 
vist  fordi  han  tror,  at  vi  snart  skulle  herfra,  og 
nu  seer  det  jo  virkelig  ogsaa  ud  som  om  han 
snart  kunde  faa  et  Embede  i  Danmark.  Saa  skal 
jeg  forinden  se  mig  rigtig  om. 

Igaar  gik  vi  hen  til  et  saadant  Sted,  om 
hvilken  Tour  vi  har  talt  i  fem  Aar  uden  at 
komme  der,  uagtet  det  ikke  er  længere  herfra, 
end  der  er  fra  Søllerød  til  Sorgenfri.  Det  var 
oppe  paa  en  steil  Fjældskrænt,  under  hvilken 
Bøelven  bugter  sig.  Det  svimlede  for  mig,  der 
ikke  er  vant  til  at  have  saa  megen  Luft  under 
mig,  og  der  var  saa  skjønt,  at  jeg  næsten  fik 
Taarer  i  Øinene.  Hvis  den  Plet  havde  ligget  ved 


186 

et  besøgt  Sted,  eller  i  Nærheden  af  et  tydsk 
Bad,  vilde  den  have  været  verdensberømt,  me- 
dens jeg,  som  boer  ikke  en  halv  Mil  derfra,  nu 
saae  den  for  første  Gang,  og  medens  ingen  af 
de,  som  eie  den,  og  som  eie  hele  den  yndige 
Dal  med  de  mange  smaa  Vaaninger,  smaa  Korn- 
marker og  store  Skove,  som  man  overskuer  der- 
fra tilligemed  Fjældene,  der  paa  begge  Sider 
hegner  den,  —  medens  ingen  af  Fossums  Bebo- 
ere ane  dens  Tilværelse  eller  dens  Skjønhed, 
der  er  saa  ubegribelig,  saa  storslaaet.  Fjærnt, 
fjærnt  imod  Sydost  glider  Dalen  over  i  blaa 
Fjælde. 

I  Forgrunden  hænge  store  Birke  ud  over  Af- 
grunden, og  dybt  nede,  lige  under  Ens  Fod, 
løber  Elven. 

Nede  ved  dens  Bred  sad  noget  og  rørte  sig; 
jeg  troede  først  at  det  var  en  Fugl,  men  ved 
nærmere  at  se  til,  opdagede  jeg,  at  det  var  en 
lille  Pige,  der  ikke  åbnede  at  nogen  betragtede 
hende  der  højt  oppe  fra  den  ensomme  Li.  Vi 
sade  der  en  Timestid  og  spiste  vor  medbragte 
Frokost  og  tog  Haserne  af  de  Nødder,  hvormed 
vi  havde  overfyldt  vore  Lommer  paa  Veien 
dertil. 

For  nogle  Dage  siden  vare  vi  paa  en  lignende, 
maaske  ogsaa  Afskedstour,  til  Mo,  hvor  jeg  ma- 
lede lidt  af  Elven  samt  Fossen,  seet  med  den 
mørke  Skov  som  Baggrund,  styrtende  sig  ned 
fra  Fjældet.  I  næste  Uge  skulle  vi  ride  til  Gede- 
bovaren,  for  derfra  at  se  Nordsøen.  Emil  siger, 
at  den  deilige  store  Indsø  er  endnu  smukkere 
seet  derfra,  end  fra  det  lille  Dampskib,  med 
hvilket  jeg  har  seilet  over  den  paa  Kryds  og 
Tværs. 

Vi  vare  iforgaars  med  Marschalinden  paa 
en  Fisketour  paa  Eidangerfjorden,    hvor  Stran- 

den  bugter  sig  yndigt  imellem  høie  Fjælde  og 
smaa  skovbevoxede  Øer,  det  er  ogsaa  en  vid- 
underlig skjøn  Plet. 

Vi  fangede  et  Par  Hundrede  Fisk,  hvoriblandt 
adskillige  Flyndere  og  Makrel,  men  flest  Villin- 
ger,  der  smagte  deiligt,  saa  friskkogte  som  de 
vare,  da  vi  sultne  kom  til  „Lillegaarden"  for  at 
spise  vor  Middag,  som  desuden  bestod  af  Kyl- 
linger og  Kage. 

Paa  Hjemveien  talte  Marschalinden  og  jeg  om 
alt  muligt,  især  om  vor  Fremtid  og  om  vor 
mulige  Hjemreise  til  Danmark. 

Vi  vare  Alle  noget  vemodige  ved  Tanken  om 
maaske  at  skulle  skilles;  men  hun  fortalte,  at 
det  ogsaa  var  muligt,  at  de  i  en  ikke  altfor 
fjærn  Fremtid  flyttede  fra  Fossum.  —  Jeg  vil 
naturligvis  betragte  det  som  en  stor  Lykke  at 
komme  hjem,  men  jeg  vil  komme  til  at  længes 
meget  efter  de  kjære,  elskelige  Mennesker  paa 
Fossum,  gamle  og  unge,  og  mine  Tanker  ville 
ofte  —  meget  ofte  søge  hen  til  dem  og  til  det 
yndige  Jønneval.  Marschalinden  sagde  mig,  med 
Taarer  i  Øinene,  at  det  for  dem  vilde  blive  et 
frygteligt  Savn,  naar  vi  forlade  Jønneval. 

Forleden  tilbragte  vi  Dagen  hos  „Tante  Anna" 
i  Skien.  Hun  er  mig  altid  mere  og  mere  kjær, 
og  hun  græd  lidt  ved  Talen  om  vor  Hjemreise. 

Hun  tog  mig  i  sine  Arme  og  sagde:  „Gid  De 
var  min  Datter,"  og  saa  kyssede  jeg  hende  blot 
uden  at  svare,  thi  det  vilde  jo  have  været 
falskt  af  mig  at  sige  „ja"  til  det,  da  jeg  jo  har 
en  Moder,  som  ingen  anden  i  Verden  —  for 
mig  —  kan  sammenlignes  med. 

Nylig  sade  vi  oppe  paa  vor  egen  Øvrejord  og 
lode  os  rigtig  bage  paa  Ryggen  af  Solen,  som 
skinner  saa  lyst  og  saa  varmt  som  ved  St.  Hans- 
dag.   Her  er  rigtignok  deilige  Efteraar  i  Norge. 

Vi  sade  og  glædede  os  over  vor  Hvedemark  med 
de  stolte  Staver,  som  imorgen  skulle  kjøres  ind. 
Vi  have  endnu  smaa  Høstakke  staaende  tæt  ved 
Gaarden,  saa  alting  seer  saa  sommerligt  ud.  En 
vild  Rosenbusk  bærer  endnu  „the  last  rose", 
som  jeg  ikke  nænner  at  bryde  af,  da  jeg  i  flere 
Dage  kan  glæde  mig  over  den  frisk,  hvor  den 
sidder.  Og  det  bliver  maaske  den  sidste  Rose, 
jeg  faar  at  se  paa  Jønneval. 


NATTOGET  fra  Christiania  ruller  langsomt  og 
forsigtigt  ind  paa  den  lille  Fjordbys  Station. 
Klokken  er  fem  Morgen,  men  da  det  er  i  Slut- 
ningen af  November  vil  det  endnu  i  adskillige 
Timer  vedblive  at  være  Nat. 

En  enlig  Rejsende  —  en  Søn  af  hende,  der 
for  saa  mange  Aar  siden  skrev  de  foranstaaende 
Breve,  og  som  Længsel  efter  at  se  de  Steder, 
hvor  hun  havde  levet,  har  ført  dertil,  stiger  ud 
af  Toget  og  ser  sig  søgende  omkring  paa  den 
mennesketomme  Perron.  Det  er  bitterlig  koldt, 
en  tæt  Rimtaage  fylder  Luften  med  en  fugtig 
Em  og  dæmper  det  sparsomme  Lys  fra  de  spredte 
Lygter,  hvis  Opstandere  ikke  ses,  men  hvis 
Kupler  tegne  sig  som  runde  matte  Glorier,  om- 
givne af  svage  lysende  Taageringe. 

En  halvgammel  Hotelkarl,  med  Navnet  paa 
en  af  Europas  Storbyer  prangende  paa  sin  sølv- 
bræmmede  Hue,  nærmer  sig  trevent  for  at  til- 
bj'de  sin  Hjælp  og  sit  Hotel,  medens  han  skut- 
ter sig  af  Kulde  og  Utidighed.  Da  der  over- 
hovedet intet  Valg  er,  og  det  ene  Hotel  kan 
være  lige  saa  godt  som  det  andet,  rakte  den 
Fremmede  ham  sin  HaandkofFert  og  fulgte  ham 
gjennem  en  kold,  halvmørk  og  tom  Ventesal  ud  i 
Forhallen,  fra  en  af  hvis  Bænke  Karlen  tog  en 
tændt  Haandlygte  med  den  Bemærkning,  at  naar 
det   ikke  var  Maaneskin,  var   det   rart   at   have 

en  Lygte  med,  for  der  i  Byen  blev  alting  sluk- 
ket Klokken  tolv,  og  Føret  var  ikke  det  bedste, 
der  var  falden  saa  megen  Sne  i  de  sidste  Dage. 
Han  bad  Herren  undskylde,  at  der  ikke  var 
mødt  nogen  Omnibus,  men  det  var  saa  sjældent 
at  her  kom  nogen  Rejsende  om  Natten  —  des- 
uden laa  Hotellet  ikke  ret  langt  borte. 

Den  Fremmede  slog  Pelskraven  op  om  Ørene 
og  fulgte  sin  Vejviser,  der  holdt  Lygten  ganske 
lavt  for  at  antyde,  hvor  man  burde  sætte  Fød- 
derne. En  gennemtrængende  Lugt  af  Petroleum, 
blandet  med  Gran,  Harpiks  og  Fisk,  fyldte  At- 
mosfæren, og  Taagen  føltes  ganske  fedtet,  naar 
man  indaandede  den;  det  frøs  en  halv  Snes 
Grader,  saa  Kulden  bed  i  Ørene  og  sugede  Næ- 
seborene sammen. 

De  holdt  sig  midt  ude  paa  Kjørebanen,  hvor 
Sneen  var  mest  banet,  og  uden  for  Lygtens  lille 
Lyskreds  laa  alt  i  sort  Mørke,  saa  man  hyppigst 
ikke  kunde  se  Husene  langs  Siderne,  hvorfor 
den  Fremmede  havde  Indtrykket  af  at  vandre 
gjennem  ubebyggede  Gader  eller  over  aabne 
Pladser.  Bakket  var  Vejen  og  saa  glat,  at  han, 
der  efter  en  hel  Nats  Jernbanekjørsel  følte  sig 
træt  og  kuldskær,  ofte  maatte  gribe  sin  Ledsager 
i  Armen  for  ikke  at  falde. 

Langt  om  længe  kom  de  til  Hotellet,  som  til- 
syneladende var  en  stor  Hjørnebygning,  med 
dette  Præg  af  uægte  Elegance,  som  nye,  billigt 
byggede  Hoteller  i  smaa  Byer  ofte  ynder  at 
pynte  sig  med.  —  Stadig  med  Lygten  som  ene- 
ste Belysning,  naaede  de  ad  en  temmelig  smal 
og  knirkende  Trappe  op  til  første  Sal. 

„Vil  nu  Herren  ikke  vente  lidt  i  „Salunen" 
imedens  jeg  faar  gjort  Varme  i  Herrens  Værelse," 
bad  Karlen,  og  viste  den  Fremmede  ind  i  en 
lille  Stue,  møbleret  med  en  umagelig  godtkjøbs 

Sofa,  nogle  tilsvarende  spinkle  Stole  og  et  rundt 
Bord  med  Aviser  og  Reklamemapper.  Oven  over 
Bordet  prangede  en  Hængelampe,  som  var  skruet 
saa  langt  ned,  at  den  havde  fyldt  Stuen  med  en 
Stank  af  Os.  Ilden  i  Kakkelovnen  var  forlængst 
gaaet  ud,  saa  der  var  ganske  koldt  og  alt  andet 
end  hyggeligt.  Den  Fremmede  had  derfor  Kar- 
len om  snarest  muligt  at  faa  Lov  til  at  komme 
i  Seng,  hvilket  den  sidste  lovede  nok  skulde 
ske. 

Efter  nogen  Tids  Forløh  kom  han  tilbage  og 
indbød  den  Fremmede  til  at  følge  sig,  nu  var 
alt  i  Orden. 

Igjennem  en  Art  Sal  med  nogle  Rækker  lange, 
smalle  Borde,  som  var  overfyldte  med  Stabler 
af  uvaskede  Tallerkener  og  Kolonner  af  Glas 
med  Punscherester  eller  Levninger  af  01,  og 
hvor  Luften  var  mættet  af  Spiritusduft  og  Rø- 
gen af  stærk  Shagtobak,  naaede  de  over  en 
lille  Gang  til  det  for  Gjæsten  bestemte  Værelse. 

„Her  har  været  et  litet  Tingel-Tangel  i  Aften," 
oplyste  Karlen,  „her  ligger  saa  mange  Skibs- 
kaptajner  og  Styrmænd  med  indefrosne  Skibe 
for  Tiden,  og  saa  er  her  ogsaa  en  Del  Handels- 
rejsende, saa  Herren  maa  undskylde,  at  vi  ikke 
har  noget  bedre  Værelse  at  byte  paa;  dermed 
lukkede  han  op  for  et  i  og  for  sig  meget  ordent- 
ligt lille  Værelse,  hvor  en  Stabel  Birkebrænde 
knitrede  i  Ovnen,  tændte  Lysene  paa  Natbordet 
og  overlod,  med  Løfte  om  at  vække  den  Frem- 
mede Klokken  halv  ni,  denne  til  sine  egne  Be- 
tragtninger. 

Kort  Tid  efter  laa  han  i  den  klamme  Seng, 
prøvende  paa  at  finde  nogen  Hvile  i  de  faa 
Timer  der  var  tilbage  af  Natten;  men  det  blev 
kun  en  urolig  og  kortvarig  Slummer  han  fik, 
thi   ustandselig   flakkede   hans  Tanker  tilbage  i 

Tiden  —  til  dengang  han  som  en  ganske  lille 
Dreng  sidst  havde  været  i  denne  samme  lille 
By  —  til  dengang  de,  som  han  havde  elsket  og 
som  nu  var  døde,  havde  levet  her  i  dens  Nær- 
hed i  en  Række  af  Aar  —  lyse  og  lykkelige 
Aar  —  over  hvilke  dog  Længsel  efter  Danmark 
stundom  havde  kastet  en  Skygge  —  maaske  den 
eneste. 

Længe  førend  der  blev  banket  paa  hans  Dør, 
med  Underretning  om  at  Klokken  var  halv  ni, 
var  han  oppe  og  var  hastet  til  Vinduet,  hvorfra 
han  til  sin  Skuffelse  saae  den  samme  tætte  Rim- 
taage  som  igaar  ligge  hen  over  Huse  og  Tage, 
saa  han  kun  kunde  skjælne  et  ganske  lille 
Stykke  af  de  Gader,  paa  hvis  Hjørne  Hotellet 
laa. 

Han  gik  igjennem  Salen,  der  endnu  havde 
samme  uordnede  Udseende  som  om  Natten,  ind 
i  Salonen  og  bestilte  Frokost.  Fire  bredskuld- 
rede, rødskjæggede  Mænd,  hvis  solbrændte,  vejr- 
slagne Ansigter  og  haarede,  brune  Hænder,  paa 
hvilke  der  var  tatoveret  store  Ankere  og  Navne- 
træk, kjendetegnede  dem  som  Søfolk,  sad  ved  et 
Bord  for  sig  og  nød  Spegesild  og  røde  Snapse. 
De  talte  med  syngende  Maal  og  dæmpede  Stem- 
mer om  Aftenens  Begivenheder  og  dens  Moro, 
men  syntes  noget  trætte  og  matte. 

Jomfruen  kom  med  Kaffe,  Brød,  Æg  og  Skinke, 
som  hun  satte  for  den  Fremmede,  der  henvendte 
sig  til  hende  med  Spørgsmaalet  om  han  paa 
Hotellet  kunde  faa  en  Kane  eller  Slæde  til  at 
kjøre  sig  en  længere  Tur  ud  paa  Landet. 

„Nej  I  det  troede  hun  ikke  Kaptajnen  kunde 
faa  her  —  „er  Kaptajnens  Schip  maaske  ogsaa 
fast  i  Isen?" 

„Nej  det  er  ikke,  for  jeg  har  ingen  Skib  og 
er  ikke  Sømand." 

„Nej  da!  naturligvis,  det  kunde  jeg  nok  straks 
schiønne  —  men  maaske  Herren  er  Grosserer 
da?" 

Den  Fremmede  kunde  ikke  lade  være  med  at 
smile,  men  var  ikke  i  Stemning  til  at  indlade 
sig  paa  en  længere  Samtale  med  den  livlige  og 
nysgjærrige  unge  Dame,  hvorfor  han  temmelig 
kort  svarede,  at  det  var  en  Slæde  han  ønskede 
Besked  om. 

„Ja  nu  skal  jeg  kalde  paa  Gutten,  han  kan 
vist  sige  Herren  bedre  Besked,"  sagde  hun  noget 
mut,  og  vendte  sig  med  et  talende  Skuldertræk 
til  de  fire  ved  Sildebordet,  som  et  mere  lønnende 
Maal  for  hendes  Snakkelyst. 

Den  Fremmede  ventede  i  „Gutten"  at  se  en 
Dreng  eller  ung  Knægt,  og  blev  derfor  lidt  for- 
bavset ved  i  ham  at  genkjende  den  halvgamle 
Portier  fra  om  Natten.  Denne  forklarede,  at  hvis 
Herren  bare  vilde  gaa  et  lille  Stykke  op  ad 
Gaden  og  derefter  ad  den  første  Gade  til  venstre, 
vilde  Herren  komme  til  Torvet,  og  der  holdt 
altid  nogle  Slæder,  som  var  at  faa  til  Leje. 

Med  Ordre  til  at  have  Middag  færdig  til  Klok- 
ken fem,  da  han  skulde  rejse  med  Seks-Toget 
tilbage  til  Christiania,  forlod  den  Fremmede 
Hotellet  og  begav  sig  i  den  anviste  Retning  til 
Byens  Torv.  Her  holdt  ogsaa  en  Del  Slæder, 
som  han  undersøgte  omhyggeligt,  navnlig  med 
Hensyn  til  Hestens  Beskaffenhed.  En  lille  lang- 
haaret,  rød-  og  hvidblakket  én,  som  saae  ud  til  at 
være  bomstærk  og  som  energisk  skrabede  og 
stampede  med  Forbenet  i  Sneen,  fristede  ham, 
hvortil  ogsaa  bidrog,  at  Kjøresvenden  nikkede 
saa  smilende  og  indbydende  til  ham,  som  til 
en  gammel  Bekjendt,  idet  han  med  Haanden 
slog  ud  imod  Hesten  og  sagde: 

E.  Bodenhoff:  Et  lykkeligt  Hjem.  13 

„Ja  han  er  god  nok,  er  Claus  —  ham  skulde 
Herren  prøve  at  kjøre  en  Tur  med." 

„Kjender  De  Vejen  til  Jønneval?"  spurgte  den 
Fremmede. 

„Jo  da  —  maa  tro.  Man  er  nok  ikke  for 
ingenting  barnefødt  her  i  Byen.  Den  Vejen  kjø- 
rer  vi  saa  mangen  Gang  om  Sommeren,  Claus 
og  jeg,  for  da  skal  alle  Fremmede,  som  kom- 
mer paa  Besøg  til  Byen,  gjerne  paa  Skovtur 
did,  for  der  er  nu  saa  smukt  paa  Jønneval,  skal 
jeg  si'  Herren." 

„Kjender  De  ogsaa  Vejen  til  Fossum  og  til 
Gjærpen  Kirke,  og  kan  Hesten  nok  holde  den 
Tur  ud?" 

„Ih  bevare  os!  Claus  kunde  springe  den  to 
Gange  —  det  bliver  jo  ikke  mere  end  to  Mil, 
—  det  vil  si'  tre  danske,  saa  forstaar  Herren 
det  nok  bedre.  Saa  skal  jeg  si'  Herren,  hvilken 
Vej  vi  tager.  Vi  kjører  ud  over  Fossum  til  Jøn- 
neval og  hjem  over  Gjærpen.  De  Veje  kjender 
Claus  ligesaa  godt  som  jeg  selv." 

„Ja  saa  vil  jeg  gjerne  kjøre  med  Dem,  men 
da  jeg  vil  ind  nogle  Steder  under  Vejs  og  vi 
først  kommer  her  tilbage  henad  Klokken  fem, 
maa  De  helst  tage  noget  Mad  med  til  Dem  selv 
og  noget  Foder  til  Hesten." 

„Det  har  vi  altid  lidt  af  i  Slæden,  saa  for 
vores  Skyld  kan  vi  kjøre  med  det  samme." 

Den  Fremmede  satte  sig  op  i  den  lille  Spids- 
slæde, som  kun  afgav  Plads  til  én  Person  ind- 
vendig. Efter  at  have  hjulpet  ham  i  Fodposen 
og  stoppet  Ulveskindstæppet  om  ham,  sprang 
Kudsken,  som  var  iført  store  Pelsstøvler,  Skind- 
pels og  Skindhue  op  bag.  Hans  Ansigt  var  dæk- 
ket af  et  stort  mørkt  Russerskjæg,  der  naaede 
ham  til  langt  ned  paa  Brystet.  —  Et  højt  Knald 

med  Kanepidsken,  og  under  lystig  Bjældeklang 
foer  Claus  som  en  Pil  ned  ad  de  taagede  Gader. 

Snart  blev  Husrækken  erstattet  af  levende 
Hegn  eller  enkeltstaaende  Træer,  hvilket  var  det 
eneste  Tegn  paa,  at  de  nu  var  udenfor  den 
lille  Bys  Omraade,  thi  længere  end  en  Snes 
Alen  frem  eller  til  Siderne  kunde  intet  ses. 

^Tror  De  ikke  den  Taage  vil  lette  —  lidt  op 
af  Dagen?"  spurgte  den  Fremmede,  og  der  var 
et  helt  bedrøvet  Tonefald  i  hans  Stemme. 

„Det  er  ikke  godt  at  vide,  for  saadan  har  den 
nu  været  i  de  fire  sidste  Dage;  —  men  én  Gang 
skulde  man  dog  tro  den  maatte  lette.  —  Det  er 
for  Resten  slemt  nok  at  det  skulde  være  slig 
idag,  for  Herren  kan  jo  slet  ikke  se,  hvor  smukt 
her  er." 

Den  Fremmede  svarede  intet,  men  gjemte  sin 
dybe  Skuffelse  hos  sig  selv. 

Han  vilde  saa  inderlig  gerne  have  set.  Det 
var  jo  derfor  han  var  kommet  den  lange  Vej 
fra  Danmark,  og  Forholdene  stillede  sig  saadan, 
at  han  maatte  tilbage  allerede  samme  Aften. 

Han  kjørte  nu  paa  de  Veje  som  hans  Fader 
og  Moder  for  mere  end  et  halvt  Aarhundrede 
siden  var  kjørte  —  hen  imod  det  Hjem  de 
havde  skabt  dem  i  deres  lykkelige  Ungdom,  det 
Hjem,  hvor  han  selv  havde  set  Dagens  Lys. 

Han  var  saa  lille  da  de  rejste  derfra,  at  han 
intet  huskede  derom,  men  han  kjendte  det  alli- 
gevel saa  godt,  fordi  han  i  sin  Barndom  og 
Ungdom  havde  hørt  og  atter  hørt  dem  saa  ofte 
dvæle  ved  de  lyse,  lykkelige  Minder  der  knyt- 
tede sig  dertil. 

Og  nu,  da  de  var  døde,  havde  en  Pakke  gul- 
nede Breve  vakt  en  uovervindelig  Længsel  hos 
ham  efter  at  se  det  Hjem  og  den  Egn,  som  de 
havde  elsket.  —  — 

13* 

Og  hvad  vilde  han  saa  opnaa  at  se?  Nogle 
Alen  blændende  hvid  Sne  og  de  afbladede  Hække 
og  Træer  langs  Vejens  Sider,  som  med  deres 
tætte  Lag  af  Rim  gjorde  Indtryk  af  at  være 
hugne  af  det  fineste  Marmor.  —  Det  var  unæg- 
telig smukt  —  men  noget  lignende  kunde  han 
se  derhjemme  i  sit  eget  Land.  Af  Dale  og  Bjerge, 
Elve  og  Søer,  Klipper  og  Skove  saas  intet  Spor, 
og  dog  vidste  han,  at  alt  dette  fandtes  netop 
her  i  saa  skjøn  en  Afveksling. 

Efterhaanden  fik  Slæden,  Hesten,  Kudsken  og 
han  selv  det  samme  forstenede  Udseende.  Det 
helt  hvidpudrede  Haar  og  Skjæg  gav  dem  Lig- 
hed med  to  Oldinge,  hugne  i  Is  og  trukne  af 
en  Spøgelsehest  gjennem  Taagen;  thi  en  saa- 
dan  lignede  Claus,  med  den  laadne  Pels  som  en 
sammenfiltret  hvid  Masse  og  to  Dampkegler 
strømmende  skraat  frem  af  Næseborene,  medens 
Benene  trippede  iltert  og  lydløst  i  den  løse  Sne. 

Den  travede  sikker  og  pilsnar  afsted,  slog  af 
og  til  over  i  Gallop  og  syntes  at  være  utræt- 
telig. 

Kudsken  kjørte  den  med  ganske  slappe  Liner, 
der  hang  i  en  Bue  ned  paa  hver  Side  af  Slæ- 
den: „for  ellers  bliver  Claus  vred,  naar  han 
mærker  dem  i  Munden,  og  saa  bliver  han  „vond" 
og  stædig  og  vil  hverken  gaa  frem  eller  til- 
bage." 

Selv  ned  ad  Bakke,  hvor  Slæden  var  ved  at 
glide  ind  paa  Claus,  var  Linerne  lige  krumme. 
Det  hændte  at  Bakkerne  blev  saa  stejle,  saa 
Claus  fandt  det  fornødent  at  bremse,  og  det 
gjorde  den  ved  at  sætte  sig  ned  paa  Bagparten 
—  omtrent  som  en  Hund  —  strække  Bagbenene 
frem,  saa  Hovene  skrabede  og  furede  gjennem 
Sneen,  medens  Forbenene  gik  som  Trommestik- 
ker. 

Hver  Gang  den  gjorde  det,  bøjede  Kudsken 
sig  frem  over  sin  Passager  og  sagde,  medens 
Ansigtet  lyste  af  Stolthed: 

„Han  er  god  nok,  Claus!  Ser  De,  han  er  god 
nok.  —  Saadan  kan  nok  Hestene  i  Danmark 
ikke  gjøre.  — 

Jeg  har  for  Resten  selv  været  i  Kjøbenhavn 
—  flere  Gange,"  fortalte  han,  ..det  var  dengang 
jeg  foer  til  Sjøs." 

„Naa  De  har  været  Sømand  —  hvorfor  holdt 
De  da  op  med  at  fare?" 

„Ja,  ser  Herren,  jeg  faldt  jo  ned  fra  Merse- 
raaen  og  slog  mig  halvt  fordærvet  —  brækkede 
et  Par  Ribben  og  højre  Laaret.  Det  var  paa 
Hjemrejsen  fra  Valparaiso  —  og  da  jeg  saa  oven 
i  Kjøbet  fik  Skrub  af  Kaptajnen,  som  skjældte 
mig  ud  for  „Bondekløj",  fik  jeg  nok  af  Sjøen 
og  blev  i  Land,  da  vi  kom  hjem.  —  Men  det 
har  nok  saadan  været  Vor  Herres  Villie  og  for 
mit  Bedste,  at  han  lod  mig  gjøre  det  Fald,  — 
for  nu  har  jeg  det  jo  mange  Gange  bedre  end 
saadan  en  gammel  Matros,  som  jeg  nu  vilde 
have  været,  har  det  her  i  Livet,  med  Storm  og 
Sne  og  Kulde  og  Skibbrud  —  og  saa  med  Bræn- 
devin og  Slagsmaal  med  Knive  og  hele  det  Le- 
ven,  naar  Sjøfolk  er  i  fremmed  Havn  —  Føj  for 
den  stygge  Manden.  —  — 

Jeg  skal  si'  Herren,  enten  er  vi  Sjøfolk  no'en 
gudsforgaaende  Kroppe,  eller  ogsaa  tror  vi  paa 
Vor  Herre,  —  men  det  er  nok  først  naar  der 
paa  en  eller  anden  Maade  er  bli't  kaldt  paa 
os." 

De  kom  fordi  lange  Rækker  af  lave  og  høje, 
spredtliggende  Huse  og  Bygninger  med  Fabrik- 
skorstene, hvis  øverste  Del  skjultes  af  Taagen. 
Hist  og  her  var  der  isdækkede  Vandløb  med 
Broer,  som  de  kjørte  over. 

„Se  det  er  saa  Fossum  Værk,"  forklarede  Kud- 
sken,  og  lidt  efter  passerede  de  en  Park,  bag  hvis 
Hæk  man  skimtede  en  høj,  herskabelig  Hoved- 
bygning —  „og  det  er  Fossum  Herskabshus." 

„Kjør  ganske  langsomt  her." 

Og  de  kjørte  Fod  for  Fod  forbi,  medens  den 
Fremmede  ufravendt  og  i  dybeste  Alvor  holdt 
Blikket  fæstet  ind  gjennem  den  hvide  Hæk  imod 
det  Hus,  hvis  Omrids  han  akkurat  kunde  skjælne, 
det  Hus,  hvor  de  som  han  hele  Tiden  tænkte 
paa,  havde  tilbragt  den  første  Tid  i  Norge,  og 
med  hvis  daværende  Beboere  de  i  en  Række  af 
Aar  havde  delt  hver  Sorg  og  hver  Glæde. 

„Hører  Jønneval  endnu  til  Fossum?"  spurgte 
han  Kudsken. 

„Nej  da!  det  har  været  paa  mange  Hænder. 
Sidst  boede  der  en  gammel  Sjøkaptajn,  men  nu 
tror  jeg  nok,  at  det  er  kjøbt  af  en  Bonde  oppe 
fra  Luksfjæld." 

Og  Kudsken  begyndte  at  fortælle  om  Livet  i 
Norge  —  i  Byen  og  paa  Landet  —  og  om  hvor 
lykkelig  en  Forandring  der  var  indtraadt  i  dette 
Liv  efter  Brændevinslovens  Vedtagelse,  for  den 
havde  sat  en  stor  Dæmper  paa  Drukkenskaben, 
nu  man  havde  faaet  saa  meget  vanskeligere  Ad- 
gang til  denne  „Djævledrik".  Før  den  Lov, 
skulde  man  ikke  have  troet  det  var  kristent 
Folk,  som  boede  i  Norge,  saadan  var  det  fat 
med  Drikfældigheden  og  alle  dermed  følgende 
Elendigheder. 

De  kjørte  videre,  hver  beskjæftiget  med  sine 
Tanker.  Bjældernes  dæmpede  Klang  og  Claus' 
smaa  hurtige  Trip  var  det  eneste  som  brød 
Tausheden.  Mennesker  mødte  de  næsten  ingen 
af,  og  Huse  og  Gaarde,  som  laa  lidt  fra  Vejen, 
saas  kun  som  mørke,  lirkantede  Pletter  i  Taa- 
gen. 

Efter  at  have  kjørt  saadan  en  Stund,  bryder 
Kudsken  Tausheden  ved  at  sige: 

„Nu  tror  jeg  vi  faar  blaa  Himmel  — se  der," 
og  han  peger  med  Pidsken  fremad  og  opad. 

Og  virkelig  brød  der  et  lettere  og  lysere  Skjær 
igjennem,  i  den  Retning,  hvori  han  pegede. 

Ganske  kort  efter  viste  der  sig  et  lille  bitte 
Stykke  blaat,  og  i  mærkelig  kort  Tid  —  det 
var  næsten  som  naar  Tæppet  ruller  op  for  et 
Teater  —  steg  Taagen  til  Vejrs  og  gav  Udsyn  til 
Elven,  som  bugtede  sin  Isflade  nede  til  højre. 
Taagen  steg  og  steg  —  Solen  fik  Magt  og  brød 
igjennem,  og  nu  saae  man  Fjæld  og  Dal,  og  lige 
foran  dem  svingede  Vejen  om  en  stejl  Skrænt, 
som  skjulte  Udsigten  fremefter. 

„Der  ligger  Jønneval,''  udbryder  Kudsken, 
idet  de  drejer  uden  om  Skrænten,  og  han  peger 
atter  med  Pidsken  og  ser  saa  glad  ud,  som  om 
det  ogsaa  for  ham  var  af  stor  Betydning. 

Omtrent  i  en  Fjerdingvejs  Afstand  saas  et 
Hus  paa  to  Etager,  flankeret  af  nogle  mindre 
Bygninger  og  omgivet  af  Gran  og  Birk;  som 
Baggrund  havde  det  et  mægtigt  Fjæld.  —  Huset 
saae  paa  Grund  af  de  store  Omgivelser  ud,  som 
var  det  et  Legetøjshus,  men  laa  saa  lunt  ved 
Foden  af  Fjældet,  og  Solen  faldt  lige  paa  dets 
Tag  og  Gavl,  farvende  dets  Vinduer  med  sin 
gyldne  Glands,  og  nedenunder,  hvor  de  kjørte, 
bugtede  Elven  sig  op  mod  Jønneval. 

En  usigelig  Følelse  af  Lykke  og  Taknemmelig- 
hed greb  den  Fremmede,  medens  de  nu,  i  det 
skarpe  Sollys,  der  fik  Sneen  til  at  straale  blæn- 
dende hvid,  medens  Fjælde  og  Skove  kastede 
dybe  blaa  Skygger  —  kjørte  lige  op  imod  hans 
første  Barndomshjem.  —  Hans  Blik  var  ufra- 
vendt rettet  imod  dette  og  dets  Omgivelser.  Det 
gjaldt    at    benytte   hvert  Minut  af  den  kostbare 

Tid  til  at  se  og  bevare  for  Livet  Indtrykket  af 
det  vidunderlig  skjønne  Billede,  der  nu  viste  sig 
for  ham  og  som  —  hvem  kunde  vide  —  maa- 
ske  atter  om  et  Øjeblik  vilde  forsvinde  i  Taa- 
gen  lige  saa  pludseligt  som  det  var  brudt  frem 
deraf. 

Slæden  svinger  over  Elven  ad  den  gamle  Bro 
nede  ved  Aashammeren  og  kjører  op  ad  den 
stejle  Bakke  mellem  Birk  og  Gran  i  langsomt 
Skridt. 

Lige  oven  over  dem  ligger  Jønneval  Hoved- 
bygning med  den  nederste  Etage  halvt  skjult 
af  Busket.  —  Nu  naar  de  op  paa  Platformen  i 
Højde  med  Bygningerne.  —  De  svinger  uden  om 
en  lille  forsømt  Have  med  nogle  gamle  Frugt- 
træer og  omgivet  af  Brudstykker  af  et  Stakit, 
som  hist  og  her  ligger  omvæltet,  paa  andre 
Steder  mangler  det  ganske.  Nu  drejer  de  ind  i 
en  Gaard,  der  bestaar  af  tre,  frit  fra  hinanden 
liggende  Fløje  og  nogle  mindre  Bygninger,  Stue- 
huset vender  mod  Vest,  Udbygningerne  mod 
Nord  og  Syd.  —  Lige  ud  for  Gaardens  fjerde, 
aabne  Side,  rejser  det  mægtige  Skrehelle  sig 
som  en  Kæmpepyramide. 

Hvor  ser  dog  Gaarden  gammel  og  forfalden 
ud.  Malingen  er  paa  mange  Steder  skallet  af 
Husene,  og  indenfor  Vinduerne  ses  ikke  et  ene- 
ste Gardin.  Intet  levende  Væsen  ses  eller  høres. 
—  Er  den  Gaard  mon  virkelig  beboet? 

„Ja  saa  er  det  vel  bedst  jeg  ser  at  faa  Claus 
under  Tag,"  siger  Kudsken  efter  at  have  gjort 
Holdt,  og  de  stiger  ud  af  Slæden. 

Den  Fremmede  gaar  hen  for  at  klappe  Claus 
paa  den  laadne  Hals,  som  en  Tak  fordi  den 
saa  flinkt  har  besørget  ham  „hjem"  —  til  det 
Hus,    der   dog   engang   for    mange,    mange  Aar 

siden  var  hans  Hjem.  Men  Claus  lægger  Ørene 
tilbage,  viser  to  Rækker  gule  Tænder  og  napper 
efter  ham,  sparker  og  hviner  som  en  uartig 
Troldunge. 

„Nej  Claus  vil  ikke  lade  sig  klappe  af  andre 
end  Fa'er,  vil  Du  vel,  Gutten  min,*'  siger  Kud- 
sken,  „saa  snart  nogen  anden  prøver  paa  at  røre 
ham,  saa  bliver  han  vond."' 

En  Bonde,  gammel  og  kroget,  kommer  bag  om 
Stalden  ind  ad  Gaardens  modsatte  Hjørne,  træk- 
kende en  lille  norsk  Hest,  forspændt  en  Slæde, 
efter  sig.  Han  stirrer  forundret  og  uforstaaende 
paa  de  ubekjendte  Gjæster  og  nærmer  sig  dem, 
stadig  trækkende  sit  Kjøretøj  bag  efter  sig. 

„Kan  jeg  faa  Lov  at  sætte  min  Hest  i  Hus 
hos  Dig,  og  kan  jeg  maaske  faa  en  Dot  Hø  til 
ham?"*  spørger  Kudsken. 

„Ja  det  kan  Du  vel  nok,"  svarer  den  gamle 
sindigt,  stadig  seende  forundret  paa  dem,  „Du 
kan  sætte  ham  ind  ved  Siden  af  min  cfer,"  og 
han  nikker  hen  imod  Stalden. 

„Er  De  Manden  her  i  Gaarden?"  spurgte  den 
Fremmede  efter  at  have  hilst. 

„Nej  det  er  jeg  ikke,"  svarede  den  Tiltalte, 
„det  er  Sønnen  min,  som  er  Ejeren  her  paa 
Gaarden,  men  min  Kone  og  jeg,  vi  bor  hos 
ham." 

„Kunde  jeg  ikke  nok  faa  Lov  til  at  komme 
ind  i  Huset  og  til  at  gaa  rundt  og  se  mig  om, 
—  ja  De  ser  saa  forundret  paa  mig,  men  jeg 
skal  sige  Dem,  jeg  er  født  i  det  Hus." 

„Er  Dere  født  i  det  Huset?  —  Hvad  heter 
Dere  da?" 

Den  Fremmede  sagde  ham  sit  Navn. 

Den  gamle  stirrede  med  et  helt  underligt  Ud- 
tryk paa  ham  —  gjentog  Navnet  to  Gange  og 
tilføjede: 

„Er  Dere  en  Søn  af  ham?  —  En  Søn  af  Forst- 
inspektøren her  over  Statholderens  Skove  altsaa? 
—  det  var  mærkeligt  det.  —  Men  saa  er  jeg  jo 
første  Mannen  her  i  Norge,  som  har  gaaet  til 
Fjælds  med  Deres  Fa'er." 

„Har  De  kjendt  min  Fader?"  —  Nu  var  det 
den  Fremmedes  Udtryk,  som  blev  saa  underlig 
højtidsfuldt. 

„Om  jeg  har  kjendt  Deres  Fa'er?  —  Mange 
Hundrede  Gange  har  jeg  gaaet  i  Fjældene  med 
Jagtjunkeren.  —  Mange  Nætter  har  vi  ligget  i 
Kaute  sammen  der  borte  i  Skøgen  og  skamfros- 
set.  —  Og  vi  har  ligget  efter  Bjørn  sammen, 
han  og  jeg." 

Kudsken  stod  og  redte  og  glattede  Claus'  Pan- 
delok, han  saae  fra  den  ene  til  den  anden  og 
syntes  med  stor  Interesse  at  lytte  til  Samtalen 
mellem  de  to. 

„Om  jeg  har  kjendt  Deres  Fa'er?  —  Først 
boede  han  jo  et  Aar  eller  saa  paa  Fossum,  men 
saa  rejste  han  hjem  til  Danmark  og  giftede  sig 
og  kom  saa  til  at  bo  her  paa  Jønneval  med  sin 
unge  Kone  —  det  var  saa  Deres  Mo'r?  —  Dere 
kan  tro,  jeg  kan  nok  huske  hende  ogsaa,  for 
vakker  det  var  hun,  baade  at  se  paa  og  at  tale 
med. 

Jeg  havde  jo  Tjenesteforretninger  med  Deres 
Fa'er,  skal  jeg  si'  Dem;  jeg  var  nemlig  Formand 
for  Fløterne,  —  det  vil  sige  dem,  som  fløter 
Tømmeret  ned  ad  Elven,  —  og  hver  Ugedag 
kom  jeg  her  til  Jønneval  med  Regnskabet  til 
Deres  Fa'er.  —  Nej  da,  at  det  sku'  hænds  mig, 
at  høre  om  Jagtjunkeren  en  Gang  endnu.  —  Og 
De  er  et  af  de  smaa  Børn,  som  løb  omkring  i 
Haven  her?  —  Ja  saa  kan  jeg  forstaa  at  Dere 
vil  gjerne  se  Huset.  —  Min  Søn  er  rigtignok 
ikke  hjemme,  men  derfor  kan  Dere  nok  komme 

ind  endda.  —  Aa!  Du  kan  nok  sætte  min  Hest 
ind  ogsaa,''  henvendte  han  sig  til  Kudsken. 

Og  han  førte  den  Fremmede  med  sig  ind  ad 
en  Dør  i  Gavlen,  gjennem  et  stort,  men  forfal- 
dent Kjokken  ind  i  en  Stue,  der  var  møbleret 
paa  Fattigmands  Vis  med  flere  Senge,  et  Par 
Stole  med  straaflettede  Sæder,  en  Træbænk,  et 
Bord,  en  Kommode  og  andet  fattigt  Bohave.  Der- 
inde var  kvælende  varmt  og  en  Lugt  som  hos 
Fattigfolk. 

Det  var  den  Stue,  som  havde  været  Spisestue 
om  Sommeren.  Han  kjendte,  førend  han  havde 
set  dem,  hver  enkelt  Stues  Beliggenhed  og  dens 
Anvendelse  dengang  —  for  længe,    længe   siden. 

Bondens  gamle  Kone,  hans  Svigerdatter,  en 
anden  yngre  Kvinde  og  nogle  større  og  mindre 
Børn  stirrede  med  stor  Undren  paa  Gjæsten. 

„Den  Herre  er  født  her  i  Huset  og  vil  gjerne 
se  sig  omkring  alle  Vegne  herinde  —  oppe  og 
nede,"  forklarede  den  gamle. 

„Er  han  det,"  sagde  den  gamle  Kone,  „saa  er 
det  vel  bedst  da,  jeg  gaar  rundt  med  Dere.  Her 
bliver  ellers  ikke  meget  at  se  paa." 

Den  yngre  Kvinde  eller  Kone  fulgte  hele  Ti- 
den med  sine  store,  sorte,  underlig  spørgende 
Øjne  Gjæsten.  Hendes  Haar  var  hvidt  som  Sne, 
men  Ansigtet  ganske  ungt  og  af  en  sjælden 
Skjønhed.  Hun  var  høj,  slank  og  fint  bygget  og 
lignede  alt  andet  end  en  Bondekone  eller  Bon- 
depige. Men  Blikket  var  som  hos  en  Sindssyg 
og  ikke  et  Ord  kom  over  hendes  Læber. 

„Ja  vær  saa  god,  vil  Dere  saa  følge  med," 
sagde  den  gamle  Kone. 

„Nej  Kona,  Du  gaar  ikke  med,'  faldt  Man- 
den ind,  „i  de  Stuerne  vil  vist  Herren  helst  gaa 
alene." 

Den  Fremmede  vendte  sig  med  et  takkende 
Nik  til  den  gamle.  At  finde  saa  megen  Forstaa- 
else,  saa  stor  en  Hjertets  Takt  hos  en  gammel 
norsk  Bonde,  havde  han  ikke  ventet. 

Og  saa  gik  han  da  alene. 

Først  kom  han  ind  i  Havestuen,  kjendelig 
endnu  paa  Døren  med  Glasruder,  som  vendte 
imod  Vest,  ud  imod  Hammeren  og  Fossen. 

I  den  Dør  havde  de  unge  Damer  fra  Fossum 
staaet  med  hende,  hans  Moder,  og  været  saa 
kaade  og  udbragt  Skaaler  for  Danmark  og  for 
hendes  Brødre. 

Og  denne  lille  Stue,  som  havde  Dør  ud  til 
Entreen,  var  jo  det  første  Værelse,  hun  havde 
betraadt  paa  Jønneval.  Det  var  jo  herind  den 
gamle  „Tante  Anna"  havde  draget  hende  og 
havde  siddet  med  Armen  omkring  hende  i  So- 
faen. —  Her  havde  hun  fældet  sine  første  Taa- 
rer  paa  Jønneval,  da  hun  blev  spurgt  ud  om 
sin  Moder.  „Men  de  Taarer  gjorde  ikke  ondt, 
og  det  er  jo  intet  Under  at  man  bliver  blød  og 
føler  som  et  Barn,  naar  man  taler  om  sin  Mo- 
der." 

Han  mærkede  selv,  at  han  blev  blød  og  følte 
som  et  Barn,  nu  han  tænkte  paa  sin  Moder. 

Nu  stod  i  Stuen  kun  et  umalet  Bord,  med 
nogle  Fade  fyldte  med  Mælk,  og  paa  Gulvet  laa 
Kartofler  og  andre  Kjøkkenurter. 

Han  kom  derfra  ind  i  Salen  —  Sommerdag- 
ligstuen, som  gik  igjennem  hele  Huset  og  havde 
to  Fag  Vinduer  i  hver  af  dens  korte  Sider,  mod 
Øst  og  Vest.  Tapetet  var  paa  de  fleste  Steder 
afrevet,  men  hist  og  her  hang  der  endnu  nogle 
Laser.  Gibsen  var  paa  mange  Steder  falden  fra 
Loftet,  som  fremviste  de  knækkede  Tagrør.  Gul- 
vet var  hulslidt  og  frønnet,  hist  og  her  med 
Faldgruber  for  Fødderne.   I  Loftet  hang  i  Række 

efter  Stuens  Længdeakse  fire  Petroleumslamper 
med  Blikskjærme.  Nogle  umalede  lange  Borde 
vare  stablede  ovenpaa  hinanden,  og  langs  med 
Væggene  stod  en  Række  umalede  Bænke  uden 
Rygstød. 

Alt  dette  tydede  paa,  at  Salen  nu  blev  lejet 
ud  til  Aftenskole,  Foredragssal  eller  lignende. 

Det  var  i  den  Sal  hun  om  Vinteren,  naar  det 
var  alt  for  koldt,  havde  gaaet  Tur,  den  Sal, 
hvori  hun  havde  tænkt  at  gjøre  Bal  for  sine 
unge  Brødre,  naar  de  kom  hjem  fra  Krigen. 

Han  kom  derfra  ud  i  Entreen,  hvorfra  en 
Trappe  førte  op  til  „Vinterlejligheden''  paa  før- 
ste Sal.  Trinene  var  hulslidte,  og  al  Malingen 
bortædt  af  Tidens  Tand.  — 

Ned  ad  det  gamle  Gelænder  havde  hendes 
Hænder  gledet  de  Tusinder  af  Gange.  —  Han 
steg  op  langsomt.  Trin  for  Trin,  og  lod  sin 
Haand  kjærtegnende  klamre  sig  om  Gelænderet 
—  det  vidste  han  da,  var  en  Ting,  som  de 
havde  rørt  ved.  Og  hver  Dørgreb  vidste  han  at 
de  havde  taget  om. 

Ovenpaa  var  atter  et  Kjøkken,  hvilket  tydede 
paa,  at  Huset  senere  til  Tider  maalte  have  været 
beboet  af  to  Familier.  —  Hvor  det  nu  var,  havde 
der  dengang  været  Barneværelse. 

I  Døren,  som  førte  derind,  var  der  et  ualmin- 
delig højt  Dørtrin.  Var  det  fordi  der  dæmrede 
noget  frem  i  hans  Erindring,  eller  var  det  maa- 
ske  kun  en  Følge  af,  hvad  han  havde  hørt  dem 
fortælle;  men  han  syntes  pludselig  at  se  sig  selv 
som  en  ganske  lille  Dreng  i  Blusekjole,  klam- 
rende sig  til  Dørkarmen  med  begge  Hænder, 
medens  han  sidelænds  gik  ind  i  Barneværelset, 
ved  først  at  redde  det  ene  Ben  over  Dørtærske- 
len og  dernæst  løfte  det  andet  i  Sikkerhed. 

Her    havde    hans    02    hans    Søskendes    smaa 

Senge  staaet,    og   her  havde   hun,    hans   Moder, 
lært  dem  at  stamme  den  første  Aftenbøn. 

Han  kunde  ikke  lade  være  —  dog  saae  han 
sig  først  forsigtig  omkring,  at  ingen  uvedkom- 
mende Tilhørere  var  nær  —  han  kunde  ikke 
lade  være,  han  maatte  sige  „Mo'er  —  aa  — 
Mo'er"  her  mellem  disse  fire  Vægge,  hvor  han 
havde  lært  for  første  Gang  at  kalde  med  dette 
velsignede  Navn.  Og  han  kunde  heller  ikke  staa 
imod,  Taarerne  maatte  liwSte  sig  ned  ad  hans 
Kind  ved  Tanken  om,  hvor  uendelig  megen 
Kjærlighed,  Taknemmelighed  og  moderlig  Lykke- 
følelse, der  i  de  svundne  Tider  havde  fundet 
Plads  her,  mellem  de  smaa  Senge. 

Nu  var  der  kun  et  tomt  Rum  med  sodede 
Vægge,  et  støvet  Komfur  med  aargammel  Aske, 
og  Spindelvævet  hang  ned  fra  Loft  og  Hjørner 
og  dækkede  det  meste  af  Vinduesruderne  med 
sit  tætte  Slør. 

Han  lænede  sin  Pande  mod  den  kolde  Mur, 
lukkede  sine  Øjne  og  syntes  at  føle,  at  han  ikke 
var  alene  nu.  De  som  var  døde  og  som  den- 
gang havde  værnet  og  vaaget  over  ham  med 
saa  stor  og  altopofrende  en  Kærlighed  vare  hos  | 

ham.  " 

I  den  næste  Stue  han  betraadte,  var  han  født. 
—  Han  vidste  det  saa  nøje.  —  Der  var  det  Liv 
begyndt,  som  nu  med  rivende  Hurtighed  passe- 
rede forbi  hans  indre  Øje,  saa  han  ligesom 
kunde  samle  alle  dets  Hovedbegivenheder  i  én 
Sum,  samtidig  med  at  en  Mængde  smaa  Enkelt- 
heder gav  Billedet  næsten  Virkelighedens  Liv. 
Dog  opfattede  han  kun  alt,  hvad  der  havde 
været  smukt  og  godt,  —  alt  hvad  der  havde 
været  af  grimt  eller  ondt,  veg,  ligesom  dreven 
til  Side  af  en  stærkere  Magt,  og  hvad  der  var 
hændet  ham  af  Sorg,  var  iført  en  mild  Vemods- 

Kappe,  som  i  en  mærkelig  Grad  syntes  at  for- 
andre Sorgen  til  en  Følelse  af  Taknemmelighed. 

Den  næste  Stue  havde  været  Faderens  Arbejds- 
værelse. Det  havde  sin  egen  Udgang  til  Trappe- 
reposen. Der  stod  nu  en  stor  Dobbeltseng  og 
nogle  faa  Møbler,  som  viste,  at  i  det  havde  de 
to  gamle  Aftægtsfolk    deres  Ophold  om  Natten. 

Saa  kom  han  ind  i  Vinterdagligstuen,  den 
der  var   „som  et  lille  Paradis  paa  Jorden". 

Atter  her  var  Væggene  kun  hist  og  her  dæk- 
kede med  en  Rest  aflåset  Tapetpapir;  men  han 
kunde  —  efter  et  gammelt  Maleri,  der  havde 
hængt  hjemme  —  kjende,  at  Tapetet  var  det 
samme,  som  havde  hygget  i  Stuen  dengang 
de  boede  her.  Rustne  Søm  stak  paa  mange  Ste- 
der frem  af  Væggen,  Søm,  som  de  maaske  havde 
slaaet  ind  og  hvorpaa  hendes  Malerier  maaske 
havde  hængt.  Gesimsen  var  paa  flere  Steder 
styrtet  ned,  og  en  Del  af  Gulvet  var  dækket  af 
Korn. 

Han  syntes  at  se  hendes  Stue,  som  den  en 
Gang  havde  været.  Der  havde  hendes  Skrivebord 
staaet,  med  grønne  Slyngplanter  som  et  højt 
Espalier  ved  Siderne  og  bag  Ryggen,  og  med 
Thorvaldsens  Christus  paa  dets  Konsol. 

Her  havde  hun  siddet  og  skrevet  sine  Breve, 
fulde  af  Lykke  og  fulde  af  Længsel,  og  derfra 
havde  hun  hævet  sit  Blik  og  stirret  ud  gjennem 
de  samme  Vinduesruder  og  kigget  med  utaal- 
modig  Længsel  hen  ad  Vejen  mod  Fossum, 
hvorfra  hun  kunde  vente  Budet,  som  skulde 
bringe  hende  Brev  fra  Danmark.  Ruderne  var 
nu  dækkede  af  Støv  og  Is,  som  skjulte  Udsigten; 
han  gik  derfor  hen  og  skrabede  og  gned  dem, 
indtil  han  kunde  se  ganske  det  samme  Billede, 
som  hun  saa  ofte  havde  frydet  sig  over  —  det 
vidunderlig    smukke    Vinterlandskab    med    den 

blændende  hvide  Sne,  de  blaa  Skygger  og  Elven, 
som  snoede  sig  gjennem  Dalen  lige  til  Fossum. 

Og  der  havde  hendes  Klaver  staaet,  frit  foran 
det  Hjørne.  Der  havde  hun  spillet  sin  Uro  og 
sin  Ængstelse  og  sin  Længsel  bort,  naar  hun 
var  alene.  Der  havde  hun  med  Andagt  holdt  sin 
Gudstjeneste,  thi  for  hende  „var  Musik  mere 
løftende  end  mangen  en  tør  fornuftig  Prædi- 
ken". 

Han  syntes  han  saae  hende  sidde  foran  hendes 
Klaver,  som  han  havde  set  hende  de  Tusind 
Gange  medens  hun  levede  —  og  han  syntes  han 
hørte  hendes  Spil  —  det  han  havde  elsket  høj- 
ere end  al  anden  Tonekunst,  han  havde  hørt, 
fordi  det  var  ganske  som  et  Spejl  af  hende  selv 
og  af  hendes  egne  Følelser;  —  og  han  mindedes 
i  dette  Øjeblik  en  Episode  fra  sin  tidligste  Ung- 
dom saa  levende,  som  om  den  havde  gjentaget 
sig  for  hans  Øje  og  Øre  nu. 

Det  var  en  Sommeraften  i  deres  Hjem  nede  i 
Danmark.  Vinduerne  ud  til  Haven  stod  aabne 
og  lod  Duften  af  tusind  Roser  fylde  Stuen. 
Flygelet  havde  hun  netop  lukket  og  sad  nu  i 
ivrig  Samtale  med  en  Dame  —  en  ung  Veninde 
af  Huset.  De  drøftede  forskjellige  Musikspørgs- 
maal  og  dvælede  ved  en  Mængde  af  Musikkens 
Store,  diskuterede  det  Sprog,  som  disse  gjennem 
deres  Kompositioner  talte,  og  om  hvorledes 
mange  af  dem  skulde  fortolkes. 

Han  havde  siddet  og  lyttet  til  deres  Samtale 
og  glædet  sig  over  det  Udtryk  af  beaandet  Liv, 
der  lyste  over  Moderens  Ansigt  nu,  som  altid, 
naar  hun  talte  om  Kunst,  Musik,  eller  hvad 
andet  smukt  Livet  eller  Naturen  skjænker  os. 
Tilsidst  spurgte  Veninden: 

„Sig  mig,  hvilket  Sprog  Du  synes  Beethowen 

taler  til  os ;  det  er  næsten,  som  om  Du  al- 
tid vil  gaa  uden  om  ham.'' 

Saa  var  hans  Moder  blevet  ganske  stille  og 
havde  lidt  efter  blot  svaret:   „ikke  nu." 

Kort  efter  havde  de  rejst  sig  for  at  gaa  til 
Hvile. 

Næste  Morgen,  da  de  samledes  ved  Thebordet, 
rakte  hans  Moder  Veninden  et  beskrevet  Stykke 
Papir  med  de  Ord:  „Du  bad  mig  igaar  sige  Dig, 
hvilket  Sprog  jeg  syntes  at  Beethowen  taler.  — 
Det  synes  jeg. 

Et  Væld  af  Tonetanker 

Usigelig  blødt, 

Et  Dyb  af  Fryd  og  Smerte 

Unævnelig  sødt. 

Et  Sprog  af  Ord,  der  mangle 

I  andre  Sprog, 

Et  Suk  fra  alle  Sjæles 

Dybeste  Krog. 

Chopin  og  Liszt  og  Døhler, 
Dem  kan  Du  »glimre«  med, 
Men  Beethowen  man  »føler« 
Som  luttret  Kjærlighed. 

Ham  maa  Du  varsomt  spille 
Med  Aand  og  Kjærlighed, 
Mens  Jubeltaarer  trille 
Stundom  fra  Øjet  ned. 

Saa  vil  vi  stille  lytte 
Til  hver  en  hellig  Lyd 
Og  for  al  Rigdom  bytte 
Ej  saadan  Tonefryd. 

Det  var  ham,  som  hørte  han  en  dæmpet  Mu- 
sik vibrere  i  Luften  derinde  i  det  kokie,  støvede 
Rum  med  dets  indelukkede  mugne  Luft,  som 
hørte  han  en  af  Beethowens  Sonater  spillet  med 
hendes    bløde,    sjælfulde   Anslag  —  han  maatte 

næsten  bruge  legemlig  Magt  for  at  rive  sig  løs 
fra  Drømmen  og  komme  tilbage  til  Virkelig- 
heden. 

Han  gik  fra  Vindue  til  Vindue  og  aandede 
og  skrabede  paa  Ruderne  for  at  indprente  sig 
ethvert  af  de  Billeder,  hun  daglig  havde  haft 
for  Øje  —  den  lille  Have  der  nedenunder, 
hvor  to  smaa  lyslokkede  Børn  havde  tumlet 
omkring  den  tredie,  som  endnu  sad  i  sin  lille 
Vogn  —  han  stirrede  hen  ad  Vejen  som  løb 
midt  i  Dalen,  om  han  kunde  faa  Øje  paa  Stenen, 
der  havde  dannet  Grændsen  for  Børnenes  Fri- 
hed —  og  han  ønskede  saadan  at  vide,  hvilken 
Rude  det  var,  hun  havde  kjølet  sin  Pande  mod, 
den  Nat  hun  var  alene  og  var  gaaet  op  og  ned 
ad  Gulvet  med  det  lille  Barn,  og  da  det  var 
lykkedes  hende  at  berolige  det,  og  hun  sad  med 
dets  lille  varme,  bløde  Kind  mod  sin  havde 
tænkt:  „at  ingen  Crøsus  i  hele  den  vide  Verden 
kunde  for  Guld  kjøbe  en  Lykke  saa  hel,  saa 
ren,  saa  rig,  som  den  hun  følte." 

Inde  fra  Vinterspisestuen,  der  tillige  havde 
været  hendes  Atelier,  og  som  nu  var  tom  og 
øde  som  alle  de  andre  Stuer,  saae  han  ud  over 
Gaarden  og  dens  aabne  Side  Skrehelle  i  den 
skarpeste  Solglands. 

Hvor  var  her  smukt  og  hvor  var  den  Natur 
ham  fremmed,  og  dog  syntes  han,  at  han  kj endte 
den  saa  godt.  —  Der  ovre  havde  hun  „med 
store  Støvler  paa"  klatret  saa  langt  op  af  Fjæld- 
siden,  at  hun  var  ganske  angest,  da  hun  skulde 
ned  igjen  og  havde  lovet  sig  selv,  at  noget  saa- 
dant  vilde  hun  aldrig  gjøre  mere.  —  Gud  véd 
om  han  kunde  se  netop  det  Sted,  hvortil  hun 
var  naaet  op  og  havde  skrevet  sine  Kjæres 
Navne  paa  Stenen.    —    Og    hvor    var  det   mon 

hun    havde   prøvet   at  løbe   paa  Ski,   men   ikke 
havde  vundet  Ære? 

Tankerne  flakkede  fra  det  ene  til  det  andet, 
der  var  saa  uendelig  meget  han  maatte  se,  nu 
han  var  der.  Men  tilsidst  nødtes  han  til  at 
tage  Afsked  med  det  alt  sammen,  og  han  følte 
en  Vemod  derved,  næsten  som  var  det  en  Af- 
sked med  dem,  der  havde  levet  der. 

Han  gik  atter  ned  ad  Trappen  og  ind  til  Fa- 
milien dernede,  af  hvilken  vel  ingen  —  und- 
tagen den  gamle  Bonde  —  kunde  begribe  hvor- 
for og  hvormed  han  havde  tilbragt  saa  lang  en 
Tid  deroppe  i  Kulden. 

„Nu  takker  jeg  Dem  mange  Gange,"  sagde 
han,  da  han  traadte  ind. 

„Fik  De  saa  noget  at  se?"  spurgte  den  gamle 
Kone,  „for  jeg  kan  da  ikke  vide,  hvad  der  er 
at  se  paa  deroppe  i  de  tomme  Stuer." 

„Aa  jo,  der  var  meget  for  mig  at  se  paa.  — 
Men  jeg  har  ikke  faaet  nok  endnu,  jeg  vil 
gjerne  rundt  i  Gaarden  og  i  det  hele  taget  se 
mig  lidt  om  her  udenfor,  og  der  gaar  De  nok 
med  mig,"  bad  han  den  gamle  Mand. 

Og  de  gik  ud  i  Stolpeboden,  som  var  nær 
ved  at  styrte  sammen  af  Ælde  og  hvor  hele 
Indholdet  bestod  af  Redskaber,  Værktøj  og  gam- 
melt Skrammel. 

De  kiggede  ind  i  det  lille  Hus  ved  Brygger- 
set, hvor  der  var  blevet  holdt  Eksamen  over 
hans  Moder  og  Grethe  og  „de  vist  havde  faaet 
en  temmelig  daarlig  Karakter",  og  ind  i  Stal- 
den, hvor  der  havde  været  saa  lunt,  og  de  smaa 
sorte  Lam,  med  hvide  Næser,  havde  slikket  hen- 
des Hænder. 

I  Gaarden  stod  en  stor  Løn,  som  om  Somme- 
ren maatte  give  god  Skygge. 

„Den    har   Deres  Fa'er  plantet,"    oplyste    den 

gamle,  „men  kom  her  hen  om  Stalden,  saa  skal 
jeg  vise  Dere  noget." 

De  gik  derom,  og  den  gamle  pegede  paa  en 
kæmpemæssig  Birk,  hvis  mægtige  Kroners  fine, 
lange  Kviste,  der  var  pudrede  hvide  af  Rim- 
taagen,  næsten  berørte  Jorden. 

„Se  den  Kjæmpen  —  det  er  noget  at  se  paa 
—  den  har  Dere  dog  vist  hørt  Deres  Fa'er  og 
Mo'er  tale  om,  for  den  var  baade  Jagtjunkeren 
og  Fruen  svært  glade  i  —  den  Birk  var  deres 
Stoltheden." 

Om  han  havde  hørt  dem  tale  om  den? 
Det  var  jo  den  hun  havde  døbt  og  kaldt  op 
efter  sin  Fader.  Det  var  jo  til  den  hun  vilde 
søge  hen,  naar  hun  var  ganske  alene  og  følte 
Trang  til  Støtte  og  Trøst,  som  hun  før  havde 
været  vant  til  at  søge  hos  sin  Fader.  Det 
var  jo  til  den  hun  havde  lænet  sin  Kind  en 
Dag,  med  Tanken  og  Længselen  rettet  mod  det 
Hjem  hun  havde  forladt,  „skjøndt  der  var  intet 
i  Vejen". 

Han  vilde  have  kjendt  den,  selv  om  han  ikke 
havde  set  den  gjengivet  paa  Billeder,  hun  havde 
malet  og  paa  Tegninger,  hun  havde  tegnet.  Og 
han  gik  som  tilfældigt  hen  og  lagde  sin  Haand 
paa  dens  kolde  Stamme,  og  som  tilfældig  støt- 
tede han  et  Øjeblik   sin  Kind  til  dens  ru  Bark. 

„Hør  en  Gang,  gamle,  siden  De  har  gaaet  saa 
meget  i  Skoven  med  min  Fader,  saa  kunde  De 
ogsaa  gjerne  gaa  en  lille  Tur  med  mig,"  og 
han  vendte  sig  med  Ryggen  til,  som  for  at  be- 
tragte Udsigten  over  mod  Skrehelle,  men  det 
var  vist  mest  for  at  den  gamle  —  og  Kudsken, 
der  var  listet  efter  dem,  ikke  skulde  se,  at  en 
Taare  duggede  hans  Øje.  —  Han  syntes  selv,  at 
hans  Stemme  lød  saa  fremmed,  men  det  kunde 
de  andre  jo  ikke  kjende  noget  til. 

„Ja  den  Gang,"  sagde  den  gamle  og  rettede 
sig  op  ved  Mindet,  „den  Gang  var  jeg  jo  en 
ung  Gut,  stærk  som  en  Bjørn  og  rask  til  Bens, 
saa  ikke  nogen  skulde  gaa  mig  træt  —  ikke 
engang  Jagtjunkeren;  men  nu  er  jeg  et  Stykke 
oppe  i  de  Firs,  og  Benene  vil  ikke  rigtig  gjøre 
Gavn.  —  Men  vent  lidt,  saa  langt  kan  jeg  vel 
gaa.  —  Jeg  skal  vise  Dere  et  lidet  Anlæg,  som 
Deres  Fa'er  engang,  ligestraks  de  boede  her, 
lod  lave  til  Deres  Mo'er,  og  som  de  ogsaa  var 
svært  glade  i." 

Og  de  gik  lidt  ind  gjennem  Gran-  og  Birke- 
skov, til  de  kom  til  en  Slugt,  hvori  der  snoede 
sig  en  Bæk  eller  lille  Elv  mellem  Stene  og 
Klippestykker  og  Træer,  der  bøjede  sig  sammen 
over  den. 

„Se  her  lavede  han  en  Sti  —  den  er  der  ikke 
meget  at  se  af  mere,  men  der  nede  i  Kløften 
kan  Dere  se  de  to  knækkede  Stammer,  som  lig- 
ger paa  tværs;  der  havde  han  ladet  bygge  en 
Bro  og  det  er  Resterne  af  den,  som  Dere  kan 
se." 

Det  var  altsaa  der,  de  havde  gaaet  i  Sneen 
og  han  havde  lagt  en  Gren  for  hvert  Skridt 
hun  tog,  for  at  hun  ikke  skulde  synke  for  dybt 
i.  Det  var  der  hun  mente,  at  hun  rolig  kunde 
vade  til  Sommer,  hvis  hun  fik  Lyst,  thi  der  var 
ganske  ensomt. 

Og  det  var  der,  de  havde  gaaet  deres  étaars 
Bryllupsdag  og  hun  havde  lyttet  til  Fortællingen 
om  H.  G.  Ørsted,  der  vilde  betragte  det  som  sin 
lykkeligste  Dag,  den,  paa  hvilken  han  kunde 
sidde  i  en  Vogn,  der  blev  drevet  frem  ved  Elek- 
tromagnetisme — ,  medens  han  selv  vilde  be- 
tragte det  som  sin  lykkeligste  Dag,  den,  paa 
hvilken  han  kunde  kjøre  hendes  Forældre  fra 
Skibet  hjem  til  hende  paa  Jønneval, 

De  gik  endnu  lidt  omkring,  og  den  gamle 
fortalte  om  hans  og  Jagtjunkerens  lange  vild- 
somme Ture  paa  Fjælde  og  i  Skoven,  om  de- 
res Jagt  efter  Bjørn  og  efter  Tjur,  om  Fløt- 
ningen  og  om  Skovhugsten  i  de  gamle  Dage, 
saa  han  blev  næsten  ung  derved  af  lutter  Ivrig- 
hed. —  Og  han  spurgte  ud  om  Jagtjunkerens 
og  hans  „unge"  Kones  senere  Liv  og  Skjæbne 
med  en  Interesse,  der  vidnede  om  en  saa  virke- 
lig Hengivenhed,  at  den  Fremmede  selv  kom 
til  at  føle  virkelig  Hengivenhed  for  ham. 

De  kom  tilbage  til  Gaarden,  for  nu  kunde 
den  gamle  ikke  mere,  og  i  Salens  Vinduer  saas 
den  gamle  Kones  og  Svigerdatterens  og  Bør- 
nenes Ansigter  pressede  mod  Ruderne,  for  at  se 
efter  den  mærkelige  Fremmede,  som  sagde,  at 
han  var  født  der  i  det  gamle  forfaldne  Hus. 

Inden  for  Kjøkkenvinduet,  og  lidt  tilbage  i 
Rummet  stod  den  unge  Kvinde  alene  og  fulgte 
med  sine  vidunderlig  smukke  Øjne,  med  det 
halvt  vanvittige  Udtryk,  den  mindste  Bevægelse 
hos  dem  derude.  Hun  forekom  ham  at  rumme 
en  hemmelig  Gaade. 

Han  kunde  ikke  lade  være  med  at  drage  en 
Sammenligning  imellem  de  Stemninger,  Følelser 
og  Tanker,  som  dengang  havde  fundet  Plads 
der  inde  i  det  Hus,  og  de  som  der  nu  maatte 
raade,  vistnok  i  Fattigdom  og  Nød  og  maaske 
—  i  det  mindste  for  den  unge  Kvinde  med  de 
hvide  Haar  —  tillige  en  haabløs,  fortvivlet  Sorg. 

For  sidste  Gang  lod  han  Blikket  løbe  rundt 
fra  Bygning  til  Bygning,  fra  Vindue  til  Vindue 
og  rundt  i  den  Gaard,  hvor  Kong  Oskar  den 
Første  og  Dronning  Josephine  Eugenie  havde 
holdt  stille  og  havde  set  paa  det  festligt  smyk- 
kede Hus,  og  det  lille  Barn  var  bleven  løftet 
op  i  Vognen  og  kysset.  Hvor  var  det  i  Grunden 

underligt  —  nu  var  deres  Sønnedatter  Danmarks 
Dronning  og  nu  sad  hendes  Søn  —  Kong  Haa- 
kon —  paa  Norges  Trone. 

Han  gav  Ordre  til  Kudsken  om  at  spænde 
for,  og  lidt  efter  sad  de  atter  i  Slæden.  Det 
faldt  ham  næsten  tungt  at  skilles  fra  den  gamle; 

—  han  var  jo  som  et  Bindeled  imellem  dem 
der  var  døde  og  Sønnen  der  paa  Slæden,  som 
nu  igjen,  og  vel  for  sidste  Gang,  drog  bort  fra 
Barndomshjemmet. 

Den  gamle  selv  saae  ganske  højtidsfuld  ud  ved 
Afskeden;  thi  et  Kapitel  fra  hans  lyse,  stærke 
Ungdomsliv  var  blevet  rullet  op  for  ham. 

Da  de  havde  trykket  hinandens  Hænder  til 
et  sidste  Farvel  og  Slæden  svingede  ud  af  Gaar- 
den,  hørte  den  Fremmede  ham  sagte  mumle: 

„Nej  det  var  da  det  mærkeligste  der  ku'  hænds 

—  nej  det  var  da  det  mærkeligste  der  ku' 
hænds".  —  Han  oplevede  sikkert  ikke  meget 
nu,  der  kunde  drage  hans  Tanker  bort  fra 
Hverdagslivets  Slid  og  Kummer. 

Han  stod  endnu  og  stirrede  efter  Slæden,  som 
gled  saa  let  og  hurtigt  bort,  da  der  hændte 
noget,  som  den  Fremmede  syntes  var  det  mærke- 
ligste af  det  altsammen;  thi  medens  han  endnu 
sad  vendt  tilbage  og  stirrede  mod  Jønneval  og 
mod  den  gamle,  sænkede  Taagen  sig  atter  gan- 
ske pludseligt,  saa  tæt  som  Bomuld  og  saa  hur- 
tigt, at  alt  som  ved  en  Sceneforandring  for- 
svandt for  hans  Blik. 

Solen  var  borte  —  Huset  med  den  gamle 
Mand  foran  —  Kæmpebirken  —  Skrehelle  — 
alt  var  som  sunket  i  Jorden,  og  han  saae  atter 
kun  Hækkene  langs  Vejsiden  og  nogle  Alen  sne- 
hvid Vej  foran  Hesten. 

De  kjørte   et  Stykke  i  dybeste  Taushed,   hver 

optaget  af  sine  egne  Tanker,  saa  sagde  Kudsken 
ganske  dæmpet: 

„Det  var  underligt  —  alt  det." 

Den  Fremmede  svarede  kun  med  et  sagte: 
„Ja  det  var  underligt." 

Saa  fortsatte  Kudsken:   „Véd  De  hvad  jeg  tror? 

—  for  vi  Sjøfolk  ser  Vorherres  Finger  i  saa 
mange  Ting  —  jeg  tror  at  han  har  haft  en 
Mening  med  dette.  —  Jeg  tror  at  han  har  haft 
en  Mening  med  saadan  at  give  Dem  Lov  til  at  se 
Deres  gamle  Barndomshjem  og  med  at  han  lod 
Taagen  løfte  sig  saa  længe,  De  var  der. 

Man  véd  jo  da,  at  ikke  en  Spurv  falder  til 
Jorden  uden  hans  Villie  —  saa  mægtede  han 
vel  ogsaa  at  lade  sin  Sol  skinne  for  et  Menneske, 
naar  han  synes  at  c/e^  kan  tjene  til  dets  Vækkelse. 

Jeg  kjender  jo  ikke,  hvordan  det  staar  til  med 
Deres  Tro  —  men  hvis  De  har  manglet  noget 
der,  saa  synes  jeg  det  maa  være  for  Dem  nu, 
som   om  Vorherre  havde   kaldt   paa   Dem   idag. 

—  Mig  kaldte  han  paa,  dengang  jeg  faldt  ned 
fra  Masten,  for  siden  den  Tid  har  jeg  troet  paa 
ham.  —  Før  det  skete,  var  det  kun  smaat  he- 
vendt  med  min  Religion. 

Og  saa  det,  at  De  skulde  træffe  den  gamle 
Mand,  som  vel  aldrig  havde  ventet  at  skulle 
ende  sine  Dage  paa  Jønneval,  og  som  havde 
kjendt  Deres  Fa'er  og  Mo'er  saa  godt,  og  kunde 
fortælle  alt  det  om  dem ;  var  det  da  ikke  ogsaa 
underligt?" 

„Jo  —  Jo  det  var  underligt,"  gjentog  den 
Fremmede  atter,  han  var  saa  opfyldt  af  sine 
Tanker,  at  han  ikke  kunde  svare  andet.  —  Selv 
om  han  ikke  just  ganske  kunde  dele  den  troende, 
gamle  Sømands  Anskuelse  om,  at  Vorherre  alene 
for  hans  Skyld  havde  trukket  det  Slør  til  Side, 
som   skjulte   alt  for   hans  Øje,   saa  fyldtes   han 

dog  af  den  dybeste  Taknemmelighed,  fordi  det  var 
blevet  ham  forundt  at  se  det,  som  endnu  var 
ganske  som  det  havde  været  dengang  —  det 
gamle  Hjems  næsten  fantastisk  skjønne  Om- 
givelser. 

Og  selv  om  det  havde  stemt  ham  inderlig 
vemodig,  at  finde  det  en  Gang  saa  smukke,  ven- 
lige Jønneval  saa  forandret  —  forvandlet  til  en 
faldefærdig  Fattigmandsbolig,  vilde  han  dog  ikke 
have  undværet  den  Vandring  inde  i  dets  tomme, 
støvede  Stuer  for  —  han  vidste  ikke  for  hvor- 
meget. 

Han  havde  følt  sig  saa  rig,  saa  lykkelig  ved 
det  Væld  af  Minder,  der  havde  fyldt  hans  Bryst, 
saa  det  næsten  havde  smertet. 

Han  sad  og  tænkte  paa,  hvor  uendelig  stor 
en  Indflydelse  det  maa  have  paa  et  Menneskes 
hele  Udvikling,  at  være  udgaaet  fra  et  lyst,  godt 
og  harmonisk  Hjem  —  han  mente  dermed  slet 
ikke  noget  rigt  Hjem,  men  et  saadant,  hvor  Til- 
fredshed, Kjærlighed  og  Tillid  raadede  —  og 
hvor  stor  Medlidenhed  man  havde  Grund  til  at 
føle  for  de  Stakler,  som  aldrig  havde  kjendt  et 
saadant.  Og  han  følte  en  underlig  utilfredsstillet 
Trang  til  nii  at  kunne  gjøre  et  eller  andet,  som 
var  godt.  —  Var  det  maaske  det  den  forhen- 
værende Sømand  mente  med:  at  der  blev  kaldt 
paa  En? 

Under  den  dæmpede  Lyd  af  Slædens  Gliden 
over  Sneen,  Hestens  hurtige  Trip  og  Bjældernes 
Klang  droges  hans  Tanke  hele  Tiden  til  dem, 
hans  Forældre,  og  de  Aar  de  havde  boet  her 
oppe  mellem  Fjældene.  —  1  seks  lange  Aar  havde 
de  levet  paa  Jønneval,  og  først  den  femte  Som- 
mer var  hendes  brændende  Ønske  om  at  kunne 
vise  sine  Forældre  det  idylliske  Hjem,  gaaet  i 
Opfyldelse.    Det   andet,    tredie    og   fjerde  Aar  af 

deres  Ophold  i  Norge  havde  Krigen  i  Danmark 
hindret  Faderen,  som  var  højerestaaende  Kavalleri- 
officer,  i  at  rejse  bort.  Men  en  saa  lang  Adskil- 
lelse  kmide  Datteren  ikke  bære.  Saa  var  det  hun 
rejste  ned  til  dem  —  hvilket  dengang  var  ret 
besværligt,  med  de  smaa  daarlige  Skibe,  der  var 
flere  Døgn  undervejs  —  og  at  den  Rejse,  hvortil 
hun  havde  glædet  sig  saa  uendelig,  blev  saa 
sørgelig,  paa  Grund  af  Broderens  —  en  ung  Jæger- 
officers —  Død  for  en  fjendtlig  Kugle. 

En  Gang  senere  rejste  hun  til  Danmark,  og 
da  medførte  hun  sine  tre  smaa  Børn.  Ogsaa 
denne  Rejse  var  blevet  en  delvis  Skuffelse;  thi 
netop  som  hun  kom  til  Kjøbenhavn,  var  Kole- 
raen udbrudt  der,  saa  Ængstelse  for  Børnene 
dæmpede  saa  meget  paa  Glæden  over  Samlivet 
med  Forældrene.  —  De  flyttede  saa  ud  til  Land- 
stedet, som  hendes  Fader  ejede,  ved  Søllerød  Sø, 
men  ogsaa  her  fulgte  Koleraen  efter,  og  desuden 
blev  hun  derved  for  en  Del  skildt  fra  Faderen, 
hvis  Hoftjeneste  ikke  tillod  ham  at  være  ret 
meget  borte  fra  Kjøbenhavn  —  og  Jernbanefor- 
bindelse fandtes  ikke  dengang. 

Tilsidst  drev  Koleraen  dem  til  Jylland,  hvor 
hendes  Fader  ejede  Gaarden  Sødringholm,  som 
hendes  ældste  Broder  var  Bestyrer  paa  eller 
Forpagter  af.  Derfra  hentede  senere  hendes  Mand 
hende  og  Børnene  hjem  til  Norge. 

Paa  den  Rejse  havde  han,  som  nu  sad  i  Slæ- 
den, været  med,  men  han  var  dengang  saa 
lille,  at  han  intet  erindrede  derom.  Derimod 
huskede  han  saa  godt  Fortællingen  om,  hvor- 
dan de  alle,  da  de  om  Natten  var  komne  med 
Skibet  til  den  samme  lille  norske  By,  som  han 
nu  kjørte  hen  imod,  maatte  gaa  fra  Hotel  til 
Hotel  for  at  søge  Husly,  men  ingen  turde  give 
dem   det,   fordi   de   kom  fra  det  kolerabefængte 

Danmark.  Endelig  var  de  havnede  i  en  Matros- 
kippe  af  allerlaveste  Rang,  hvor  man  havde 
været  barmhjertigere,  eller  mindre  nøjeregnende. 
Der  havde  de  faaet  et  Værelse  —  et  usselt  Kam- 
mer, med  grove,  urene  Lagener  paa  Sengene,  saa 
hele  Familien  havde  siddet  paa  Stole,  indtil 
det  blev  lyst  og  de  kunde  faa  en  Vogn  til  Jøn- 
neval. 

Naar  han  nu  kom  ind  til  Bven,  vilde  han 
gaa  ned  i  Stræderne  ved  Havnen,  for  at  se  om 
han  kunde  finde  —  eller  indbilde  sig  at  fmde 
—  den  Kippe,  der  havde  skjænket  dem  Tag  over 
Hovedet. 

Den  Fremmede  blev  afbrudt  i  sine  Tanker 
ved  at  Kudsken  standsede  Hesten,  for  at  med- 
dele, at  nu  var  de  ved  Gjærpen  Kirke.  —  De 
holdt  ogsaa  lige  ud  for  Indgangen  til  en  lille 
Kirkegaard,  og  gjennem  Taagen  skimtede  han 
Omridsene  af  Kirken. 

„Den  er  vist  ikke  saadan  at  komme  ind  i," 
siger  Kudsken,  „for  her  plejer  vi  at  laase  vore 
Kirker  af." 

Den  Fremmede  springer  af  og  finder  Kirkens 
Dør  forsvarlig  laaset,  men  efter  Kudskens  An- 
visning gaar  han  hen  til  den  ganske  tæt  ved 
liggende  Præstegaard,  for  at  bede  om  Adgang. 

Præsteboligen  er  en  stor,  villalignende  Byg- 
ning; paa  Dørlaasen  hænger  en  Papplade  med 
Paaskrift:   „Smitsom  Sygdom". 

Den  Fremmede  ringede  paa  og  kort  efter  aab- 
nedes  Døren  af  en  ung  Dame,  som  da  han 
havde  nævnet  sit  Navn,  fortalte,  at  hun  var 
Præstens  Datter  og  at  hendes  Fader  ikke  var 
hjemme,  samt  beklagede  at  hun  ikke  turde  lukke 
nogen  ind,  da  der  var  Difteritis  i  Huset. 

Han  bad  om  blot  at  maatlc    laane  Nøglen  til 

Kirken,  da  han  meget  g  jerne  vilde  se  dens 
Indre. 

Ja  den  havde  hun  egentlig  ikke  Lov  til  at 
laane  ud,  —  men  da  han  fortalte,  at  han  var 
døbt  der  og  ikke  havde  været  der  siden,  løste 
hun  Vanskelighederne  ved  at  tilbyde  selv  at 
gaa  med. 

De  gik  saa  sammen  ind  i  Kirken,  en  almin- 
delig, men  smukt  vedligeholdt  Landsbykirke, 
med  et  aabent  Kapel  i  den  ene  Længdevæg. 

De  gik  op  til  Alteret,  foran  hvilket  Døbefon- 
den  stod.  Han  maatte  løfte  lidt  paa  det  gamle, 
bulede  Messingfad,  over  hvilket  han  var  bleven 
gjort  til  en  Christen.  Her  havde  de  staaet,  alle 
de,  som  nu  var  døde,  staaet  med  Bøn  og  Haab 
for  ham,  da  han  ikke  selv  kunde  bede  og  haabe. 
Han  vilde  saa  inderlig  gjerne  —  hvis  han  blot 
havde  været  alene  —  have  bøjet  sit  Knæ  og 
takket  for  den  Skjæbne,  der  var  blevet  ham  til 
Del.  Men  nu  var  han  ikke  alene  og  maatte 
tvinge  sig  selv  til  at  tale  ligegyldigt  med  en 
ubekjendt. 

Præstens  Datter  henledte  hans  Opmærksom- 
hed paa  Kirkens  Arkitektur  og  viste  ham  Bille- 
det af  den  Præst,  som  havde  døbt  ham.  Det 
hang  malet  i  Olie  tæt  over  Døbefonden. 

Derefter  gik  hun  med  ham  ind  i  det  lille 
Kapel  —  den  Løvenskjoldske  Familiebegravelse, 
hvor  der  stod  en  Del  Kister,  hvoraf  særlig  fire 
fængslede  hans  Blik  og  hans  Tanker. 

Der  stod  den,  der  gjemte  Støvet  af  Frøken 
Sophie  Løvenskjold,  hende  der  døde  næsten  un- 
der Dandsen,  saa  ung,  saa  livsglad,  og  hvis 
Skjæbne  ogsaa  var  gaaet  hans  Moder  saa  nær 
til  Hjerte. 

Og  der  stod  Kammerherre  Hermanns,  —  hen- 

des  Forlovedes  —  Kiste.  Han  der  havde  været 
Ven  af  og  nærmeste  Nabo  til  Jønneval  og  som 
senere  overtog  Fossum. 

Og  der  stod  de  to,  som  gjemte  Støvet  af  Hof- 
marschallen,  hans,  den  Fremmedes  Gudfader, 
hvis  Navn  han  bar,  og  af  Marschalinden,  hans 
Gudmoder,  der  havde  baaret  ham  over  Daaben. 

Af  sit  fulde  Hjerte,  men  med  tause  Læber, 
thi  der  var  jo  en  levende  foruden  ham  selv  der- 
inde mellem  alle  de  døde,  takkede  han  deres 
Støv  for  alt  hvad  de,  medens  Blodet  flød  varmt 
i  deres  Aarer,  havde  været  for  hans  Fader  og 
Moder  for  mange,  mange  Aar  siden. 

Aldrig  havde  han  følt,  at  Vorherre  var  ham 
saa  nær,  som  nu  her  i  den  lille  Kirke,  hvor 
han  havde  modtaget  sin  Daab  —  hvor  de,  som 
havde  været  Vidner  dertil,  nu  laa  i  deres  Kister 
ved  hans  Side  —  hvor  Billedet  af  den  Præst, 
der  havde  forrettet  den  hellige  Handling  —  men 
som  selv  forlængst  var  blevet  Støv  —  skuede 
alvorligt  ned  paa  ham  fra  Væggen,  og  hvor  — 
han  syntes  at  føle  det  —  de  to,  som  han  havde 
elsket  og  som  nu  hvilede  hjemme  i  Danmarks 
Jord,  usynlige  var  hos  ham. 


Atter  kjørte  han  ude  i  Taagen.  Snart  vilde 
han  ved  Havet  og  Hundrede  af  Mile  være  skildt 
fra  de  Steder,  han  idag  havde  betraadl.  Han 
kunde  næsten  ikke  fatte,  at  han  havde  gjennem- 
levet  alt  dette  i  kun  nogle  Timer. 

Atter  talte  den  gamle  Sømand  til  ham  om 
Vorherre  og  Vorherres  Almagt.  —  Men  han  hørte 
ikke  mere  paa  ham.  Ingen  Præst  i  Verden  kunde 

have  talt  med  den  Virkning,  som  Taagen  der 
løftede  og  atter  sænkede  sig  —  det  forfaldne 
gamle  Hjem  —  og  den  lille  Landsbykirke  med 
dens  Døbefont  og  dens  Kister  havde  talt  til  ham 
idag  —  i  deres  stumme  Sprog. 

